Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 20-12-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΜΗ΄ συνεδριάσεώς του, της Πέμπτης 20 Δεκεμβρίου 2018, σε ό,τι αφορά την ψήφιση στο σύνολο του σχεδίου νόμου: «Κύρωση της από 11-12-2018 Συμφωνίας Τροποποίησης Διατάξεων της από 31 Μαΐου 2007 Σύμβασης Παραχώρησης για το Έργο «Μελέτη, Κατασκευή, Χρηματοδότηση, Λειτουργία, Συντήρηση και Εκμετάλλευση του Αυτοκινητοδρόμου Κεντρικής Ελλάδoς (Ε65)», που κυρώθηκε με τον ν.3597/2007 (Α΄168), όπως αυτή τροποποιήθηκε: α) με την από 28.11.2013 «Συμφωνία Τροποποίησης Διατάξεων της Σύμβασης Παραχώρησης» που κυρώθηκε με το άρθρο δεύτερο του ν.4219/2013 «Κύρωση των Συμφωνιών Τροποποίησης των συμβάσεων παραχώρησης των μεγάλων οδικών έργων και ρύθμιση συναφών θεμάτων» (Α΄ 269) και β) με την από 19.12.2013 «Συμφωνία Τροποποίησης Διατάξεων της από 28.11.2013 Συμφωνίας Τροποποίησης Διατάξεων Σύμβασης Παραχώρησης» που κυρώθηκε με το άρθρο 44 του ν.4357/2015 «Διαχείριση των μη εξυπηρετούμενων δανείων, μισθολογικές ρυθμίσεις και άλλες επείγουσες διατάξεις εφαρμογής της συμφωνίας δημοσιονομικών στόχων και διαρθρωτικών μεταρρυθμίσεων» (Α΄ 176)»]] Παρακαλείται η κυρία Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Αρχίζουμε με τη συζήτηση της τρίτης με αριθμό 233/18-12-2018 επίκαιρης ερώτησης πρώτου κύκλου του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Περιβάλλοντος και Ενέργειας, σχετικά με την «περιοχή Άγιος Ανδρέας στη Νέα Μάκρη Αττικής και τις παράνομες διεκδικήσεις της Εκκλησίας». Κύριε Γκιόκα, έχετε τον λόγο για δύο λεπτά.
Ευχαριστώ, κύριε Πρόεδρε. Η επίκαιρη ερώτηση αφορά αυτό που αναγράφεται και στον τίτλο. Αφορά μια σοβαρή εκκρεμότητα που έχει να κάνει με παράνομες διεκδικήσεις της Εκκλησίας σε βάρος μιας περιοχής, όπου εδώ και έναν αιώνα κοντά ζουν οικογένειες που γεννήθηκαν εκεί, γεννήθηκαν οι γονείς τους εκεί. Αποτέλεσμα είναι η συγκεκριμένη περιοχή να έχει εξελιχθεί στον σημερινό οικισμό Γεροτσακούλι στην περιοχή της Νέας Μάκρης Αττικής. Τη συγκεκριμένη περιοχή τη διεκδικεί η Εκκλησία. Και ήρθε να τη διεκδικήσει η Εκκλησία μετά την τουριστική ανάπτυξη των τελευταίων δεκαετιών, επικαλούμενη τους γνωστούς τίτλους από την εποχή της Τουρκοκρατίας στα ιδιωτικά της αρχεία, μεγάλους κώδικες κ.ο.κ., με συνέπεια οι άνθρωποι που ζουν εκεί, οι οικογένειες - και ξαναλέω ότι γεννήθηκαν εκεί, γεννήθηκαν οι γονείς τους εκεί - να ταλαιπωρούνται χωρίς να έχουν την παραμικρή ευθύνη. Και αυτή η ιστορία δεν είναι σημερινή. Σέρνεται εδώ και δεκαετίες, με αποτέλεσμα την ταλαιπωρία αυτών των ανθρώπων. Ωστόσο, με πρόσφατες δικαστικές αποφάσεις, και μάλιστα επανειλημμένες, οι οποίες έχουν τελεσιδικήσει, αναγνωρίστηκε η ύπαρξη τεκμηρίου του ελληνικού δημοσίου και κατ' επέκταση η ανυπαρξία δικαιωμάτων κυριότητας της Εκκλησίας και συγκεκριμένα της Ιεράς Μονής Πεντέλης. Παρά το γεγονός, όμως, ότι υπάρχουν αυτές οι δικαστικές αποφάσεις, παρά το γεγονός ότι η Εκκλησία αγνοεί αυτές τις αποφάσεις και εγγράφει δικαιώματα στο Κτηματολόγιο, το μεγάλο ερώτημα είναι η στάση του ελληνικού δημοσίου, το οποίο δημόσιο αμελεί, αδρανεί. Είναι η ηπιότερη έκφραση που μπορούμε να χρησιμοποιήσουμε. Σε κάθε περίπτωση, όμως, ουσιαστικά ανέχεται αυτή την κατάσταση, τις διεκδικήσεις της Εκκλησίας και αφήνει χώρο προκειμένου να εγγράφει η Εκκλησία δικαιώματα για τη συγκεκριμένη περιοχή σε βάρος των κατοίκων της. Το ερώτημα που τίθεται είναι το εξής: Τι μέτρα θα πάρει η Κυβέρνηση - και με νομοθετική ρύθμιση, αν και εφόσον χρειάζεται - προκειμένου να δοθεί τέλος στην ιστορική αυτή εκκρεμότητα και να αναγνωριστεί ότι η συγκεκριμένη περιοχή ανήκει στο δημόσιο, ότι η Εκκλησία δεν έχει κανένα δικαίωμα στη συγκεκριμένη έκταση και μετά από δεκαετίες, επιτέλους, να δοθεί τέλος στην ομηρία των κατοίκων; Ευχαριστώ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Γκιόκα, με έναν τίτλο θα σας απαντήσω ξεκινώντας. Ουδεμία σχέση έχει η στάση της πολιτείας και της Κυβέρνησης με αυτό που περιγράψατε. Ακριβώς το αντίθετο συμβαίνει: Και προστασία της περιοχής και διεκδίκηση του δημόσιου χαρακτήρα και κατοχύρωση της δασικής χρήσης. Και προφανώς η πολιτεία δεν είναι απούσα. Και θεσμικά δεν είναι απούσα η πολιτεία. Όμως, κύριε Γκιόκα, θα μου επιτρέψετε να σας πω ότι αυτή η υπόθεση αποτελεί ένα τυπικό παράδειγμα του παραλόγου του νεοελληνικού κράτους, το οποίο επέτρεψε τον εγκλωβισμό και πολιτών, αλλά και των ίδιων των συμφερόντων του δημοσίου και του δάσους γιατί πολύ απλά κάποιοι δεν φρόντισαν να υπάρχουν εργαλεία, τα οποία να προστατεύσουν και τους πολίτες, αλλά και το κράτος. Η δυσκολία και η περιπλοκότητα του προβλήματος που παρουσιάζετε οφείλεται σαφώς στο ότι η πολιτεία δεν έπραξε αυτά που ακόμα και το Σύνταγμα επιβάλλει τα τελευταία σαράντα χρόνια. Αλλά και πρέπει να σας πω ότι δεν είναι το μοναδικό παράδειγμα σε όλη την Ελλάδα, όπου υπάρχουν τέτοια αδιέξοδα και τέτοια τεράστια προβλήματα. Και αυτό γιατί η ελληνική πολιτεία και τα κόμματα που κυβέρνησαν το ελληνικό κράτος - και κύρια αναφέρομαι μόνο στη Νέα Δημοκρατία και το ΠΑΣΟΚ, για να τα ξεκαθαρίζουμε - δεν επένδυσαν σε εργαλεία, όπως είναι οι δασικοί χάρτες και το Κτηματολόγιο, που θα ρύθμιζαν τις χρήσεις γης, θα κατοχύρωναν θέματα δικαιωμάτων και του δημοσίου και των πολιτών. Και αυτό το έκαναν για πάρα πολλές δεκαετίες. Η χώρα όμως, κύριε Γκιόκα, έχει κάνει πάρα πολλά βήματα μπροστά. Και αυτά τα βήματα έγιναν μέσα σε δύσκολες συνθήκες: μνημονιακές, χρεοκοπίας, δανεισμού και ασφυξίας. Αλλά καταφέραμε όχι μόνο να βγούμε από τα μνημόνια, αλλά καταφέραμε να ξεκινήσουμε την υπόθεση των δασικών χαρτών, η οποία για σαράντα χρόνια ήταν στα συρτάρια των πολιτικών ηγεσιών των Υπουργείων γιατί πολύ απλά ήθελαν να χτυπάνε στην πλάτη τον πολίτη, να του λένε «θα σου λύσω το πρόβλημα κάποτε» και ας διεκδικούνταν η έκταση, στην οποία γεννήθηκαν τα παιδιά του και ας αμφισβητούνταν ο δημόσιος χαρακτήρας του δάσους. Όλα αυτά ήταν ψιλά γράμματα για την ελληνική πολιτεία μέχρι τώρα. Και πρέπει να σας πω ότι όλα αυτά δεν λύνονταν σκόπιμα για να παραμένουν όλοι ευχαριστημένοι μέσα στα αδιέξοδα, τα οποία συντηρούνταν. Πρέπει, λοιπόν, να σας κάνω μια αναφορά τυπική στην απάντησή μου, η οποία, όμως - να το ξεκαθαρίσω - αφορά μόνο στον τομέα της αρμοδιότητας του Υπουργείου, μιας και εσείς απευθύνετε την ερώτηση και στο Υπουργείο Περιβάλλοντος και Ενέργειας. Άρα, αφορά μόνο τη δασική νομοθεσία και τα δικαιώματα που αφορούν τη διαχείριση των δασικών εκτάσεων. Με αυτή την αρμοδιότητα με ρωτήσατε. Υπάρχουν πάρα πολλά στοιχεία και ενέργειες της πολιτείας σε αντίθεση με την περιγραφή που δώσατε ότι δεν έχουμε κάνει κάτι. Αν, όμως, έχετε οποιοδήποτε έγγραφο περαιτέρω από αυτά που θα πω τώρα, ευχαρίστως να το εξετάσουμε και να συνεχίσω στη δευτερολογία μου. Η έκταση, λοιπόν, την οποία περιγράφετε είναι δασική. Και σε αυτό στηρίχθηκαν οι αποφάσεις των δικαστηρίων. Είναι μια δασική έκταση πράγματι στην περιοχή Άγιος Ανδρέας στη Νέα Μάκρη, για την οποία ιδιώτες άσκησαν μια αγωγή κατά του ελληνικού δημοσίου. Παρενέβη στην ιστορία αυτή και η Ιερά Μονή Πεντέλης. Μετά την άσκηση έφεσης, όμως, από το ελληνικό δημόσιο, όπως είπατε, το 2006 η απόφαση αυτή απορρίφθηκε. Και η απόφαση του εφετείου έχει καταστεί αμετάκλητη γιατί η επίδικη έκταση αποτελούσε ανέκαθεν δασική έκταση, η οποία ανήκε και εξακολουθεί να ανήκει στην κυριότητα του ελληνικού δημοσίου. Δηλαδή, με βάση τη δασική νομοθεσία είναι δημόσιο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Κύριε Πρόεδρε, θα ολοκληρώσω πολύ γρήγορα. Για να μην υπάρχει παρανόηση, σας καταθέτω - και είναι στη διάθεσή σας - έγγραφο του Δασαρχείου Πεντέλης, το οποίο αναφέρει ρητά με ημερομηνία 29-11-2018 ότι η έκταση αυτή διαχειρίζεται από την υπηρεσία ως δημόσια, προστατεύεται ως τέτοια και περιλαμβάνεται στη δήλωση Κτηματολογίου που έχει κάνει η Διεύθυνση Δασών Ανατολικής Αττικής και έχει υποβληθεί στον ΟΤΑ Νέας Μάκρης, νυν Δημοτική Ενότητα Νέας Μάκρης Δήμου Μαραθώνα. [[Στο σημείο αυτό ο Αναπληρωτής Υπουργός κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εκ τούτου, λοιπόν, προκύπτει ότι όχι απλά το δημόσιο έχει κατοχυρώσει τον χαρακτήρα - θα σας το δώσω και μετά, αν θέλετε, το έχω επισημάνει με χρωματισμό - αλλά υπάρχει και δήλωση στο Κτηματολόγιο σχετικά με την κατοχύρωση των δικαιωμάτων. Υπάρχει, όμως, ένα ερώτημα: Αμφισβητείται από το Κομμουνιστικό Κόμμα Ελλάδας ο δημόσιος χαρακτήρας της έκτασης; Διότι αυτή τη στιγμή το δημόσιο έχει κάνει ενέργειες. Κι έχει καταλήξει η συζήτηση αυτή και έχει τελεσιδικήσει δικαστικώς ότι είναι αυτή τη στιγμή δημόσιος ο χαρακτήρας της έκτασης και κατοχυρωμένος και δικαστικά και με βάση τις ενέργειες των υπηρεσιών. Ποιος είναι ο λόγος και ο σκοπός της ερώτησης; Το ότι το δημόσιο δεν έχει κατοχυρώσει δικαιώματα που έχει και δικαστικά και ως προς τη δήλωση του Κτηματολογίου; Ή οποιοσδήποτε άλλος που αμφισβητεί τον δημόσιο χαρακτήρα της έκτασης; Θα ήθελα να καταλάβω λίγο περισσότερο, αν θέλετε, τον σκοπό της ερώτησής σας, διότι ως προς τα επίδικα με θεσμικά έγγραφα αποδεικνύεται ότι όλα είναι αντίθετα. Ευχαριστώ.
Κύριε Γκιόκα, έχετε τον λόγο.
Κύριε Υπουργέ, φαντάζομαι ότι το ερώτημα είναι ρητορικό να ρωτάτε, δηλαδή, αν εμείς αμφισβητούμε τον δημόσιο χαρακτήρα της έκτασης. Εμείς λέμε ότι το ίδιο το δημόσιο, παρά το γεγονός ότι υπάρχουν συγκεκριμένες δικαστικές αποφάσεις, με την αδράνειά του, δείχνει να απεμπολεί αυτόν τον χαρακτήρα. Επειδή επικαλεστήκατε ορισμένες ενέργειες του δημοσίου, να σας πω εγώ τι θα έπρεπε να γίνει και τι δεν έχει γίνει. Αυτή τη στιγμή Εκκλησία - ρωτάμε συγκεκριμένα - εγγράφει στο Κτηματολόγιο δικαιώματα για τη συγκεκριμένη έκταση; Άρα, το ερώτημα που έρχεται δεύτερο είναι το εξής: Το δημόσιο εναντίον αυτών των εγγραφών τι ενέργειες έχει κάνει; Πριν λίγες μέρες, από τις δικές σας υπηρεσίες, κύριε Φάμελλε, ενημερώθηκαν οι κάτοικοι της περιοχής και συγκεκριμένα ο Σύλλογος των Ιδιοκτητών Ακινήτων της περιοχής, ότι επίκειται προσφυγή του Νομικού Συμβουλίου του Κράτους εναντίον του Κτηματολογίου και των συγκεκριμένων εγγραφών που έχει κάνει η Εκκλησία. Μέχρι σήμερα, με βάση την ενημέρωση που έχουν, δεν έχει γίνει τίποτα. Άρα, τι λέτε, «Έχουμε κάνει ενέργειες όπου έχουμε κατοχυρώσει…» κ.λπ.; Η βασική ενέργεια που έπρεπε να έχει γίνει από τη μεριά του δημοσίου κι από τη μεριά του Νομικού Συμβουλίου του Κράτους σε βάρος, εναντίον των εγγραφών της Εκκλησίας, ακόμα δεν έχει γίνει. Εκτός αν ξέρετε κάτι άλλο, οπότε είναι η ευκαιρία να ενημερώσετε εδώ και τη Βουλή. Αυτό είναι το βασικό ερώτημα. Η ερώτησή μας δεν αφορά αν είναι ή δεν είναι δασική έκταση. Η ερώτησή μας αφορά το αν το δημόσιο έχει προβεί σε όλες τις απαραίτητες και αναγκαίες ενέργειες, προκειμένου να αποκρουστούν οι παράνομες διεκδικήσεις της Εκκλησίας. Επιτρέψτε μου να σας πω, επειδή το γενικεύσατε, ότι δεν είστε και τόσο αθώοι - και ως συγκεκριμένη Κυβέρνηση - σε σχέση με το συγκεκριμένο θέμα, γιατί πριν λίγες εβδομάδες ήταν που ανακοινώθηκε η συμφωνία της Κυβέρνησης με την ηγεσία της Εκκλησίας. Και ανεξάρτητα ποια θα είναι η τύχη της, μένω στη συμφωνία. Εκεί συμφωνήσατε να υπάρχει ένα ταμείο αξιοποίησης της εκκλησιαστικής περιουσίας, μέσα το οποίο θα ενταχθούν και αμφισβητούμενες εκτάσεις από τη μεριά της Εκκλησίας. Ποιος λοιπόν, απεμπολεί δικαιώματα και ποιος τα υπερασπίζεται; Αυτό το ταμείο αξιοποίησης εκκλησιαστικής περιουσίας είναι η επιτομή από τη μεριά του δημοσίου αναγνώρισης των παράνομων διεκδικήσεων της Εκκλησίας, αφού εντάσσονται εκεί αμφισβητούμενες εκτάσεις. Και, δυστυχώς, η συγκεκριμένη περιοχή θα μπορούσε να ενταχθεί σ' αυτές γιατί αμφισβητείται. Συγκεκριμένα πράγματα, λοιπόν, θέλουμε από εσάς, γιατί ακούν και οι άνθρωποι που ζουν στην περιοχή: Τι θα κάνει το Νομικό Συμβούλιο του Κράτους και οι υπηρεσίες σας, προκειμένου να αποκρουστούν οι διεκδικήσεις της Εκκλησίας και να μπει τέλος στην ομηρία αυτών των κατοίκων;
Ωραία, κύριε Γκιόκα. Κύριε Υπουργέ, έχετε τον λόγο.
Κύριε Γκιόκα, θα μου επιτρέψετε να ξαναγυρίσω σ' αυτά που είπα στην αρχή. Αυτό που κάνει η πολιτεία, που κάνει η δική μας Κυβέρνηση και δεν τόλμησαν να κάνουν οι προηγούμενες κυβερνήσεις, είναι να ολοκληρώσει επιτέλους το Κτηματολόγιο και τους δασικούς χάρτες. Στην ευρύτερη περιοχή της Ανατολικής Αττικής τώρα, για πρώτη φορά, είναι αναρτημένοι οι δασικοί χάρτες. Μάλιστα, έχουμε πετύχει στους δασικούς χάρτες, που έχουμε αναρτήσει, να συμπεριλαμβάνεται και με κηρυγμένο αναδασωτέο χαρακτήρα η περιοχή που κάηκε. Κι αυτό έγινε μέσα σε ένα πολύ μικρό χρονικό διάστημα, με τις προσπάθειες των υπηρεσιών για την προάσπιση και του δημόσιου χαρακτήρα του δάσους, αλλά και του δασικού χαρακτήρα των εκτάσεων. Η αποκατάσταση αυτού του ελλείμματος, η εκπόνηση των δασικών χαρτών και ταυτόχρονα η εφαρμογή της νομοθεσίας που λέει ότι δάση και δασικές εκτάσεις οι οποίες δεν έχουν αναγνωριστεί ως ιδιωτικές με τελεσίδικες αποφάσεις ή παραχωρηθεί κατά κυριότητα ή δεν περιήλθαν σε τρίτους είναι εκτάσεις για τις οποίες ισχύει το τεκμήριο κυριότητας του δημοσίου, είναι, αν θέλετε, ο πυλώνας πάνω στον οποίον στηρίζεται και η διαχείριση των δασικών εκτάσεων και η εξυπηρέτηση των συμφερόντων της πολιτείας. Βέβαια, πρέπει να πω ότι το τεκμήριο κυριότητας του δημοσίου το αμφισβήτησε τις προηγούμενες μέρες ο κ. Μητσοτάκης, αποδεικνύοντας πόσο - αν θέλετε - συνεπής με τη δημόσια περιουσία και το δημόσιο όφελος είναι που κινείται απολύτως σ' αυτήν την κατεύθυνση. Όμως, εμείς δεν έχουμε τέτοια άποψη. Το ελληνικό κράτος έχει ασκήσει κάθε νόμιμο δικαίωμα και ως προς τις δικαστικές αποφάσεις και όσον αφορά την καταγραφή στο Κτηματολόγιο. Όμως, τι σημαίνει ουσιαστικά «δασικοί χάρτες»; Με την ολοκλήρωση των δασικών χαρτών, στην περιοχή πρώτα απ' όλα θα κατοχυρωθεί ο δασικός χαρακτήρας. Και σας ρώτησα ποια είναι η δική σας άποψη, διότι κυριολεκτικά εγώ δεν έχω καταλάβει αν η ερώτηση του Κομμουνιστικού Κόμματος Ελλάδας οδηγείται υπέρ της υπεράσπισης του δασικού και του δημόσιου χαρακτήρα ή υπέρ της ικανοποίησης των αναγκών των πολιτών που βρίσκονται στην περιοχή. Διότι πατάτε σε δυο βάρκες και δεν έχετε ξεκαθαρίσει ποια είναι η άποψή σας.
Καθόλου.
Δεν το απαντήσατε, όμως. Και ενώ μας λέτε ότι μας ακούν οι πολίτες οι οποίοι ενδιαφέρονται, εγώ δεν άκουσα από τη μεριά του κόμματός σας αν εσείς παρεμβαίνετε υπέρ του δημόσιου χαρακτήρα και του δασικού χαρακτήρα, υπέρ των δικαιωμάτων των πολιτών.
Εκατό χρόνια μένουν…
Έτσι κι αλλιώς, όμως, ξέρω ότι πασαλείβοντας πολλές φορές, κρύβουμε την αλήθεια. Η αλήθεια, λοιπόν, είναι η εξής: Πρώτον, οι δασικοί χάρτες ολοκληρώνονται και γι' αυτόν τον λόγο αξίζει να ανακοινώσω στη Βουλή, ότι χθες τοποθετήθηκαν εκατό νέοι επιστήμονες στις δασικές υπηρεσίες της χώρας - δική μας επιλογή και μπράβο στο Κτηματολόγιο που τελείωσε τη δουλειά πολύ γρήγορα - και έχουμε εκατό νέους δασικούς επιστήμονες για να γίνουν οι δασικοί χάρτες. Ταυτόχρονα, έχουμε εξασφαλίσει ότι όλες οι πράξεις δημοσίου εμπεριέχονται αυτομάτως στους δασικούς χάρτες. Άρα, η περιοχή κατοχυρώνεται και στον δασικό χάρτη και ως προς τον χαρακτήρα και ως προς τα χαρακτηριστικά της δασικής έκτασης. Επίσης, έχουμε ήδη καταθέσει - εμείς! - πρόταση νόμου για τις οικιστικές πυκνώσεις, διότι η περιοχή έχει πυκνότητα δόμησης και είναι σε δασικό υπόβαθρο, όπου επιλύεται το πρόβλημα των κατοικιών και των πολιτών με έναν τρόπο ο οποίος σέβεται τη «NATURA», το δάσος, το περιαστικό δάσος, τον δρυμό, το ρέμα, την παραλία και δεν τα καταπατά, αλλά λύνει και θέματα των πολιτών. Όμως, κύριε Γκιόκα να σας πω ότι δικός σας Βουλευτής, στη συζήτηση για τον προϋπολογισμό, μπροστά σε μένα - το άκουσα ο ίδιος - τοποθετήθηκε κατά της εξυπηρέτησης των αναγκών των πολιτών και κατά της επίλυσης του θέματος των οικιστικών πυκνώσεων. Γι' αυτό ρωτάω τελικά: Ποιο ακριβώς συμφέρον εξυπηρετείτε; Εγώ συμφωνώ ότι πρέπει και ο δημόσιος χαρακτήρας να εξυπηρετηθεί και τα δικαιώματα των πολιτών. Αν λοιπόν, είστε με αυτή τη μεριά, όπου εξυπηρετείται ταυτόχρονα ο δημόσιος χαρακτήρας του δάσους και ο δασικός χαρακτήρας της έκτασης, αλλά και οι πολίτες που είναι σε περιοχές πυκνώσεων και εξαπατήθηκαν δεκαετίες από την ελληνική πολιτεία, να έρθετε στη Βουλή όταν συζητήσουμε τον νόμο των οικιστικών πυκνώσεων και να μας πείτε, τελικά, αν θα κάνετε στείρα αντιπολίτευση ή θα λύσουμε προβλήματα και των πολιτών και του περιβάλλοντος. Αυτή είναι η συνεπής επιλογή της πολιτείας. Έτσι απαντάνε.
Δεν είναι όλες οι περιοχές ίδιες.
Και επειδή επόμενος είναι ο κ. Δελής, να τοποθετηθεί το ΚΚΕ στο εξής: Θα υποστηρίξει τον νόμο των οικιστικών πυκνώσεων που λύνει θέματα κατοικιών όπως αυτές στην περιοχή της Νέας Μάκρης, ναι ή όχι;
Δεν είναι όλες οι περιοχές ίδιες. Αυτή είναι η απάντηση.
Τι θα κάνουμε τώρα; Ποια διαδικασία θα εφαρμόσουμε, κύριε Γκιόκα;
Να μην ρωτάει ο κύριος Υπουργός, για να μην απαντάω.
Η πρώτη με αριθμό 230/17-12-2018 επίκαιρη ερώτηση πρώτου κύκλου του Βουλευτή Κορινθίας της Νέας Δημοκρατίας κ. Χρίστου Δήμα προς τον Υπουργό Οικονομίας και Ανάπτυξης, με θέμα «Απορρόφηση πόρων ΕΣΠΑ 2014-2020», δεν θα συζητηθεί λόγω απουσίας του κυρίου Υφυπουργού Ανάπτυξης στο εξωτερικό. Η τέταρτη με αριθμό 224/14-12-2018 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Οικονομίας και Ανάπτυξης, με θέμα «Κλείνουν 11 ξενώνες για ασυνόδευτα παιδιά;», δεν θα συζητηθεί λόγω απουσίας του κυρίου Υφυπουργού Ανάπτυξης στο εξωτερικό. Η πέμπτη με αριθμό 205/4-12-2018 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομίας και Ανάπτυξης, με θέμα: «Να παραταθεί ο νόμος 3869/10 για την προστασία της α΄ κατοικίας των υπερχρεωμένων νοικοκυριών», δεν θα συζητηθεί λόγω απουσίας του Αναπληρωτή Υπουργού Οικονομίας και Ανάπτυξης κ. Πιτσιόρλα στο εξωτερικό. Η πρώτη με αριθμό 231/17-12-2018 επίκαιρη ερώτηση δεύτερου κύκλου του Βουλευτή Λέσβου της Νέας Δημοκρατίας κ. Χαράλαμπου Αθανασίου προς τον Υπουργό Εσωτερικών, με θέμα: «Διάσπαση του Δήμου Λέσβου», δεν θα συζητηθεί λόγω κωλύματος του Υπουργού Εσωτερικών. Θα συζητηθεί τώρα η τρίτη με αριθμό 236/18-12-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς τον Υπουργό Περιβάλλοντος και Ενέργειας, με θέμα: «Προβλήματα στην κάλυψη ατομικών αναγκών σε καυσόξυλα των κατοίκων του Δήμου Μύκης στην Περιφερειακή Ενότητα Ξάνθης». Κύριε Δελή, έχετε τον λόγο για δυο λεπτά.
Ευχαριστώ, κύριε Πρόεδρε. Συνεχίζοντας την προηγουμένη ερώτηση, καθώς είναι ο ίδιος Υπουργός, να του πούμε ότι και ο ίδιος και η Κυβέρνησή του κάνουν ένα τσουβάλιασμα περιοχών με το σχέδιο νόμου για τις οικιστικές πυκνώσεις. Και ξέρετε, αυτό δεν είναι προς όφελος κυρίως των λαϊκών αναγκών, γιατί υπάρχουν οικιστικές πυκνώσεις και οικιστικές πυκνώσεις. Υπάρχουν περιοχές, κύριε Φάμελλε, οι οποίες κατοικούνται εδώ και πάνω από έναν αιώνα. Συνεπώς, δεν μπορούμε να τα βάζουμε όλα στο ίδιο τσουβάλι. Ας έρθω τώρα στη δική μου ερώτηση, ας πάμε αρκετά πιο βόρεια. Ας πάμε στην Ξάνθη, στην περιοχή του Δήμου Μύκης, στην οροσειρά της Ροδόπης, όπου εκεί, όπως είναι γνωστό, υπάρχει πάρα πολύ κρύο και οι άνθρωποι έχουν πολύ μεγάλη ανάγκη τη θέρμανση. Σε αυτή την περιοχή, λοιπόν, δεν καλύπτονται οι ανάγκες των κατοίκων σε καυσόξυλα, τα οποία θα μπορούσαν να τα πάρουν - και δικαιούνται να τα πάρουν - με μειωμένο τίμημα. Και όχι μόνο δεν παίρνουν αυτή την ποσότητα καυσόξυλων που δικαιούνται όλοι οι αιτούντες, αλλά και όσοι αιτούντες καταφέρνουν να πάρουν μια ποσότητα, αυτή τελικά είναι πάρα πολύ μικρή και δεν φτάνει για τις ανάγκες τους. Χαρακτηριστικά είναι τα δύο παραδείγματα: Στο χωριό Γλαύκη, από τους εκατόν ογδόντα αιτούντες, μονάχα οι ενενήντα πήραν φέτος καυσόξυλα, ενώ μία οικογένεια για τα καυσόξυλα του χειμώνα στην περιοχή αυτή του Δήμου Μύκης παίρνει περίπου τέσσερα χωρικά. Με τέσσερα χωρικά σε αυτήν την περιοχή βγάζεις δεν βγάζεις τον ένα μήνα. Η αιτία, τώρα, είναι μία και την ξέρει το Υπουργείο. Είναι, φυσικά, οι μεγάλες περικοπές που έχουν γίνει στη χρηματοδότηση του Δασαρχείου της Ξάνθης, που οδηγεί, βεβαίως, σε μικρή, σε περιορισμένη υλοτόμηση ξύλων, τα οποία θα πάρουν μετά οι κάτοικοι της περιοχής. Αυτό που θέλουμε να ρωτήσουμε είναι τι θα κάνει το Υπουργείο σας, έτσι ώστε να αυξηθούν αυτές οι πιστώσεις, για να μπορέσει το Δασαρχείο της Ξάνθης να διαθέσει εκείνη την ποσότητα καυσόξυλων που πραγματικά έχουν ανάγκη οι κάτοικοι της περιοχής, η οποία, όπως ξέρετε, είναι αυξημένη.
Ο κύριος Υπουργός έχει τον λόγο.
Ευχαριστώ, κύριε Πρόεδρε. Κύριε Δελή, για να μην υπάρχει καμμία αμφισβήτηση - και αφορά και τον κ. Γκιόκα αυτό - , δεν υπάρχει περίπτωση στις οικιστικές πυκνώσεις να περιληφθούν καταπατήσεις που έγιναν προς εκμετάλλευση του δάσους, εμπορική ή οικονομική, για την κατασκευή βίλας, πισίνας ή τίποτα άλλο. Μιλάμε για την ικανοποίηση αναγκών, που πολλές φορές είναι και η στέγαση λαϊκών στρωμάτων, που πρέπει να τη δούμε, εξασφαλίζοντας, όμως, την προστασία του φυσικού περιβάλλοντος. Εγώ, ειλικρινά, περιμένω το Κομμουνιστικό Κόμμα να έρθει να συζητήσουμε και να έχουμε κοινή τοποθέτηση για τις οικιστικές πυκνώσεις, χωρίς αντιπολιτευτική διάθεση, αν θέλετε, επί του κεντρικού άξονα της πολιτικής. Επίσης, ήθελα να πω ότι μία απόδειξη του ότι προχωράμε στους δασικούς χάρτες για να λύσουμε προβλήματα της περιοχής, είναι ότι σήμερα αναρτώνται οι χάρτες στο Χαλάνδρι, στον Χολαργό, στην Παιανία, στα Σπάτα, στα Γλυκά Νερά. Και στη Θεσσαλονίκη αναρτάται σήμερα κάποιο μικρό κομμάτι, κύριε Δελή - που μας αφορά και τους δύο - και τελειώνει έτσι η Κεντρική Μακεδονία συνολικά. Είναι η πρώτη περιφέρεια που ολοκληρώνει την υποχρέωση των δασικών χαρτών. Όσον αφορά τώρα τα ενεργειακά και τις ανάγκες θέρμανσης - αυτό είναι το σημαντικό - για τις βόρειες και ορεινές περιοχές της χώρας, προφανώς είναι αυξημένες και καταλαβαίνουμε ότι τα δασικά οικοσυστήματα αποτελούν έναν αξιόλογο πόρο γι' αυτόν τον σκοπό. Θέλω να επισημάνω εδώ ότι το Υπουργείο μας έχει επιλέξει να προχωρήσει η επέκταση του φυσικού αερίου σε όλη τη βόρεια Ελλάδα - αν δεν κάνω λάθος από την Ορεστιάδα μέχρι την Καστοριά - με πάρα πολύ γρήγορους ρυθμούς. Δεν αφορά τα μικρά χωριά. Όμως, ένα μεγάλο ποσοστό των κατοίκων της βορείου Ελλάδος - και ξέρετε ότι στη Θεσσαλονίκη έχουμε πάνω από δέκα κωμοπόλεις που πήραν φέτος φυσικό αέριο και πιστεύω ότι γι' αυτό θα τοποθετηθεί θετικά το Κομμουνιστικό Κόμμα Ελλάδας, είναι η περιφέρεια στην οποία είμαι εγώ, εσείς είστε στην Α' Θεσσαλονίκης - έχουν πλέον φυσικό αέριο. Το καυσόξυλο, όμως, είναι κι αυτό ένας σημαντικό πόρος και πρέπει να το εξασφαλίσουμε. Να σας πω πολύ απλά, ότι για να το λύσουμε, θα συμβάλλουν οι δασικοί χάρτες, γιατί θα ξέρουμε από πού κόβουμε ξύλα, για να το πω απλά. Έχουμε νέες προδιαγραφές διαχειριστικών μελών για να είναι οργανωμένη η ξύλευση, να μην έχουμε μείωση του δασικού πλούτου. Υπάρχει πλέον εθνική στρατηγική για τα δάση, που δεν είχε η Ελλάδα ποτέ και είναι οργανωμένη, αν θέλετε, η παραγωγή αυτή της αειφορικής κάρπωσης. Επίσης, έχουμε πάρει δύο αποφάσεις. Η μία είναι για τη διάθεση τεχνικής ξυλείας για τις ατομικές ανάγκες των κατοίκων. Η δεύτερη - που αφορά την περιοχή της Ξάνθης - είναι ότι η Κυβέρνησή μας επέλεξε για πρώτη φορά να υπάρχει ειδική μέριμνα για τις κοινωνικά ευπαθείς ομάδες και να αυξηθεί κατά 50% η διάθεση καυσόξυλων και με 40% μικρότερη τιμή για όλους τους κατοίκους των ορεινών περιοχών. Μέχρι τώρα μόνο για μία περιοχή της Δράμας ίσχυε αυτό και τώρα ισχύει από τη Φλώρινα μέχρι τον Έβρο, αλλά και για οπουδήποτε αλλού στη χώρα μας έχουμε ολικό παγετό περισσότερες από τρεις ημέρες τον χρόνο. Τα παραπάνω, όμως, θα συνδυαστούν και με νέες πολιτικές, που ετοιμάζουμε την επόμενη χρονιά, για την αύξηση της διαθέσιμης βιομάζας. Κι εδώ θέλω να σας πω ότι υπάρχουν δύο παράμετροι, όσον αφορά τη διάθεση καυσόξυλων στην περιοχή της Ξάνθης και του Δήμου Μύκης. Υπάρχει το ποσό που στέλνει το Υπουργείο Περιβάλλοντος και Ενέργειας και υπάρχει και ο προϋπολογισμός των αποκεντρωμένων διοικήσεων. Θέλω εδώ να σας πω, λοιπόν, ότι το σύνολο του ποσού, το οποίο έχει διατεθεί, είναι περισσότερο από το ποσό που αναφέρατε. Εμείς διαθέσαμε, μάλιστα, αυξημένα κονδύλια φέτος - και δόθηκαν και πολύ νωρίς - της τάξης των 250.000 ευρώ. Η πληροφόρηση που έχω - και θα επανέλθω στη δεύτερη απάντησή μου - είναι ότι ούτε αυτός είναι ο αριθμός των δικαιούχων που περιγράψατε και πως αυτή τη στιγμή - σύμφωνα με πληροφόρηση που είχαμε προχθές από το δασαρχείο - δεν υπάρχει καμμία εκκρεμότητα ως προς τη διάθεση καυσόξυλων στον συγκεκριμένο οικισμό που αναφέρατε.
Τον λόγο έχει ο κ. Δελής για τη δευτερολογία του.
Η απάντηση του κυρίου Υπουργού είναι ανησυχητική για τους κατοίκους της περιοχής και για τις ανάγκες τους. Εμείς μιλήσαμε για τις ανάγκες των κατοίκων εκεί στα Πομακοχώρια - γι' αυτά μιλάμε τώρα, για τον Κένταυρο, για τον Εχίνο, για τη Γλαύκη, για τη Σμίνθη - , όπου, όπως είναι γνωστό κι όπως και εσείς παραδεχθήκατε, δεν προβλέπεται να περάσει, να επεκταθεί, το φυσικό αέριο. Δεν ξέρουμε για την υπόλοιπη Ανατολική Μακεδονία και Θράκη πότε θα γίνει αυτή η επέκταση, αλλά δεν ήταν αυτή η ερώτησή μας. Μιλήσατε για τους δασικούς χάρτες ως απάντηση σε αυτό το πρόβλημα - δεν νομίζω ότι δίνουν απάντηση αυτοί - και μιλήσατε και για την αύξηση της ποσότητας που δικαιούνται να πάρουν. Αυτή τη στιγμή, όπως σας είπαμε, κύριε Υπουργέ, δικαιούνται να πάρουν τέσσερα χωρικά. Με τέσσερα χωρικά βγάζουν δεν βγάζουν το μήνα. Είπατε ότι θα υπάρξει 50% αύξηση, δηλαδή, θα πάμε στα έξι χωρικά, τη στιγμή που πριν από την κρίση, πριν από το 2010, τα χωρικά που έπαιρνε κάθε δικαιούχος, ήταν περίπου δεκαπέντε - για τέτοια διαφορά μιλάμε - που και τότε οι άνθρωποι κάλυπταν τις ανάγκες τους οριακά. Τώρα, πολύ απλά, δεν μπορούν να τις καλύψουν. Αναφερθήκατε σε ένα ποσό των 250.000. Εδώ, όμως, έχω μία απάντηση της Αποκεντρωμένης Διοίκησης Μακεδονίας Θράκης, με ημερομηνία 4-12-2018, που λέει ότι η χρηματοδότηση του Δασαρχείου Ξάνθης ανήλθε στο ποσό των 109.000 ευρώ και με μία πρόσθετη ακόμα χρηματοδότηση των 35.000, έφτασε τελικά στο ύψος των 144.000 ευρώ. Θέλετε να σας πω, από μία παλαιότερη απάντηση του Υπουργείου σας, σε ένα αντίστοιχο Δασαρχείο στο Κιλκίς, πριν από την κρίση, το 2010, πόση ήταν η χρηματοδότηση; Ήταν πάνω από 700.000 ευρώ. Με αυτή τη χρηματοδότηση, κύριε Φάμελλε, δεν μπορεί να γίνει η αναγκαία εκείνη υλοτόμηση για να καλυφθούν οι ανάγκες των ανθρώπων. Δυστυχώς, με όσα είπατε, δεν απαντάτε σε αυτό το πρόβλημα. Θα περιμένουμε να ακούσουμε αν έχετε κάτι καινούργιο, κάτι επιπλέον να πείτε.
Ευχαριστούμε, κύριε Δελή. Παρακαλώ, κύριε Υπουργέ, έχετε τον λόγο για τη δευτερολογία σας.
Κύριε Πρόεδρε, έτσι κι αλλιώς, είχα πει ότι θα ολοκληρώσω τις πληροφορίες στη δεύτερη απάντησή μου. Να πάρουμε, λοιπόν, με τη σειρά τα θέματα των κονδυλίων, για να μην υπάρχουν παρερμηνείες. Όσον αφορά τα θέματα εκτέλεσης υλοτομικών εργασιών και καυσόξυλων, η Αποκεντρωμένη Διοίκηση επιμέρισε το ποσό των 2.241.000 για τις ανάγκες της. Το κονδύλι που απέστειλε το Υπουργείο Περιβάλλοντος, επιπροσθέτως, ήταν όχι μόνο αυξημένο σε σχέση με το 2017, αλλά δόθηκε και πολύ νωρίς. Από τις 4 Σεπτεμβρίου ζητήσαμε τη μεταφορά πιστώσεων και από τις 5 Οκτωβρίου η Αποκεντρωμένη Διοίκηση είχε στη διάθεσή της επιπλέον ποσό 250.000 ευρώ. Τον Νοέμβριο κάναμε νέα συνεννόηση με το Υπουργείο Οικονομικών και εξασφαλίσαμε επιπλέον χρηματοδότηση για τη διάθεση των καυσόξυλων, τα οποία και πήρε, επίσης, η Αποκεντρωμένη Διοίκηση. Στην περιφερειακή ενότητα Ξάνθης και ιδιαίτερα στο Δήμο Μύκης, υπήρχε συνάντηση των Βουλευτών μας και με την Υφυπουργό Μακεδονίας Θράκης, την κ. Νοτοπούλου, και με τον Δήμαρχο. Επικοινώνησαν απευθείας μαζί μου, στείλαμε επιπλέον χρήματα και ενημερωθήκαμε ότι καλύφθηκαν οι ανάγκες ως εξής: Στο Δασαρχείο Ξάνθης, πράγματι, κατανεμήθηκαν 145.000 ευρώ. Πρέπει να επισημάνω, όμως, ότι στην ερώτησή σας σημειώνετε ότι δόθηκαν 45.000 ευρώ. Να ξεκαθαρίσουμε τελικά ποια είναι η αλήθεια. Εμείς, λοιπόν, συμφωνούμε με αυτό που είπατε τώρα, ότι μοιράστηκαν όχι 45.000 που γράφετε στην ερώτηση, αλλά 145.000 ευρώ στη συγκεκριμένη περιοχή. Και προφανώς, μην το συγκρίνετε με άλλο δασαρχείο. Είναι άλλα τα γεωγραφικά όρια και άλλοι οι εξυπηρετούμενοι. Όσον αφορά το συγκεκριμένο χωριό Γλαύκη, είπατε για κάποια νούμερα τα οποία δεν ισχύουν. Εκατόν σαράντα αιτήσεις υποβλήθηκαν. Οι δώδεκα δεν ήταν νομότυπες. Οι εκατόν είκοσι οκτώ ικανοποιήθηκαν όλες με δήλωσή προχθεσινή. Επιπλέον, να σας πω το εξής, το οποίο σαφέστατα και να σε ενδιαφέρει. Κατόπιν επικοινωνίας μας με τη Δασική Υπηρεσία της Ξάνθης, εφαρμόζουμε δασική αστυνομική διάταξη η οποία επιτρέπει στους κατοίκους, πλέον των χωρικών κυβικών μέτρων που αναφέρατε, να συλλέγουν τα υπολείμματα των υλοτομιών - ενημερωθήκαμε από το δασαρχείο ότι είναι διαθέσιμα και είναι πολλά - , αλλά κι άλλα κατακείμενα, ιστάμενα και στρεβλά τμήματα, τα οποία δεν πήραν οι δασικοί συνεταιρισμοί, δηλαδή οι εργαζόμενοι του δάσους, έτσι ώστε να καλύψουν τις ανάγκες στη θέρμανση επιπλέον των χωρικών κυβικών και μέχρι 31 Μαρτίου 2019, έτσι ώστε να λυθεί οποιοδήποτε πρόβλημα, παρ' ότι αυξήθηκε η χρηματοδότηση, η οποία από εμάς δόθηκε συντομότατα. Καταλαβαίνω ότι σε μία ανάγκη των πολιτών εμείς πρέπει να απαντήσουμε. Έχουμε επικοινωνήσει, λοιπόν, και με τον δήμαρχο - ο οποίος, επίσης, μας βεβαίωσε για την επίλυση αυτού του θέματος - αλλά και με το δασαρχείο και ζητούμε άμεσα την εφαρμογή της νέας διάταξης, που σας είπα, για επιπλέον χωρικά κυβικά μέτρα. Ευχαριστώ πολύ.
Κι εμείς ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι ένας μαθητές και μαθήτριες και ένας εκπαιδευτικός συνοδός από το 6ο Δημοτικό Σχολείο Αγίας Παρασκευής. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Δεν θα συζητηθεί η τέταρτη με αριθμό 198/3-12-2018 επίκαιρη ερώτηση δευτέρου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Παιδείας, Έρευνας και Θρησκευμάτων, με θέμα: «Μεταφορά θέσης μέλους ΔΕΠ από την Ιατρική Σχολή του Δημοκριτείου Πανεπιστημίου Θράκης στο νεοσύστατο Πανεπιστήμιο Δυτικής Αττικής», λόγω κωλύματος του Υπουργού Παιδείας. Επίσης, δεν θα συζητηθεί η πρώτη με αριθμό 2854/29-10-2018 ερώτηση του κύκλου αναφορών και ερωτήσεων του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Παιδείας, Έρευνας και Θρησκευμάτων, σχετικά με την μεταφορά μιας θέσης μέλους ΔΕΠ από την Ιατρική Σχολή του Δημοκριτείου Πανεπιστημίου Θράκης στο νεοσύστατο Πανεπιστήμιο Δυτικής Αττικής, λόγω κωλύματος του Υπουργού Παιδείας. Τέλος, δεν θα συζητηθεί η δεύτερη με αριθμό 235/18-12-2018 επίκαιρη ερώτηση δευτέρου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εσωτερικών, με θέμα: «Διορθώσεις λαθών στον κωδικό ασφάλισης και στην ειδικότητα με την οποία έχουν προσληφθεί διάφοροι δασεργάτες», λόγω αναρμοδιότητας. Τώρα θα συζητηθεί η δεύτερη με αριθμό 219/12-12-2018 επίκαιρη ερώτηση πρώτου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Γιάννη Μανιάτη προς τον Υπουργό Περιβάλλοντος και Ενέργειας, με θέμα: «Απαράδεκτη καθυστέρηση στην κατανομή στους δικαιούχους του Ανταποδοτικού Τέλους Αιολικών Πάρκων για τα έτη 2015-2017». Κύριε Μανιάτη έχετε τον λόγο για δύο λεπτά.
Ευχαριστώ πολύ, κύριε Πρόεδρε. [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κύριε Υπουργέ, είμαστε τυχεροί, διότι με αφορμή τη συζήτηση της επερώτησης για τη ΔΕΠΑ, όπου θα έχουμε την ευκαιρία να τα πούμε και για το σκάνδαλο της ΔΕΠΑ, μας δίνεται η ευκαιρία να συζητήσουμε για ένα άλλο σοβαρό θέμα, το θέμα της κατανομής του 1% επί της τιμής πώλησης των ανανεώσιμων πηγών ενέργειας για τα διακόσια εβδομήντα δύο ορεινά χωριά της χώρας, περίπου τριακόσιες χιλιάδες πολίτες, που, με βάση δική μας νομοθεσία το 2011 και 2012, κατανέμεται στους κατοίκους των ορεινών χωριών. Και για να ξεκαθαρίσουμε πού βρισκόμαστε, το 1% κατανέμεται απευθείας στους λογαριασμούς της ΔΕΗ των κατοίκων των ορεινών χωριών και το υπόλοιπο 2% πηγαίνει στους δήμους, προκειμένου να κάνουν έργα υποδομής για τα συγκεκριμένα ορεινά χωριά. Έρχομαι, λοιπόν, στην ερώτηση την οποία κατέθεσα ως Βουλευτής Αργολίδας. Όμως, σας έχουμε καταθέσει ερώτηση και ολόκληρη η Κοινοβουλευτική Ομάδα της Δημοκρατικής Συμπαράταξης και αναφέρεται σε όλη τη χώρα. Ειδικά για την Αργολίδα αφορά στα χωριά Αχλαδόκαμπο, Δίδυμα, Αραχναίο, Θερμησία, Ηλιόκαστρο και Άγιο Νικόλαο. Τι παραλάβατε το 2015; Πρώτον, παραλάβετε τα χρήματα που είχαν εισπραχθεί τα προηγούμενα τρία χρόνια. Τα είχατε στο συρτάρι. Δεύτερον, παραλάβατε έτοιμη υπογεγραμμένη και δημοσιευμένη στην Εφημερίδα της Κυβερνήσεως την υπουργική απόφαση κατανομής του συγκεκριμένου τέλους, την οποία και δεν αλλάξετε καθόλου, άρα ήταν μία ορθή υπουργική απόφαση και κάνατε δυόμισι χρόνια, τον Αύγουστο του 2017, να δώσετε τα πρώτα χρήματα. Τα χρήματα αυτά για πολλά νοικοκυριά είναι μία ολόκληρη σύνταξη. Ερχόμαστε, λοιπόν, σήμερα και πού βρισκόμαστε; Κατά τα έτη 2015, 2016 και 2017 με σκέτη Κυβέρνηση ΣΥΡΙΖΑ, ενώ έχετε ήδη όλους τους μηχανισμούς κατανομής των συγκεκριμένων κονδυλίων, εδώ και τέσσερα χρόνια σχεδόν δεν έχετε κατανείμει τα χρήματα της επόμενης περιόδου. Αυτό που ζητούμε είναι και τα χρήματα αυτής της τριετίας - σχεδόν κλείνουμε τώρα τετραετία με ΣΥΡΙΖΑ - να τα κατανείμετε άμεσα, διότι είναι χρήματα τα οποία τα έχουν ανάγκη οι κάτοικοι των διακοσίων εβδομήντα δύο ορεινών χωριών της χώρας. Ευχαριστώ πολύ, κύριε Πρόεδρε.
Παρακαλώ, κύριε Υπουργέ, έχετε τον λόγο.
Εκπλήσσομαι, πραγματικά, με τον κ. Μανιάτη, διότι όντως λίγο πριν από τις εκλογές και αφού δεν είχε γίνει τίποτα την περίοδο 2010-2014, έβγαλε μία ΚΥΑ, η οποία όριζε τα διοικητικά όρια με υπουργική απόφαση. Το 2017 παρέλαβα, μετά από αίτημά μου από το Νομικό Συμβούλιο του Κράτους μια γνωμάτευση, η οποία κρίνει ότι η συγκεκριμένη ΚΥΑ είναι παράνομη και ότι πρέπει να φέρω νόμο στη Βουλή να ορίζονται τα διοικητικά όρια, το οποίο και κάναμε στο νομοσχέδιο που μόλις ψηφίσαμε με μεγάλη πλειοψηφία πριν μερικές μέρες. Άρα, το ότι είχαμε κάτι έτοιμο, το οποίο το καθυστερήσαμε, δεν ισχύει. Τι κάναμε, όμως, επειδή δεν είχε δοθεί όντως την περίοδο 2010-2014; Και απορώ, αφού ήταν τόσο απλό το θέμα, γιατί δεν είχατε πληρώσει τίποτα επί τέσσερα χρόνια. Αυτό που κάναμε είναι ότι το 2015 συστάθηκε μία ομάδα εργασίας για την κατάρτιση του πίνακα επιμερισμού των ποσών. Τον Φλεβάρη του 2016 εκδόθηκε υπουργική απόφαση, όπου αναρτήθηκε ο πίνακας με τον επιμερισμό των ποσών και δόθηκε, φυσικά, χρόνος, προθεσμία ενός μήνα, για την υποβολή ενστάσεων. Τον Αύγουστο του 2016, μετά την εξέταση των ενστάσεων, αναρτήθηκε ο οριστικός πίνακας που αφορούσε διακόσια εβδομήντα δύο περιπτώσεις που δεν υποβλήθηκαν ενστάσεις και είκοσι περιπτώσεις που υποβλήθηκαν ενστάσεις - επαναλαμβάνω διακόσια εβδομήντα δύο και είκοσι. Τον Δεκέμβρη του 2016 εκδόθηκε η εγκύκλιος που καλούσε τον ΔΕΔΔΗΕ να αναρτήσει τους αριθμούς παροχής των δικαιούχων οικιακών καταναλωτών ανά τοπική κοινότητα. Διαμορφώθηκε έτσι ο οριστικός πίνακας και με τον τρόπο αυτό πληρώσαμε τον Ιούνιο του 2017 το σύνολο των διακοσίων εβδομήντα δύο περιπτώσεων που δεν υπήρχαν ενστάσεις, καλύψαμε τριακόσιες εβδομήντα έξι χιλιάδες καταναλωτές με το ποσό των 17,6 εκατομμυρίων ευρώ. Το μοναδικό ζήτημα, λοιπόν, που παρέμεινε άλυτο ήταν οι αμφισβητήσεις των διοικητικών ορίων που αφορούν τις είκοσι περιπτώσεις που σας είπα, το οποίο και τελικά λύσαμε με τη νομοθετική ρύθμιση που συμπεριλάμβανε το άρθρο 3 στο δικό μας σχέδιο νόμου και μόλις ψηφίστηκε στη Βουλή. Ανακεφαλαιώνω: Παραλάβαμε τέσσερα χρόνια που δεν είχε πληρωθεί τίποτα, μία υπουργική απόφαση που το Νομικό Συμβούλιο του Κράτους την έριξε και βήμα - βήμα κάναμε όλες τις αναγκαίες κινήσεις: τακτοποιήσαμε, προκηρύξαμε, αναρτήσαμε, καλύψαμε το 90% των περιπτώσεων και τις δέκα αμφισβητούμενες τις επιλύσαμε με νόμιμο τρόπο και ταυτόχρονα νομοθετήσαμε πλέον και τον οριστικό τρόπο διευθέτησης αυτού του θέματος. Στην κυριολεξία απορώ.
Κύριε Μανιάτη, έχετε τον λόγο.
Δεν ξέρω ποιος πρέπει να απορεί, κύριε Υπουργέ. Αυτό που κρατάω - και θα το καταθέσω για τα Πρακτικά - είναι η υπουργική απόφαση που υπέγραψα για την κατανομή του τέλους των ΑΠΕ, με τίτλο «Επιμερισμός ειδικού τέλους στους οικιακούς καταναλωτές σε περιοχές όπου λειτουργούν σταθμοί ΑΠΕ». Κύριε Υπουργέ, στις τρεις σελίδες αυτής της υπουργικής απόφασης δεν υπάρχει απολύτως τίποτε για τα διοικητικά όρια των δήμων που εσείς λέτε ότι ήταν παράνομα και που τα ακύρωσε το Νομικό Συμβούλιο του Κράτους. Προφανώς σας έχουν μπερδέψει. Προφανώς μιλάτε για άλλα πράγματα. Πολύ περισσότερο μιλάτε για άλλα πράγματα, διότι εσείς ο ίδιος τώρα μας είπατε ότι υπουργική απόφαση, πριν από τη διόρθωση των είκοσι μόλις περιπτώσεων ενστάσεων, την κάνατε εκ των υστέρων, τώρα, και αφού εσείς οι ίδιοι τον Αύγουστο του 2017 πληρώσατε τα χρήματα τα οποία σας είχαμε παραδώσει. Ερώτηση, λοιπόν: Πού βρίσκεται σε αυτήν την υπουργική απόφαση η παρανομία; Γιατί είναι δυνατόν Υπουργός να προσδιορίζει διοικητικά όρια δήμων; Αυτό το κάνει, κατ' αρχάς, το Υπουργείο Εσωτερικών, δεν το κάνει Υπουργός Ενέργειας. Δεύτερον, αφού ήταν παράνομη υπουργική απόφαση, όπως λέτε, που είναι ψευδές ότι ήταν παράνομη απόφαση, εσείς πώς κατανείματε τα λεφτά τον Αύγουστο του 2017; Τι χρήματα δώσατε; Άρα, επειδή τα δώσατε νόμιμα, η απόφαση είναι νόμιμη. Και ερώτηση: Η συγκεκριμένη υπουργική απόφαση, κύριε Υπουργέ, έχει αλλάξει από εσάς; Έχετε υπογράψει καινούργια υπουργική απόφαση που την διορθώνει; Διότι αν δεν έχετε υπογράψει άλλη υπουργική απόφαση, σημαίνει είτε ότι η απόφαση αυτή είναι νόμιμη - και, άρα, δεν μας είπατε αλήθεια νωρίτερα - είτε ότι αυτό που κάνετε εσείς είναι παράνομο. Διαλέξτε τι από όλα συμβαίνει. Όμως, το ερώτημα είναι ένα: Έχετε σχεδόν τέσσερα χρόνια που μαζεύετε τα χρήματα από νομοθεσία που εμείς περάσαμε με νόμο που εσείς καταψηφίσατε. Τα χρήματα αυτά είναι μία ακόμη σύνταξη για τους τριακόσιους χιλιάδες πολίτες των ορεινών χωριών. Δεν έχετε κανένα δικαίωμα να τα παρακρατείτε τα λεφτά αυτά στα δικά σας συρτάρια. Έχετε χρέος να τα κατανείμετε τώρα όχι ως ελεημοσύνη, όπως κάνετε συνήθως με τα διάφορα επιδόματα. Είναι δικά τους λεφτά, είναι των πολιτών τα λεφτά, με νομοθεσία δική μας, που εσείς καταψηφίσατε. Το ηθικό σας, λοιπόν, χρέος είναι εδώ και τώρα να κατανείμετε τα χρήματα αυτά, έτσι όπως ακριβώς το επιβάλλει η υφιστάμενη νομοθεσία. Ευχαριστώ πολύ, κύριε Πρόεδρε.
Κύριε Υπουργέ, έχετε τον λόγο για τη δευτερολογία σας.
Ευχαριστώ. Η απόφαση η οποία απερρίφθη, η ΚΥΑ δηλαδή που απερρίφθη και όριζε τα διοικητικά όρια, έχει ημερομηνία 23 Δεκεμβρίου 2014. Η δική σας απόφαση είναι στις 29 Δεκεμβρίου 2014. Τι δεν καταλάβατε; Η μια υπουργική απόφαση ορίζει τα διοικητικά όρια και η άλλη υπουργική απόφαση, με βάση αυτή, πάει και λέει πώς θα διανεμηθούν τα λεφτά.
Δεν υπάρχει καμμία αναφορά.
Μα, σας παρακαλώ, κύριε Μανιάτη! Βγάζετε μια απόφαση, η οποία παραπέμπει σε μια υπουργική απόφαση που ορίζει τα διοικητικά…
Δεν παραπέμπει.
Αν δεν παραπέμπει δεν έχει κανένα νόημα! Αμφισβητείτε, λοιπόν, το Νομικό Συμβούλιο του κράτους. Τα κάνατε προεκλογικά όπως τα κάνατε, δεν πληρώσατε φράγκο. Εμείς πληρώσαμε τριακόσιους εβδομήντα έξι χιλιάδες καταναλωτές με 17,6 εκατομμύρια και για τις είκοσι κοινότητες από τις τριακόσιες, όπου υπήρχαν ενστάσεις και υπάρχει διαμάχη για τα διοικητικά όρια, το επιλύσαμε νομοθετικά, οριστικά, αμετάκλητα και σύννομα. Δεν μπορούμε να σας ακολουθήσουμε στα προεκλογικά μαγειρέματα που κάνατε. Άχρηστα ήταν, δεν πληρώθηκε ποτέ κανείς. Απορώ με την εμμονή σας να έρχεστε να μας ζητάτε και τα ρέστα. Έλεος!
Πότε θα δώσετε τα λεφτά;
Η έκτη με αριθμό 121/1-11-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Παιδείας, Έρευνας και Θρησκευμάτων, με θέμα: «Μεικτή διεπιστημονική επιτροπή εμπειρογνωμόνων», δεν θα συζητηθεί. Η έβδομη με αριθμό 74/16-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ο σχεδιασμός για την ναυτική εκπαίδευση», δεν θα συζητηθεί. Η όγδοη με αριθμό 53/11-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ενίσχυση του Λιμενικού Σώματος εν όψει θέσπισης ΑΟΖ και εξόρυξης υδρογονανθράκων και φυσικού αερίου», δεν θα συζητηθεί. Η ένατη με αριθμό 20/3-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Συνεχίζεται η τουρκική προκλητικότητα στο Αιγαίο», δεν θα συζητηθεί. Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. Θα διακόψουμε για δύο λεπτά και στη συνέχεια θα εισέλθουμε στη συζήτηση της επίκαιρης επερώτησης.
Κυρίες και κύριοι συνάδελφοι, εισερχόμαστε στην ημερήσια διάταξη των ΕΠΕΡΩΤΗΣΕΩΝ Θα συζητηθεί η υπ' αριθμόν 8/7/19-11-2018 επίκαιρη επερώτηση των Βουλευτών της Νέας Δημοκρατίας κ.κ. Κωνσταντίνου Σκρέκα, Κωνσταντίνου Καραγκούνη, Χρήστου Σταϊκούρα, Κωνσταντίνου Χατζηδάκη, Σπυρίδωνος - Αδώνιδος Γεωργιάδη, Χαράλαμπου Αθανασίου, Ιωάννη Αντωνιάδη, Φωτεινής Αραμπατζή, Άννας - Μισέλ Ασημακοπούλου, Ελευθέριου Αυγενάκη, Μιλτιάδη Βαρβιτσιώτη, Απόστολου Βεσυρόπουλου, Γεώργιου Βλάχου, Μαυρουδή Βορίδη, Σοφίας Βούλτεψη, Γεώργιου Γεωργαντά, Κωνσταντίνου Γκιουλέκα, Αθανάσιου Δαβάκη, Νικόλαου - Γεώργιου Δένδια, Χρίστου Δήμα, Κωνσταντίνου Αχ. Καραμανλή, Θεόδωρου Καράογλου, Γεώργιου Καρασμάνη, Ανδρέα Κατσανιώτη, Κωνσταντίνου Κατσαφάδου, Εμμανουήλ Κόνσολα, Δημήτριου Κυριαζίδη, Θεοδώρας Μπακογιάννη, Χρήστου Μπουκώρου, Αθανάσιου Μπούρα, Δημήτριου Σταμάτη, Γεώργιου Στύλιου, Κωνσταντίνου Τασούλα, Κωνσταντίνου Τζαβάρα, Ιωάννη Τραγάκη, Κωνσταντίνου Τσιάρα, Μάξιμου Χαρακόπουλου, προς τους Υπουργούς Οικονομίας και Ανάπτυξης, Επικρατείας, Περιβάλλοντος και Ενέργειας, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, σχετικά με τις «Αποκαλύψεις αναφορικά με τη δράση του πρώην διευθύνοντος συμβούλου της Δημόσιας Επιχείρησης Αερίου (ΔΕΠΑ) κ. Θεόδωρου Κιτσάκου και το «αόρατο χέρι» που προκάλεσε ζημιές δεκάδων εκατομμυρίων στη ΔΕΠΑ». Τον λόγο έχει ο πρώτος επερωτών της Νέας Δημοκρατίας κ. Κωνσταντίνος Χατζηδάκης για δέκα λεπτά. Ας κάνουμε μια προσπάθεια να κρατάμε τους χρόνους, γιατί μετά την επερώτηση έχει και νομοθετικό έργο.
Κύριε Πρόεδρε, κυρίες και κύριοι συνάδελφοι, το σκάνδαλο ΔΕΠΑ - Λαυρεντιάδη δεν είναι ένα εικαζόμενο, αλλά ένα καραμπινάτο, αποδεδειγμένο σκάνδαλο για το οποίο έχουν ήδη ασκηθεί ποινικές διώξεις. Η Κυβέρνηση, λοιπόν, καλείται σήμερα να απολογηθεί και οι Υπουργοί να αναλάβουν τις ευθύνες τους. Ποια είναι η ουσία του σκανδάλου ΔΕΠΑ - Λαυρεντίαδη; Ότι η Κυβέρνηση με τους μηχανισμούς της και τις επιλογές της επεδίωξε να χαρίσει 80 εκατομμύρια ευρώ σε έναν καταδικασμένο επιχειρηματία, ενώ η ίδια παρουσιάζεται ως δήθεν εκφραστής του νέου και κήρυκας εναντίον της διαπλοκής. Σήμερα, λοιπόν, εδώ, κυρίες και κύριοι της Κυβέρνησης, σας κατηγορούμε, πρώτον, ότι ορίσατε γενικό διευθυντή στη ΔΕΠΑ πρώην υπάλληλο του Λαυρεντίαδη και συγκεκριμένα τον πρώην γενικό διευθυντή της Εταιρείας «ΕΛΛΗΝΙΚΑ ΧΗΜΙΚΑ ΛΙΠΑΣΜΑΤΑ, ELFE», η οποία έχει και το 80% των χρεών που έχει συνολικά η ΔΕΠΑ, τον κ. Κιτσάκο, ο οποίος σήμερα διώκεται από τη δικαιοσύνη, επί ημερών ΣΥΡΙΖΑ, για κακουργηματική απιστία, για τις μεθοδεύσεις του στο συγκεκριμένο θέμα. Σας κατηγορούμε ότι επιχειρήθηκε παράνομη ανταλλαγή ακινήτων που ήταν δεσμευμένα από το 2014 για ξέπλυμα χρήματος. Σας κατηγορούμε ότι τα ακίνητα αυτά επιχειρήθηκε να κοστολογηθούν 10 φορές πάνω από την αξία τους, από 9 εκατομμύρια ευρώ στα 90 εκατομμύρια ευρώ, με προφανή οφέλη για την πλευρά Λαυρεντιάδη. Και δεν σας κατηγορούμε πλέον εμείς, αλλά σας κατηγορεί ο ίδιος ο Κιτσάκος και, μάλιστα, σε συνέντευξή τύπου ότι όλα αυτά που έκανε, δεν τα έκανε μόνος του, αλλά με εντολές έξι Υπουργών. Μάλιστα, αυτά που λέει φαίνεται ότι τα έλεγε και όταν ήταν ήδη διευθύνων σύμβουλος στις συνεδριάσεις της ΔΕΠΑ. Προκύπτει από τα πρακτικά που έχουν δημοσιευθεί ότι ο κ. Κιτσάκος έλεγε ότι «όλα όσα σας εισηγούμαι για την ανταλλαγή των οικοπέδων και για την αποτίμηση στο δεκαπλάσιο ύψος, τα γνωρίζουν οι Υπουργοί της Κυβέρνησης ΣΥΡΙΖΑ». Έχουν δημοσιευθεί τα πρακτικά στον Τύπο. Ας γίνω αναλυτικότερος: Πρώτη εικόνα: Τι εστί «ELFE - ΕΛΛΗΝΙΚΑ ΧΗΜΙΚΑ ΛΙΠΑΣΜΑΤΑ»; Πρόκειται για μια εταιρεία συμφερόντων ουσιαστικά του Λαυρέντη Λαυρεντιάδη, η οποία έχει μεγάλες οφειλές στη ΔΕΠΑ, τη Δημόσια Επιχείρηση Αερίου. Οι οφειλές αυτές ήταν - προσέξτε - σταθεροποιημένες στην περίοδο 2012-2014. Έχω εδώ τον σχετικό πίνακα. Ήταν 69 εκατομμύρια ευρώ, κύριε συνάδελφε, το 2012, 75 εκατομμύρια το 2013 και 74 εκατομμύρια το 2014. Αν δεν σας αρκεί αυτό, να σας προσθέσω ότι από τα 74 εκατομμύρια πήγαμε στα 83 εκατομμύρια το 2015, στα 91 εκατομμύρια το 2016, στα 115 εκατομμύρια το 2017 και στα 122 εκατομμύρια το 2018. Και αντί χρέους επιχειρήθηκε να υπάρξει αυτή η παράνομη ανταλλαγή οικοπέδων. Αυτός είναι ο βίος και πολιτεία σας. Καταθέτω τον πίνακα στα Πρακτικά. [[Στο σημείο αυτό ο Βουλευτής κ. Κωνσταντίνος Χατζηδάκης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Στη συνέχεια, κυρίες και κύριοι συνάδελφοι, θέλω να καταθέσω και άλλο ένα έγγραφο. Είναι τα πρακτικά της γενικής συνέλευσης του Ιούνιου του 2014, επί Νέας Δημοκρατίας, οπότε είχε αποφασιστεί, τότε με την κυβέρνηση Σαμαρά, στην γενική συνέλευση ότι για να συνεχίσει ο εφοδιασμός των ELFE με αέριο, θα πρέπει να υπάρχει προπληρωμή του αερίου μετρητοίς, μη επαύξηση της έκτασης των δανείων και ρύθμιση του χρέους κατόπιν ελέγχου από ελεγκτική εταιρεία. Καταθέτω στα Πρακτικά την απόφαση του 2014. [[Στο σημείο αυτό ο Βουλευτής κ. Κωνσταντίνος Χατζηδάκης καταθέτει για τα Πρακτικά την προαναφερθείσα απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αντί γι' αυτό, επί ΣΥΡΙΖΑ είχαμε επαύξηση του δανείου, καμμιά ρύθμιση και αποδοχή μεταχρονολογημένων επιταγών. Αν δεν είναι έτσι, σας προκαλώ να το διαψεύσετε. Εικόνα δεύτερη: Ο πρώην Διευθύνων Σύμβουλος της ΔΕΠΑ Σπύρος Παλαιογιάννης, ο οποίος έστειλε εξώδικο στην «ELFE» με την οποία ζητούσε τη διακοπή παροχής αερίου στην εταιρεία, λόγω μη τήρησης των υποχρεώσεών της, ο κύριος Παλαιογιάννης, λοιπόν, μόλις έκανε αυτό, εκδιώχθηκε από τον προκάτοχο του κ. Σταθάκη. Εκδιώχθηκε σχεδόν αμέσως. Είναι περίεργη σύμπτωση. Ακόμα πιο περίεργη σύμπτωση είναι η τρίτη εικόνα: Στη θέση του κ. Παλαιογιάννη τοποθετείται ο κ. Κιτσάκος. Ποιος είναι ο κ. Κιτσάκος; Ο κ. Κιτσάκος, που τοποθετείται από τον κ. Σκουρλέτη, είναι κομματικό στέλεχος του ΣΥΡΙΖΑ, αλλά ταυτοχρόνως είναι πρώην γενικός διευθυντής των «ΕΛΛΗΝΙΚΩΝ ΛΙΠΑΣΜΑΤΩΝ», της εταιρείας του κ. Λαυρεντιάδη. Τοποθετήσατε δηλαδή διευθύνοντα σύμβουλο της ΔΕΠΑ τον γενικό διευθυντή της εταιρείας που είχε τις μεγαλύτερες οφειλές στη ΔΕΠΑ. Βάλατε, σε απλά ελληνικά, «τον λύκο να φυλάει τα πρόβατα»! Τέταρτη εικόνα: Ο κ. Κιτσάκος με το που αναλαμβάνει καθήκοντα προβαίνει σε μια σειρά από περίεργες ενέργειες με πιο αξιοσημείωτη την εξής: προσπαθεί να προχωρήσει παράνομη ανταλλαγή ακινήτων για συμψηφισμό χρεών μεταξύ της ΔΕΠΑ και της επιχειρήσεως του κ. Λαυρεντιάδη, χρησιμοποιώντας ακίνητα τα οποία ήταν πολλαπλώς υποθηκευμένα σε τράπεζες, αλλά είχαν δεσμευτεί για ξέπλυμα χρήματος από το 2014. Το λέω εγώ; Το λέει αυτό το έγγραφο. Είναι το έγγραφο του κ. Νικολούδη, τότε αρμόδιος για το ξέπλυμα χρήματος, στη συνέχεια στο πρώτο εξάμηνο τον τοποθετήσατε στην Κυβέρνησή σας, τον κάνατε Υπουργό, ο οποίος είχε δεσμεύσει όλα τα ακίνητα τα οποία στη συνέχεια επιχειρήθηκε να ανταλλαγούν έναντι του χρέους. Καταθέτω στα Πρακτικά τη δέσμευση από τον κ. Νικολούδη. [[Στο σημείο αυτό ο Βουλευτής κ. Κωνσταντίνος Χατζηδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Στη συνέχεια, ενώ η πιάτσα βοά, αποφασίζει να παρέμβει ο καινούργιος, ο διάδοχος του κ. Νικολούδη, ο οποίος τοποθετήθηκε επί ΣΥΡΙΖΑ, ο κ. Παντελής, στην Αρχή για το ξέπλυμα του χρήματος, ο όποιος στέλνει σχετικό έγγραφο στη ΔΕΠΑ με ημερομηνία 2-5-2017 και λέει στη ΔΕΠΑ: «Τι γίνεται με αυτά τα ακίνητα;» Καταθέτω και αυτό το έγγραφο, κυρίες και κύριοι συνάδελφοι. [[Στο σημείο αυτό ο Βουλευτής κ. Κωνσταντίνος Χατζηδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τι συμβαίνει στη συνέχεια; Την ίδια ημέρα που στέλνει το έγγραφο στη ΔΕΠΑ συνεδριάζει το Ανώτατο Δικαστικό Συμβούλιο, υπό την Προεδρία της τότε Προέδρου του Αρείου Πάγου κ. Θάνου, μετέπειτα συμβούλου του Πρωθυπουργού - το λέω σε περίπτωση που το έχετε ξεχάσει - και προταθείσης από την Κυβέρνηση για την Προεδρία της Αρχής Ανταγωνισμού. Το δικαστικό συμβούλιο, λοιπόν, την ημέρα που στέλνει ο κ. Παντελής αυτό το έγγραφο με επτά ψήφους έναντι έξι, αποφασίζει την αποπομπή του κ. Παντελή και την τοποθέτηση στη θέση του της κ. Ζαΐρη. Έκτοτε αγνοείται το θέμα από την Αρχή για το ξέπλυμα του χρήματος. Εικόνα πέμπτη, τα ακίνητα στο deal που προαναφέρθηκε αποτιμήθηκαν από τη ΔΕΠΑ στα 90 εκατομμύρια ευρώ, ενώ η προηγούμενη επίσημη αποτίμηση ήταν 9 εκατομμύρια ευρώ, διαφορά 81 εκατομμύρια ευρώ. Τα λέω εγώ; Όχι. Τα λένε δύο εκθέσεις: μία προηγούμενη έκθεση του «American Appraisal», η οποία τα αποτιμούσε σε 9 εκατομμύρια ευρώ και στη συνέχεια έχουμε άλλη μια αποτίμηση που από τα 9 εκατομμύρια το ανεβάζει στα 90 εκατομμύρια, μόνο που η αποτίμηση αυτή έγινε για λογαριασμό των «ELFE» και υιοθετήθηκε από τον κ. Κιτσάκο και τη ΔΕΠΑ. Φτάνουμε, λοιπόν, σε αυτού του είδους το deal, που εσείς - δεν ξέρω - χαρακτηρίστε το τίμιο και ηθικό και νόμιμο, αλλά πάντως από τα 9 εκατομμύρια ευρώ ανεβαίνουμε στα 90 εκατομμύρια ευρώ. Καταθέτω εδώ το σχετικό δημοσίευμα της «ΚΑΘΗΜΕΡΙΝΗΣ», το οποίο έχει φωτοτυπημένες τις δύο εκθέσεις. [[Στο σημείο αυτό ο Βουλευτής κ. Κωνσταντίνος Χατζηδάκης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ο κ. Κιτσάκος, ενώ συμβαίνουν όλα αυτά, λέει στο διοικητικό συμβούλιο της ΔΕΠΑ τα εξής: «Εγώ αυτή την πρωτοβουλία για την ανταλλαγή των οικοπέδων δεν την παίρνω μόνος μου. Μου το έχουν πει έξι Υπουργοί και κατονομάζει τους Υπουργούς». Περιμένω στη συνέχεια τις απαντήσεις τους. Εικόνα έκτη: Το γκρίζο τοπίο συμπληρώνεται και από τη μηνυτήρια αναφορά της Alpha Bank στις 29 Δεκεμβρίου 2016. Τι λέει η Alpha Bank; Στην Alpha Bank, επειδή είναι διάδοχος της ΕΜΠΟΡΙΚΗΣ, χρωστούσε η «ELFE». Επειδή η «ELFE», λοιπόν, κάνει διάφορα περίεργα πράγματα, δημιουργεί καινούργιες εταιρείες, προκειμένου να γλιτώσει από τα χρέη, λέει η Alpha Bank στη μηνυτήρια αναφορά ότι εδώ πρόκειται για παράνομη και συμπαικτική μεθόδευση, με δημιουργία εικονικών εταιρειών και ούτω καθεξής. Ενώ όλα αυτά είναι γνωστά - και καταθέτω ολόκληρη τη μηνυτήρια αναφορά της Alpha Bank στα Πρακτικά - η Κυβέρνηση αγρόν ηγόρασε, «πέρα βρέχει» για την Κυβέρνηση. Συνεχίζει να καλύπτει τον κ. Κιτσάκο και συνεχίζει όλο αυτό το γαϊτανάκι των μεθοδεύσεων. [[Στο σημείο αυτό ο Βουλευτής κ. Κωνσταντίνος Χατζηδάκης καταθέτει για τα Πρακτικά την προαναφερθείσα μηνυτήρια αναφορά, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και ως κερασάκι στην τούρτα προκύπτει η ιστορία Πετσίτη. Είναι ένας πρώην συμμαθητής και συνεργάτης του Νίκου Παππά και πρωταγωνιστής σε φωτογραφίες δίπλα στον Αλέξη Τσίπρα και σε άλλα κυβερνητικά στελέχη. Σύμφωνα με δηλώσεις του κ. Κιτσάκου τώρα καθ' όλη τη διετία 2016-2017, όπου γίνονταν αυτές οι διαπραγματεύσεις και οι μεθοδεύσεις, ο κ. Μανώλης Πετσίτης επισκέπτεται επανειλημμένως τη ΔΕΠΑ και τον ίδιο τον κ. Κιτσάκο και λέει ο κ. Κιτσάκος ότι τον επισκεπτόταν ως εκπρόσωπος των υπηρεσιών του Μεγάρου Μαξίμου. Το αξιοσημείωτο, μάλιστα, είναι ότι αυτή την περίοδο ο κ. Πετσίτης αποδεικνύεται ότι αμείβεται μόνο από τα «ΕΛΛΗΝΙΚΑ ΛΙΠΑΣΜΑΤΑ» - αμείβεται και από αλλού - με ποσά που φτάνουν τα 200.000 ευρώ. Είναι φοβερή η ανέλιξη του κ. Πετσίτη, είναι πραγματικά ένα success story του ιδίου και της Κυβέρνησης Τσίπρα, πόσο γρήγορα ένας άνθρωπος μπορεί να αναπτυχθεί σε μία περίοδο κρίσεως μάλιστα, καθώς το προηγούμενο επάγγελμά του - σερβιτόρος ήταν ο άνθρωπος, μια χαρά - του απέφερε 5.000 ευρώ τον χρόνο. Από σερβιτόρος γίνεται consultant και πάει πια στα 200.000 ευρώ μέσα στη διετία. Τι άλλο, όμως, είναι ο κ. Πετσίτης, εκτός από φίλος του κ. Τσίπρα και του κ. Παππά; Διαβάζω - και δεν διαψεύδεται - ότι είναι φορολογικός αντιπρόσωπος στην Ελλάδα ενός Κύπριου δικηγόρου, του Σωτηράκη Παναγιώτου, ο οποίος Σωτηράκης Παναγιώτου είναι κατά σύμπτωση - προφανώς και αυτό - διαχειριστής δύο offshore - τίνος λέτε; - του κ. Λαυρεντιάδη. Και τι άλλο είναι ο κ. Σωτηράκης Παναγιώτου; Συνεργάτης και συνέταιρος του κ. Αρτεμίου, του γνωστού δικηγόρου με τον οποίον συνταξίδεξε ο κ. Παππάς στη Βενεζουέλα και ο όποιος φωτογραφήθηκε να μπαινοβγαίνει στο Μαξίμου. Ποιο είναι το συμπέρασμά μου, κυρίες και κύριοι συνάδελφοι; Γύρω γύρω όλοι, Λαυρεντιάδης, Αρτεμίου, Παππάς και στη μέση ο Μανώλης!
Κύριε Αντιπρόεδρε, πληροφοριακά, έχετε και τη δευτερολογία.
Αυτή είναι, δυστυχώς, η κωμικοτραγική εικόνα. Για να συνοψίσουμε, λοιπόν, η Κυβέρνηση ΣΥΡΙΖΑ - ΑΝΕΛ, πρώτον, αφήνει να αυξηθούν τα χρέη των «ΕΛΛΗΝΙΚΩΝ ΛΙΠΑΣΜΑΤΩΝ», χωρίς να κάνει τίποτα. Δεύτερον, απομακρύνει τον κ. Παλαιογιάννη, όταν μίλησε για τα χρέη. Τρίτον, διορίζει στη ΔΕΠΑ τον Γενικό Διευθυντή των « ΕΛΛΗΝΙΚΩΝ ΛΙΠΑΣΜΑΤΩΝ» του κ. Λαυρεντιάδη. Τέταρτον, παρακολουθεί απαθώς την επιχείρηση ανταλλαγής οικοπέδων, που ήταν δεσμευμένα για ξέπλυμα χρήματος. Πέμπτον, παρακολουθεί εξίσου απαθώς αυτά τα ακίνητα να αποτιμώνται δέκα φορές πάνω από την αξία τους, προκειμένου να γίνουν αντικείμενο ανταλλαγής με χρέος και να ελαφρυνθεί ο κ. Λαυρεντιάδης. Έκτον, ανέχεται την κ. Θάνου να πρωταγωνιστεί στην αυθημερόν αντικατάσταση του αντεισαγγελέα που ανακίνησε το θέμα στην Αρχή Ξεπλύματος Χρήματος. Έβδομον, αδιαφορεί για τη μηνυτήρια αναφορά της Alpha Bank για τα χρέη της «ELFE» και συνεχίζει να καλύπτει τον κ. Κιτσάκο. Όγδοον, δεν απαντά τίποτα ουσιαστικά στις καταγγελίες Κιτσάκου, που αποτυπώνονται στα πρακτικά της ΔΕΠΑ, ότι όλες οι παραπάνω μεθοδεύσεις έγιναν με τους Υπουργούς να το γνωρίζουν. Και ένατον, μέσα σε όλα αυτά, ένας κολλητός Υπουργού που αμείβεται με 200.000 ευρώ από την «ELFE» συνδέεται με Λαυρεντιάδη και με Αρτεμίου. Όποιος θέλει, φίλες και φίλοι, κυρίες και κύριοι, να κρύβεται πίσω από το δάχτυλό του, μπορεί να το κάνει. Όμως, το σκάνδαλο ΔΕΠΑ - Λαυρεντιάδη είναι ένα αποδεδειγμένο καραμπινάτο σκάνδαλο. Και είναι - λυπάμαι να το πω - η κορυφή του παγόβουνου της διαπλοκής του ΣΥΡΙΖΑ, ένας ακόμα κρίκος στην αλυσίδα των σκανδάλων του τελευταίου διαστήματος. Θυμηθείτε το σκάνδαλο με το μεταναστευτικό και τον έλεγχο της OLAF, τη σύμβαση στο «Θριάσιο», το αεροδρόμιο «Ελευθέριος Βενιζέλος», τις καταγγελίες που κάνει ο ένας Υπουργός εναντίον του άλλου για τον Σόρος και τα μυστικά κονδύλια. Όλα αυτά, λοιπόν, συμβαίνουν σήμερα και συμβαίνουν με μία Κυβέρνηση που παριστάνει τον αρχάγγελο της κάθαρσης. Φίλες και φίλοι, κυρίες και κύριοι του ΣΥΡΙΖΑ, σας γνωρίζω ακόμα από τότε που ήμασταν στα πανεπιστήμια. Προφανώς, καθένας δικαιούται να έχει την ιδεολογία του, την πολιτική του, τη στάση του. Όμως, δεν μπορείτε να καλύπτετε με τη σιωπή και τη συναίνεσή σας πρακτικές που εκθέτουν τη διαδρομή σας και το κόμμα σας!
Ωραία, τελειώστε, κύριε Χατζηδάκη.
Δεν μπορείτε να συνεχίζετε όλη αυτή την πρακτική, η οποία είναι αντίθετη στη ρητορική σας και η οποία, πάντως, δεν εκφράζει το νέο, δεν εκφράζει το καινούργιο ξεκίνημα για τον τόπο. Βουλιάζετε κάθε μέρα στη διαπλοκή και στα σκάνδαλα. Πρέπει να απολογηθείτε σήμερα στη Βουλή και αύριο στον ελληνικό λαό! Τα πράγματα είναι πολύ ξεκάθαρα, δεν μπορείτε άλλο να καλύπτεστε, να κρύβεστε πίσω από το δάχτυλό σας! Σας ευχαριστώ πολύ.
Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα πέντε μαθήτριες και μαθητές και τρεις συνοδοί εκπαιδευτικοί από το 17ο Δημοτικό Σχολείο Περιστερίου. Σάς καλωσορίζουμε στη Βουλή!
Ο κ. Κωνσταντίνος Σκρέκας έχει τον λόγο για πέντε λεπτά.
Ευχαριστώ, κύριε Πρόεδρε. Κυρίες και κύριοι Βουλευτές, επιτρέψτε μου να σας εξηγήσω ποια είναι η υπόθεση και θα αποφασίσετε εσείς στο τέλος αν έχει οσμή σκανδάλου ή είναι σκάνδαλο. Επιτρέψτε μου, πριν να ξεκινήσω, να σας πω ότι εμείς ενδιαφερόμαστε και θα προσπαθήσουμε με κάθε τρόπο να προασπίσουμε τις δουλειές αυτών των ανθρώπων που σήμερα εργάζονται στην εν λόγω επιχειρηματική δραστηριότητα. Όμως, θα αποδείξω με αυτά που θα πω ότι με τον τρόπο που εσείς, κύριε Υπουργέ, δυστυχώς, διαχειριστήκατε το πρόβλημα - με αυτόν τον σκανδαλώδη τρόπο - όχι μόνο διακινδυνεύετε τις θέσεις των εργαζομένων, αλλά διακινδυνεύετε τη βιωσιμότητα της ίδιας της εταιρείας και, φυσικά, με δυσμενείς, με δραματικές συνέπειες που θα έχει αυτό στους εργαζόμενους, αλλά και στην τοπική κοινωνία, που εν πολλοίς ζει από αυτή τη δραστηριότητα, την πολύ σημαντική για την Ελλάδα και την ελληνική οικονομία. Επιτρέψτε μου πολύ γρήγορα να περιγράψω ποια είναι η υπόθεση. Είπε πολύ ξεκάθαρα ο εισηγητής της Νέας Δημοκρατίας, ο Αντιπρόεδρος Κωστής Χατζηδάκης ότι μιλάμε - για τι; - όχι απλώς για κομματικό στέλεχος, αλλά μιλάμε για ένα μέλος του τομέα ενέργειας του ΣΥΡΙΖΑ, συγκεκριμένα, κατά πληροφορίες, τον τομεάρχη ενέργειας του ΣΥΡΙΖΑ, όταν ο ΣΥΡΙΖΑ ήταν στην αντιπολίτευση, ο οποίος διορίζεται από την Κυβέρνηση ΣΥΡΙΖΑ, την Κυβέρνηση του κ. Τσίπρα, διευθύνων σύμβουλος στη ΔΕΠΑ. Η ΔΕΠΑ έχει μεγάλο πελάτη την «ELFE». Η «ELFE» αγοράζει από τη ΔΕΠΑ φυσικό αέριο, το οποίο χρησιμοποιεί για την παραγωγή λιπασμάτων, τα οποία προωθεί στην ελληνική αγορά, αλλά και στις αγορές του εξωτερικού. Η «ELFE» είναι ο μεγαλύτερος πελάτης της ΔΕΠΑ σε αγορά φυσικού αερίου. Συμπίπτει ο διορισμένος διευθύνων σύμβουλος της ΔΕΠΑ, ο πρώην τομεάρχης Ενέργειας του ΣΥΡΙΖΑ, να έχει διατελέσει και ανώτατο στέλεχος του μεγαλύτερου οφειλέτη της ΔΕΠΑ, που είναι η «ELFE». Στη συνέχεια, όταν αναλαμβάνει ο κ. Κιτσάκος, χωρίς να έχει καμμία έγκριση από το διοικητικό συμβούλιο ή από τη γενική συνέλευση της ΔΕΠΑ, αλλάζει τον τρόπο με τον οποίο είχε συμφωνήσει η ΔΕΠΑ με την «ELFE» να αποπληρώνει η δεύτερη το χρέος τους, με αποτέλεσμα από το 2015 και μετά να έχουμε μια επιτάχυνση της αύξησης του χρέους, των οφειλών της «ELFE» προς τη ΔΕΠΑ. Μάλιστα, όπως είπε ο κ Χατζηδάκης, από τα 74 εκατομμύρια ευρώ σήμερα το χρέος αυτό έχει εκτιναχθεί στα 120 εκατομμύρια ευρώ. Τι κάνει ο κ. Κιτσάκος από τότε που αναλαμβάνει τη διοίκηση της ΔΕΠΑ; Προσπαθεί να πετύχει μία ανταλλαγή, για να εξοφλήσει με αυτόν τον τρόπο κομμάτι του χρέους της «ELFE» προς τη ΔΕΠΑ, μία ανταλλαγή ακινήτων. Η αξία των ακινήτων αυτών το 2011 εκτιμούνταν, βάσει αξιόπιστης μελέτης, μέχρι 9 εκατομμύρια ευρώ. Μετά από πέντε χρόνια, εν μέσω κρίσης οικονομικής της Ελλάδος και εν μέσω μεγάλης κρίσης στον χώρο των ακινήτων, με μελέτη που φέρνει ο κ. Κιτσάκος προς το διοικητικό συμβούλιο της ΔΕΠΑ, προς το ΤΑΙΠΕΔ, αλλά και προς την Κυβέρνηση την ίδια, τα ακίνητα αυτά αποτιμώνται στα 90 εκατομμύρια ευρώ, δηλαδή δεκαπλασιάστηκε, «φούσκωσε» δέκα φορές η αξία των ακινήτων μέσα στα πέντε χρόνια της κρίσης. Με αυτόν τον τρόπο, μέσω της ανταλλαγής αυτής, προσπαθεί να διαγράψει χρέος 90 εκατομμυρίων ευρώ - από τα 120 εκατομμύρια ευρώ που είναι σήμερα - της «ELFE» προς τη ΔΕΠΑ. Δεν είναι μόνον όμως ότι «φούσκωσε» σκανδαλωδώς την αξία των ακινήτων με έναν τρόπο που φυσικά ελέγχεται αν όντως σωστά έγινε. Τα εν λόγω ακίνητα τα οποία ήθελε να ανταλλάξει ο κ. Κιτσάκος, ο διευθύνων σύμβουλος, πρώην τομεάρχης ενέργειας του ΣΥΡΙΖΑ, διορισμένος από την κυβέρνηση ΣΥΡΙΖΑ σε εκείνη τη θέση, στη θέση του διευθύνοντος συμβούλου της ΔΕΠΑ, είναι υποθηκευμένα και προσημειωμένα πολλαπλές φορές από τους δανειστές της εταιρείας «ELFE», αλλά και τμήμα των ακινήτων αυτό ανήκει στο δημόσιο, πράγμα που σημαίνει ότι δεν μπορούν να μεταβιβαστούν και να ανταλλαγούν για να μειωθεί χρέος, εάν δεν υπάρχει η σύμφωνη γνώμη του δημοσίου. Λέει ο αρμόδιος Υπουργός κ. Σταθάκης: «Ναι, αλλά τελικά αυτό δεν έγινε. Άρα ποιο είναι το πρόβλημα;». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού]] Ένα λεπτό, κύριε Πρόεδρε. Ακούστε ποιο είναι το πρόβλημα. Το πρόβλημα δεν είναι ότι δυόμισι χρόνια διαπραγματευόταν ο κ. Κιτσάκος. Το πρόβλημα είναι ότι αυτά τα δυόμισι χρόνια, ο φερόμενος ιδιοκτήτης των «ELFE», ο κ. Λαυρεντιάδης, μεταφέρει όποιο περιουσιακό στοιχείο, αλλά και όλες τις εμπορικές και παραγωγικές δραστηριότητες από την «ELFE» σε παρένθετες εταιρείες, με αποτέλεσμα σήμερα η ΔΕΠΑ να μην μπορεί να ασκήσει αναγκαστικά μέτρα ή να διεκδικήσει τα 120 εκατομμύρια ευρώ, από τη στιγμή που η «ELFE» στην ουσία έχει μετατραπεί σε ένα κουφάρι, σε ένα κέλυφος χωρίς περιουσιακά στοιχεία, χωρίς παραγωγική δραστηριότητα και χωρίς εμπορική δραστηριότητα. Και όχι μόνο αυτό, αλλά παρανόμως πωλεί φυσικό αέριο αυτήν τη στιγμή, χωρίς άδεια φυσικού αερίου, που αγοράζει από τη ΔΕΠΑ, στις παρένθετες εταιρείες του ίδιου φερόμενου επιχειρηματία. Και δεν είναι μόνο αυτό. Το 2017 και ενώ όλοι γνώριζαν ότι και έχει «φουσκωθεί» δέκα φορές η εμπορική αξία αυτών των ακινήτων, το αντίτιμο, αλλά και δεν μπορούν να ανταλλαγούν, σύμφωνα με τα λεγόμενα του ίδιου του κ. Κιτσάκου, ο αρμόδιος υπουργός κ. Σταθάκης του δίνει εντολή να προχωρήσει στην εκπόνηση επιχειρησιακού πλάνου - business plan - , για να ανταλλαγούν αυτά τα ακίνητα, ενώ όλοι ήξεραν ότι δεν μπορούσε να γίνει. Για ποιον λόγο - πρέπει να απαντήσουν οι αρμόδιοι Υπουργοί, έχει έρθει το μισό Υπουργικό Συμβούλιο - καθυστέρησαν, λοιπόν, δυόμισι χρόνια.; Από το 2015 και μετά, τα τρία χρόνια της κυβέρνησης ΣΥΡΙΖΑ, μεταφέρονται όλα τα περιουσιακά στοιχεία και όλες οι δραστηριότητες της «ELFE» σε παρένθετες εταιρείες του ίδιου επιχειρηματία, κρυπτόμενη πίσω από offshore, υπεράκτιες εταιρείες κ.λπ.. Για ποιον λόγο επέτρεψε η Κυβέρνηση να γίνει αυτό το 2015; Για ποιον λόγο ο κ. Σταθάκης έδωσε εντολή το 2017 και συνέχισε να δίνει, να αφήνει να εννοείται ότι μπορεί να ανταλλαγούν τα ακίνητα; Γιατί με αυτόν το τρόπο και το δικαστήριο, όταν έπρεπε να πάρει μία απόφαση για τη συνέχιση της παροχής φυσικού αερίου από τη ΔΕΠΑ στην «ELFE», τη στιγμή που υπήρχε μία κάλπικη διαπραγμάτευση μεταξύ «ELFE» και ΔΕΠΑ, φυσικά αυτό το στοιχείο το εξέλαβε και έδωσε δυνατότητα η ΔΕΠΑ να συνεχίσει να παραδίδει φυσικό αέριο στην «ELFE» χωρίς αυτή να πληρώνει. Πήγε η «ELFE» εκεί και είπε ότι είναι σε διαπραγματεύσεις με την πολιτεία και τη ΔΕΠΑ που είναι δημόσια επιχείρηση και ζήτησε να της επιτραπεί να παίρνουν φυσικό αέριο μέχρι να ολοκληρωθεί η διαπραγμάτευση. Επί τρία χρόνια, λοιπόν, κράτησε αυτή η κάλπικη διαπραγμάτευση, προκαλώντας τεράστια ζημιά στο δημόσιο συμφέρον. Και δεν είναι μόνο αυτό. Τι λέει εκεί ο κ. Κιτσάκος; Σε συνέντευξή του, αλλά και σε συζητήσεις του με πολλούς δημοσιογράφους λέει τα εξής: Εμένα η Κυβέρνηση με απέπεμψε στο τέλος του 2017, πρώτον, όταν έστειλα εξώδικο για να πληρώσουν τα «ELFE» τη ΔΕΠΑ και δεύτερον, με απέπεμψε, επειδή διαφωνούσα με το τερατώδες αντίτιμο των 150.000.000 ευρώ που συμφώνησε η Κυβέρνηση του κ. Τσίπρα να πληρώσει η ΔΕΠΑ προς την «SHELL» που ήταν ιδιοκτήτρια του 48% των μετοχών της ΕΠΑ αντί 150.000.000.
Εδώ τελείωσε και η δευτερολογία.
Ολοκληρώνω, κύριε Πρόεδρε. Είναι αλήθεια αυτό που λέει ο κ. Κιτσάκος, κύριε Υπουργέ, ότι υπήρχε προηγούμενη αποτίμηση για 80.000.000 έως 100.000.000 ευρώ των μετοχών της «SHELL» που κατείχε στην ΕΠΑ και εσείς προκαλέσατε νέα αποτίμηση ώστε αυτή να φτάσει τα 150.000.000 ευρώ και να χρεωθεί η ΔΕΠΑ 50.000.000 ευρώ και πλέον παραπάνω για να αγοράσει το μερίδιο της «SHELL» στην ΕΠΑ Αττικής; Και αν ναι, για ποιο λόγο το κάνατε αυτό; Παρακαλούμε να απαντήσετε ξεκάθαρα αν αυτά ισχύουν, αν καλύπτατε τον κ. Κιτσάκο επί τρία χρόνια και με αυτόν τον τρόπο δημιουργήσατε αυτό το τεράστιο πρόβλημα στη ΔΕΠΑ, μία εταιρεία που είναι δημόσια, μία εταιρεία που εσείς προχωράτε τώρα στην αποκρατικοποίησή της. Έχετε μετατρέψει τις δημόσιες επιχειρήσεις, κύριε Υπουργέ, σε «πλυντήριο» «ξεπλύματος» των φιλικά προς τον ΣΥΡΙΖΑ προσκείμενων επιχειρηματιών και γι' αυτό το πράγμα, κύριε Υπουργέ και οι υπόλοιποι της Κυβέρνησης, θα λογοδοτήσετε πολιτικά όταν έρθει η ώρα. Σας ευχαριστώ.
Τον λόγο έχει ο κ. Άδωνις Γεωργιάδης.
Ευχαριστώ πάρα πολύ, κύριε Πρόεδρε. Αρχίζω πολύ γρήγορα γιατί δεν θέλω να χρησιμοποιήσω καθόλου χρόνο από τη δευτερολογία μου. Κύριε Υπουργέ, σας θαυμάζω γι' αυτήν την ηρεμία με την οποία αντιμετωπίζετε όλες τις υποθέσεις και την προκειμένη. Φυσικά το ίδιο ήρεμος ήσαστε και το 2015, όταν πηγαίναμε στα βράχια και προβλέπατε διαρκώς ότι θα κλείσει η αξιολόγηση και τελικά βρεθήκαμε στα capital controls. Το λέω αυτό γιατί καμμιά φορά η ηρεμία του προσώπου δεν αντανακλά το τι πραγματικά συμβαίνει στον καθέναν από εμάς Έρχομαι στο προκείμενο, γιατί είμαστε εδώ για να τα λέμε απλά. Είναι νομικά και πολιτικά αδύνατον να μην πάτε στο Ειδικό Δικαστήριο για αυτή την υπόθεση. Θα πάτε οπωσδήποτε. Να το ξέρετε από τώρα. Όταν έγινε η σκευωρία της «NOVARTIS» βρήκατε τρεις ψευδομάρτυρες και είπαν διάφορα για εμάς. Και τι είπατε όλοι εσείς εδώ; Πρέπει να πάτε να απολογηθείτε στη δικαιοσύνη. Εδώ, κύριε Υπουργέ, έχουμε τον διευθύνοντα σύμβουλο που εσείς επιλέξατε, η Κυβέρνησή σας, και βγαίνει δημοσίως και σας κατηγορεί ότι για τις κακουργηματικές διώξεις που του έχει ασκήσει ελληνική δικαιοσύνη ευθύνεστε εσείς προσωπικά, ο Σταθάκης, εσείς και οι υπόλοιποι. Άρα έχουμε τον μάρτυρα, τον κ. Κιτσάκο, ο οποίος τυγχάνει να είναι και ο πρώην τομεάρχης ενέργειας του ΣΥΡΙΖΑ, δική σας επιλογή, που βγαίνει σε συνέντευξη Τύπου και σε συνεντεύξεις και λέει: Εγώ εκτελούσα εντολές των προϊσταμένων μου Υπουργών. Άρα όταν αλλάξουν οι πλειοψηφίες - θα σας τα εξηγήσει βέβαια αυτά και ο κ. Βορίδης, γιατί δεν περιμένω να έχετε την πολιτική αξιοπρέπεια να το κάνετε από μόνοι σας - αναγκαστικά θα προσκληθεί ο κ. Κιτσάκος στη Βουλή, θα πει αυτά που λέει στα κανάλια και στα υπομνήματά του και ο ειδικός ανακριτής του Ειδικού Δικαστηρίου και πάτε εκεί με την ηρεμία σας να εξηγήσετε όλες αυτές τις τεχνικές λεπτομέρειες και ό,τι κρίνει η δικαιοσύνη. Οφείλω, όμως - για να ξέρουμε και να καταλαβαίνει ο ελληνικός λαός για τι μιλάμε - να επισημάνω το πρώτο μεγάλο σας ψέμα. Και όταν κάποιος σε μια τόσο δυσώδη υπόθεση ξεκινάει με ένα τέτοιο κεφαλαιώδες ψέμα, κάτι έχει να κρύψει. Τι λέτε τόσες μέρες και το λένε και οι συνάδελφοι του ΣΥΡΙΖΑ στα κανάλια; Μα, το χρέος υπήρχε επί Νέας Δημοκρατίας, επί των προηγουμένων.
Εγώ; Εσείς το κάνατε.
Οι αριθμοί είναι δυστυχώς αμείλικτοι για σας. Η Νέα Δημοκρατία κυβέρνησε 2012 με 2015, τρία χρόνια. Παρέλαβε χρέος 69.000.000, παρέδωσε χρέος 74.000.000. Άρα σε τρία χρόνια, 2012-2015, το χρέος των «ELFE» προς τη ΔΕΠΑ αυξήθηκε κατά 5.000.000. Και μάλιστα, τον τελευταίο χρόνο είχε πλέον πτωτική τάση, γιατί είχε φτάσει 75.000.000 το μεγαλύτερο και πήγε 74.000.000. Γιατί; Γιατί η προηγούμενη διοίκηση, που είχαμε διορίσει εμείς, είχε ορίσει τοις μετρητοίς καταβολή και τμηματική πληρωμή του χρέους. Γι' αυτό το χρέος άρχισε να πέφτει. Έρχεστε εσείς τρία χρόνια, 2015-2018. Πόσο έχει φτάσει το χρέος; Από 74.000.000 που παραλάβατε, στα 125.000.000 σήμερα! Άρα, η οποιαδήποτε σύγκριση του χρέους των δικών μας κυβερνήσεων με το χρέος των δικών σας, έχει καταρρεύσει. Ξέρετε, κύριε Υπουργέ - επειδή γελάτε - ποιος το ξέρει αυτό; Η ελληνική δικαιοσύνη. Γιατί η ελληνική δικαιοσύνη, αν σας διέφυγε, δεν έκανε καμμία δίωξη στον προηγούμενο, αλλά έκανε δίωξη στον δικό σας. Άρα, αν το χρέος, κυρίες και κύριοι συνάδελφοι, ήταν το πρόβλημα, θα είχε ασκήσει δίωξη και στον προηγούμενο. Δεν άσκησε, όμως, δίωξη στον προηγούμενο, αλλά στον δικό σας, σ' αυτόν που του δίνατε την εντολή να καλύπτει τα συμφέροντα του κ. Λαυρεντιάδη. Και φυσικά, εμείς τι λέμε; Ότι η εταιρεία πρέπει να λειτουργεί και οι εργαζόμενοι δεν πρέπει να χάσουν τη δουλειά τους. Είναι άλλο η εταιρεία να λειτουργεί και οι εργαζόμενοι να μη χάσουν τη δουλειά τους, πράγμα που εμείς είχαμε εξασφαλίσει με τη σταθεροποίηση του χρέους και άλλο αυτό που κάνατε εσείς. Κλείνω με τον κ. Πετσίτη. Θα μιλήσω στη δευτερολογία μου ιδιαίτερα γι' αυτόν και έχω να πω αρκετά. Αναφέρθηκε ως σερβιτόρος. Σερβιτόρος ήταν πριν. Εγώ τιμώ το επάγγελμα του σερβιτόρου, καλά κάνουν οι άνθρωποι και είναι σερβιτόροι και μπράβο τους. Είναι σκληρή δουλειά και χαμηλά αμειβόμενη. Ο κ. Πετσίτης, όμως, δεν είναι πλέον σερβιτόρος, κύριε Σταθάκη και κύριε Φλαμπουράρη - εκεί πίσω - , ο φίλος σας. Είναι business consultant. Το καταθέτω στα Πρακτικά. [[Στο σημείο αυτό ο Βουλευτής κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πώς έγινε ο κ. Πετσίτης business consultant; Με ποια εχέγγυα έγινε business consultant; Και κλείνω την πρωτολογία μου, για να τα αναλύσω στη δευτερολογία μου, κύριε Υπουργέ και να σας φύγουν λίγο τα γελάκια. Κυρίες και κύριοι συνάδελφοι, εδώ είναι ο δικηγόρος, ο κ. Αρτεμίου, ο δικηγόρος των offshore που ήταν μαζί με τον κ. Παππά στη Βενεζουέλα, στο αεροπλάνο του Μαδούρο, ο άνθρωπος που έφτιαξε τις offshore, που είπε ο κ. Χατζηδάκης ότι μετέφερε ο κ. Λαυρεντιάδης τα περιουσιακά στοιχεία των «ELFE» για να μην μπορεί σήμερα να εκτελέσει το ελληνικό δημόσιο. Και γι' αυτό θα πάνε κάποιοι φυλακή. Βγαίνει, λοιπόν, από το Μέγαρο Μαξίμου και κρατάει μια σακούλα. Το καταθέτω για τα Πρακτικά. [[Στο σημείο αυτό ο Βουλευτής κ. Σπυρίδων - Άδωνις Γεωργιάδης καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όταν είδα, κύριε Βορίδη, τη φωτογραφία του κ. Αρτεμίου με τη σακούλα, κατάλαβα πώς σκέφθηκαν στο Μέγαρο Μαξίμου την απίθανη ιστορία με τις τροχήλατες βαλίτσες. Εκείνη την ημέρα σκέφτονταν, χάθηκε ο κόσμος να είχαμε μια τροχήλατη βαλίτσα και τα βάλαμε σε σακούλα; Γι' αυτό θα πάτε φυλακή, κύριοι του ΣΥΡΙΖΑ και θα σας κοπούν τα γελάκια πολύ γρήγορα.
Ο κ. Βορίδης έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, προσωπικά, μου είναι πάντοτε εξαιρετικά δυσάρεστο να μιλάω για ζητήματα ηθικής τάξεως, διαφάνειας και μάλιστα όταν εμπλέκονται πολιτικά πρόσωπα. Ξέρετε ότι δεν το έχω κάνει ποτέ, ξέρετε ότι δεν το κάνω ποτέ, ξέρετε ότι το αποφεύγω και ξέρετε ότι προτιμώ πάντοτε η αντιπαράθεση να είναι ιδεολογική. Όμως, μια από τις βασικές λειτουργίες του Κοινοβουλίου και ειδικά της Αντιπολίτευσης είναι να ελέγχει τη χρηστότητα της διαχείρισης της κάθε κυβέρνησης. Είναι βασική πολιτική δουλειά, βρίσκεται στην ευθύνη της Αντιπολίτευσης και οφείλει να την κάνει η Αντιπολίτευση με σοβαρότητα και υπευθυνότητα. Εν προκειμένω, τι είναι αποδεδειγμένο και δεν επιδέχεται αμφισβητήσεως; Η άσκηση ποινικής διώξεως κατά του διευθύνοντος συμβούλου της ΔΕΠΑ, για την κατηγορία της απιστίας σε βαθμό κακουργήματος, με τον ν.1608/50 περί καταχραστών του δημοσίου, με επιβαρυντικές περιστάσεις. Επαπειλούμενη ποινή ισοβίου καθείρξεως. Ηθική αυτουργία: Όποιος με πειθώ και φορτικότητα καταπείθει άλλον σε παράνομη πράξη τιμωρείται με την ποινή του αυτουργού. Αυτές είναι οι διατάξεις. Ποια είναι τα πραγματικά δεδομένα; Έχει επέλθει από τη συμπεριφορά του συγκεκριμένου διευθύνοντος συμβούλου ζημία στην περιουσία του δημοσίου;
Θα πει το δικαστήριο.
Κύριε Σταθάκη, είμαι βέβαιος ότι θα τα συζητήσετε αυτά εκεί που πρέπει, αλλά αφήστε να δούμε εδώ τη διερεύνηση της υποθέσεως κατ' αρχήν. Απάντηση. Προφανώς, υπάρχει επαύξηση των οφειλών στην περίοδο που ο κ. Κιτσάκος εκτελεί τα χρέη του διευθύνοντος συμβούλου. Δεδομένο πρώτο, δεν επιδέχεται αμφισβητήσεως, κατετέθησαν τα αριθμητικά δεδομένα. Δεδομένο δεύτερο. Γίνεται αυτό κατά παράβαση αποφάσεως γενικής συνελεύσεως; Γίνεται αυτό κατά παράβαση αποφάσεως γενικής συνελεύσεως της εταιρείας, η οποία εταιρεία έχει πει ότι δεν γίνεται πλέον να επαυξάνεται αυτή η οφειλή. Δεδομένο τρίτο. Γίνεται τη χρονική στιγμή, που γίνονται ενέργειες από την πλευρά του οφειλέτη, της οφειλέτιδος εταιρείας των συμφερόντων Λαυρεντιάδη, γίνεται τη στιγμή που υπάρχει οργανωμένη μεθόδευση απαξιώσεως και εκμηδενισμού της οποιασδήποτε αξίας της εταιρείας; Βεβαίως. Γιατί; Γιατί η εταιρεία μεταφέρει όλες της τις δραστηριότητες σε τρίτες εταιρείες, κυπριακές, συμφερόντων Λαυρεντιάδη. Ερώτηση τέταρτη. Είναι αυτό σε γνώση του κ. Κιτσάκου; Βεβαίως. Γιατί; Γιατί ο κ. Κιτσάκος αποδέχεται, για να εξοφληθούν οι καινούργιες οφειλές, μεταχρονολογημένες επιταγές, οι οποίες είναι προσυπογεγραμμένες απ' αυτές τις τρίτες εταιρείες. Άρα, γνωρίζει την απαξίωση, την εκποίηση, την ακύρωση ουσιαστικά της όποιας αξίας των συγκεκριμένων εταιρειών, αλλά συνεχίζει την επαύξηση του χρέους. Υπάρχει σ' αυτό εμπλοκή του κ. Εμμανουήλ Πετσίτη; Μάλιστα. Τι είναι ο κ. Εμμανουήλ Πετσίτης; Ο ενδιάμεσος διαπραγματευτής, διαμεσολαβητής της εταιρείας Λαυρεντιάδη και της ΔΕΠΑ. Ο κ. Πετσίτης έχει καμμία σχέση με τον ΣΥΡΙΖΑ και την Κυβέρνηση; Τυπική; Όχι. Πραγματική; Ναι. Ο κ. Πετσίτης συνδέεται, όπως εξηγήθηκε από τον κ. Χατζηδάκη, με ένα κύκλωμα υπερακτίων εταιρειών; Ναι. Δεδομένο τέταρτο. Έχει καμμία σχέση η Κυβέρνηση με όλα αυτά; Οι Υπουργοί που κάθονται σήμερα να μας απαντήσουν. Εμπλέκονται πουθενά ή έκαναν μια άστοχη επιλογή, βρήκαν ένα κομματικό στέλεχος του ΣΥΡΙΖΑ, τον προϊστάμενο του τομέα ενέργειας του ΣΥΡΙΖΑ, τον κ. Κιτσάκο, τον έβαλαν εκεί και έκανε ο άνθρωπος όλες αυτές τις παράνομες, τις εγκληματικές πράξεις και ζημίωσε την εταιρεία και άρα τον μέτοχο και άρα το δημόσιο και άρα τον φορολογούμενο; Έχουν καμμία σχέση; Απάντηση. Ο κ. Κιτσάκος λέει ότι τα ξέρατε και ότι του δίνατε εντολές γι' αυτά. Λέει ότι ήταν σε πλήρη συνεννόηση με την Κυβέρνηση. Έχω υποστηρίξει την εξής άποψη… [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε, σε πέντε δευτερόλεπτα και δεν θα χρησιμοποιήσω τώρα τη δευτερολογία μου. Έχω την εξής άποψη. Η ποινική αρμοδιότητα της Βουλής δεν είναι να φτάσει σε πλήρη δικανική πεποίθηση, να κρίνει δηλαδή για την αθωότητα και την ενοχή. Η ποινική αρμοδιότητα της Βουλής ολοκληρώνεται στην ύπαρξη απλών ενδείξεων και στην παραπομπή στο Ειδικό Δικαστήριο. [[Χειροκροτήματα από την πτέρυγα της Νέας Δημοκρατίας]] Εκεί τελειώνει η δική μας αρμοδιότητα. Μετά ταύτα συμβουλεύω: Οργανωθείτε υπερασπιστικώς.
Ο κ. Γεωργαντάς έχει τον λόγο.
Κύριοι συνάδελφοι, επειδή τα δεδομένα ή μάλλον, όπως λέμε στην ποινική δίκη, τα αντικειμενικά στοιχεία, αυτά που δεν σηκώνουν καμμιά αμφισβήτηση, είναι πολλά στην προκειμένη περίπτωση, θα συνεχίσω λίγο τις σκέψεις του κ. Βορίδη. Κύριε Βορίδη, δεν προλάβατε να πείτε όλα τα δεδομένα. Είναι πάρα πολλά. Θα ήθελα να πω ένα ακόμα, που έχει μεγάλη σημασία. Φαντάζομαι ένα επιχείρημα της πλευράς της Κυβέρνησης θα είναι ότι συνεχίσαμε την παροχή προς την ΔΕΠΑ, έχουμε τρεις ανανεώσεις συνέχισης της παροχής κατά παράβαση της απόφασης του Ιουλίου του 2014, γιατί ήμασταν σε μια διαπραγμάτευση. Η μεγαλύτερη απάτη είναι αυτή η διαπραγμάτευση. Ήταν ψέμα, ήταν προσχηματική. Με τι διαπραγματευόσασταν; Με ακίνητα δεσμευμένα από την Αρχή Καταπολέμησης της Νομιμοποίησης Εσόδων από Εγκληματικές Δραστηριότητες; Είναι δυνατόν η Κυβέρνηση να διαπραγματεύεται ρύθμιση χρέους με ακίνητα τα οποία έχει δεσμεύσει η Αρχή Καταπολέμησης της Νομιμοποίησης Εσόδων από Εγκληματικές Δραστηριότητες; Αυτό το λέτε διαπραγμάτευση; Το ποιο ήταν το ύψος της αξίας των ακινήτων είναι το λιγότερο. Το αν τελικά μερικά ανήκαν στο δημόσιο είναι το λιγότερο. Το σημαντικότερο για εμένα είναι αυτό: Έχουμε έναν φυλακισμένο ιδιοκτήτη των εταιρειών εκείνη την περίοδο - μάλλον, αποφυλακίστηκε με τον νόμο Παρασκευόπουλου στις αρχές του 2015, για να τα θυμόμαστε - και ενώ, λοιπόν, έχουμε ένα τέτοιο πρόσωπο το οποίο ήδη είναι στο στόχαστρο της δικαιοσύνης, ενώ έχει δεσμευθεί η περιουσία του,… [[Θόρυβος από την πτέρυγα του ΣΥΡΙΖΑ]] Στις αρχές του 2015 αποφυλακίστηκε.
Ησυχία, παρακαλώ!
Ενώ, λοιπόν, είναι στο στόχαστρο της δικαιοσύνης το συγκεκριμένο πρόσωπο, εσείς διαπραγματεύεστε τα δεσμευμένα ακίνητά του. Δεύτερον, γιατί, κύριε Σταθάκη, όταν η Οικονομική Αστυνομία έκανε έφοδο και ζήτησε ακριβώς τον έλεγχο όλων των ληξιπρόθεσμων οφειλών των εταιρειών και των «ELFE» και της παρενθέτου εταιρείας, εσείς κάνετε έξι ολόκληρους μήνες να παρέμβετε; Δεν ήταν εν γνώσει σας αυτό το μεγάλο ζήτημα; Δεν ήταν εν γνώσει σας αυτή η έρευνα και αυτός ο έλεγχος από την Οικονομική Αστυνομία, όχι από το Αστυνομικό Τμήμα της Καβάλας, αλλά από την Οικονομική Αστυνομία; Το θεωρήσατε λίγο για να παρέμβετε και να δείτε τι ακριβώς γίνεται εκεί; Επίσης: Πότε υπήρξε απόφαση της γενικής συνέλευσης της ΔΕΠΑ που έδινε δικαίωμα στη ΔΕΠΑ, δικαίωμα στο εποπτεύον Υπουργείο να συνεχίσει την παροχή αερίου και υπό ποιους όρους, υπό ποιες προϋποθέσεις; Αυτή την απόφαση του 2014 σας την έδειξε ποτέ κανένας; Δεν φαντάζομαι να ήταν εν αγνοία σας. Θα ήθελα, πραγματικά, να ακούσω τον δικαιολογητικό λόγο με τον οποίο συνεχίσατε την παροχή. Μη μου πείτε ως λόγο - γιατί το καταλαβαίνουμε απόλυτα - ότι ήταν σημαντικό να συνεχιστεί η λειτουργία της επιχείρησης και να μη χάσουν τις θέσεις εργασίας οι εργαζόμενοι, γιατί σε αυτό είμαστε όλοι σύμφωνοι. Όμως, αυτό είναι άσχετο από τον περιορισμό και από τη συμμόρφωση και τα συμφωνηθέντα, που πρέπει να γίνει από τον εργοδότη, όποιος και αν είναι αυτός. Ήταν εν γνώσει σας ότι ο πραγματικός εργοδότης πλέον ήταν άλλος. Από αυτόν τον άλλο, της παρένθετης εταιρείας - γιατί ουσιαστικά αυτές απασχολούσαν το προσωπικό - τι διασφαλίσεις ζητήσατε για την αποπληρωμή του χρέους; Γιατί το αφήσατε τελικά - διότι τα νούμερα είναι που μένουν και μετρούν - από 75.000.000 ευρώ να πάει στα 125.000.000 ευρώ; Υπάρχουν εξηγήσεις και σε ερωτήματα εύλογα και αμείλικτα, οι οποίες πρέπει να δοθούν, αλλά αυτό το οποίο για μένα, κύριε Υπουργέ, είναι πολύ σημαντικό και το οποίο, πραγματικά, πρέπει να απαντηθεί, είναι το εξής: Πόσες φορές είχατε ενημέρωση από τον κ. Κιτσάκο; Πόσες συναντήσεις κάνατε για αυτό το θέμα; Πόσες φορές τον καλέσατε; Τι αλληλογραφία είχατε μαζί του; Γιατί επικαλείται συνεχώς ο κ. Κιτσάκος, αυτός που διορίστηκε από την Κυβέρνησή σας, ότι θα υπήρχε απόφαση διυπουργική; Γιατί το επικαλείται; Λέει ψέματα ο κ. Κιτσάκος; Όσα αναφέρει είναι ψευδή; Πραγματικά, υπήρχε η δέσμευσή σας, υπήρχε η προεργασία για μια τέτοια διυπουργική απόφαση; Τι γινόταν αυτά τα δύο - δυόμισι χρόνια; Είναι σημαντικό να πείτε πότε τον καλέσατε, πότε σας ενημέρωσε, τι έγγραφα υπάρχουν για την ενημέρωση που έγινε, τι έγγραφα υπάρχουν από τους νομικούς συμβούλους της ΔΕΠΑ; Όλα αυτά, ούτως ή άλλως, από τη δικαστική έρευνα θα φανούν. Όμως, αυτό το οποίο είναι σημαντικό είναι να δούμε και την ευθύνη, η οποία εν προκειμένω - δυστυχώς, για εσάς - δεν είναι μόνο διά παραλείψεως, αλλά φαίνεται ότι είναι και διά ενεργειών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα πάρω και τον χρόνο της δευτερολογίας μου, κύριε Πρόεδρε. Είναι και διά ενεργειών, είτε αυτές αφορούν αντικαταστάσεις προσώπων, τις οποίες και κάνατε, είτε καθυστερήσεις σε ελέγχους και σε ενέργειες, τα οποία προβλέπονταν να γίνουν από εσάς. Αυτό το οποίο περιμένει να ακούσει ο ελληνικός λαός σήμερα είναι το εξής. Διότι στα αντικειμενικά δεδομένα, όπως είπα, υπάρχουν και δύο - τρία χαρακτηριστικά τα οποία, επίσης, είναι αδιαμφισβήτητα. Το ένα είναι το χαρακτηριστικό που έχει ο κ. Κιτσάκος, το οποίο βεβαίως δεν μπορεί κανείς να εξαλείψει, του στελέχους του ΣΥΡΙΖΑ στον τομέα ενέργειας και για αυτόν τον λόγο τοποθετήθηκε σε εσάς και προφανώς, ως πολύ αξιόπιστο πρόσωπο, τοποθετήθηκε, ως πολύ αξιόπιστο πρόσωπο, επιλέχθηκε για τον τομέα ενέργειας. Άρα, πρέπει να μας πείτε σήμερα τι από αυτά, που καταγγέλλει είναι ψέματα και τι αληθή. Αυτό είναι το ένα. Το άλλο, βεβαίως, είναι και το τυχαίο συμβάν, να βρίσκεται και να περιφέρεται στην Καβάλα και όχι μόνο και ένα πρόσωπο ονομαζόμενο «μεσίτης» - αυτό το μάθαμε στη συνέχεια - το οποίο τυχαίνει και αυτό να είναι στενό πρόσωπο δικού σας Υπουργού. Τα δύο κεντρικά πρόσωπα όλης αυτής της ιστορίας είναι πρόσωπα του στενού πυρήνα του Μαξίμου. Βεβαίως, αυτό θα είχε λίγη σημασία, αν δεν είχαμε το ένα από τα δύο πρόσωπα να είναι αυτή τη στιγμή διωκόμενο για κακουργήματα και αυτό το πρόσωπο να αναφέρει ότι οι ενέργειές του, οι κινήσεις του είχαν όλες τη δική σας έγκριση, τη δική σας συναίνεση. Όμως, έξω από αυτά, εσείς δεν πράξατε αυτό που οφείλατε, έτσι ώστε να μην εκτροχιαστεί το χρέος της ΔΕΠΑ. Νομίζω, κύριοι συνάδελφοι, ότι εδώ, αλλά και γενικότερα σε όλα τα σκάνδαλα, που σχετίζονται με την Κυβέρνηση αυτή, υπάρχει το εξής χαρακτηριστικό: Τα περισσότερα ξεκινούν με καταγγελίες των ίδιων των κεντρικών προσώπων, τα οποία επέλεξε και τοποθέτησε εκεί ο ίδιος ο ΣΥΡΙΖΑ. Αυτό δεν έχει ξανασυμβεί. Πρόσωπα που τοποθετήθηκαν από τους ίδιους, πρόσωπα που έτυχαν της εμπιστοσύνης της Κυβερνήσεως, έρχονται και καταγγέλλουν πράγματα. Δεν είναι η μοναδική περίπτωση. Είναι και πολλές άλλες. Εσείς κάνατε ότι δεν το ακούτε, το απαξιώνετε. Όμως, εδώ δεν ακούτε τι γίνεται εντός του Υπουργικού Συμβουλίου. Φαντάζομαι ότι θα είναι πολύ εύκολο για εσάς να μην ακούτε και αυτούς. Όμως, η διερεύνηση της πολιτικής και ποινικής ευθύνης ανθρώπων οι οποίοι τέλεσαν ποινικά αδικήματα είναι αναγκαίο να συμβεί και είναι αυτονόητο ότι θα συμβεί και για αυτόν τον λόγο, καλό είναι να ετοιμάζετε όχι απλώς την πρωτολογία σας, αλλά την απολογία σας. Ευχαριστώ πολύ, κύριοι συνάδελφοι.
Ο κ. Καραγκούνης έχει τον λόγο.
Ευχαριστώ, κύριε Πρόεδρε. Θα χρησιμοποιήσω και εγώ τον χρόνο της δευτερολογίας μου. Νομίζω ότι οι καλοί συνάδελφοι περιέγραψαν με πολύ μεγάλη σαφήνεια και πληρότητα όλα τα στοιχεία που αφορούν αυτή την υπόθεση. Ο κόσμος που μας παρακολουθεί καταλαβαίνει ότι δεν έχουμε να κάνουμε με μια ακόμη πολιτική αντιπαράθεση, αλλά με μια σκοτεινή υπόθεση, η οποία, όπως έχει ήδη πει νωρίτερα και ο Μάκης Βορίδης, έχει φτάσει στη δικαιοσύνη. Το λέω αυτό με τη λογική ότι η δικαιοσύνη έχει πια τον πρώτο λόγο, ώστε να διαλευκανθεί το τι ακριβώς έχει γίνει. Η δική μας υποχρέωση και βεβαίως, η υποχρέωση της Κυβέρνησης είναι να διευκολύνει και να ενισχύσει το έργο της δικαιοσύνης, ώστε να μάθει ο κόσμος τις ακριβώς έχει συμβεί. Διότι, όπως είπαν και οι προηγούμενοι ομιλητές, ακριβώς επειδή τα χρέη της ΔΕΠΑ έχουν εκτοξευτεί στα 125.000.000 ευρώ, δηλαδή περίπου 50.000.000 παραπάνω από ό,τι είχαν φτάσει το 2014- όπως ήδη είπαν και οι συνάδελφοι - και μάλιστα, τη διετία 2013-2014 είχαν σταθεροποιηθεί και ελαφρώς μειωθεί, διότι ακριβώς μπήκαν οι αυστηρές προϋποθέσεις για την αποπληρωμή, πρέπει να εξηγήσετε κύριε Σταθάκη, γιατί βγάλατε αυτές τις προϋποθέσεις. Πρέπει, λοιπόν, για λόγους δημοσίου συμφέροντος να διασαφηνιστεί τάχιστα αν πρόκειται για περίπτωση διασπάθισης δημοσίου χρήματος. Και αν ναι, να αποκατασταθεί άμεσα κάθε ζημιά του δημοσίου και να αποδοθούν οι ανάλογες ευθύνες. Οπότε, κύριε Καλογήρου, κύριε Υπουργέ της Δικαιοσύνης, οφείλετε να μας δώσετε συγκεκριμένες απαντήσεις για την πορεία αυτής της υπόθεσης και να μας πείτε - εντός, βεβαίως, των ορίων της θεσμικής σας λειτουργίας - τι έχετε πράξει μέχρι τώρα ώστε να προτεραιοποιηθεί η υπόθεση αυτή, για να έχουμε τάχιστα τις διακριβώσεις και τα πορίσματα της δικαιοσύνης. Γνωρίζετε ότι έρχονται στο φως της δημοσιότητας αποκαλύψεις που χρήζουν απαντήσεων. Για παράδειγμα, σήμερα στην εφημερίδα «ΤΑ ΝΕΑ» αποκαλύπτουν την επιστολή της ΔΕΠΑ, που στάλθηκε πριν από δέκα μέρες προς τον κ. Πιτσιλή και την αρχή ξεπλύματος, όπου καταγγέλλονται οι αυξανόμενες οφειλές της «ELFE» και επισημαίνουν αδράνεια απέναντι σ' αυτές τις καταγγελίες. Το επεσήμανε αναλυτικά νωρίτερα ο Κωστής Χατζηδάκης. Δεν θέλω να επανέλθω, διότι πέραν των βασικών αδικημάτων της κακουργηματικής απάτης και της απιστίας που ήδη ελέγχονται από τη δικαιοσύνη, θα πρέπει τάχιστα να διερευνηθεί και το παρεπόμενο έγκλημα της νομιμοποίησης εσόδων από εγκληματικές δραστηριότητες. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Επισημαίνεται από τη ΔΕΠΑ ότι ήδη έχουν προβεί σε συνεχείς ενημερώσεις - θα κάνω χρήση και της δευτερολογίας, κύριε Πρόεδρε - για την εξέλιξη του χρέους. Η υπόθεση ερευνάται από την αρμόδια αρχή από τις αρχές του 2017. Ο κ. Πιτσιλής επίσης το γνωρίζει. Το ερώτημα, λοιπόν, που τίθεται, κύριε Υπουργέ της Δικαιοσύνης, είναι σε ποιο στάδιο βρίσκεται σήμερα η έρευνα και πότε θα έχουμε τα πορίσματά της. Γνωρίζετε, κύριε Καλογήρου, αν έχουν κληθεί ενώπιον της αρχής τα όργανα της ΔΕΠΑ, ώστε να παράσχουν βοήθεια ή πληροφόρηση; Κυρίως, εσείς ως Κυβέρνηση, πάντα στα όρια των θεσμικών σας ορίων, έχετε συνδράμει καθ' οιονδήποτε τρόπο στην αρχή; Καλό θα ήταν να μας απαντήσετε σ' αυτά τα ερωτήματα και, βεβαίως, να μας πείτε τι ακριβώς πληροφόρηση έχετε να μας δώσετε. Ας επανέλθουμε, όμως, στην ουσία της υπόθεσης και κυρίως στο ζήτημα που γεννάται περί πιθανής ευθύνης Υπουργών της Κυβέρνησής σας, διότι όπως επεσήμαναν και οι προηγούμενοι ομιλητές, από τα δημοσιεύματα και τα ρεπορτάζ έγκριτων εφημερίδων και συγκεκριμένα των εφημερίδων «ΤΟ ΒΗΜΑ ΤΗΣ ΚΥΡΙΑΚΗΣ» και «Η ΚΑΘΗΜΕΡΙΝΗ» στις 25 Οκτωβρίου 2018, έχει αποκαλυφθεί ότι τρεις τουλάχιστον Υπουργοί, ο κ. Σταθάκης, ο κ. Φλαμπουράρης και ο κ. Δραγασάκης, γνώριζαν το σχέδιο «ακίνητα Λαυρεντιάδη», δηλαδή απόπειρα συμψηφισμού χρέους προς τη ΔΕΠΑ με τα δεσμευμένα και προσημειωμένα οικόπεδα της εταιρείας «ELFE». Παρ' όλα αυτά, είχαν δώσει την έγκρισή τους να προχωρήσει το σχέδιο σε δεκαπλάσια τιμή σε σχέση με την πραγματική τους αξία. Μάλιστα, αποκαλύπτεται ότι ενώ γνώριζαν το πρόβλημα, συζητούσαν το θέμα ακόμη και μετά την έφοδο της Οικονομικής Αστυνομίας το Μάρτη του 2017. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Γνωρίζουμε, επίσης, ότι στις 13-11-2018 ο κ. Κιτσάκος, προφανώς θεωρώντας ότι αποτελεί γι' αυτόν υπερασπιστική γραμμή, σ' αυτήν την τετράωρη συνέντευξη Τύπου αποκαλύπτει ότι τις ενέργειες αυτές βεβαίως τις γνώριζαν και ήταν απολύτως σύμφωνη η Κυβέρνηση. Κατονομάζει, επίσης, τους έξι Υπουργούς. Μόλις εχθές, κυρίες και κύριοι συνάδελφοι, ο κ. Κιτσάκος επανέρχεται με συνέντευξη και καταγγέλλει την Κυβέρνηση ότι τον απομακρύνατε, κύριε Σταθάκη, όταν ζήτησε να μπει η εταιρεία σε αναγκαστική διαχείριση. Υποστηρίζει και σας θυμίζει - αναφέρεται - ότι έχει κάνει τη σχετική εισήγηση ήδη από τον Μάιο του 2017 και αμέσως μετά απ' αυτήν την εισήγηση, περιήλθε σε δυσμένεια και τελικά απομακρύνθηκε από τη ΔΕΠΑ. Επειδή, λοιπόν, όλα αυτά, κυρίες και κύριοι συνάδελφοι, αφορούν σοβαρές καταγγελίες, αφορούν τους Υπουργούς της Κυβέρνησης και γνωρίζετε ότι αν υπάρχει εμπλοκή των Υπουργών, θα πρέπει η υπόθεση να έρθει αμελλητί στη Βουλή, εσείς κύριε Καλογήρου, έχετε την υποχρέωση να συμβάλετε στην επιτάχυνση της διαδικασίας, παρέχοντας την αρωγή σας στις δικαστικές αρχές με κάθε θεσμικό τρόπο. Και μιας και μιλάμε για ταχεία διαλεύκανση της υπόθεσης, σημειώστε και κάτι άλλο, κυρίες και κύριοι συνάδελφοι. Από δημοσίευμα της εφημερίδας «Η ΚΑΘΗΜΕΡΙΝΗ» πριν από τέσσερις μέρες και συγκεκριμένα από τον δημοσιογράφο κ. Τέλλογλου, πληροφορούμαστε ότι εκκρεμεί μηνυτήρια αναφορά συστημικής τράπεζας σε βάρος της διοίκησης της «ELFE» από το τέλος του 2016, όπου καταγγέλλεται η προσπάθεια δόλιας πτώχευσης της εταιρείας σε βάρος του δημόσιου, καθώς και εικονικές και υποτιμολογημένες μεταβιβάσεις περιουσιακών στοιχείων.
Ολοκληρώστε, κύριε συνάδελφε.
Τελειώνω, κύριε Πρόεδρε. Για να καταλάβει ο κόσμος που μας ακούει, αυτό που στην ουσία καταγγέλλεται είναι ότι από το 2015 και μετά, η εταιρεία μετατρέπεται σε κουφάρι, αφού αρχίζει σταδιακά η μεταβίβαση των περιουσιακών στοιχείων σε τρίτες - το ανέφεραν οι συνάδελφοι - παρένθετες εταιρείες και αντί να ληφθούν άμεσα μέτρα, ο κ. Κιτσάκος ξεκινά διαπραγματεύσεις για συμψηφισμούς με υπερτιμολογημένα, υποθηκευμένα και δεσμευμένα ακίνητα που ανήκουν, μάλιστα, στο ελληνικό δημόσιο.
Εντάξει, κύριε συνάδελφε.
Τελειώνω, κύριε Πρόεδρε. Και εισάγεται η «φάμπρικα» με τις μεταχρονολογημένες επιταγές. Το αποτέλεσμα είναι η εταιρεία να μετατρέπεται μεθοδευμένα σε κουφάρι και σήμερα να έχει χρέος 125.000.000 ευρώ. Κύριε Σταθάκη, είναι διαφορετικό να έχεις μια προβληματική εταιρεία που προσπαθείς να βρεις τρόπο να τη διασώσεις κι άλλο μία εταιρεία που καθίσταται μεθοδευμένα ένα κουφάρι και εσείς να διευκολύνετε στην καταδολιευτική αυτή μεθόδευση, παρ' ότι είστε ως δημόσιο ο μεγαλύτερος πιστωτής. Στην ουσία, λοιπόν, για να γυρίσω στις αποκαλύψεις του κ. Τέλλογλου…
Προς το τέλος να πάτε. Μην ξαναγυρίσετε πίσω.
Δυο λεπτά, κύριε Πρόεδρε. Τελειώνω.
Δύο λεπτά ακόμα;
Καταγγέλλονται καταδολιευτικές πράξεις σε βάρος του δημοσίου, ώστε να μην μπορέσει το δημόσιο ποτέ να αποκαταστήσει τη ζημία του. Αν ισχύει αυτό, τίθεται ένα πολύ ουσιαστικό πρόβλημα και ερώτημα, το οποίο είναι το εξής: Πώς προστατεύεται δύο χρόνια τώρα το δημόσιο, κύριε Σταθάκη; Διότι αν μιλάμε για καταδολίευση σε βάρος του δημοσίου, θα έπρεπε το δημόσιο να έχει ήδη κινηθεί νομικά για την προστασία του. Το ερώτημα, λοιπόν, που βγαίνει από όλα αυτό είναι να μας πει ο Υπουργός της Δικαιοσύνης τι ακριβώς έχει γίνει αυτά τα τελευταία δύο χρόνια σχετικά με τη μηνυτήρια αναφορά και σε ποιο στάδιο βρίσκεται αυτή η έρευνα. Κλείνοντας την τοποθέτησή μου, κύριε Πρόεδρε, θέλω να κάνω ένα γενικότερο σχόλιο για την υπόθεση αυτή. Όλο αυτό το διάστημα που αποκαλύπτονται διάφορα και γίνονται καταγγελίες κυρίως από το στέλεχός σας, τον κ. Κιτσάκο, ως Κυβέρνηση έχετε επιλέξει τη σιωπή. Με την ερώτησή μας σήμερα, προφανώς θα αναγκαστείτε να μας απαντήσετε και να μας πείτε περισσότερα για το τι έχει γίνει. Πάντως, κύριε Σταθάκη, το δικό σας παράδειγμα είναι χαρακτηριστικό.
Ναι, αλλά για να απαντήσουν, πρέπει κάποια στιγμή να καταλήξετε.
Τελειώνω. Τελευταίος ομιλητής είμαι.
Τριπλάσιο χρόνο μιλάτε, κύριε Καραγκούνη.
Περιμένετε, κύριε Πρόεδρε. Τελειώνω. Εξεδιώξατε τον παλαιότερο διευθύνοντα σύμβουλο, τον κ. Παλαιογιάννη και τοποθετήσατε στη θέση του τον κ. Κιτσάκο, χωρίς προφανώς να έχετε ακούσει ποτέ για τη σύγκρουση συμφερόντων…
Κύριε Καραγκούνη, το «τελειώνω» είναι κλασική υπόσχεση πολιτικού. Θα περιμένουμε κιόλας;
Ένα λεπτό, κύριε Πρόεδρε.
Δέκα λεπτά μιλάει, κύριε Πρόεδρε.
Δεν παίρνω δευτερολογία.
Ωραία! Είμαστε σε αναμονή.
Σας έχουν καταγγείλει, λοιπόν, οι εργαζόμενοι στα λιπάσματα ότι καλύπτατε τον «κολλητό» σας για το υπέρογκο χρέος που δημιουργήθηκε. Καμμία απάντηση δεν δώσατε. Έπρεπε να περάσουν τέσσερις μήνες, κύριε Υπουργέ και να έχει μεσολαβήσει η έφοδος της Οικονομικής Αστυνομίας, για να ζητήσετε καθυστερημένα την παραίτηση του κ. Κιτσάκου. Το θέμα είναι γιατί έχετε καθυστερήσει. Το επισημαίνω, γιατί πρέπει ως Κυβέρνηση να αφήσετε τα μισόλογα και τη σιωπή και να δώσετε τώρα απαντήσεις, γιατί μιλάμε πρώτα απ' όλα και πάνω απ' όλα για τα χρήματα του ελληνικού λαού. Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μία μαθήτριες και μαθητές και τέσσερις εκπαιδευτικοί συνοδοί τους από το 4ο Γυμνάσιο Τρίπολης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Η κ. Βούλτεψη έχει τον λόγο.
Κύριε Πρόεδρε, θα πάρω και τη δευτερομιλία μου, γιατί τα τρία λεπτά δεν είναι αρκετά. Οι προηγηθέντες συνάδελφοι έθεσαν τα στοιχεία, που αποδεικνύουν την ευνοιοκρατική αντιμετώπιση της εταιρείας από τη ΔΕΠΑ, τα οποία θα εξετάσει η δικαιοσύνη, αφού το θέμα ως προς την ποινική του πλευρά βρίσκεται πλέον εκεί. Μιλώντας, λοιπόν, σε αυτή τη συνεδρίαση εκ μέρους της Νέας Δημοκρατίας, θέλω να θέσω ένα σοβαρό πολιτικό ζήτημα. Η δημοσιογραφική έρευνα και η πολιτική τεκμηρίωση θα είναι αρωγοί στο έργο της δικαιοσύνης. Εδώ, όμως, έχουμε άμεση εμπλοκή στελεχών σας, κύριοι Υπουργοί, δηλαδή, όχι ανεξάρτητων προσώπων, όχι τεχνοκρατών, αλλά προσώπων που συνδέονται άμεσα με τον ΣΥΡΙΖΑ. Είναι στελέχη σας. Είναι ο διωκόμενος κ. Κιτσάκος, προερχόμενος από τον τομέα ενέργειας του ΣΥΡΙΖΑ και ο γνωστός κ. Πετσίτης, χάρη στον οποίον πληροφορηθήκαμε ότι δεν είναι η Αμερική η χώρα των ευκαιριών. Η χώρα των ευκαιριών είναι η Ελλάδα, αρκεί, βέβαια, να είσαι φίλος του καθεστώτος και συμμαθητής του νούμερο 1 σωματοφύλακα και αντ' αυτού του κ. Τσίπρα. Αναφέρομαι στον κ. Νίκο Παππά, ο οποίος έψαχνε να κάνει μπίζνες στην Βενεζουέλα πριν καν βρεθείτε στην εξουσία. Δεν ξέρω τι μπίζνες κάνατε τελικά. Πάντως, κανονικές μπίζνες, εισαγωγές - εξαγωγές, δεν μπορεί, γιατί εκεί για να ψωνίσουν, πάνε με το τελευταίο νούμερο του αριθμού της ταυτότητας. Όμως, αν δεν είσαι Πετσίτης, αν δεν ανήκεις στην παρέα της Καισαριανής, απλά παίρνεις τον δρόμο της ξενιτιάς, όσα πτυχία κι αν έχεις. Επομένως, Κιτσάκος και Πετσίτης, στελέχη σας, άμεσα εξαρτώμενα από εσάς, προφανώς σας ενημέρωναν, διότι σας το χρωστούσαν. Εσείς τους βάλατε σε αυτές τις θέσεις. Είσαστε οι ευεργέτες τους. Δεν υπήρχε περίπτωση αυτοί οι άνθρωποι να βρεθούν σε οποιοδήποτε αξίωμα, σε οποιαδήποτε θέση, εάν δεν κέρδιζε ο ΣΥΡΙΖΑ την εξουσία και δεν έψαχνε να βρει ποιος ξέρει από ενέργεια, ποιος ξέρει από γεωστρατηγικά παίγνια, που λέει ο Κιτσάκος ότι ξέρει τώρα κ.λπ.. Αυτά, όμως, είναι δικά σας θέματα και της δικαιοσύνης και δεν μπαίνω στο να τα αξιολογήσω. Όμως, τι να πω για γεωστρατηγικά παίγνια και ενεργειακά, όταν εσείς μιλούσατε για ενέργεια και πετρέλαια και λέγατε, «Ούτε σταγόνα αίμα για το πετρέλαιο»; Δεν ξέρω πού τα βρήκατε αυτά τα στελέχη τώρα και είναι τόσο εξελιγμένα, ώστε να μπουν επικεφαλής πρώτα σε μια ιδιωτική εταιρία και μετά στη ΔΕΠΑ. Δηλαδή, ήταν πρώτα στον οφειλέτη της δημόσιας εταιρείας στην οποία τον μεταφέρατε και έχουμε σύγκρουση συμφερόντων. Ο κ. Κιτσάκος - στέλεχος του τομέα ενέργειας του ΣΥΡΙΖΑ - από στέλεχος του μεγαλύτερου οφειλέτη της ΔΕΠΑ βρέθηκε επικεφαλής της ΔΕΠΑ. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Θα πάρω και τη δευτερολογία μου, κύριε Πρόεδρε. Ήταν τόσο δικός σας άνθρωπος, που το Νοέμβριο του 2016 η «ΑΥΓΗ» πανηγύριζε για την εκλογή Κιτσάκου στη διοίκηση του ευρωπαϊκού Οργανισμού για το φυσικό αέριο, του «EUROGAS». Δηλαδή, όλοι αυτοί οι ευρωπαίοι έπαθαν σοκ που βρήκαν τόσο σπουδαία στελέχη από εσάς και τους βάζουν σε θέσεις στο εξωτερικό! Δεν φτάνει που τους βάζετε εσείς σε θέσεις στο εσωτερικό! Έχουμε να κάνουμε με άλλη μια περίπτωση κολλητών σας. Το κάνετε συστηματικά. Δεν αλώνετε μόνο τον δημόσιο τομέα, αλώνετε και τον ιδιωτικό τομέα. Υπάρχουν περιπτώσεις, που τις γνωρίζω, και από τα μέσα ενημέρωσης, όπου έχετε επιβάλλει ανθρώπους σας για να πηγαίνουν εκεί να κάνουν την προπαγάνδα σας. Το ίδιο κάνετε παντού. Πηγαίνετε στον ιδιωτικό τομέα - ο αρμόδιος Υπουργός κάθε φορά - και λέτε, «κοίταξε, για να τα έχεις καλά μαζί μας, να μην σου έρθει το ΣΔΟΕ, να μην σου έρθει η Επιθεώρηση Εργασίας, πάρε και αυτόν». και έχετε βολέψει τους πάντες και στον δημόσιο τομέα και στον ιδιωτικό τομέα, του οποίου έχετε γίνει η τροχοπέδη, διότι αισθάνονται οι άνθρωποι αυτοί δέσμιοί σας. Κύριοι Υπουργοί, αυτά θα βγουν και δεν υπάρχει καμμία αμφιβολία. Γι' αυτό, άλλωστε, μετά το πολυεργαλείο Πετσίτη, βάλατε και την πολυθεσίτισσα Θάνου στην Επιτροπή Ανταγωνισμού. Συγνώμη, δεν κατάλαβα, ποιον θα ελέγχει; Δεν θα ελέγχει τον ιδιωτικό τομέα; Δεν θα μπορεί κάποιος, ο οποίος είναι άνθρωπός σας και έχει τοποθετηθεί σε τόσες θέσεις, να ευνοήσει τον δημόσιο τομέα, όταν παραβιάζει τον ανταγωνισμό; Κοιτάξτε, το ποινικό θέμα θα το βρει η δικαιοσύνη. Να είστε σίγουροι γι' αυτό, Το πολιτικό, όμως, θα το λύσουμε εδώ και θα ενημερώσουμε τον κόσμο για τις πρακτικές σας, για το γεγονός ότι έχετε αλώσει και τον δημόσιο και τον ιδιωτικό τομέα. Ευχαριστώ.
Και εμείς ευχαριστούμε για την τήρηση του χρόνου. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, εξήντα δύο ασυνόδευτα προσφυγόπουλα, που φιλοξενούνται σε δομές της Αττικής. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει τώρα ο Υπουργός Περιβάλλοντος και Ενέργειας κ. Γεώργιος Σταθάκης.
Να καλωσορίσω τους συναδέλφους της Νέας Δημοκρατίας στον κόσμο των σκανδάλων του ΣΥΡΙΖΑ, γιατί πραγματικά…
Προφανώς, για να μας καλωσορίζετε εσείς είστε ήδη εκεί.
Προφανώς, ο κόσμος των εξοπλιστικών προγραμμάτων, ο κόσμος της «SIEMENS», ο κόσμος του τριπλασιασμού της φαρμακευτικής δαπάνης στην Ελλάδα σε βάθος μιας δεκαετίας, πενταετίας, θα έλεγα, έρχεται εδώ να μας μιλήσει για το σκάνδαλο της σχέσης ΔΕΠΑ - «ELFE»! Τρεις είναι οι κατηγορίες και θα τις απαντήσω μια προς μια, καταθέτοντας και όλα τα σχετικά στα Πρακτικά της Βουλής. Ποιος αύξησε το χρέος της «ELFE» προς τη ΔΕΠΑ; Ερώτημα: «Χρωστάει 120.000.000 η «ELFE» στη ΔΕΠΑ». Μάλιστα. Το 2011 ήταν 40.000.000. Το 2009 έγινε η περίφημη εξαγορά από τον κ. Λαυρεντιάδη. Και το 2015, όταν παρέλαβε ο κ. Κιτσάκος από τη διορισμένη διοίκηση της Νέας Δημοκρατίας, το πρωτογενές χρέος ήταν 89.000.000.
Στο τέλος του 2014 να μας πείτε!
Κύριε Χατζηδάκη, σας παρακαλώ.
Μας κοροϊδεύει μέσα στα μούτρα μας!
Σας παρακαλώ. Εδώ είναι τα στοιχεία. Καταθέτω για τα Πρακτικά χρόνος προς χρόνο όλο το χρέος.
Κύριοι συνάδελφοι, σας παρακαλώ ησυχία! Όπως ακουστήκατε όλοι οι ομιλητές, θα ακουστεί και ο κύριος Υπουργός.
Δεν θα μου αμφισβητήσετε τίποτα.
Τα 74 τα κάνατε 89.
Ογδόντα εννέα εκατομμύρια.
Δεν μπορεί να τρώμε κουτόχορτο!
Γιατί όποιος σας ακούει, τρώει κουτόχορτο; Σας παρακαλώ, κάντε ησυχία. Τελεία και παύλα!
Καταθέτω τα στοιχεία και τα αναλυτικά αν θέλετε. [[Στο σημείο αυτό ο Υπουργός κ. Γεώργιος Σταθάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πρώτο πρακτικό. Ήταν 89.000.000 όταν παρέλαβε ο κ. Κιτσάκος το όφελος της «ELFE» προς τη ΔΕΠΑ. Πόσοι είναι οι τόκοι υπερημερίας που χρεώνει η ΔΕΠΑ στην «ELFE»; Είναι 7,2%. Αν τα μαθηματικά μου είναι σωστά, τα 89.000.000 του 2015 και το 7,2% γίνονται 96.000.000. Το 2017 δεν αγγίζουμε τίποτα. Με το 7,2% γίνονται 103.000.000. Το 2018 γίνονται 110.000.000. Τα 110.000.000 είναι το χρέος της «ELFE» προς τη ΔΕΠΑ που αφορούν την περίοδο διαχείρισης της σχέσης ΔΕΠΑ - «ELFE» από τη Νέα Δημοκρατία. Ήταν 110.000.000!
Ψέματα!
Ψέματα!
Είναι αντικειμενικό αυτό;
Είμαι αντικειμενικός άνθρωπος. Το χρέος αυξήθηκε…
Είπατε ψέματα! Άρα, είστε ένοχος. Αυτά στον ανακριτή!
Δεν σας διέκοψα, κύριε Γεωργιάδη και δεν θα με διακόψετε και εσείς. Μας πήγατε στο Ειδικό Δικαστήριο, κύριε Γεωργιάδη. Εκατόν δέκα…
Αυτά στον ανακριτή!
Εγώ αναγνωρίζω πλήρως ότι το χρέος, σύμφωνα με τα στατιστικά μου αυξήθηκε από το 2015 έως σήμερα ακριβώς 12 εκατομμύρια ευρώ. Είναι σωστή η αριθμητική μου;
Όσο και οι τόκοι υπερημερίας. Απλά μαθηματικά!
Στο μεγάλο σκάνδαλο της ΔΕΠΑ - «ELFE», παραλάβαμε 108.000.000, για να ακριβολογήσω, χρέος από τη περίφημη διακυβέρνηση και δημιουργήσαμε ένα επιπρόσθετο χρέος, αυτό για το οποίο συζητάμε. Άρα, το ποιος αύξησε πραγματικά το χρέος είναι δεδομένο. Δεύτερο ερώτημα: Γιατί δεν κόψαμε το φυσικό αέριο στην «ELFE»; Τόσα και τόσα είχατε κάνει για το φτάσουμε στο σημείο να το κόψουμε. Αρχίζω και καταθέτω για τα Πρακτικά. Απόφαση του διοικητικού συμβουλίου, συνεδρίαση 1166, 13-2-2013. Πρακτικά της ΔΕΠΑ: «Με πρωτοβουλία του Υφυπουργού Ενέργειας κ. Ασημάκη Παπαγεωργίου πραγματοποιήθηκε στις 11-2-2012 ευρεία σύσκεψη στο ΥΠΕΚΑ, προκειμένου να συζητηθεί η πρόταση της «ELFE» για την προσωρινή ρύθμιση χρεών προς τη ΔΕΠΑ, ώστε να επανατροφοδοτηθεί κανονικά με φυσικό αέριο. Στη συζήτηση αυτή…» - θα τα καταθέσω στα Πρακτικά, διαβάζω τα συμπεράσματα - «…τόσο ο Υφυπουργός Ενέργειας κ. Παπαγεωργίου, όσο και ο Υφυπουργός Εργασίας κ. Παναγιωτόπουλος μετέφεραν την επιθυμία της Κυβέρνησης, και δη του ιδίου του Πρωθυπουργού…» - του κ. Σαμαρά εννοώ - «όπως εξευρεθεί λύση. Καταθέτω για τα Πρακτικά τα σχετικά έγγραφα. [[Στο σημείο αυτό ο Υπουργός κ. Γεώργιος Σταθάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] «Σε επόμενη συνεδρίαση της ίδιας περιόδου, στο θέμα της γενικής συνέλευσης για την «ELFE» ο πρόεδρος ενημέρωσε το διοικητικό συμβούλιο ότι την προηγούμενη εβδομάδα πραγματοποιήθηκε συνάντηση από τον Υφυπουργό Ενέργειας κ. Παπαγεωργίου. Ο Υφυπουργός είπε ότι είναι υψίστης σημασίας να διατηρηθεί η «ELFE» εν ζωή. Ο Πρόεδρος έλαβε ηλεκτρονικό μήνυμα από τον Πρόεδρο του ΤΑΙΠΕΔ, τον κ. Μανιατόπουλο, το οποίο και ανέγνωσε στα μέλη του ΔΣ: «Παρακαλούμε να μην προβείτε σε διακοπή της παροχής αερίου εταιρείας «ELFE»». Το καταθέτω για τα Πρακτικά. [[Στο σημείο αυτό ο Υπουργός κ. Γεώργιος Σταθάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Επόμενη συνεδρίαση το 2014. Στο πρώτο θέμα της ημερήσιας διάταξης «Ρύθμιση χρεών» έχουν γίνει πολλές ουσιαστικές συζητήσεις μεταξύ των μετόχων. Στη συνέχεια, τον λόγο έλαβε ο πρόεδρος, ο οποίος ανέφερε, ανάμεσα σε άλλα, ότι έχει πληροφόρηση ότι γίνονται συζητήσεις μεταξύ των μετόχων και ότι θα πρέπει να υπάρξει ανάμειξη της πολιτικής ηγεσίας. Πάμε τώρα στα πεπραγμένα του κ. Κιτσάκου. Δεν θα ανοίξω διάλογο με τον κ. Κιτσάκο. Είναι προφανές και αυτονόητο.
Γιατί;
Δεν θα ανοίξω διάλογο, ούτε θα ανταπαντήσω σε τίποτα.
Γιατί; Εσείς τον διαλέξατε.
Θα πω, όμως, τα πεπραγμένα βήμα προς βήμα.
Δεν θα τα πάμε καλά εδώ.
Τον Δεκέμβρη του 2015, μετά την ανάληψη, λοιπόν, από τον κ. Κιτσάκο, υπάρχει η διαχείριση του θέματος. Υπάρχει δεύτερο εξώδικο προς την «ELFE» επί κ. Κιτσάκου, όπου την καλεί να προχωρήσει στα δέοντα προτού η ΔΕΠΑ προχωρήσει στη διακοπή της παροχής. Καταθέτω το Πρακτικό, το οποίο απειλεί την «ELFE» με διακοπή, επί κ. Κιτσάκου. [[Στο σημείο αυτό ο Υπουργός κ. Γεώργιος Σταθάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Με αυτή την ενέργεια γίνεται σαφής, ξεκάθαρη η κατεύθυνση που έχει δοθεί στον κ. Κιτσάκο από την πολιτική ηγεσία - τον κ. Σκουρλέτη - για τη διασφάλιση της ΔΕΠΑ, καθώς έχει μόλις πάρει νωπή εντολή να προχωρήσει προς αυτή την κατεύθυνση. Από την πολιτική ηγεσία είναι σαφές ότι υπάρχει η μέριμνα να βρεθεί λύση ούτως ώστε στο μεγάλο αυτό κοινωνικό θέμα - επτακόσιοι εργαζόμενοι κ.λπ., - να υπάρξει μια λύση που να διευκολύνει τη λειτουργία της εταιρείας. Πηγαίνω στην τρίτη κατηγορία σας, περί σχεδίου ανταλλαγής, η οποία δεν πραγματοποιήθηκε ποτέ ως γνωστόν. Άρα, έχουμε ένα φαντασιακό σκάνδαλο. Θα το δούμε, λοιπόν, πώς εξελίχθηκε αυτό. Έχουμε, λοιπόν, συνεδρίαση στις αρχές του 2016 πλέον. Έχουμε διϋπουργική σύσκεψη για το θέμα αυτό, προκειμένου να βρεθεί κάποιος τρόπος για να συνεχίσει να λειτουργεί η εταιρεία. Γι' αυτό δεν έχουμε καμμία αναφορά ακόμα είτε της διοίκησης του ΤΑΙΠΕΔ ή άλλων στο θέμα της «ELFE», καμμία μνεία σε πρόταση της «ELFE» εκείνη την περίοδο - αρχές του 2016- που να εγείρει αυτά τα θέματα. Πάμε τώρα στην ουσία. Ο κ. Κιτσάκος από τις 15-3-2016 επανέρχεται στο θέμα των ακινήτων, στη διερεύνηση ενός σεναρίου περί ακινήτων. Υπενθυμίζω ότι το σχέδιο περί δυνατότητας συμψηφισμού χρεών με ακίνητα προϋπάρχει από την προηγούμενη διοίκηση της ΔΕΠΑ. Δεν είναι μόνο του κ. Κιτσάκου. Προϋπάρχει ως μία ιδέα. Εμπλοκή τώρα του σχεδίου. Πριν ξεκινήσει η συζήτηση, λοιπόν, στις 28-7-2016, γίνεται παραλαβή του εγγράφου της Αρχής Καταπολέμησης Νομιμοποίησης Εσόδων από Εγκληματικές Δραστηριότητες, όπου απαγορεύεται η εκποίηση ή η μεταβίβαση ακινήτων της εταιρείας διότι είναι δεσμευμένα. Άρα, δεν προλάβαμε να ξεκινήσουμε στις 15-3-2016 και στις 28-7-2016 γίνεται η ενημέρωση ότι τέτοιο σχέδιο είναι αδύνατο ακόμα και αν υπήρχε οποιαδήποτε πιθανότητα, διότι τα ακίνητα είναι δεσμευμένα. Στις 28-7-2016. Είναι καλοκαίρι δηλαδή. Φοβερό σχέδιο. Συνεχίζουμε. Μπορώ να συνεχίσω από εκεί και πέρα: Το 2017 πλέον και πριν από την απόλυση του κ. Κιτσάκου - έχω όλα τα Πρακτικά - σε κανένα διοικητικό συμβούλιο, σε καμμία γενική συνέλευση, σε καμμία κυβερνητική εντολή, δεν υπάρχει το πράσινο φως για μια τέτοια συζήτηση και για το σχέδιο αυτό. Εν κατακλείδι, μπορώ να σας καταθέσω όλα τα πρακτικά του διοικητικού συμβουλίου, που άπτονται αυτού του θέματος. Σας τα καταθέτω, λοιπόν -18-2-1016, 15-3-2016, 6-4-2016, 28-7-1016- για να σας καταδείξω ότι δεν υπάρχει σε καμμία από αυτές τις συνεδριάσεις η αναφορά ότι αυτό το σχέδιο μπορεί ή πρέπει να προχωρήσει. [[Στο σημείο αυτό ο Υπουργός κ. Γεώργιος Σταθάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Είναι έξι συζητήσεις όπου έρχεται το θέμα. Δεν υπάρχει καμμία απόφαση, καμμία συζήτηση. Φτάνουμε στην περίφημη συνεδρίαση. Έχω φτάσει στο 2016; Έχω πολλά να σας καταθέσω. Στο 2014 είμαι ακόμα. Τον Μάρτιο του 2017, λοιπόν, ο κ. Κιτσάκος ενημερώνει. Αναφέρομαι στην κατηγορία περί οικονομικών, αστυνομίας, κ.λπ., και αν το Υπουργείο ήταν σε επίγνωση ή όχι. Στις 15-3-2017 με επιστολή μου προς τη ΔΕΠΑ ζητάω εβδομαδιαία ενημέρωση σχετικά με τις οφειλές της «ELFE». Επαναλαμβάνω, στις 15 Μαρτίου 2017 ζητάω εβδομαδιαία ενημέρωση σχετικά με τις οφειλές της «ELFE». Λίγο μετά - αναφέρομαι στις 8-5-2017- πραγματοποίησε συνάντηση με το ΥΠΕΝ, όπου τον ενημέρωσα σχετικά με το σχέδιο MoU. Ο ΥΠΕΝ του είπε ότι δεν έχει καμμία πιθανότητα λειτουργίας και του ζήτησε να έχει επιχειρηματικό σχέδιο. Στην περίπτωση που ένα ακίνητο θεωρούσε ότι ήταν ενδιαφέρον για τη ΔΕΠΑ, πρέπει να έχει και επιχειρησιακό σχέδιο, το οποίο και να ετοιμάσει. Στην ουσία, να εξηγήσει γιατί αυτή η κίνηση θα είχε οποιοδήποτε ενδιαφέρον για τη ΔΕΠΑ. Ο κ. Κιτσάκος αρνήθηκε καθώς δήλωσε ότι σχετικό σχέδιο θα γίνει μόνο στην περίπτωση, που προκύψει ως εφικτή η συνολική λύση. Εκ των πραγμάτων, στην ίδια συνεδρίαση αποφασίζεται η σύγκληση έκτακτης γενικής συνέλευσης των μετόχων για τις οφειλές των «ELFE». Φτάνουμε στην περίφημη γενική συνέλευση του 2017. Τι γίνεται στην περίφημη γενική συνέλευση του 2017; Ανακεφαλαιώνω μέχρι στιγμής για να μην χάσουμε τη ροή των πραγμάτων. Για ένα διάστημα τεσσάρων, πέντε μηνών και πριν από την επίσημη ενημέρωση από την Αρχή Προστασίας Μαύρου Χρήματος, υπήρξε μια συζήτηση από τον κ. Κιτσάκο για αυτό το θέμα. Αυτή η συζήτηση πρακτικά έκλεισε μόλις έγινε η ενημέρωση για την αδυναμία ενός τέτοιου εγχειρήματος και επανερχόμαστε πλέον στα μέσα του 2017, στη γενική συνέλευση η οποία πήρε και τις οριστικές αποφάσεις. Να δούμε τι αποφασίσαμε σε αυτή τη συνέλευση: Αυστηροποίηση των μέτρων πληρωμής από την «ELFE» προς τη ΔΕΠΑ. Στη συνέλευση, δηλαδή, των μετόχων στις 17-5-2017- σχετικό του '15, του '16- αποφασίζεται ότι πρέπει 50% να πληρώνονται μετρητά και 50% μεταχρονολογημένες επιταγές. Όσον αφορά σε αυτή την απόφαση αυστηροποίησης θέλω να πω το εξής: Άρα, καλό όλο αυτό το σύστημα που ήθελε να ευνοήσει τον Λαυρεντιάδη, που τον διευκόλυνε - δεν θυμάμαι τα ονόματα όλων όσων αναφέρατε, των δικηγόρων, των παρατρεχάμενων, των συμμαθητών, υψηλών αμοιβών - αλλά το ρεζουμέ αυτής της ιστορίας ήταν μια τρύπα στο νερό. Δεν δούλεψε τίποτα. Γιατί πάμε στη γενική συνέλευση των μετόχων - οι μέτοχοι, εμείς δηλαδή, το ΤΑΙΠΕΔ κ.λπ. - και λέμε αυστηροποίηση του τρόπου πληρωμής της «ELFE» προς τη ΔΕΠΑ προκειμένου να υπερασπιστούμε τη ΔΕΠΑ. Τι συμβαίνει την επαύριο, λοιπόν, αυτής της αυστηροποίησης κι αφού έχει τελειώσει το σχέδιο περί ακινήτων στα μέσα του 2017; Προσφεύγει η «ELFE» στο δικαστήριο κατά της απόφασης της γενικής συνέλευσης της ΔΕΠΑ. Το δικαστήριο παίρνει δυο αποφάσεις. Το δικαστήριο! Ούτε η Κυβέρνηση, ούτε οι παρατρεχάμενοι. Πρώτον: «Να συνεχίσετε να δέχεστε 100% μεταχρονολογημένες επιταγές και να συνεχίσετε να παρέχετε αέριο στην «ELFE»». Ακυρώνει, δηλαδή, το δικαστήριο, με αποφάσεις, του δυο επιλογές αυστηροποίησης που έκανε η Κυβέρνηση και μια για την οποία μας κατηγορείτε γιατί δεν κόψαμε το αέριο. Έχουμε δυο δικαστικές αποφάσεις. Τι προτείνει η Νέα Δημοκρατία να έκανε η ΔΕΠΑ τον Ιούλιο του 2017; Να κόβαμε το φυσικό αέριο;
Έχετε την απόφαση;
Βεβαίως και έχουμε τις αποφάσεις. Να μη δεχόμαστε τις μεταχρονολογημένες επιταγές;
Την καταθέτετε;
Έκτοτε - θα τα πει ο κ. Καλογήρου - αρχίζει μια δικαστική διαμάχη. Αν η απόφαση που βγήκε στην Καβάλα, αν η απόφαση που έπρεπε να βγει στην Αθήνα, αν το δεύτερο πρωτοδικείο κ.λπ.. Δεν μπορώ να ασχοληθώ μ' αυτά, γιατί είναι νομικά θέματα. Δεν τα καταλαβαίνω κιόλας.
Επειδή εγώ τα καταλαβαίνω, δεν τα καταθέτετε;
Υπενθυμίζω το κομβικό σημείο. Η γενική συνέλευση στις 12-6-2017 αποφασίζει προεξόφληση κάθε προμήθειας της «ELFE» με μετρητά κατά 50% και 50% μεταχρονολογημένες και εβδομαδιαία καταβολή ενός ελάχιστου ποσού για απομείωση της συνολικής οφειλής. Σας υπενθυμίζω ότι το ποσό αυτό αφορά αποκλειστικά τους τόκους. Επίσης, υπογράφεται σύμβαση με ισχύ ενός μήνα, η οποία και θα ανανεώνεται μόνο εφόσον εκπληρώνονται οι ανωτέρω όροι. Γιατί μας εγκαλείτε για την απόφαση του 2014, της γενικής συνέλευσης; Σε τι διαφέρει αυτή η απόφαση; Πείτε μου πραγματικά. Καλώ τη Νέα Δημοκρατία να μου πει σε τι διαφέρει αυτή η αυστηρή απόφαση, που πήραμε στη γενική συνέλευση του 2017 και προσπαθεί να στριμώξει όλο το σύστημα, από την προηγούμενη απόφαση που εγκαλείται.
Πολύ μεγάλο στρίμωγμα, κύριε Υπουργέ!
Θα σας πούμε. Το είπατε μόλις, αλλά δεν το καταλάβατε.
Φιλέτο έγινε από το στρίμωγμα.
Μα, εσείς είπατε προηγουμένως σε τι διαφέρει.
Συνεπώς έχουμε δυο δικαστικές αποφάσεις. Μετά η συνέχεια είναι γνωστή. Απολύω τον Κιτσάκο. Αυτό αποφύγατε να το πείτε. Έτσι όπως παρουσιάστηκε η Νέα Δημοκρατία σήμερα, νομίζω ότι ακόμα είναι ο Κιτσάκος στη ΔΕΠΑ. Γιατί απελύθη ο Κιτσάκος; Το μυαλό όλων σας πάει σ' αυτό το συγκεκριμένο θέμα. Σας θυμίζω ότι η ΔΕΠΑ είναι μια εταιρεία που κάνει τζίρο 1 δισεκατομμύριο τον χρόνο, είναι μια εταιρεία με μηδενικά δάνεια, μια εταιρεία υπό ιδιωτικοποίηση. Είναι μια ακόμα αποκρατικοποίηση του ΣΥΡΙΖΑ που ανέτρεψε τις δικές σας. Θα σας τις υπενθυμίσω επί τροχάδην γιατί έχει την πολιτική του σημασία. Χθες έγινε η μεταβίβαση των μετοχών της μεγάλης αποκρατικοποίησης του ΔΕΣΦΑ με εκχώρησή τους προς την ευρωπαϊκή εταιρεία έναντι του τιμήματος των 535.000.000 ευρώ. Υπενθυμίζω, επίσης, ότι ήταν ιδιωτικοποίηση της Νέας Δημοκρατίας με τα 400.000.000 από τους Αζέρους που δεν εγκρίθηκε ποτέ από την Ευρωπαϊκή Ένωση. Ακυρώθηκε από την Κυβέρνησή μας. Ευτυχώς απ' ό,τι φαίνεται. Πήραμε 150.000.000 παραπάνω τίμημα. Ενισχύσαμε τα δικαιώματα του κράτους. Χθες πέρασαν οι μετοχές - το 34% - στο Υπουργείο Περιβάλλοντος με ισχυροποιημένα δικαιώματα, βέτο κοκ, μια υποδειγματική κατά τη γνώμη μου αποκρατικοποίηση. Ακολουθεί της ΔΕΠΑ πάλι με έναν τρόπο πολύ διαφορετικό. Ήταν να πουλήσουμε το 66%, όπως ήταν στο πρόγραμμα των αποκρατικοποιήσεων στο προηγούμενο μνημόνιο. Η ΔΕΠΑ δεν θα αποκρατικοποιηθεί έτσι. Η σημερινή συμφωνία είναι διαχωρισμός της ΔΕΠΑ στα δυο. Το βασικό της κομμάτι, που είναι οι υποδομές, τα δίκτυα και τα διεθνή πρότζεκτ - «IGB», «FSRU» Αλεξανδρούπολης, «ISMET» που συζητήσαμε χθες στην Κύπρο κ.λπ. - θα παραμείνουν υπό δημόσιο έλεγχο -51% - και θα πουληθεί το εμπορικό κομμάτι το οποίο αφορά τη λιανική εμπορική αγορά, όπως επιβάλλεται πλέον από τους κανόνες της ευρωπαϊκής αγοράς να διαχωρίζονται οι εταιρείες υποδομών από το εμπόριο κοκ. Το λέω αυτό διότι η ιδέα ότι η ΔΕΠΑ είναι μια εταιρεία που ασχολείται με τα «ELFE» και κρίνεται ο μάνατζερ, ο διευθύνοντας από τι κάνει με την «ELFE», νομίζω ότι είναι λίγο περιοριστική. Απελύθη, λοιπόν, ο κ. Κιτσάκος διότι θεωρήθηκε για διάφορους λόγους ότι δεν κάνει τη δουλειά ως διευθύνων σύμβουλος, ειδικά σε μια μεταβατική περίοδο σαν αυτή που μόλις υπονόησα.
Στον Λαυρεντιάδη τα πήγε καλά, δηλαδή.
Κύριε Χατζηδάκη, θεωρώ ότι έχετε πιο επαγωγική σκέψη απ' αυτή.
Μας είπατε ότι τον διώξατε για άλλα. Άρα, γι' αυτό τον κρατήσατε.
Επειδή η θέση σας είναι ότι το μισό δικαστικό σύστημα της χώρας, οι μισές τοποθετήσεις σε ανεξάρτητες αρχές, οι αλλαγές των μισών δημοσίων λειτουργών και ο κ. Κιτσάκτος, όλα αυτά κινούνται γύρω από το αν αυξήθηκε το χρέος της «ELFE» προς τη ΔΕΠΑ 5 ή 6 εκατομμύρια - περί αυτού πρόκειται - νομίζετε ότι όλο το σύστημα κινείται γύρω από…
Πριν είπατε 12 εκατομμύρια.
Συγνώμη, από τα 12.000.000. Όλο το σύστημά σας, λοιπόν, κινείται γύρω απ' αυτή τη σχέση. Δεν είναι έτσι τα πράγματα. Λυπάμαι γι' αυτό. Άρα, πρέπει να βρείτε κάτι καλύτερο για να κάνετε όλες αυτές τις επαγωγικές ή άλλες συσχετίσεις που κάνετε σε σχέση με αυτό. Ανακεφαλαιώνω και κλείνω. Σήμερα οι δικαστικές διαμάχες για τη σχέση ΔΕΠΑ - «ELFE» είναι δυο. Είναι οι δικαστικές προσφυγές που έχει κάνει η «ELFE» κατά της ΔΕΠΑ ζητώντας διάφορα πράγματα, ότι το χρέος αυτό δημιουργήθηκε επειδή η ΔΕΠΑ είχε μονοπωλιακή θέση στην αγορά και χρέωνε ακριβά το φυσικό αέριο κ.λπ.. Ένα πεδίο δικαστικής διαμάχης. Εμπορική διαμάχη είναι αυτή. Δεύτερο επίπεδο δικαστικής διαμάχης: Η ΔΕΠΑ στρέφεται κατά της «ELFE» με πολύ βαριές κατηγορίες από τα τέλη του 2017, ζητώντας μια πλήρη εκκαθάριση και δέσμευση κάθε μορφής στοιχείου περιουσιακού που συνδέεται με την «ELFE» - υπενθυμίζω ότι η ΔΕΠΑ έχει σχέσεις μόνο με την «ELFE», δεν έχει ούτε με τις παρένθετες εταιρείες ούτε με κανέναν άλλον - διεκδικώντας αυτά που θεωρεί χρωστούμενα. Άρα, έχουμε εν εξελίξει δύο μεγάλες δικαστικές διαμάχες, που αφορούν την ουσία της διαμάχης, αν ήταν σωστός ή όχι ο τρόπος δημιουργίας του χρέους - αυτή είναι η απαίτηση της «ELFE» - και από την άλλη πλευρά, η διεκδίκηση της ΔΕΠΑ σε μία καθολική - επαναλαμβάνω - νομική κατηγορία κατά της «ELFE» και όλων των διασυνδεδεμένων σχέσεων που υπάρχουν γύρω από αυτό, προκειμένου να κάνει απαιτητές τις απαιτήσεις. Ανακεφαλαιώνω: Αυτά είναι τα δεδομένα. Οι τρεις κατηγορίες της Νέας Δημοκρατίας είναι: Πρώτον, αν υπάρχει σκάνδαλο, είναι σκάνδαλο της Νέας Δημοκρατίας, κατά 90%, η αύξηση, δηλαδή, του χρέους. Γιατί δεν φέρνει ο εισαγγελέας όλες τις διοικήσεις από ιδρύσεως της εταιρείας, το 2009; Υποθέτω γιατί δεν έγινε καταγγελία.
Ο εισαγγελέας δεν ψάχνει μόνος του;
Δεν ξέρω. Εσείς ξέρετε, οι νομικοί.
Αφού δεν τα καταλαβαίνετε, μην μας τα λέτε. Στα νομικά είστε αδύναμος.
Χαίρομαι, που είστε καλύτερος στα αρχαία ελληνικά. Είναι ανυπόστατη, λοιπόν. Δεύτερον: Γιατί δεν κόπηκε η παροχή αερίου στην εταιρεία; Είναι κατανοητό ότι δεν είναι εύκολο να το κόψεις. Είναι μία διαδικασία όπου πρέπει να εξαντλήσεις όλα τα περιθώρια. Και νομίζω ότι τα εξαντλήσαμε όλα τα περιθώρια, θέτοντας μάλιστα όρους και μέριμνες και για την επαναπρόσληψη των επτακοσίων εργαζομένων - που έγινε - οι οποίοι είχαν απολυθεί και για μία διαρκή μέριμνα να βρεθούν λύσεις οι οποίες να αντανακλούν την εμπορική ομαλή λειτουργία και ταυτόχρονα, να διασφαλίσουν τα συμφέροντα της ΔΕΠΑ. Για το σχέδιο ανταλλαγής ακινήτων σας είπα ότι ήταν μία βραχύβια, άνευ αντικειμένου, περιπέτεια. Απέχει πολύ από το να ειπωθεί ότι αυτό αποτελεί κάτι το οποίο έχει οσμή σκανδάλου. Δεν έγινε ποτέ. Είχε μία βραχύβια παρουσία. Απερρίφθη μετά επαίνων. Συνεπώς, από κει και πέρα έχουμε ένα καθεστώς, που διέπεται από δύο δικαστικές αποφάσεις που έχουν δεσμεύσει τη ΔΕΠΑ και ταυτόχρονα, ένα σύνθετο σύστημα προσφυγών των δύο πλευρών, που όλοι περιμένουμε να επιλυθεί υπέρ της ΔΕΠΑ. Σας ευχαριστώ.
Κι εμείς ευχαριστούμε.
Κύριε Πρόεδρε, μπορώ να έχω τον λόγο;
Ορίστε, κύριε Δραγασάκη.
Μετά την ομιλία του κυρίου Υπουργού κρίνετε σκόπιμο να συνεχιστεί η διαδικασία; Υπάρχει αντικείμενο προς συζήτηση;
Εσείς δεν το κρίνετε, κύριε Δραγασάκη;
Άρα, θέλετε να συνεχίσουμε.
Μάλιστα.
Εντάξει, θέλετε να συνεχίσουμε. Θα ακούσετε κι άλλα τότε.
Επιμένουν οι επερωτώντες και θέλουν να ακούσουν και τις άλλες απαντήσεις. Ο Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Καλογήρου έχει τον λόγο.
Ευχαριστώ, κύριε Πρόεδρε. Θα προσπαθήσω να τοποθετηθώ επί των αιτημάτων τα οποία εκτέθηκαν, κατ' αρχάς, στη βάση της επίκαιρης επερώτησης, τα οποία είναι συγκεκριμένα τέσσερα και αφορούν στην ιδιότητά μου. Πρώτα απ' όλα, να κάνουμε ένα πολιτικό συμπέρασμα. Τη στιγμή που φαίνεται ότι η Νέα Δημοκρατία διαψεύδεται, όσον αφορά τα οικονομικά ζητήματα και την πορεία της χώρας μετά την έξοδο από το μνημόνιο, υπάρχει μία στρατηγική η οποία αποτυπώνεται στην ίδια την επίκαιρη επερώτηση. Η επίκαιρη επερώτηση έχει και μορφή εξωδίκου ή δικογράφου σε κάποια σημεία. Αναφέρομαι στους συναδέλφους δικηγόρους της Νέας Δημοκρατίας. Σε ένα από τα «επειδή», λοιπόν, υπάρχει «…επειδή η άσκηση ποινικής δίωξης καταρρίπτει το κυβερνητικό αφήγημα περί ηθικού πλεονεκτήματος…». Κι εδώ είναι αυτή η στρατηγική της Νέας Δημοκρατίας, που με κάθε τρόπο και όσο θα πλησιάζουμε στις εκλογές, θα επιχειρείται να αποτυπωθεί προς τον κόσμο, προς την κοινωνία, ότι όλοι είμαστε ίδιοι, δεν υπάρχουν διαφορές. Και ασφαλώς, θα καλεί η Νέα Δημοκρατία - ίσως κι άλλα κόμματα - να ξεχάσει ο κόσμος πώς οδηγηθήκαμε σε αυτή την οικονομική κρίση, τι σημαίνει διασπάθιση δημοσίου χρήματος, ποια είναι τα μεγάλα σκάνδαλα τα οποία βασάνισαν αυτή τη χώρα, ποιοι χρόνοι χρειάστηκαν για να διερευνηθούν αυτά τα σκάνδαλα, για πόσον καιρό έμειναν σε συρτάρια χωρίς να γίνονται οι απαραίτητες ενέργειες. Σε αυτό, λοιπόν, το πλαίσιο, θα ζήσουμε αυτά και φοβάμαι και άλλα, υπό την έννοια ότι ο φόβος έχει να κάνει με τη θεσμική απρέπεια που μπορούν να προκαλούν τέτοιες επίκαιρες επερωτήσεις. Και λέω «θεσμική απρέπεια σε τέτοιου είδους επίκαιρες επερωτήσεις», γιατί εγώ είμαι εξωκοινοβουλευτικός, ενώ εσείς που έχετε μεγάλη κοινοβουλευτική πείρα, γνωρίζετε και τη φύση μιας επίκαιρης επερώτησης και τα όριά της. Κατά τη γνώμη μου, τα θέματα διαχείρισης που αφορούν τα οικονομικά στοιχεία της ΔΕΠΑ, την κυβερνητική εποπτεία στη ΔΕΠΑ και αλλού, είναι ένα ζήτημα το οποίο, πράγματι, μέσω του κοινοβουλευτικού ελέγχου και όλων των μέσων του κοινοβουλευτικού ελέγχου πρέπει να ελέγχονται, να λογοδοτούν οι Υπουργοί, να λογοδοτεί η Κυβέρνηση. Το να θέτουμε, όμως, εδώ ζητήματα ποινικού ενδιαφέροντος σε εκκρεμείς ποινικές διαδικασίες μέσω επίκαιρων ερωτήσεων, κατά τη γνώμη μου, είναι ένα ζήτημα. Και το λέω αυτό, γιατί έχω κι έναν κατάλογο των επίκαιρων ερωτήσεων της Νέας Δημοκρατίας, οι οποίες έχουν να κάνουν με θέματα δημοσίου ενδιαφέροντος και πάντα με προσεκτικό τρόπο αποτυπώνονται τα ερωτήματα. Αυτή είναι η δεύτερη φορά που αυτό δεν γίνεται, που εμπλέκεται, δηλαδή, ένας κατηγορούμενος - ο κ. Κιτσάκος, εννοώ - στην επίκαιρη επερώτηση Νέας Δημοκρατίας. Έχει ξαναγίνει άλλη μία φορά σε μία άλλη υπόθεση, που πάλι υπήρξε μία συσχέτιση του τρόπου που παρουσιάζονται στα μέσα μαζικής ενημέρωσης ποινικές υποθέσεις και η ποινική υπόθεση σε μία επίκαιρη επερώτηση. Έρχομαι, λοιπόν, να υπενθυμίσω τα αυτονόητα κυρίως για τους συναδέλφους δικηγόρους που βρίσκονται στην Αίθουσα. Διαβάζουμε, λοιπόν, και στην επίκαιρη επερώτησή σας ότι μέσω των μέσων μαζικής ενημέρωσης ενημερώνεστε ότι έχει ασκηθεί ποινική δίωξη. Άρα, κύριε Χατζηδάκη, ουδέποτε αποδεδειγμένο σκάνδαλο. Βρισκόμαστε στο στάδιο της ποινικής διερεύνησης. Ένα το κρατούμενο. Ο κ. Κιτσάκος, μετά την άσκηση ποινικής δίωξης, έχει αποκτήσει μία συγκεκριμένη ιδιότητα. Η ιδιότητα αυτή είναι η ιδιότητα του κατηγορουμένου. Συνεπώς, τεκμαίρεται και αθώος. Κατηγορούμενος είναι κι όχι μάρτυρας. Κύριε Γεωργιάδη, είπατε ότι ο κ. Κιτσάκος είναι μάρτυρας. Δεν είναι μάρτυρας. Είναι ένας κατηγορούμενος ο οποίος τεκμαίρεται αθώος, ο οποίος μπορεί να ισχυριστεί αυτά που θέλει, στην έκταση που θέλει, μέχρι όποτε θέλει. Τα γνωρίζετε, δεν χρειάζεται να λέμε τα αυτονόητα. Εσείς, λοιπόν, έχετε θέσει ως βάση στην ερώτηση ως δεδομένο το ζητούμενο, δηλαδή, αυτό που η δικαιοσύνη ερευνά στην υπόθεση του, αν στοιχειοθετείται η απιστία. Διέπραξε ο κ. Κιτσάκος, κατά την εκτέλεση των καθηκόντων του, απιστία; Ποιος το διερευνά αυτό; Το διερευνά η δικαιοσύνη. Όσον αφορά την απιστία, θέλω να πω το εξής: Γνωρίζετε, κύριε Βορίδη - επειδή ασχοληθήκατε - ότι για να στοιχειοθετηθεί η απιστία θα πρέπει έχει επέλθει πρώτον, οριστική ζημία και δεύτερον, να έχουν παραβιαστεί οι κανόνες της επιμέλειας που όφειλε να δείξει κ.λπ.. Αυτά σε σχέση με το νομικό ζήτημα. Σε σχέση με αυτό, δηλαδή με το αν έχει επέλθει οριστική ζημία και αν έχει γίνει χρηστή διοίκηση και σωστές οι πράξεις από πλευράς διοίκησης κατά τη θητεία του κ. Κιτσάκου ή όποιου άλλου, απάντησε συγκεκριμένα και αναλυτικά - καθώς και για το αν υφίσταται όντως οριστική ζημία - ο κ. Σταθάκης σε σχέση με τα καθήκοντά του, της εποπτείας της ΕΠΑ. Εάν η Αστυνομία, εάν η δικαιοσύνη - γιατί βρισκόμαστε στο πλαίσιο της ανάκρισης - διαπιστώσει κι άλλα, θα τα δει η δικαιοσύνη. Κάνετε, λοιπόν, μια πολιτική παρατήρηση. Προσέξτε. Φέρνετε στο Κοινοβούλιο μία ανοιχτή ποινική υπόθεση, σχολιάζοντας πράγματα και θάματα που θα δούμε και στη συνέχεια, τη στιγμή που εσείς έχετε καλέσει την Κυβέρνηση επανειλημμένες φορές, ακόμη και για έναν πολιτικό σχολιασμό, για πολιτικά σχόλια που αφορούν σε ποινικές υποθέσεις. Θέλετε να συνεννοηθούμε εάν υπάρχουν δύο μέτρα και δύο σταθμά στο τι σημαίνει σχολιάζω μία ποινική υπόθεση, σχολιάζω εμπλεκομένους σε ποινικές υποθέσεις και κυρίως, πέραν των όσων προβλέπει το άρθρο 86 του Συντάγματος γι' αυτή την παράλληλη διαδρομή ποινικών διερευνήσεων και αρμοδιοτήτων της Βουλής σε σχέση με ποινικές ευθύνες, τι άλλο θα συζητάμε σε αυτή την Αίθουσα στο πλαίσιο των επικαίρων ερωτήσεων και ποιο είναι και το μέτρο μας; Ποιο είναι το μέτρο; Κύριε Καραγκούνη, μου απευθύνατε κάποια ερωτήματα και επειδή είμαι επιμελής, θα προσπαθήσω στο τέλος να απαντήσω ακόμα και σε αυτά τα ερωτήματα που θέσατε και τα οποία δεν έχετε συμπεριλάβει στην επίκαιρη επερώτηση σας. Μου απευθύνατε τέσσερα πράγματα. Θέλω να κάνω ένα ακόμα σχόλιο, σε σχέση με τον κ. Κιτσάκο. Εσείς λοιπόν λέτε ότι είναι ένα σκάνδαλο και μάλιστα αποδεδειγμένο, τη στιγμή που διερευνάται από τη δικαιοσύνη, αυτός λέει - προσέξτε - ότι είναι αθώος κι ότι δεν έχει προβεί σε ενέργειες που έχουν βλάψει τη ΔΕΠΑ. Δεν ξέρω αν ξέρουμε κάτι άλλο. Έχει ομολογήσει ο κ. Κιτσάκος ότι έχει διαπράξει το αδίκημα της απιστίας; Εμένα δεν μου προκύπτει. Δεν ξέρω αν προκύπτει σε σας. Εγώ θεωρώ, λοιπόν, ότι ο ίδιος λέει ότι «εγώ δεν έχω διαπράξει την απιστία» και λέει «δεν έχω διαπράξει απιστία και ό,τι έχω κάνει είναι σε γνώση της Κυβέρνησης». Προσέξτε εδώ το παράδοξο, που προκαλείτε με την επίκαιρη επερώτηση: Ο κατηγορούμενος, που μπορεί να ισχυρίζεται ό,τι θέλει - ξαναλέω - είναι αναξιόπιστος στη βάση της επίκαιρης επερώτησης σας ως προς το θέμα του αν υφίσταται ή δεν υφίσταται ζημιά και αν στοιχειοθετείται ή δεν στοιχειοθετείται η απιστία, είναι όμως αξιόπιστος για όσα λέει για την Κυβέρνηση. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Και όλα αυτά, κυρίες και κύριοι Βουλευτές, συμβαίνουν τη στιγμή που για τον κ. Κιτσάκο και για το τι λέει και τι δεν λέει εδώ δεν θα έπρεπε να συζητάμε τίποτα, κατά τη γνώμη μου, για να μην έχουμε δύο μέτρα και δύο σταθμά στο πώς έρχονται οι ποινικές υποθέσεις και πώς συζητιούνται σε αυτή την Αίθουσα. Πάμε, λοιπόν, στα τέσσερα ερωτήματα, τα οποία απευθύνονται σε μένα: Το πρώτο ερώτημα, το οποίο μου έθεσε και ο κ. Χατζηδάκης, αφορά στο θέμα της ανεξάρτητης αρχής, της ενέργειας του κ. Παντελή και στην αντικατάστασή του, στις 2 Μαΐου του 2017, από το Ανώτατο Δικαστικό Συμβούλιο. Κύριε Χατζηδάκη, πρέπει να σας διορθώσω, να σας δώσω την πλήρη εικόνα, για να συνεννοηθούμε και ως προς αυτό. Πριν από την τοποθέτηση στις 2 Μαΐου του 2017 υπάρχει μια άλλη διοικητική πράξη, η οποία προηγείται. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Θα πάρω και τον χρόνο της δευτερολογίας μου, κύριε Πρόεδρε. Ποια είναι αυτή; Το ερώτημα του Υπουργού. Γιατί γίνεται ερώτημα από τον Υπουργό προς το Ανώτατο Δικαστικό Συμβούλιο; Το Ανώτατο Δκαστικό Συμβούλιο επιλέγει τον πρόεδρο και τον αναπληρωτή πρόεδρο της αρχής. Γιατί υπάρχει ένα αντικειμενικό γεγονός. Ποιο; Ότι λήγει η θητεία. Έτσι, λοιπόν, ο τότε Υπουργός κ. Κοντονής έχει αποστείλει ερώτημα για την ανανέωση ή μη και τον ορισμό προέδρου στην αρχή ένα μήνα πριν, στις 3 Απριλίου 2017. Έρχεται το Ανώτατο Δικαστικό Συμβούλιο και συνεδριάζει πράγματι, όπως τα είπατε, και λαμβάνει μία απόφαση. Ποιος διορίζει το Ανώτατο Δικαστικό Συμβούλιο; Η Κυβέρνηση; Κάνατε λόγο για την πρόεδρο τότε του Αρείου Πάγου. Μάλιστα. Πόσα μέλη έχει αυτό το Ανώτατο Δικαστικό Συμβούλιο; Έντεκα. Ποια είναι τα μόνιμα μέλη του Ανώτατου Δικαστικού Συμβουλίου; Τα μόνιμα μέλη είναι ο πρόεδρος και ο εισαγγελέας του Αρείου Πάγου. Οι υπόλοιποι κληρώνονται μια φορά τον χρόνο. Αυτό λοιπόν το Ανώτατο Δικαστικό Συμβούλιο αποφάσισε να αλλάξει, να ορίσει την κ. Ζαΐρη και να αντικαταστήσει τον κ. Παντελή. Αν ο κ. Παντελής - γιατί εγώ τώρα εικάζω, δεν μπορώ, δεν έχω και δεν πρέπει να έχω εικόνα - αποφάσισε στις 2 Μαΐου που συνεδρίασε να στείλει οποιοδήποτε αίτημα σε οποιαδήποτε αρχή, αυτό είναι κάτι που αφορά τον ίδιο και μπορείτε να το διερευνήσετε με άλλους τρόπους, κατά τη γνώμη μου, καθώς υπάρχει μία Επιτροπή Θεσμών και Διαφάνειας που ασχολείται με τη συγκεκριμένη επιτροπή και τον τρόπο λειτουργίας τους. Διότι αφήνετε ένα υπονοούμενο. Μην αφήνετε υπονοούμενα. Καταγγείλτε ότι το Ανώτατο Δικαστικό Συμβούλιο, με μεθόδευση, επειδή στις 2 Μαΐου ο κ. Παντελής έστειλε το εν λόγω έγγραφο - γιατί αυτό έχετε υπονοήσει στην επίκαιρη επερώτηση - , αποφάσισε να τον αλλάξει. Δεν είναι έτσι, γιατί το ερώτημα έχει προηγηθεί και το κυριότερο - και θα σας δώσω έγγραφο - η κ. Ζαΐρη, η νέα πρόεδρος, ορίστηκε δύο μήνες μετά, στις 7 Ιουλίου του 2017. Και αυτό γιατί δεν είχε ολοκληρωθεί η διαδικασία ορισμού του αναπληρωτή προέδρου της αρχής. Αυτά είναι δύο έγγραφα, για το πρώτο ερώτημα από τα τέσσερα που έχετε θέσει. [[Στο σημείο αυτό ο Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Μιχαήλ Καλογήρου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κλείνω, γιατί έχετε συγκεκριμένες ερωτήσεις σε σχέση με αυτό, δηλαδή τα τρία από τα τέσσερα ερωτήματα αφορούν στην αρχή. Εγώ, ως όφειλα, έστειλα στην αρχή την επίκαιρη επερώτησή σας. Η αρχή μού απάντησε το αυτονόητο, που οφείλουμε να το γνωρίζουμε, εκτός αν κάνουμε ότι δεν το γνωρίζουμε ή ακόμη πιο επικίνδυνο, αν όντως δεν το γνωρίζουμε: «Απαντώντας στο παραπάνω σχετικό σας γνωρίζουμε ότι η αναφερόμενη στον τίτλο ανεξάρτητη αρχή εκτελεί σε κάθε περίπτωση τα καθήκοντα που της έχουν ανατεθεί, σύμφωνα με τον ν.4557/2018. Η λειτουργία της αρχής διέπεται από την αρχή της εμπιστευτικότητας, απόρρητο. Ως εκ τούτου δεν είναι δυνατή η παροχή στοιχείων, εκτός από τις εκθέσεις της αρχής, οι οποίες διαβιβάζονται στον αρμόδιο εισαγγελέα, σε περίπτωση που διαπιστώνεται παράβαση της σχετικής νομοθεσίας». Αυτά σε σχέση με τα τρία ερωτήματα. Η απάντηση, λοιπόν, είναι αυτή. [[Στο σημείο αυτό ο Υπουργός κ. Μιχαήλ Καλογήρου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Φθάνουμε τελευταία ερώτηση, την οποία δεν εκθέσατε προφορικά, δεν ξέρω αν θα τη θέσετε στη δευτερολογία σας. Σας απάντησα για τον κ. Παντελή και την κ. Ζαΐρη. Αυτό το έγγραφο απαντά σε ποιο στάδιο βρίσκεται η έρευνα της Αρχής Καταπολέμησης και σε ποιες ενέργειες έχει προβεί η Πρόεδρος της ανωτέρω αρχής, κ. Ζαΐρη, για τη διερεύνηση της εν λόγω υπόθεσης. Το τέταρτο ερώτημα που απευθύνεται σε μένα είναι πόσα αιτήματα χορήγησης προσωρινής διαταγής, προκειμένου να συνεχιστεί η παροχή αερίου από τη ΔΕΠΑ στην «ELFE» υποβλήθηκαν από τη δεύτερη αναφερόμενη εταιρεία και σε πόσο χρόνο εξετάστηκαν από την ελληνική δικαιοσύνη. Κι άλλο υπονοούμενο. Λοιπόν, επειδή υπάρχουν εκλεκτοί συνάδελφοι δικηγόροι σε αυτή την Αίθουσα το πώς ορίζεται η δικάσιμος σε μία προσωρινή διαταγή, η απόσταση ανάμεσα στην κατάθεση του αιτήματος προσωρινής διαταγής, της συζήτησης και της έκδοσης απόφασης, είναι γνωστά ή δεν είναι; Γνωρίζουμε και στα επαρχιακά, αλλά ακόμη και στην Αθήνα, εντός της ίδιας εβδομάδας, πολλές φορές όταν ο πρόεδρος - γιατί ο πρόεδρος ορίζει τη δικάσιμο - εάν κρίνει ότι υπάρχει και εξαιρετικός λόγος συζητάει αυθημερόν, συζητάει την επόμενη μέρα, εκδίδει την απόφαση την επόμενη μέρα. Τα γνωρίζετε αυτά σε σχέση με τις προσωρινές διαταγές. Οπότε, αν θέλετε κάτι άλλο, αν θέλετε να δημιουργήσετε εντυπώσεις για τις προσωρινές διαταγές, σας λέω ότι δεν χρειάζεται, γιατί γνωρίζουμε όλη τη διαδικασία. Αν έχετε κάτι να καταγγείλετε, πολύ ωραία, τελειώνουμε με την επίκαιρη, θα πάτε στους προϊσταμένους των δικαστηρίων, θα πάτε στην ηγεσία του ανώτατου δικαστηρίου και θα πείτε ότι «αυτό που συμβαίνει, το να συζητιούνται την επόμενη μέρα προσωρινές διαταγές και τη μεθεπόμενη να εκδίδονται αποφάσεις, είναι παράνομο, δεν συμβαίνει, κάτι άλλο συμβαίνει, διερευνήστε το». Και έτσι θα μπορέσουμε όλοι να είμαστε συνεπείς, με τη νομική σοβαρότητά μας. Επειδή, όμως, με έχετε ρωτήσει συγκεκριμένα, σας λέω ότι υπήρξε μία συζήτηση προσωρινής διαταγής στην Καβάλα στις 10 Ιουλίου 2017. Συζητήθηκε την επόμενη μέρα στην Καβάλα και εκδόθηκε η απόφαση αυθημερόν. Εν συνεχεία, προσδιορίστηκαν ασφαλιστικά μέτρα, εν συνεχεία βγήκε μία απόφαση ασφαλιστικών μέτρων που έλεγε ότι είναι αναρμόδια η Καβάλα και μεταφέρθηκε η υπόθεση στην Αθήνα. Στις 18 Σεπτεμβρίου του 2017 έγινε κλήση με προσωρινή διαταγή. Στις 22 Σεπτεμβρίου συζητήθηκε, απορρίφθηκε η προσωρινή διαταγή. Εν συνεχεία τέθηκαν τρεις αιτήσεις προσωρινής διαταγής, στις 29 Σεπτεμβρίου κατατέθηκε. Στις 2 Οκτωβρίου - λέω τις ημερομηνίες από όπου προκύπτει η φυσιολογική ροή των πραγμάτων σε σχέση με τη συζήτηση προσωρινών διαταγών - , η απόφαση στις 4 Οκτωβρίου. Στις 5 Οκτωβρίου κατατέθηκε, εν συνεχεία απορρίφθηκε, 6 Οκτωβρίου, 9 Οκτωβρίου, απορρίφθηκε. Στις 9 Οκτωβρίου απορρίφθηκε, 11 Οκτωβρίου, 12 Οκτωβρίου τρίτη προσωρινή διαταγή, η οποία εξήγησε γιατί απορρίπτει, γιατί οι άλλες απέρριπταν αναιτιολόγητα, όχι αδικαιολόγητα, δηλαδή έλεγε το σκέτο «απορρίπτει». Είπε, λοιπόν, ότι εμείς δεν σας δίνουμε, κύριοι, γιατί η προσωρινή διαταγή του δικαστή του Μονομελούς Πρωτοδικείου Καβάλας ισχύει. Τι έρχεστε σε εμάς; Αυτό είπα. Μέχρι την εκδίκαση των ασφαλιστικών. Αυτό σας το λέω εγώ; Όχι. Ποιος το λέει; Η δικαστική απόφαση 372/2018 που εκδόθηκε στις αρχές Ιανουαρίου 2018, την οποία ασφαλώς θα καταθέσω στα Πρακτικά. Σε αυτή την απόφαση προσδιορίζεται όλη η διαδρομή των προσωρινών διαταγών. Αναλύει το δικαστήριο εδώ και λέει πότε κατατέθηκαν, να συζητηθεί, απορρίφθηκαν. «Με την ορθή κατά τον νόμο διευκρίνιση, αιτιολογία...», αυτό είναι που σας έλεγα, «...η οποία εναρμονίζεται πλήρως ότι εξακολουθεί να ισχύει η προσωρινή διαταγή του Μονομελούς Πρωτοδικείου Καβάλας. Συνεπώς το αίτημα της αιτούσας περί ανάκλησης απολογίας ωσάν προσωρινής διαταγής πέραν του γεγονότος ότι τυγχάνει ανεπίδεκτο δικαστικής εκτιμήσεως, καθόσον στον ελληνικό Κώδικα Πολιτικής Δικονομίας δεν προβλέπεται σε κανένα άρθρο ανάκληση αιτιολογίας και δη σε προσωρινή διαταγή η οποία, είτε θεωρηθεί ότι αποτελεί περιληπτική δικαστική απόφαση είτε απλή προσταγή του δικαστηρίου με τη μορφή διοικητικής πράξης του, δεν δύναται να ανακληθεί η αιτιολογία της ή σε διευκρινιστική της διάταξη κ.λπ. κατ' επάλληλη αιτιολογία είναι νόμου αβάσιμο προκειμένου, σύμφωνα και με τη μείζονα σκέψη της παρούσας, η προσωρινή διαταγή της προέδρου πρωτοδικών Καβάλας διατηρεί την ισχύ και μετά την παραπεμπτική απόφαση του Μονομελούς Πρωτοδικείου Καβάλας». Και έρχεται, λοιπόν, αυτή η απόφαση και τι κάνει; Προσωρινά - γιατί είναι ασφαλιστικά μέτρα - απαγορεύει τη ΔΕΠΑ να διακόψει την παροχή φυσικού αερίου, υποχρεώνει τη ΔΕΠΑ να προμηθεύει, υποχρεώνει την «Ελληνικά Χημικά Λιπάσματα, «ELFE», Ανώνυμη Εταιρεία» να καταβάλει εβδομαδιαίως στην αιτούσα ανώνυμη εταιρεία με την επωνυμία «ΔΗΜΟΣΙΑ ΕΠΙΧΕΙΡΗΣΗ» με την παράδοση μεταχρονολογημένων επιταγών λήξεως ως και έξι μηνών από την παράδοσή τους το ποσό των 98.000 ευρώ εβδομαδιαίως. Αυτό αποφάσισε το δικαστήριο προσωρινά, μέχρι την εκδίκαση της αγωγής που αναφέρεται στην ίδια την απόφαση. Με έγγραφο από το πρωτοδικείο της Αθήνας, που μου ήρθε, μας λένε ότι συζητήθηκε η συγκεκριμένη αγωγή και δεν έχει εκδοθεί ακόμα απόφαση. Ζητώ συγγνώμη, στα όρια της δικής μου ευπρέπειας και βέβαια πάντα στο πλαίσιο των δικών μου καθηκόντων, για το γεγονός ότι συζητάω μία απόφαση ασφαλιστικών μέτρων εδώ - είναι αυτονόητο νομίζω αυτό που λέω - εν όψει του γεγονότος ότι ευτυχώς πάντως έχει συνεδριάσει ένα δικαστήριο και αναμένεται η έκδοση αυτής της απόφασης. Γιατί, διαφορετικά, κατά τη γνώμη μου, αυτά είναι επικίνδυνα πράγματα. Το λέω, νομίζω, με τον πιο καθαρό τρόπο. Και ολοκληρώνω, κύριε Πρόεδρε, την τοποθέτησή μου και ευχαριστώ για τον χρόνο. Θα καταθέσω και τα έγγραφα που σας είπα για το θέμα του Ανωτάτου Δικαστικού Συμβουλίου. Κύριε Καραγκούνη, εγώ δεν εποπτεύω την ΑΑΔΕ. Θυμηθείτε ποιος είναι ο νόμος και ποιο είναι το πλαίσιο που διέπει την ΑΑΔΕ. Καλείτε εμένα να πάρω τον πρόεδρο της ανεξάρτητης αρχής να του πω «Τι κάνεις;»; Το κρατάω. Δεύτερον, μηνυτήριες αναφορές. Επειδή τις θέσατε κι επειδή εγώ δεν θα παραστήσω ούτε τον δικαστή ούτε τον ανακριτή ούτε τον εισαγγελέα, ό,τι θέλετε στο πλαίσιο του κοινοβουλευτικού ελέγχου - και ξέρετε ότι είμαι επιμελής - αν το είχατε συμπεριλάβει εδώ, θα το είχα στείλει εκεί που έπρεπε, για να μου δώσουν την απάντηση πού βρίσκονται οι μηνυτήριες αναφορές. Για όποια μηνυτήρια αναφορά, κύριε Καραγκούνη, θέλετε να ξέρετε την εξέλιξη και επειδή έχετε υπάρξει στο Υπουργείο Δικαιοσύνης, ξέρετε πάντα ότι εμείς οι Υπουργοί ενημερωνόμαστε μόνο επί της διαδικαστικής πορείας. Στο όριο, λοιπόν, του δικού μου θεσμικού ρόλου μού ζητάτε να παρέμβω, για να επισπευστούν - είπατε - οι διαδικασίες αυτές, αν άκουσα καλά. Με συγχωρείτε, αλλά θέλω, επειδή είμαι νέος Υπουργός, να μου πείτε με ποιον τρόπο γίνεται αυτό και αν είναι να παρέμβω, να παρέμβω για να επισπευστεί κάτι. Το πρόβλημα ξέρετε ποιο είναι, κύριε Καραγκούνη; Μήπως παρέμβω για να μην επισπεύδονται οι υποθέσεις και να λιμνάζουν για χρόνια δημιουργώντας πεποίθηση ανασφάλειας και ανυπαρξίας κράτους δικαίου. [[Στο σημείο αυτό ο Υπουργός κ. Μιχαήλ Καλογήρου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ευχαριστώ πάρα πολύ.
Κι εμείς ευχαριστούμε. Τον λόγο έχει ο Αντιπρόεδρος της Κυβέρνησης - Υπουργός Οικονομίας και Ανάπτυξης κ. Δραγασάκης.
Η δική μου άποψη ήταν ότι δεν έπρεπε να έρθει αυτή η επερώτηση, κύριοι συνάδελφοι, τουλάχιστον με αυτό το θέμα. Εφόσον ήρθε, είμαστε όλοι εδώ να βοηθήσουμε να διαλευκανθεί το πρόβλημα. Λέω αυτό για τον εξής λόγο: Εάν δεν υπήρχαν συνεντεύξεις του κ. Κιτσάκου, θα κάνατε επερώτηση; Έγινε ποτέ εδώ ερώτηση στο Κοινοβούλιο για τα χρέη της ΔΕΠΑ; Αν ήταν τόσο σοβαρό και σας απασχολούσε τόσο έντονα το θέμα των χρεών της ΔΕΠΑ, γιατί δεν βρέθηκε ένας να κάνει ερώτηση γι' αυτό. Όλες οι ερωτήσεις που γινόταν και όλες οι πιέσεις που δεχόμασταν εμείς ήταν οι εργαζόμενοι των «ELFE». Θα αναφερθώ μετά σε αυτό. Δεύτερον, η επερώτηση, όπως γνωρίζετε, είναι μια ανώτερη μορφή κοινοβουλευτικού ελέγχου. Έχουμε τη γραπτή ερώτηση, έχουμε την επίκαιρη ερώτηση. Η επερώτηση είναι ένας θεσμός πολύ χρήσιμος στο Κοινοβούλιο για θέματα που προκαλούν ένα ευρύτερο ενδιαφέρον, γι' αυτό και προβλέπεται η δυνατότητα να μιλήσουν όλα τα κόμματα. Δεν είδα πολύ ενδιαφέρον από τα κόμματα. Μπορεί να έρθουν - και μακάρι να έρθουν - να τοποθετηθούν. Δεν ήταν δηλαδή ένα θέμα που προκάλεσε ένα ευρύτερο ενδιαφέρον ούτε στο Κοινοβούλιο, ούτε στον Τύπο. Όμως, όπως είπα, κάθε τι επιτρέπει να προκύψει και ένα θετικό στοιχείο και ήδη η τοποθέτηση του Υπουργού κ. Σταθάκη και στη συνέχεια οι πληροφορίες του Υπουργού Δικαιοσύνης απέδειξαν ότι δεν υπάρχει θέμα σκανδάλου που να αφορά την Κυβέρνηση. Αυτό που υπάρχει, όμως, είναι ένα τεράστιο πρόβλημα, ένα κουβάρι νομικών και δικαστικών περιπλοκών που αφορά τα «ELFE» και ίσως σε μια άλλη ευκαιρία να συζητήσουμε αυτό το πρόβλημα, τι θα κάνουμε τελικά, πώς θα διασφαλίσουμε την προοπτική αυτής της επιχείρησης, της παραγωγικής διαδικασίας και λοιπά, και της θέσης των εργαζομένων. Πρέπει να σας πω - δεν αναφέρθηκε σήμερα εδώ - ότι ανάμεσα στα πολλά που μας απασχόλησαν, γιατί μας απασχολούσε το θέμα αυτό από τη σκοπιά των εργαζομένων, ήταν ακόμα και το θέμα της αναγκαστικής διαχείρισης. Είχαμε προετοιμαστεί μήπως κάναμε μία τέτοια κίνηση, αλλά δυστυχώς και αυτή προϋπέθετε συνέργεια των τραπεζών και εξεύρεση επενδυτή, ούτως ώστε να μπορείς να κινήσεις αυτή τη διαδικασία. Άκουσα με προσοχή, κατ' αρχάς, τον Αντιπρόεδρο κ. Χατζηδάκη, αλλά και όλους τους ομιλητές. Αυτό που άκουσα εδώ ως θέμα είναι τρεις φράσεις: «επεδίωξε να χαρίσει η Κυβέρνηση», «επιχειρήθηκε να πουληθούν τα ακίνητα» και «γνώριζαν». Αυτές οι τρεις φράσεις στοιχειοθετούν όλο το σκηνικό. «Επεδίωξε να πουλήσει». Πούλησε; «Να χαρίσει». Χάρισε; Συζητάμε εδώ κάτι σύμφωνα με το οποίο μπορεί να υπήρχε πρόθεση, αλλά δεν συνετελέσθη ποτέ. Δεύτερον, «επιχειρήθηκε να πουληθούν τα ακίνητα», τα οποία διαπιστώνουμε ότι δεν μπορούσαν να πουληθούν, αφού ήταν δεσμευμένα. Άρα, δεύτερη υπόθεση που συζητείται. Και τρίτον, ως κατηγορία «γνώριζαν όλοι οι Υπουργοί». Πρέπει να είναι, κύριοι συνάδελφοι, Αντιπρόεδρος της Κυβέρνησης κάποιος ή Υπουργός για να γνωρίζει ότι η ΛΑΡΚΟ έχει χρέη; Πρέπει να είναι κάποιος ειδικός για να γνωρίζει ότι η «ΧΑΛΥΒΟΥΡΓΙΚΗ» χρωστούσε επί χρόνια στη ΔΕΗ και της κόπηκε το ρεύμα προχθές; Απαιτεί δηλαδή κυβερνητική ιδιότητα για να γνωρίζουμε κάτι το οποίο το γράφει καθημερινά ο Τύπος; Επομένως, επειδή δεν υπάρχει θέμα, θέλω να αξιοποιήσω την παρουσία μου εδώ για να εξηγήσω, στο μέτρο που είχα σχέση με το θέμα, πρώτον, από ποια σκοπιά μας αντιμετώπισε. Kαι θέλω ακριβώς να τονίσω ότι το θέμα για την Κυβέρνηση δεν ήταν θέμα ΔΕΠΑ. Ήταν θέμα εργαζομένων της ΒΦΛ, όπως την θυμόμαστε πολλοί παλαιότεροι της Αίθουσας σήμερα και μιας παραγωγικής δραστηριότητας, που όπως είπε σωστά και ένας συνάδελφος της Νέας Δημοκρατίας, είναι ζωογόνος, κρίσιμος πνεύμονας για την περιοχή της Καβάλας. Και δεν κρύβουμε ότι σε κυβερνητικό επίπεδο ασχοληθήκαμε με διάφορες ιδιότητες και πολλές φορές συζητώντας για το τι λύση μπορούμε να βρούμε, όπως ασχοληθήκαμε - και ασχολούμαστε, όπως είπα - με την περίπτωση της ΛΑΡΚΟ, με την περίπτωση των ναυπηγειων Σύρου. Εδώ είναι ο συνάδελφος κ. Φλαμπουράρης, αλλά και ο κ. Πιτσιόρλας που είχε τότε μία ευθύνη, να πουν πόσες σκέψεις έγιναν για να βρεθεί μία λύση. [[Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. ΜΑΡΙΟΣ ΓΕΩΡΓΙΑΔΗΣ]] Επίσης, όσον αφορά τον «ΜΑΡΙΝΟΠΟΥΛΟ» και στο δικό μου γραφείο ως Αντιπρόεδρος είχαμε κάνει μία ευρεία σύσκεψη με συμμετοχή των τραπεζών. Τι κάναμε; Προσπαθήσαμε να βοηθήσουμε να βρεθεί λύση, διότι η λύση του «ΜΑΡΙΝΟΠΟΥΛΟΥ», προφανώς, δεν ήταν θέμα Κυβέρνησης, ήταν θέμα τραπεζών. Τέτοιες ενέργειες, λοιπόν, έγιναν από την Κυβέρνησή μας και πιστεύω και από άλλες. Νομίζω ότι πρέπει να γίνονται, να αναζητούμε δηλαδή και να διευκολύνουμε λύσεις, ιδίως όταν αφορούν θέματα ανεργίας, απασχόλησης, αλλά και κρίσιμων παραγωγικών δραστηριοτήτων. Εκείνο που μετράει, όμως, είναι η θεσμικά έγκυρη και τυπική απόφαση. Η δεύτερη παρατήρηση, λοιπόν, που θέλω να κάνω - αν και έχει φανεί - είναι ότι για το θέμα που συζητάμε σήμερα δεν υπήρξε ποτέ απόφαση κυβερνητικού οργάνου, ούτε του ΚΥΣΥΠ ούτε, προφανώς, του Υπουργικού Συμβουλίου, πράγμα που σημαίνει ότι και αν γίνονταν συζητήσεις, ήταν στη σφαίρα της ανταλλαγής απόψεων, των διαβουλεύσεων. Όπως σας είπα πριν, η κ. Τζάκρη, όταν ήταν Υφυπουργός Βιομηχανίας, είχε κάνει ορισμένες ενέργειες, είχε πάρει ορισμένες πρωτοβουλίες. Ποτέ, όμως και ως Αντιπρόεδρος και προεδρεύων του Κυβερνητικού Συμβουλίου Οικονομικής Πολιτικής δεν ήρθε το θέμα, που σημαίνει ότι η όποια ιδέα δεν είχε ωριμάσει για να πάρει τον μανδύα κυβερνητικής απόφασης. Το τρίτο σημείο αφορά την προσωπική μου συμμετοχή, όπου - από ό,τι καταλαβαίνω - συνίσταται σε μία τοποθέτηση του κ. Κιτσάκου σε μία συνέντευξή του, όπου είπε ότι σε μία σύσκεψη τού είπα «πρόσεξε να μην κόψεις το φυσικό αέριο, διότι μας ενδιαφέρουν οι εργαζόμενοι, αλλά φρόντισε και να μην ανεβάσεις το χρέος». Και εσείς το ίδιο δεν θα λέγατε; Τι το κακό, δηλαδή, εδώ; Αυτό δεν είναι το ζητούμενο; Του είπα «δες τι μπορείς να κάνεις και λοιπά». Γιατί βάλατε, όμως, το όνομά μου και μάλιστα να φανεί και πρώτο; Για να έρθω εδώ, να απολογηθώ - όπως έγραψαν και κάποιες εφημερίδες - και να φανεί ότι σε αυτό το σκάνδαλο ενέχεται όλη η Κυβέρνηση και σίγουρα ενέχεται και ο Αντιπρόεδρος. Και μάλιστα, άκουσα και τον κ. Γεωργιάδη - ο οποίος έφυγε - και τώρα κατάλαβα τι όνειρα βλέπει το βράδυ ο κ. Γεωργιάδης, ειδικά δικαστήρια. Ή μήπως σκέπτεται και άλλα πράγματα, μήπως βλέπει και άλλα όνειρα; Εξορίες, ε; Ας βλέπει ο ελληνικός λαός πώς αντιλαμβάνονται ορισμένοι την επάνοδό τους στην εξουσία. Δεν λέω όλοι, αλλά ορισμένοι τουλάχιστον. Επομένως, αν κάτι πρέπει να κρατήσουμε ως συμπέρασμα, είναι ότι φάνηκε ότι υπάρχουν ευθύνες και υπάρχουν και ερωτήματα προς διερεύνηση, για παράδειγμα, πώς δημιουργήθηκε αυτό το περίπλοκο νομικό κουβάρι που λέγεται «ELFE», πώς δημιουργήθηκαν τα χρέη. Όπως εξήγησε ο Υπουργός μετά, ανατοκιζόμενα έφτασαν στα σημερινά τους επίπεδα. Πώς έφτασε να ελέγχεται για ξέπλυμα βρώμικου χρήματος και όλα αυτά πριν από το 2015; Και αναρωτιέμαι αν έγινε ποτέ φορολογικός ή άλλος έλεγχος στην «ELFE». Και αν δεν έγινε, ποιοι έχουν την ευθύνη; Και υπάρχουν και άλλα πολλά ερωτήματα. Το πρόβλημα, λοιπόν, της Νέας Δημοκρατίας είναι ότι έχει ζωτική ανάγκη να πάει στις εκλογές με μία λίστα «σκανδάλων» - εντός εισαγωγικών - διότι πρέπει να δημιουργηθεί μία ισορροπία. Από τη μία είναι πραγματικά σκάνδαλα που διερευνώνται, από την άλλη πλευρά πρέπει να δημιουργηθεί μία αντίρροπη εικόνα. Το δράμα είναι, κυρίες και κύριοι συνάδελφοι της Νέας Δημοκρατίας, ότι όποια πέτρα κι αν σηκώσουμε στην Ελλάδα κάτι δικό σας θα βρούμε από κάτω.
Ευχαριστούμε τον κύριο Υπουργό και για την ακρίβεια στον χρόνο. Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Ο Ρήγας και η Επανάσταση» που οργανώνει το Ίδρυμα της Βουλής, δεκαοχτώ μαθήτριες και μαθητές και δύο συνοδοί εκπαιδευτικοί από το 3ο Γυμνάσιο Αργυρούπολης. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Να σας ενημερώσω ότι παρακολουθείτε τη διαδικασία επίκαιρης επερώτησης, όπου Βουλευτές ενός κόμματος - και αυτή τη στιγμή οι Βουλευτές της Αξιωματικής Αντιπολίτευσης, της Νέας Δημοκρατίας - έχουν αναπτύξει ένα θέμα όσον αφορά κάποιες κακοδιαχειρίσεις, όπως θεωρούν, σχετικά με τη ΔΕΠΑ και τα αρμόδια Υπουργεία και οι συνάδελφοι όλων των κομμάτων τοποθετούνται, για να γίνει ένας γόνιμος διάλογος και μία συζήτηση. Τον λόγο έχει ο Υπουργός Επικρατείας κ. Φλαμπουράρης. Κύριε Υπουργέ, έχετε δέκα λεπτά στη διάθεσή σας.
Πραγματικά πίστευα ότι μετά την παρέμβαση του Αντιπροέδρου και την παραίνεση που σας έκανε να σταματήσει η συζήτηση εδώ θα το είχατε δεχτεί, αλλά δυστυχώς δεν είχατε αυτή την ευχέρεια - φαίνεται - για αυτό και εγώ θα αναφερθώ στο συγκεκριμένο γεγονός. Ερωτώμαι και εγώ αν είχα συμμετοχή στη διαχείριση της ΔΕΠΑ. Είναι σαφές ότι στη διαχείριση της ΔΕΠΑ δεν υπήρχε δική μου συμμετοχή. Σε αυτό που υπήρχε - και θα υπάρχει πάντοτε - είναι σε σχέση με την «ELFE». Και όταν λέω σε σχέση με τα «ELFE», εννοώ συγκεκριμένα σε σχέση με τη δυνατότητα που θα πρέπει να έχουν τα «ELFE» και οποιεσδήποτε άλλες παραγωγικές μονάδες στη χώρα μας να λειτουργήσουν εξυγιαινόμενες, με τη δυνατότητα του σεβασμού των εργασιακών δικαιωμάτων, με τη δυνατότητα του να μην αξιοποιούν και να μην παίρνουν το δημόσιο χρήμα, για να μπορούν έτσι να κερδίζουν κάποιοι πράγματα. Είναι κάτι το οποίο γνωρίζει όλη η Αίθουσα, αλλά και εσείς ιδιαίτερα που είσαστε χρόνια στην Κυβέρνηση, σε ποιον βαθμό αξιοποιήθηκε αυτό τα προηγούμενα χρόνια. Όταν τον Ιούλιο του 2016- γιατί και η ερώτηση είναι «με ποια αρμοδιότητα;» - υπήρχε μεγάλη διαδήλωση και πορεία από την Καβάλα προς την Αθήνα, οι απολυμένοι εργαζόμενοι και οι εργαζόμενοι στην «ELFE», μαζί με τη ΓΣΕΕ, επισκέφθηκαν διαδηλώνοντας το Μέγαρο Μαξίμου, στο οποίο κατοικοεδρεύω. Και δέχτηκα τους εργαζόμενους και καλά έκανα. Το αίτημα που έθεσαν ήταν ότι η εργοδοσία έχει μια σκαιότατη συμπεριφορά, έχει απολύσει περίπου διακόσιους εργαζόμενους. Τη δεύτερη μέρα, αφού συζητήσαμε, με παίρνουν και τηλέφωνο και μου λένε ότι ξεκίνησε και τις μηνύσεις εναντίον των απολυμένων εργαζομένων, λέγοντας ότι βιαιοπραγούν, με στόχο να μην τους πληρώσει την αποζημίωση, αφού τους απέλυσε. Γιατί τα αναφέρω αυτά; Τα αναφέρω αυτά, γιατί στην επερώτησή σας δεν σας απασχολεί καθόλου το αίτιο. Απλώς έχω την αίσθηση - μακάρι να πέφτω έξω, αλλά δυστυχώς δεν πέφτω - ότι προχωρήσατε στην επερώτηση χωρίς να ψάξετε σοβαρά και σε βάθος το θέμα. Κατά τη γνώμη μου, αξιοποιήσατε μία συνέντευξη, η οποία ουσιαστικά δεν έλεγε τίποτα για τον κ. Κιτσάκο, και ακολουθώντας αυτό που δυστυχώς έχετε ξεκινήσει εδώ και αρκετό καιρό τώρα με ένταση και πιο έντονα το τελευταίο διάστημα, να υλοποιείτε το δόγμα το οποίο αναφέρθηκε και στο συνέδριό σας και σε αυτήν εδώ την Αίθουσα, ότι αυτό που οφείλετε να κάνετε είναι όχι μόνο να ακυρώσετε την πολιτική πράξη του ΣΥΡΙΖΑ, αλλά να παρέμβετε και να επέμβετε και στον ιδεολογικό λόγο του ΣΥΡΙΖΑ και στις προθέσεις του, ακόμα και στις σκέψεις του. Νομίζω ότι αυτό που κάνετε σήμερα με την επερώτηση εντάσσεται σε αυτό το δεύτερο σκέλος. Ελπίζω, λοιπόν, και πιστεύω ότι μετά τη σημερινή συζήτηση θα υπάρξει μια βαθύτερη σκέψη, μια προσπάθεια επανατοποθέτησης της αντιπολιτευτικής σας τακτικής, για να μπορέσουμε πραγματικά να προχωρήσουμε στο τέλος του 2019 σε εκλογές σε πιο ήρεμο κλίμα, όχι σε μια τέτοια πόλωση, για να είναι δυνατόν να κατατεθούν τα προγράμματα. Το ελπίζω, αλλά δεν πιστεύω ότι θα γίνει, διότι για να γίνει σύγκριση προγραμμάτων, πρέπει να υπάρχουν προγράμματα και πρόγραμμα υπάρχει μόνον από εμάς και το υλοποιούμε. Δυστυχώς από εσάς εδώ και τέσσερις μέρες, στη συζήτηση για τον προϋπολογισμό, δεν είδαμε - ελπίζω να το προετοιμάζετε τώρα εν όψει των εκλογών - και δεν διαπιστώσαμε ένα συνεκτικό πρόγραμμα το οποίο θα οδηγεί τη χώρα μπροστά. Για το θέμα μας τώρα. Με πήραν τηλέφωνο ξανά, ξανακατέβηκαν κάτω και αντιμετωπίσαμε μαζί με τους εργαζόμενους, με τη ΓΣΕΕ, τα προβλήματα που είχαν. Το πρώτο πρόβλημα ήταν να επαναπροσληφθούν οι εργαζόμενοι, να σταματήσουν οι διώξεις και να αποζημιωθούν όσοι δεν επαναπροσληφθούν. Αυτό προσπαθήσαμε και μετά από καιρό έχει επιτευχθεί σε μεγάλο βαθμό. Αυτό, όμως, που ταυτόχρονα έθεσαν οι εργαζόμενοι ήταν ότι πρέπει να μπορεί η επιχείρηση να διακινεί και το εμπόρευμα, γιατί υπήρχε ένα σοβαρό πρόβλημα: Από τις τράπεζες είχαν κλείσει οι λογαριασμοί, δεν υπήρχε η δυνατότητα να εκδίδονται από την «ELFE» επιταγές και έτσι εμείς - εγώ ιδιαίτερα - κάλεσα προς το τέλος Ιουλίου το τραπεζικό σύστημα και έθεσα το συγκεκριμένο θέμα. Η απάντηση από το τραπεζικό σύστημα ήταν ότι σε καμμία περίπτωση δεν συζητάνε, δεν συνδιαλέγονται με τον Λαυρεντιάδη. Μετά από αυτή την τοποθέτηση του τραπεζικού συστήματος, καταλαβαίνετε ότι δεν υπήρχε δυνατότητα να λειτουργήσει η αγορά στην περιοχή έτσι όπως ο Λαυρεντιάδης ήθελε. Γι' αυτό και εκδώσαμε τότε μια ανακοίνωση του Γραφείου Τύπου, όπου είπαμε ότι θα προσπαθήσουμε να αποκαταστήσουμε την ηρεμία στην περιοχή, γιατί, όπως γνωρίζουν αρκετοί, υπήρχε εντονότατη ανησυχία στην Καβάλα που είχε εκφραστεί ακόμα και με κατάληψη των γραφείων του ΣΥΡΙΖΑ στην περιοχή. Από τη στιγμή που το τραπεζικό σύστημα στο οποίο τα χρέη της «ELFE» ήταν πάνω από 100.000.000 ευρώ, περισσότερα από αυτά που οφείλονταν στη ΔΕΠΑ, δεν δεχόταν να κάνει κάποια συζήτηση μαζί τους, εμείς προτείναμε μία λύση η οποία θα μπορούσε να υλοποιηθεί μόνο στην περίπτωση που βρισκόταν ένας νέος επενδυτής, όπως βρέθηκε στην περίπτωση του «ΜΑΡΙΝΟΠΟΥΛΟΥ» και έληξε αισίως το θέμα, όπως βρέθηκε στα ναυπηγεία της Σύρου και έληξε αισίως το θέμα, όπως αναζητείται και ελπίζω ότι σε καμμιά βδομάδα θα βρεθεί και θα λυθεί και το θέμα της «ΝΑΥΤΕΜΠΟΡΙΚΗΣ», όπως συνεχίζεται και η προσπάθεια που γίνεται και για την «ΕΛΛΗΝΙΚΗ ΒΙΟΜΗΧΑΝΙΑ ΖΑΧΑΡΗΣ Α.Ε.»και για τη ΛΑΡΚΟ και για διάφορες βιομηχανίες και παραγωγικές μονάδες. Θέλω να μην ξεχνάει ο ελληνικός λαός ότι δεν τις φέραμε εμείς σε αυτή την κατάσταση. Αυτοί οι οποίοι κόπτονται σήμερα και καταγγέλλουν είναι αυτοί, το παλιό, όπως λέμε, πολιτικό σύστημα, που έφερε την παραγωγική βάση της χώρας σε αυτά τα χάλια και εμείς προσπαθούμε να την ανασυγκροτήσουμε μέσα από δυσκολίες. Άρα, η πρόταση που γίνεται, υπάρχει και στέκει ακόμα και πρέπει να αναζητηθεί είναι: νέος επενδυτής, εξυγίανση της επιχείρησης και προσφυγή στο 106β, ούτως ώστε και να αποζημιωθούν οι εργαζόμενοι και οι προμηθευτές και να μπορέσει πραγματικά η «ELFE» να λειτουργήσει με νέα δυνατότητα και με νέες προοπτικές. Σε αυτό πρέπει να συμβάλουμε όλοι. Νομίζω ότι η επερώτηση, που έγινε σήμερα, δεν είχε αυτόν τον στόχο. Ελπίζω και πιστεύω ότι όταν τελειώσει αυτή η διαδικασία σήμερα, θα υπάρξει μια συμβολή, ώστε να μπορέσουμε από κοινού να πετύχουμε τον στόχο που είπα προηγουμένως: εξεύρεση νέου επενδυτή, εξυγίανση της επιχείρησης, ικανοποίηση των εργαζομένων. Όλο αυτό θα γίνει με προσφυγή στο 106β, το οποίο θα δώσει λύση στο συγκεκριμένο πρόβλημα. Ευχαριστώ.
Ευχαριστούμε πολύ τον κύριο Υπουργό. Θα συνεχίσουμε με τις ομιλίες των Κοινοβουλευτικών Εκπροσώπων. Καλώ στο Βήμα τον κ. Δένδια εκ μέρους της Νέας Δημοκρατίας. Έχετε δώδεκα λεπτά, κύριε συνάδελφε, για την πρωτολογία σας.
Κυρίες και κύριοι συνάδελφοι, είναι εξαιρετικά ενδιαφέρον όταν από υπουργικά χείλη εγκαλείται η Νέα Δημοκρατία για όξυνση στα πολιτικά πράγματα και τον δημόσιο βίο και μάλιστα προσκαλείται η Νέα Δημοκρατία από τον ΣΥΡΙΖΑ να χαμηλώσει τους τόνους, για να μπορέσει να γίνει μία συζήτηση εν όψει της επερχόμενης εκλογικής αναμέτρησης. Φαντάζομαι ότι αποκτάτε κάποιου είδους βρετανικό χιούμορ, κύριοι Υπουργοί, όσο περνάει ο καιρός! [[Χειροκροτήματα από την πτέρυγα της Νέας Δημοκρατίας]] Και βέβαια στο πλαίσιο της παρούσας ερώτησης η Κυβέρνηση ακολουθεί - εξαιρώ τον Υπουργό Δικαιοσύνης, ο οποίος ήταν λίγο πιο έντονος, διότι δεν έχει ευθύνη και γνώση στην πραγματικότητα, απλώς απαντά, επί του συγκεκριμένου δεν ήταν Υπουργός τότε - οι υπόλοιποι Υπουργοί ακολουθούν το σχέδιο Σταθάκη, γνωστό ως σχέδιο «Μορφέας», που σημαίνει αποκοιμίζω τους ερωτώντες πλήρως με μία άσχετη για το θέμα απάντηση, ελπίζοντας ότι το θέμα θα περάσει και θα ξεχαστεί. Αυτό είναι το κυβερνητικό πλαίσιο απάντησης γενικά, αλλά και στο συγκεκριμένο ακολουθείται κάθε φορά που η Κυβέρνηση έχει βρεγμένη τη φωλιά της. Για να καταλάβω ένα λεπτό τώρα, να πάμε επί της ουσίας. Διότι, μας ζήτησε με ένα είδος χιούμορ - οφείλω να πω ότι αυτό δεν ήταν βρετανικό - ο Αντιπρόεδρος, ο κ. Δραγασάκης, να παραιτηθούμε από το υπόλοιπο της συζήτησης και να πάμε όλοι στο σπίτι μας να φάμε, μεσημέρι είναι κιόλας. Στην Κέρκυρα τρώμε παστιτσάδα το μεσημέρι, όταν πλησιάζουν μέρες γιορτινές. Αυτό μας συνεβούλευσε, λοιπόν, ο κ. Δραγασάκης. Εμείς είμαστε καλής πίστεως άνθρωποι και είμαστε έτοιμοι να δεχθούμε τις υπουργικές και αντιπροεδρικές παραινέσεις. Για να δούμε, όμως, τι καλούμεθα να αποδεχθούμε, κυρίες και κύριοι συνάδελφοι, ως λογικό και φυσιολογικό, οπότε αφού το αποδεχθούμε, κύριε Φλαμπουράρη, θα μας επιτρέψετε να σας ζητήσουμε και συγνώμη γιατί είναι σίγουρο ότι ο χρόνος σας είναι πολύτιμος και κακώς σας απασχολούμε και σας φέρνουμε άνθρωπο σοβαρό και εν πάση περιπτώσει - χωρίς να θέλω να πω - μεγάλης ηλικίας σάς τρέχουμε εδώ να απαντάτε. Για να δούμε, λοιπόν, τι έχουμε εδώ, κυρίες και κύριοι συνάδελφοι. Έχουμε μία κρατική επιχείρηση επί των εποχών μίας «κακής», «αντιλαϊκής» Κυβέρνησης του 2014. Εκείνη η «κακή» κυβέρνηση των «αιμοσταγών» ανθρώπων τι κάνει επί των ημερών της; Λέει: Με συγχωρείτε, αλλά εγώ σε αυτή την κρατική επιχείρηση δεν μπορώ να συνεχίζει η παροχή αερίου στα «ELFE». Επίσης, εκτός από αυτό, ανεξάρτητη αρχή, η αρχή για το ξέπλυμα, επί των ημερών της «αιμοσταγούς» διακυβέρνησης των «διαπλεκομένων», δεσμεύει όλα τα ακίνητα της «ELFE». Αυτά τα δύο δεν αμφισβητούνται, αλλά για την ακρίβεια του πράγματος θα καταθέσω στα Πρακτικά ξανά, μετά τον Αντιπρόεδρο, τον κ. Χατζηδάκη, και το αντίγραφο των πρακτικών της γενικής συνέλευσης της ΔΕΠΑ και το πρακτικό της αρχής που δεσμεύει τα ακίνητα για «ξέπλυμα». [[Στο σημείο αυτό ο Βουλευτής κ. Νικόλαος - Γεώργιος Δένδιας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μάλιστα, εκείνη την εποχή, κυρίες και κύριοι συνάδελφοι, γίνεται μία μελέτη που λέει τι; Λέει ότι τα «ELFE» μπορούν μέχρι 70 εκατομμύρια να υπηρετήσουν χρέος. Εκεί περίπου ήταν το χρέος εκείνη την εποχή, γι' αυτό και γίνονται όλα τα υπόλοιπα. Γίνεται επανάσταση, φεύγει η λαομίσητη κυβέρνηση και έρχεται η Κυβέρνηση του λαού στην εξουσία! Επί των ημερών της κυβερνήσεως του λαού συμβαίνουν δύο πράγματα. Ορίζεται κάποιος κ. Παλαιογιάννης - το λέω σωστά; Με τα πολλά ονόματα έχουμε μπλέξει στη συγκεκριμένη εταιρία του δημοσίου - ο οποίος θεώρησε ότι τον έβαλαν εκεί για να κάνει τη δουλειά του και προσπαθεί να εισπράξει τα χρήματα που του οφείλει η «ELFE» και συγχρόνως έτερος στην Αρχή Καταπολέμησης, ο Αντεισαγγελέας κ. Παντελής ξεκινά διαδικασία λήψης μέτρων από την πλευρά της αρχής. Αυτό ελέχθη εδώ και είναι έτσι. Δεν αμφισβητείται από πουθενά. Ω του θαύματος, εξαφανίζονται από το προσκήνιο και οι δύο, και ο κ. Παλαιογιάννης και ο κ. Παντελής. Δεν θα επεκταθώ στα θέματα που άπτονται της δικαιοσύνης. Μιλώ με μεγάλη προσοχή. Αντικατεστάθη ο κ. Παντελής και έκτοτε άλλη ενέργεια της αρχής δεν είδαμε. Ερχόμαστε τώρα στη ΔΕΠΑ. Ψάχνουμε για καινούργιο διαχειριστή των χρημάτων του ελληνικού λαού. Επιλέγεται, ω του θαύματος, ποιος; Ο κ. Κιτσάκος. Τι είναι ο κ. Κιτσάκος; Ο κ. Κιτσάκος είναι υπάλληλος του μεγαλύτερου οφειλέτη κατά του οποίου η προηγούμενη διοίκηση ετοιμαζόταν να λάβει μέτρα, όπως και η αρχή ετοιμαζόταν να λάβει μέτρα. Άρα, στον καιρό της λαϊκής αξιοκρατίας, αυτός που επιλέγεται για να διαχειριστεί τα χρήματα του ελληνικού λαού είναι ο υπάλληλος του μεγαλοοφειλέτη ο οποίος κατηγορείται και για «ξέπλυμα». Φυσιολογικότατο, κύριοι της Νέας Δημοκρατίας! Γιατί ενοχλείτε τους Υπουργούς για κάτι τόσο αξιοκρατικό και φυσιολογικό; Δεν ντρέπεστε; Πραγματικά, δεν ντρέπεστε; Βεβαίως, ο κ. Κιτσάκος αποδεικνύει με την παρουσία του στο τιμόνι της κρατικής επιχείρησης, δηλαδή των χρημάτων του ελληνικού λαού, το αξιοκρατικό της επιλογής του. Τι κάνει; Κατ' αρχάς, μειώνει το χρέος. Το παίρνει δηλαδή στα 75,3 εκατομμύρια. Ανακρίβεια αυτό που είπε ο κ. Σταθάκης, συνηθισμένες συνδικαλιστικές πονηριές. Ο κ. Σταθάκης, όταν ήταν μικρός, είχε υπάρξει συνδικαλιστής στο Newcastle. Του έχουν μείνει μερικά, λοιπόν! Παίρνει το νούμερο παράδοσης μεταξύ των δύο διοικήσεων ΣΥΡΙΖΑ και το φορτώνει στη Νέα Δημοκρατία. Δεν ήταν 89.000.000, ήταν 75.000.000. Ο κ. Κιτσάκος παίρνει την επιχείρηση με 75.000.000 να οφείλονται στον ελληνικό λαό και φτάνει στα 122.000.000. Χρηστότατη διαχείριση!
Τα 75.000.000 είναι χρηστή διαχείριση;
Δεν φτάνει, όμως, αυτό. Αυτό είναι το λιγότερο. Ακούστε το πιο ωραίο, γιατί όταν κάποιος καταθέτει έγγραφα που δεν έχει διαβάσει ο ίδιος, βρίσκει τον μπελά του. Για να αποδείξει τη χρηστή διαχείριση του κ. Κιτσάκου, ο κ. Σταθάκης και τη διαχείριση της ΔΕΠΑ, έφερε κάποια πρακτικά γενικών συνελεύσεων που δήθεν θα απεδείκνυαν από την ανάγνωσή τους ότι η δουλειά γινόταν σωστά. Θέλω να σας διαβάσω το εξής: Ένας, προφανώς αθώος - δεν ξέρει τι συμβαίνει εκεί - , ο διευθυντής νομικών υπηρεσιών, λέει στα πρακτικά ότι ζητάει εγγράφως από «ELFE» και «ΕΛΛΑΓΡΟΛΙΠ» - θα σας πω τι είναι η «ΕΛΛΑΓΡΟΛΙΠ» - στοιχεία με εξώδικες προσκλήσεις και με επιστολές που δεν έχουν δοθεί. Ζητάει, λοιπόν, στοιχεία από τον οφειλέτη δανειστή. Μπαίνει ο διευθύνων σύμβουλος κ. Κιτσάκος και τι του λέει; Παρατήρησε ότι στην παρούσα φάση και μεσούσης της διαδικασίας διαπραγμάτευσης, καλό είναι να αποφεύγονται κινήσεις που θα μπορούσαν να δημιουργήσουν προβλήματα. Μη ζητάμε δηλαδή από τα «ELFE» ούτε και στοιχεία αυτό το διάστημα. Αυτά κάνει η χρηστή διοίκηση! Τι άλλο κάνει η χρηστή διοίκηση του αξιοκρατικά επιλεγέντος υπαλλήλου του οφειλέτη; Παίρνει όλο το ενεργητικό από τα «ELFE», όπου το χρέος ανεβαίνει και το περνάει σε τρεις άλλες εταιρείες της Κύπρου, στις εταιρείες «ΕΛΛΑΓΡΟΛΙΠ», «PFIC» και «CENTROFARO» - γνωστά ονόματα, μεγάλες επιχειρήσεις! - , οι οποίες με δικές τους επιταγές που δίνουν στη ΔΕΠΑ εξοφλούν κατά 50% το φυσικό αέριο που παίρνει η ΔΕΠΑ και το υπόλοιπο «στον αέρα». Αυτό το παιχνιδάκι συνεχίζεται και βεβαίως οδηγεί σε αυτό που βλέπετε, το χρέος να ανεβαίνει. Όμως, κυρίες και κύριοι συνάδελφοι, όλα αυτά δεν είναι σωστά; Δεν είναι λογικά; Δεν είναι μέσα στο πλαίσιο της χρηστής διαχείρισης; Γιατί, κύριοι συνάδελφοι της Νέας Δημοκρατίας, ενοχλείτε τους κυρίους Υπουργούς; Γιατί ενοχλείτε τον κ. Σταθάκη, όταν αυτά τα πράγματα είναι προδήλως ορθά; Δεν υπάρχει επιχείρηση στην Ευρώπη που να μην ακολουθεί αυτές ακριβώς τις πρακτικές! Και η μηχανή πηγαίνει πολύ ωραία και ανεβαίνει το χρέος και βολεύεται η «ELFE», που πλέον έχει γίνει κέλυφος και έχουν φύγει όλα τα στοιχεία ενεργητικού της και οι εργαζόμενοι, για τους οποίους κήδεστε, πηγαίνουν σε τρεις επιχειρήσεις στην Κύπρο, που Κύριος οίδε περί τίνος πρόκειται και ο ελληνικός λαός «πληρώνει το μάρμαρο», διότι αυξάνεται το χρέος. Όλα πάνε καλά και ωραία και η λαοπρόβλητη Κυβέρνησή μας συνεχίζει το έργο της, ώσπου ξαφνικά τι έγινε; Κάποιος κάτι δεν προλαβαίνει και μπουκάρει η Οικονομική Αστυνομία. Εδώ πια έσφιξαν τα ζόρια. Όλα αυτά μαζεύονται, πηγαίνουν στην Οικονομική Αστυνομία και τότε ξαφνικά ενεργοποιείται πλέον η Κυβέρνηση. Και βεβαίως διά του παρισταμένου Υπουργού, με γενναιότητα Αλεξάνδρου, λύει τον γόρδιο δεσμό αποπέμπει τον κ. Κιτσάκο, τον παραδίδει στην ελληνική δικαιοσύνη! Παρεμπιπτόντως, με ανώνυμη επιστολή ο κ. Κιτσάκος αντιμετωπίζει σήμερα αυτές τις κατηγορίες, όχι ότι τον έστειλε ο Υπουργός στη δικαιοσύνη! Μην υπερβάλλουμε κιόλας. Όχι τέτοια πράγματα εποχές του ΣΥΡΙΖΑ. Να στέλνουμε και κανέναν δικό μας στην δικαιοσύνη. Χριστός και Απόστολος! Ντροπής πράγματα! Συμβαίνουν, λοιπόν, όλα αυτά. Έρχεται ο κ. Κιτσάκος, πηγαίνει στη δικαιοσύνη και τι λέει; Λέει: «Τι μου τα λέτε εμένα; Εμένα οι Υπουργοί έτσι μου έλεγαν να τα κάνω αυτά. Γιατί με κατηγορείτε;». Έξι. Όχι ένας, όχι δύο, όχι τρεις, όχι τέσσερις, όχι πέντε, αλλά έξι, το μισό Υπουργικό Συμβούλιο. Και βρισκόμαστε σήμερα εδώ, ενώπιόν σας. Δεν ξέρω αν ξέχασα τίποτα. Μπορεί και να ξέχασα, γιατί είναι αρκετά που λείπουν. Για αυτή την ιστορία, την οποία αναδεικνύουν οι ερωτώντες Βουλευτές της Νέας Δημοκρατίας, η κυβερνητική απάντηση είναι: «Γιατί μας ενοχλείτε μεσημεριάτικα; Γιατί δεν πάμε όλοι στο σπίτι μας να φάμε;».
Παστιτσάδα!
Παστιτσάδα, εγώ! Για τους υπόλοιπους δεν ξέρω. Αυτή είναι η αντιμετώπιση διαχείρισης του δημοσίου χρήματος! Αυτή είναι η αντιμετώπιση διαφάνειας στον δημόσιο τομέα! Το ότι επετράπη στον κύριο οφειλέτη να ορίσει τον διευθύνοντα σύμβουλο του δανειστή, να μετατραπεί σε κέλυφος, να περάσει όλο το ενεργητικό του σε κυπριακές εταιρείες, να αυξήσει το χρέος και να γελοιοποιήσει το ελληνικό δημόσιο, επ' αυτού δεν υπάρχει καμμία απάντηση. Μηδέν, απολύτως μηδέν. Κυρίες και κύριοι συνάδελφοι, υπάρχουν όρια. Τα όρια τα ορίζουν δύο παράμετροι: Η κοινή ηθική και η κοινή λογική. Αυτή η διαχείριση παραβαίνει και την ηθική και τη λογική.
Ευχαριστούμε τον κ. Δένδια, επίσης για την ακρίβεια στον χρόνο. Τον λόγο έχει ο κ. Μορφίδης εκ μέρους του ΣΥΡΙΖΑ για έξι λεπτά.
Ευχαριστώ πολύ, κύριε Πρόεδρε. Κύριε Δένδια, είπαμε ότι καλό θα ήταν μετά τις τοποθετήσεις των Υπουργών και τα στοιχεία που κατέθεσαν, να πάμε για φαγητό και όχι πριν. Νομίζουμε ότι καταρρίφθηκαν κάποια πράγματα.
Κύριε Δένδια, δεν ακούγεστε και δεν καταγράφονται αυτά που λέτε στα Πρακτικά. Συνεχίστε, κύριε συνάδελφε.
Κύριε Δένδια, μη συνταυτίζεστε με όλους αυτούς που σας παρασέρνουν σε τέτοιες ενέργειες, γιατί στο τέλος στη δική σας παράταξη θα πέσει το κρίμα. Αγαπητοί συνάδελφοι, η επερώτηση αυτή είναι απολύτως χαρακτηριστική της αντιπολιτευτικής στρατηγικής που ακολουθεί η Νέα Δημοκρατία. Η αιτιολογική εισαγωγή της επερώτησης που κατέθεσε καταλήγει ως εξής: «Επειδή η άσκηση ποινικής δίωξης καταρρίπτει το κυβερνητικό αφήγημα περί ηθικού πλεονεκτήματος». Αυτό, λοιπόν, που απεγνωσμένα προσπαθεί η Νέα Δημοκρατία είναι να καταρρίψει το ηθικό πλεονέκτημα της Κυβέρνησης και της Αριστεράς, γενικότερα. Είναι αυτό ακριβώς το σημείο στο οποίο επανέρχεται διαρκώς και με ποικίλους τρόπους. Με αυτή, όμως, την επιμονή το μόνο που καταφέρνει είναι να επιβεβαιώνει ξανά και ξανά την ύπαρξη αυτού του πλεονεκτήματος, διότι για ποιον λόγο θα επανερχόταν κανείς σε κάτι που ήδη έχει καταρρίψει; Επομένως, επειδή δεν μπορεί να πλήξει αυτό το οπωσδήποτε πολύ δυνατό πλεονέκτημα της Κυβέρνησής μας, προσπαθεί με κάθε τρόπο να δημιουργήσει σκιές. Το επιχειρεί αυτό με τρόπο εντελώς άτεχνο και χονδροειδή. Μια προσεκτική ανάγνωση της επερώτησης δείχνει ότι στερείται βαρύτητας παρά τα βαριά χαρτιά, τα βαριά ονόματα που την υπογράφουν. Της λείπει παντελώς η τεκμηρίωση και ένα κάπως συνεκτικό σκηνικό. Η αιτιολογική εισαγωγή είναι γεμάτη από εκφράσεις του τύπου «σύμφωνα με δημοσιεύματα των μέσων μαζικής ενημέρωσης» ή «σύμφωνα με τα χθεσινά δημοσιεύματα» ή «σύμφωνα με όσα ισχυρίστηκε σε συνέντευξη Τύπου» ή «σύμφωνα με δημοσιεύματα εποχής». Αντί τεκμηρίωσης, λοιπόν, η επερώτηση παρουσιάζει μια συρραφή δημοσιευμάτων. Περιττό να προσθέσουμε ότι τα δημοσιεύματα αυτά προέρχονται κατά τεκμήριο από φιλικά προς τη Νέα Δημοκρατία μέσα μαζικής ενημέρωσης. Έτσι, η Αντιπολίτευση εν τέλει ισχυρίζεται πράγματα ανυπόστατα. Για παράδειγμα, η σημερινή Κυβέρνηση υποτίθεται ότι ευθύνεται για το χρέος της «ELFE» προς τη ΔΕΠΑ. Ο ισχυρισμός είναι εξολοκλήρου αναληθής, κάτι που τεκμηριώνεται με μια απλή ματιά στον πίνακα χρονολογικής εξέλιξης αυτού του χρέους, αν τον πίνακα τον πάρουμε από την αρχή. Αν τον πάρουμε από τη μέση που μας βολεύει, μπορούμε να βγάλουμε οποιαδήποτε συμπεράσματα θέλουμε. Με όλη αυτή την πρακτική η Νέα Δημοκρατία επιχειρεί να σκιάσει το ηθικό πλεονέκτημα της Κυβέρνησης. Ματαίως. Εξάλλου, είναι ενδιαφέρον ότι η Νέα Δημοκρατία δεν προσπαθεί να αποδείξει ότι η ίδια διαθέτει το ηθικό πλεονέκτημα. Πώς να το κάνει, άλλωστε; Απλώς προσπαθεί ανεπιτυχώς να δημιουργήσει την υποψία ότι δεν το διαθέτουμε εμείς. Κάπου εκεί μέσα, στο μακροσκελές κείμενο της επερώτησης που κατέθεσαν οι τριανταεπτά Βουλευτές της Νέας Δημοκρατίας, υπάρχει και η φράση «καθιστούν επισφαλή την εργασία εκατοντάδων εργαζομένων». Έξι λέξεις μέσα σε ένα τρισέλιδο, ενδεικτικό του πόσο και με ποιον τρόπο η Αξιωματική Αντιπολίτευση αξιολογεί τις πραγματικές ανάγκες του ελληνικού λαού, των εργαζόμενων που ανησυχούν για την αξιοπρεπή τους διαβίωση. Για τη δική μας Κυβέρνηση, ωστόσο, αυτό είναι κεντρικό σημείο στην υπόθεση που συζητούμε σήμερα. Δεν χρειάζεται, υποθέτω, να σας υπενθυμίσω ποιος άνοιξε τον δρόμο για την επέκταση του Λαυρεντιάδη στη Βιομηχανία Φωσφορικών Λιπασμάτων της Καβάλας, ποιος μια προεκλογική νύχτα ξεπούλησε τη μοναδική λιπασματοβιομηχανία της χώρας. Είναι, επίσης, γνωστό από το αποτέλεσμα πόσο η δραστηριότητα του Λαυρεντιάδη υπήρξε καταστροφική από πολλές απόψεις, αλλά κυρίως αυτοί που επλήγησαν ήταν οι εργαζόμενοι και κατά συνέπεια, η τοπική κοινωνία. Από τη στιγμή που η ΒΦΛ περιήλθε στα χέρια του Λαυρεντιάδη, οι εξελίξεις για τους εργαζόμενους υπήρξαν ολέθριες. Αρχικά, επιχειρήθηκε με διάφορα τεχνάσματα να προωθηθεί το έκτακτο προσωπικό σε οργανικές θέσεις μονίμου προσωπικού του εργοστασίου, παρά τους νομικούς περιορισμούς. Κατόπιν, ξεκίνησε μια ψυχοφθόρα τακτική καθυστέρησης των αμοιβών, με πρόσχημα τις οικονομικές δυσχέρειες της εταιρείας. Εν συνεχεία, οι εργαζόμενοι εξαναγκάστηκαν σε μια νέα επιχειρησιακή σύμβαση εργασίας, αποδεχόμενοι καλόπιστα - λόγω της οικονομικής κρίσης, βεβαίως - μειώσεις στις αποδοχές τους, 25% άμεσα και 40% μακροπρόθεσμα. Τέλος, η νέα διοίκηση προσπάθησε να απολύσει όλους τους εργαζόμενους και να τους επαναπροσλάβει με ατομικές συμβάσεις εργασίας, με απαράδεκτες βέβαια αμοιβές, πετσοκομμένα εργασιακά δικαιώματα. Για την επίτευξη αυτού του στόχου χρησιμοποιήθηκαν ποικίλες μέθοδοι επηρεασμού, οι οποίες έφτασαν ως τις ψευδείς μηνύσεις, τον εκφοβισμό και τις απροκάλυπτες απειλές. Σταθήκαμε ουσιαστικό εμπόδιο μπροστά σε όλες αυτές τις μεθοδεύσεις. Με κάθε τρόπο εμποδίσαμε, από τη μια, την απώλεια των θέσεων εργασίας και από την άλλη, την εργασιακή υποβάθμιση. Διατηρήσαμε ευαίσθητες ισορροπίες μέσα σε ένα ιδιαίτερα σύνθετο και δυσμενές περιβάλλον. Υπερασπιστήκαμε τους εργαζόμενους και στηρίξαμε την τοπική κοινωνία της Καβάλας. Πού ήσασταν, αλήθεια; Γιατί κωφεύατε, όταν η κοινωνία της Καβάλας και εμείς, βέβαια, μαζί τους εναντιωνόμασταν στην πώληση της εταιρείας του Λαυρεντιάδη; Γιατί δεν υπερασπιστήκατε τους εργαζόμενους, όταν ο Λαυρεντιάδης καταπατούσε τα εργασιακά δικαιώματα, παραβιάζοντας όλα τα συμπεφωνημένα; Γιατί έστω μια ερώτηση δεν καταθέσατε για όλα αυτά, τα προηγούμενα χρόνια; Στη σημερινή σας επερώτηση οι εργαζόμενοι είναι αμελητέα ποσότητα για μια ακόμα φορά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κυρίες και κύριοι συνάδελφοι, η υπόθεση της πώλησης της ΒΦΛ στον Λαυρεντιάδη και η συνολική της εξέλιξη είναι ένα πρώτης τάξεως παράδειγμα που συνοψίζει την αντιπολιτευτική σας ιστορία των τεσσάρων τελευταίων χρόνων. Δημιουργήσατε δαιδαλώδη αδιέξοδα, προβλήματα. Εγκαταλείψατε τη διαχείριση αυτών των αδιεξόδων στην Κυβέρνησή μας, ναρκοθετώντας οποιαδήποτε ομαλή πορεία. Προδικάσατε την αποτυχία της Κυβέρνησής μας, επειδή γνωρίζατε το μέγεθος και το βάθος των προβλημάτων που δημιουργήσατε. Τώρα που, ενάντια σε κάθε σας πρόβλεψη φυσικά, σε βάρος κάθε σκοτεινού σας σχεδιασμού, βλέπετε την Κυβέρνηση να πετυχαίνει, ψάχνετε απεγνωσμένα να βρείτε σκάνδαλα.
Κύριε συνάδελφε, ολοκληρώστε, παρακαλώ.
Η σημερινή σας επερώτηση είναι δημοσιογραφικού τύπου και μάλιστα όχι του καλύτερου δημοσιογραφικού είδους. Γίνεται μόνο με τις εντυπώσεις. Προσπαθείτε να δημιουργήσετε με κάθε μέσο αρνητικές εντυπώσεις για την Κυβέρνηση, για να σκιάσετε τα προφανή επιτεύγματά της και να αμαυρώσετε το ηθικό πλεονέκτημα, που τόσο σας βασανίζει. Το ειρωνικό της ιστορίας είναι ότι στην προσπάθειά σας να βρείτε σκάνδαλα, πέφτετε πάνω στα δικά σας. Αυτό συμβαίνει, διότι, όπως και στο σύνολο της αντιπολιτευτικής σας τακτικής, μεταφέρετε αβασάνιστα τα πρωτοσέλιδα του φιλικού σας Τύπου στη Βουλή. Λασπολογείτε, αναμοχλεύοντας τη δική σας λάσπη, με την αφελή ελπίδα ότι θα λερώσετε την δική μας εικόνα. Η πικρή αλήθεια είναι ότι είστε βαθιά εθισμένοι στην εξουσία. Σας έχει λείψει τέσσερα χρόνια τώρα. Πάσχετε από στερητικό σύνδρομο. Γι' αυτό και έχετε προβλήματα στη διαχείριση του θυμού σας. Το είδαμε και προχθές από τον Αρχηγό σας στη Βουλή. Επομένως, αντί να βλάψετε τη δική μας εικόνα, μας αποκαλύπτετε ή μάλλον μας υπενθυμίζετε το δικό σας πραγματικό πρόσωπο. Ευχαριστώ πολύ.
Ευχαριστούμε τον κ. Μορφίδη. Τον λόγο έχει ο κ. Μανιάτης εκ μέρους της Δημοκρατικής Συμπαράταξης ΠΑΣΟΚ - ΔΗΜΑΡ. Ορίστε, κύριε Μανιάτη, έχετε τον λόγο για έξι λεπτά.
Θα το πάμε με τη μορφή ερωταπαντήσεων. Θα κάνουμε πέντε ερωτήσεις και θα δώσουμε πέντε απαντήσεις για το μεγαλύτερο ίσως πολιτικό και ηθικό σκάνδαλο της διακυβέρνησης ΣΥΡΙΖΑ. Και λέω «ίσως», διότι δυστυχώς αυτό έρχεται να προστεθεί σε μια σειρά άλλων σκανδάλων, όπως τα 600.000.000 ευρώ του διεθνούς αερολιμένα, τα πάνω από 10.000.000 ευρώ του Θριασίου και μια σειρά άλλων τέτοιων περιπτώσεων. Ερώτηση πρώτη: Το θέμα που συζητούμε είναι σκάνδαλο ή δεν είναι; Απάντηση: Μπουκάρισε η Οικονομική Αστυνομία στα γραφεία της ΔΕΠΑ στις αρχές αυτής της χρονιάς και κατέσχεσε ηλεκτρονικούς υπολογιστές, προγράμματα, ηλεκτρονικά μηνύματα, κ.λπ.. Ασκήθηκε ποινική δίωξη σε βάρος του διευθύνοντος συμβούλου, του διορισμένου από την Κυβέρνηση ΣΥΡΙΖΑ, σε βαθμό κακουργήματος. Τρίτον, αντικαταστάθηκε ο συγκεκριμένος άνθρωπος από την Κυβέρνηση. Κατά συνέπεια, θεωρώ πως η πρώτη απάντηση στην πρώτη ερώτηση είναι «Ναι, πρόκειται για κραυγαλέο πολιτικό και ηθικό σκάνδαλο της διακυβέρνησης ΣΥΡΙΖΑ». Ερώτηση δεύτερη: Ποιος είναι ο κατηγορούμενος σ' αυτό το σκάνδαλο; Ο κατηγορούμενος είναι ο κ. Κιτσάκος, κομματικό στέλεχος του ΣΥΡΙΖΑ, πρώην γενικός διευθυντής της εταιρείας του Λαυρεντιάδη, που διορίστηκε από την Κυβέρνηση ΣΥΡΙΖΑ ως διευθύνων σύμβουλος στην εταιρεία στην οποία χρωστάει τα περισσότερα η εταιρεία του κ. Λαυρεντιάδη. Διορίστηκε διευθύνων σύμβουλος της ΔΕΠΑ. Πότε διορίστηκε ο κ. Κιτσάκος; Ο κ. Κιτσάκος διορίστηκε λίγες μόλις ημέρες αφ' ότου ο προηγούμενος διευθύνων σύμβουλος κ. Παλαιογιάννης είχε αποστείλει στις 24 Νοεμβρίου 2015 «legal notice» ότι σε επτά εργάσιμες ημέρες θα διακόψει την παροχή φυσικού αερίου προς την εταιρεία λιπασμάτων «ELFE» του κ. Λαυρεντιάδη. Και δες μία σύμπτωση! Αντικαθίσταται ο τότε διευθύνων σύμβουλος τρεις ημέρες αφ' ότου έστειλε αυτή την προειδοποιητική επιστολή. Προφανώς, η μέθοδος της αντικατάστασης των ενοχλητικών από τους πρόθυμους είναι μια γνωστή στον ΣΥΡΙΖΑ μέθοδος. Τρίτη ερώτηση: Υπάρχει εμπλοκή του κ. Τσίπρα στο συγκεκριμένο σκάνδαλο; Απάντηση: Προφανώς υπάρχει από τη στιγμή που αποδεδειγμένα έξι τουλάχιστον Υπουργοί εμπλέκονται με ηλεκτρονικά μηνύματα και με δημόσιες συνεντεύξεις του κατηγορουμένου. Τα στοιχεία είναι τρανταχτά, πολύ περισσότερο που έχουμε πια εμπλοκή του κ. Πετσίτη, κομματικού στελέχους του ΣΥΡΙΖΑ, φίλου και συμμαθητή του κ. Νίκου Παππά, ο οποίος πριν τον ΣΥΡΙΖΑ δήλωνε εισόδημα 5.000 ευρώ και με ΣΥΡΙΖΑ δηλώνει εισόδημα 205.000 ευρώ. Άρα, η καριέρα δεν είναι ρετσινιά. Η καριέρα με ΣΥΡΙΖΑ, επί ΣΥΡΙΖΑ και με μεθόδους ΣΥΡΙΖΑ, φαίνεται ότι είναι μια πολύ καλή υπόθεση. Δες κι άλλη μία σύμπτωση! Ο συγκεκριμένος κύριος, ο κ. Πετσίτης, αναλαμβάνει εκπρόσωπος της εταιρείας «ELFE» του κ. Λαυρεντιάδη και των διαφόρων offshore εταιρειών του. Κι έρχονται αξιόπιστα μέσα μαζικής ενημέρωσης, όπως «ΤΟ ΒΗΜΑ», «Η ΚΑΘΗΜΕΡΙΝΗ», «PROTAGON» και αποκαλύπτουν σειρά αλληλουχιών, ενεργειών και δράσεων. Ο κ. Πετσίτης, επίσης, αρχίζει να εκπροσωπεί επί ΣΥΡΙΖΑ το κυπριακό δικηγορικό γραφείο του κ. Αρτεμίου. Ο κ. Αρτεμίου είναι ο δικηγόρος, ο οποίος μαζί με τον κ. Νίκο Παππά πήγαν στη Βενεζουέλα το 2013, δήθεν για να προωθήσουν τις ελληνικές εξαγωγές αγροτικών προϊόντων, αλλά στο ερώτημα που τέθηκε, η απάντηση ήταν «Σιγά μην πήγαμε στη Βενεζουέλα, για να πουλήσουμε φασολάκια». Προφανώς, πήγαν για κάτι πολύ πιο βαρύ και αυστηρό. Εδώ έρχεται μία ακόμη σύμπτωση. Προφανώς, υπάρχει κάποιο θέμα στον ΣΥΡΙΖΑ με το ζήτημα των ανταλλαγών ακινήτων. Θυμάστε, αγαπητές και αγαπητοί συνάδελφοι, τα περίφημα «βοσκοτόπια» του κ. Καλογρίτσα που θα τα αντήλασσε με μία τηλεοπτική άδεια; Τώρα έχουμε πάλι ανταλλαγή ακινήτων. Έχουμε ακίνητα που έχουν αξιολογηθεί ότι αξίζουν 9.000.000ευρώ και γίνεται συζήτηση πριν παρέμβει η αρχή, να ανταλλαγούν με χρέος 90.000.000 ευρώ, δηλαδή δεκαπλάσιο της αξίας. Τέταρτο ερώτημα: Η δικαιοσύνη και η Βουλή από εδώ και πέρα έχουν αρκετή δουλειά να κάνουν; Απάντηση: Ναι, προφανέστατα! Είμαι βέβαιος ότι και η δικαιοσύνη θα εμπλουτίσει τη δικογραφία, τον φάκελο που υπάρχει με όλα όσα έρχονται στην επιφάνεια - και, προφανώς και με τα ονόματα των Υπουργών - και, ασφαλώς, θα ακολουθηθεί η δέουσα διαδικασία, από τη στιγμή που θα υπάρχουν νομικές τεκμηριώσεις εκ μέρους και της δικαιοσύνης και της ανεξάρτητης αρχής. Και πέμπτο ερώτημα: Μόνο αυτό το θέμα σχετίζει την Κυβέρνηση ΣΥΡΙΖΑ με τη ΔΕΠΑ; Όχι, συναδέλφισσες και συνάδελφοι! Με τη ΔΕΠΑ σχετίζεται και κάτι άλλο. Σχετίζεται η αμοιβή των 150.000.000 ευρώ που πήρε η «SHELL», για να δώσει το 49% που κατείχε στις μετοχές της ΕΠΑ Αττικής, της «Εταιρείας Παροχής Αερίου Αττικής». Για πληροφόρησή σας, σας λέω κάτι εξαιρετικά απλό. Από τις αρχές της δεκαετίας του 2010, από το 2010, η «SHELL» κάνει μία αποεπένδυση σε όλες τις ευρωπαϊκές χώρες, εκεί όπου κατείχε μετοχές σε δίκτυο διανομής φυσικού αερίου. Και το ήξερε όλη η αγορά. Και ήθελε να φύγει από το 2010 και το 2011 και από την Ελλάδα. Και υπήρχε λόγος που η πατρίδα μας ήθελε έναν μεγάλο επενδυτή, όπως είναι η «SHELL» ή η «ENI» στη Θεσσαλονίκη. Τι κυκλοφορούσε ευρέως στη ΔΕΠΑ εκείνη την εποχή; Κυκλοφορούσε το ότι και με 50.000.000 ευρώ η «SHELL», αφού θέλει να φύγει γιατί είναι στον στρατηγικό της και εμπορικό της σχεδιασμό, μπορεί να φύγει. Ερώτηση: Αληθεύει ότι υπάρχουν αξιολογήσεις για τίμημα όχι πάνω από 80.000.000 ευρώ και, αντίθετα, η Κυβέρνηση από χρήματα των Ελλήνων πολιτών πλήρωσε τη συγκεκριμένη πολυεθνική με 150.000.000 ευρώ; Ο παριστάμενος κύριος Υπουργός, ο κ. Σταθάκης, μπορεί να αποδείξει στο Σώμα ότι τα 150.000.000 ευρώ, που δόθηκαν σε μια εταιρεία που έτσι κι αλλιώς εδώ και οχτώ χρόνια ήθελε να αποχωρήσει από τη συγκεκριμένη επένδυση, ανταποκρίνονται πράγματι σ' αυτό το οποίο θα έπρεπε να πληρώσει ο ελληνικός λαός ως τίμημα; Αγαπητές και αγαπητοί συνάδελφοι, θα κλείσω με μία μόνο παρατήρηση. Κύριε Υπουργέ, κάνατε ένα σχόλιο για τον αγωγό East Med και είδα και πρωτοσέλιδα φιλικών προς εσάς εφημερίδων. Θυμηθείτε ότι τον East Med ο κ. Τσίπρας και όλοι εσείς τον σαμποτάρατε, τον καταψηφίσατε και ήσασταν απέναντί του σε κάθε βήμα, όταν εμείς την περίοδο 2013-2014 τον εντάσσαμε στα διευρωπαϊκά ενεργειακά προγράμματα και εξασφαλίζαμε τη χρηματοδότησή του. Μας κατηγορούσατε τότε ότι πρόκειται για ένα ανέφικτο έργο και ότι ρίχνουμε στάχτη, δήθεν, στα μάτια του λαού. Κι έρχεται τώρα ο κ. Τσίπρας προσωπικά και προσπαθεί να σφετεριστεί τα έργα που ο ίδιος πολεμούσε: τον αγωγό East Med, τον ελληνοβουλγαρικό αγωγό, τη μονάδα υγροποιημένου φυσικού αερίου στην Αλεξανδρούπολη, την αναβάθμιση της Ρεβυθούσας. Και βεβαίως, να κλείσω και με το περίφημο τίμημα του ΔΕΣΦΑ. Αναρωτιόμαστε: τόσο καλή διαπραγμάτευση επί ΣΥΡΙΖΑ; Περίπου 130.000.000 ευρώ παραπάνω. Ξεχνάμε μια μικρή λεπτομέρεια, που προσπαθεί να αποκρύψει η Κυβέρνηση. Πόσο αποθεματικό είχε ο ΔΕΣΦΑ το 2014 στο ταμείο του; Είχε 50.000.000 ευρώ. Πόσο αποθεματικό είχε ο ΔΕΣΦΑ το 2018 που πουλήθηκε επί ΣΥΡΙΖΑ; Είχε 150.000.000 ευρώ. Αυτή είναι η διαφορά, κύριε Υπουργέ.
Πού βρέθηκε το αποθεματικό;
Τα βρήκατε για άλλη μια φορά έτοιμα, άρα, μην επαίρεστε και μην υπερηφανεύεσθε, διότι κάνατε και εδώ μια τρύπα στο νερό. Ευχαριστώ πολύ.
Ευχαριστούμε τον κ. Μανιάτη. Ο κ. Χατζησάββας από την Χρυσή Αυγή έχει τον λόγο για έξι λεπτά.
Είναι ενδεικτικό της κατάστασης που υπάρχει και δείχνετε με αυτό το σκάνδαλο το ποιοι είσαστε εσείς, της Κυβέρνησης ΣΥΡΙΖΑ - ΑΝΕΛ, με σκάνδαλα σε μίζες, σε συνεργάτες, σε βολέματα. Πάει το δήθεν ηθικό σας πλεονέκτημα, αλλά παρ' όλα αυτά κάποιοι από εσάς τολμάτε ξανά και μιλάτε γι' αυτό. Για να μην αναφέρω το χθεσινό φιάσκο με τις χιλιάδες σελίδες των τροπολογιών, με το «πλυντήριο» για νομιμοποίηση χρημάτων που πάρθηκαν χωρίς την προβλεπόμενη διαδικασία - το αναφέρει η τροπολογία αυτό - για hot spot για λαθρομετανάστες και τους χαραμοφάηδες των ΜΚΟ που έρχονται και γλεντάνε και κάνουν διακοπές εδώ στην Ελλάδα εις βάρος του Έλληνα φορολογούμενου και για τους διορισμούς δημοσιογράφων στο ΑΠΕ - ΜΠΕ. Όλη η ελληνική κοινωνία αυτό ρωτάει. Κάθε μέρα που με βλέπουν στο Κιλκίς, μου λένε «Τι θα γίνει; Δεν θα διοριστούν οι δημοσιογράφοι στο ΑΠΕ - ΜΠΕ;». Φέρατε την τροπολογία και το λύσατε αυτό. Ευτυχώς, μας είχαν ζαλίσει. Στο θέμα της ΔΕΠΑ έχουμε άνω των 100.000.000 ευρώ ζημιά, ουσιαστικά μια λεηλασία της Δημόσιας Επιχείρησης Αερίου. Ένας πελάτης, η «ELFE», που έχει έναν κύκλο εργασιών 10% στο σύνολο σε σχέση με τη ΔΕΠΑ, κάνει ζημιά στο 80% των οφειλών που έχει να εισπράξει η ΔΕΠΑ. Έχουμε κάποιες αποκαλύψεις από τον πρώην διευθύνοντα σύμβουλο, τον Θεόδωρο Κιτσάκο, σε μέσα προσκείμενα στην Αξιωματική Αντιπολίτευση, στην Αντιπολίτευση γενικότερα. Ο Κιτσάκος είναι προσκείμενος στην Αντιπολίτευση; Εμπλέκει Υπουργούς της Κυβέρνησης, τον διόρισε η Κυβέρνηση αυτή, ήταν κομματικό στέλεχος του ΣΥΡΙΖΑ και διευθυντικό στέλεχος των επιχειρήσεων Λαυρεντιάδη. Όλα έγιναν όταν ο προηγούμενος διευθύνων σύμβουλος έδωσε ένα τελεσίγραφο επτά ημερών για είσπραξη χρεών από την «ELFE» και την έκτη μέρα αντικαταστάθηκε «εντελώς συμπτωματικά» από τον Κιτσάκο. Ανέθεσε, λοιπόν, ο Υπουργός ΣΥΡΙΖΑ Σκουρλέτης στον Κιτσάκο, στο κομματικό στέλεχος αυτό του ΣΥΡΙΖΑ, πρώην διευθυντή των επιχειρήσεων Λαυρεντιάδη, να λύσει το θέμα των χρωστούμενων της «ELFE» προς τη ΔΕΠΑ όπου πριν ήταν υπάλληλος. Μπήκε να λύσει το θέμα υπέρ ποιου; Υπέρ της «ELFE» ή υπέρ της ΔΕΠΑ; Φοβερό το σκεπτικό σας, δείχνει ότι περνάτε τον ελληνικό λαό για κορόιδο και τον κοροϊδεύετε κατάμουτρα. Οι φοβερές αυτές κινήσεις, λοιπόν, έφεραν ως λύση την ανταλλαγή χρέους με ακίνητα που αρχικά είχαν εκτιμηθεί 9.000.000 ευρώ και ξαφνικά πήγαν στα 90.000.000 ευρώ. Και δεν φτάνει μόνο αυτό, αλλά τα συγκεκριμένα ακίνητα είχαν κατασχεθεί παλαιότερα για «ξέπλυμα μαύρου χρήματος». Τι ΠΑΣΟΚ και σκάνδαλα! Έχετε ξεπεράσει τους πάντες. Έχει γίνει λογιστικός έλεγχος από ορκωτούς λογιστές; Αν ναι, από ποια εταιρεία; Για να μη ρωτήσω: ποιανού εταιρεία; Τράπεζες εμπλεκόμενες, εταιρείες - προπετάσματα και ευθύνες από πλευράς του ιδιώτη καταλήγουν όλα αυτά σε ένα ογδονταεπτάχρονο στέλεχος που τι θα του κάνετε; Θα τον βάλετε φυλακή; Πώς θα πληρώσει; Όλα τα παραπάνω από δημοσιεύματα τα έμαθε η Νέα Δημοκρατία. Άφησε η Νέα Δημοκρατία 74.000.000 ευρώ χρέος και έφτασε μέσα σε τρία - τέσσερα χρόνια τα 116.000.000 και τα 120.000.000 ευρώ. Μέχρι να φτάσει εκεί, εσείς που τόσο καλά το κρατούσατε στα λίγα, στα 74.000.000 ευρώ, δεν είχατε ενημερωθεί; Κανείς δεν είχε κάνει νύξη; Όμως, όλα αυτά γίνονται εις βάρος των Ελλήνων φορολογουμένων, εργατών και αγροτών, και όλης της ελληνικής οικονομίας στο σύνολό της. Οι φορολογούμενοι πληρώνουν τα χρέη, όπως πάντα, οι εργαζόμενοι των «ELFE» στην Καβάλα κυρίως, μετά από μήνες απλήρωτοι, εκβιαζόμενοι, τελικά διασκορπίστηκαν σε τέσσερις - πέντε εταιρείες, με αβέβαιο εργασιακό μέλλον. Οι αγρότες, οι οποίοι πληρώνουν ακριβά αγροεφόδια και καύσιμα, θα μπορούσαν με μια εθνική παραγωγή αγροεφοδίων και καυσίμων να μην χρειάζεται να αγοράζουν όσο αγοράζει κάποιος στην αγορά τα αγροεφόδια και ούτε να πληρώνουν το πετρέλαιο όσο το πληρώνουν για να κάνουν βόλτες στο Κολωνάκι με τα τζιπ τους κάποιοι, παραδείγματος χάριν. Πού είναι το κοινωνικό σας πρόσημο; Θα τα λύσετε και αυτά όπως λύσατε το θέμα της «Ελληνικής Βιομηχανίας Ζάχαρης Α.Ε.» και της «ΕΛΒΟ»; Για την «Ελληνική Βιομηχανία Ζάχαρης Α.Ε.» θυμάμαι ότι μπαίνατε εδώ μέσα και λέγατε ότι θα τα σώσετε και τελικά τα έκλεισαν όλα. Για όλα αυτά η Κυβέρνηση λέει ότι δεν έχει ευθύνη, όμως, ο ίδιος ο Κιτσάκος σχετικά με το πώς και πότε ενημέρωνε Υπουργούς αναφέρει εδώ μια λίστα ολόκληρη με ημερομηνίες. Λέει ότι δέχεται κι απειλές. Να ανοίξει το τηλεφωνικό απόρρητο, να δούμε από ποιον δέχεται απειλές. Ενημέρωνε κάθε εβδομάδα το Υπουργείο για την εξέλιξη του χρέους, κάθε μήνα το ΤΑΙΠΕΔ, τα «ΕΛΛΗΝΙΚΑ ΠΕΤΡΕΛΑΙΑ Α. Ε.» σε όλη τη διάρκεια της θητείας του. Λέει ότι στις 4 Δεκεμβρίου ενημέρωσε τον Σκουρλέτη και του είπε «Βρες τρόπο διαχείρισης, απλώς μην κόψεις την παροχή». Το 2015 και το 2016 σε σύσκεψη ενημέρωσε τον Υπουργό Δραγασάκη, την Υπουργό Τζάκρη, τους εκπροσώπους των τραπεζών, το Υπουργείο Αγροτικής Ανάπτυξης και Τροφίμων, παρουσίασε την κατάσταση, ότι δεν πάει άλλο, ότι δεν μπορεί να κάνει εισπράξεις και θα πρέπει να γίνει συντεταγμένη διακοπή και να γίνει δικαστική διεκδίκηση της οφειλής. Η απάντηση του Δραγασάκη ήταν να μη γίνει διακοπή παροχής αερίου, όπως και όλων γενικά των Υπουργών, όπως αναφέρει, και συνεχίζει τον Φεβρουάριο του 2017, ότι ζήτησε ενημέρωση και ο Υπουργός Φλαμπουράρης, καθώς είχε αναλάβει το θέμα της «ELFE». Λόγω απολύσεων των εργαζομένων - λέει - στην Καβάλα και των προβλημάτων που υπήρχαν, εμείς και η τοπική οργάνωση της Χρυσής Αυγής στην Καβάλα, αλλά και ένα κλιμάκιο Βουλευτών είχαμε επισκεφθεί τους εργαζόμενους τότε που δέχονταν τους τραμπουκισμούς και τις απειλές και ήταν απλήρωτοι. Καταθέσαμε και σχετικές ερωτήσεις. Ενημέρωνε, όπως λέει, συνεχώς με e - mail τους Υπουργούς και τους συμβούλους τους για την ανάγκη πολιτικής πρωτοβουλίας για το θέμα των χρεών της «ELFE» και ΔΕΠΑ, αλλά δεν έγινε τίποτα. Τον Απρίλιο επανέρχεται σε μια σύσκεψη και παίρνει τελικά μια απάντηση και διαπιστώνει επιτέλους ο κ. Κιτσάκος την κυβερνητική αντίληψη, ότι για όλα τα εργασιακά προβλήματα στην Καβάλα θεωρείται γενικότερα ότι η ΔΕΠΑ είναι βάρος στην «ELFE» και όχι τα «ELFE» πρόβλημα για τη ΔΕΠΑ. Έτσι προτάθηκε η διακοπή της παροχής φυσικού αερίου μέχρι την αναγκαστική διαχείριση της βιομηχανίας και είπε ότι έφυγε αηδιασμένος από αυτή τη σύσκεψη. Ο Σταθάκης απάντησε χαριτολογώντας ότι επειδή είναι κερδοφόρα θα μπορούσε να κάνει λίγο υπομονή. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε. Εγώ έχω να πω στον κύριο Υπουργό ότι η υπομονή είναι το χειρότερο πράγμα όταν κάθε μήνας κοστολογείται και χρεώνει τον ελληνικό λαό με εκατομμύρια ευρώ. Καμμία περίπτωση δεν υπήρχε να μην γνώριζαν οι Υπουργοί την κατάσταση. Εσείς οι ΣΥΡΙΖΑ και οι ΑΝΕΛ φτάσατε και ξεπεράσατε τους προηγούμενους στην κακοδιαχείριση. Με ύφος εξυγιαντών και καθαρτών του παλαιού και βρώμικου κατεστημένου και σάπιου πολιτικού συστήματος μπήκατε τον Ιανουάριο του 2015 υποτίθεται στην Κυβέρνηση για να κάνετε αυτά που δεν έκαναν οι άλλοι. Όμως, κάνατε μεγαλύτερη ζημιά. Δεν διαλύσατε μόνο την οικονομία, δεν διαλύσατε μόνο εθνικά την Ελλάδα, διαλύσατε και την ελπίδα που είχε το ελληνικό έθνος ότι μπορεί να ψηφίσει κάτι το οποίο να είναι καινούργιο και ότι μπορεί να κάνει κάτι διαφορετικό, να φέρει μια αντίδραση και μια αντίσταση του ελληνικού έθνους. Ο κ. Καλογήρου μίλησε για θεσμική απρέπεια όσον αφορά το ότι γίνονται τέτοιες ερωτήσεις. Θεσμική απρέπεια είναι - να σας πληροφορήσω - όταν οι Υπουργοί, κοινοβουλευτικοί και εξωκοινοβουλευτικοί, δεν απαντούν στην τρίτη πολιτική δύναμη της χώρας από τις εκλογές του 2015 και λένε ότι είμαστε κατηγορούμενοι. Υπάρχουν άλλα στελέχη σε άλλα κόμματα που είναι κατηγορούμενοι. Δεν απαντάτε στις ερωτήσεις τους; Αυτό είναι θεσμική απρέπεια. Πού το έχετε γραμμένο; Κλείνοντας, θα ήθελα να πω ότι εμείς δεν έχουμε να πούμε κάτι άλλο για αυτό, αλλά ως Χρυσή Αυγή σάς καλούμε να παραιτηθείτε τώρα, πριν περάσει η Συμφωνία των Πρεσπών από την ελληνική Βουλή, να πάτε στο 0%, εκεί που ήσασταν και δεν σας ήξερε κανείς, να σωθεί και η κοινωνία, να σωθεί και η Μακεδονία μας, να σωθούμε όλοι.
Ευχαριστούμε τον κ. Χατζησάββα. Κυρίες και κύριοι συνάδελφοι, μέχρι να έρθει ο κ. Παπαχριστόπουλος στο Βήμα, θα ήθελα να κάνω μια ανακοίνωση. Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και τέσσερις εκπαιδευτικοί συνοδοί τους από το 4ο Γυμνάσιο Τρίπολης (δεύτερο τμήμα). Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Να ξέρετε ότι αυτή τη στιγμή παρακολουθείτε τη διαδικασία μιας επίκαιρης επερώτησης που έχει καταθέσει η Νέα Δημοκρατία και οι Βουλευτές και οι Υπουργοί καταθέτουν τη γνώμη τους και παίρνουν τον λόγο για το θέμα της ΔΕΠΑ. Κύριε Παπαχριστόπουλε, έχετε τον λόγο για έξι λεπτά.
Ευχαριστώ, κύριε Πρόεδρε. Νομίζω ότι αξίζει να θυμηθούμε, επειδή αφορά μια εταιρεία που την είχε ένας άνθρωπος που κάποια στιγμή θεωρήθηκε «the man of the year», ο επιχειρηματίας των επιχειρηματιών - ποιος τον ανακάλυψε, ποιος τον καθιέρωσε; - τον κ. Λαυρέντη Λαυρεντιάδη. Ο κ. Λαυρεντιάδης δεν αποφυλακίστηκε γιατί είναι προφυλακισμένος με τον νόμο του Παρασκευόπουλου, αλλά για ανήκεστη βλάβη της υγείας του που ίσχυε πριν από τον νόμο του Παρασκευόπουλου. Το λέω αυτό για να μην δημιουργούνται εντυπώσεις. Αξίζει μια μικρή υπενθύμιση, πως αυτός ο επιτυχημένος επιχειρηματίας, παρά τις αντιδράσεις τότε των επιθεωρητών της Τράπεζας της Ελλάδος, με τη μεσολάβηση και του κ. Βενιζέλου - να τα θυμόμαστε αυτά, γιατί άκουσα τον κ. Μανιάτη πολύ θυμωμένο - πήρε την Proton Bank. Δεκάδες άνθρωποι είναι αυτή τη στιγμή στη φυλακή γι' αυτή την ιστορία. Και είναι ο ίδιος άνθρωπος, βέβαια, που έπαιξε καθοριστικό ρόλο σ' αυτή την εταιρεία. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΣΠΥΡΙΔΩΝ ΛΥΚΟΥΔΗΣ]] Δεν θα ασχοληθώ καθόλου με το σημερινό. Άκουσα με πολύ μεγάλο σεβασμό και προσοχή τους πάντες. Κυρίως άκουσα την απάντηση των Υπουργών για το αν υπάρχει ζημιά, αν υπάρχει δικαστική διαδικασία σε εξέλιξη αυτή τη στιγμή για τον κατηγορούμενο κ.λπ.. Νομίζω ότι απαντήθηκαν όλα αυτά. Αυτή είναι η γνώμη μου. Έχει μεγάλη σημασία, πάντως, γιατί οι σεβαστοί συνάδελφοι ήταν πολύ θυμωμένοι. Πάρα πολύ. Είναι ένας θυμός που δεν μπορώ να τον εξηγήσω. Εγώ θέλω εδώ να θυμίσω, στον λίγο χρόνο που έχω, μια περίεργη επικοινωνιακή τακτική που έχουν καθιερώσει τον τελευταίο καιρό. Κάποιος τους είπε ότι θα κερδίσετε ανακαλύπτοντας σκάνδαλα. Εγώ θέλω να τα θυμίσω ένα προς ένα επιγραμματικά. Θέλω να θυμίσω, για παράδειγμα, το περίφημο σκάνδαλο του αεροδρομίου. Έχω επτά μπροστά μου. Ένα είναι «ΕLFE» - ΔΕΠΑ το οποίο δεν χρειάζεται να απαντήσω. Το απάντησαν οι Υπουργοί. Πράγματι πρότειναν αρχικά σαν χαμηλότερη τιμή εκκίνησης τα 700.000.000. Είναι γεγονός. Ξέρετε ότι το 55% το διαχειρίζεται το δημόσιο με το ΤΑΙΠΕΔ. Αποτίμηση της αξίας είχε γίνει με την κίνηση του 2015. Πράγματι. Το δεχόμαστε. Με υπόδειξη των Βρυξελλών η διοίκηση του αεροδρομίου υπέβαλλε νέα προσφορά, με τον πήχη να έχει πλέον φτάσει στο 1.364.000.000. Ένα σκάνδαλο. Το καλό είναι ότι τα ξεχνάνε μετά από λίγο καιρό. Δεν επανέρχονται. Τα ξεχνάνε και οι ίδιοι.
Γι' αυτό έχετε κάτι να μας πείτε;
Μη με διακόπτετε. Δεύτερο σκάνδαλο: Βλήματα στη Σαουδική Αραβία. Στενοχωρήθηκε τότε η Αντιπολίτευση, γιατί η συμφωνία ακυρώθηκε. Το σκάνδαλο επί ποιας συμφωνίας; Τρίτο: Μου έρχονται τώρα στο μυαλό. Τυχαίνει να είμαστε λίγοι Βουλευτές και είμαι παρών σε όλα. Θυμάμαι προχθές πόσο θυμωμένος ήταν ο κ. Βαρβιτσιώτης - δεν είναι εδώ στην Αίθουσα - για το 1.600.000.000 για το προσφυγικό. Το σημερινό είναι ένα από τα επτά. Έρχεται η ίδια η κ. Μπερτό και λέει, «Παιδιά, η ελληνική Κυβέρνηση διαχειρίστηκε μόνο 354 εκατομμύρια με απόλυτη διαφάνεια και δεν υπάρχει κανένα πρόβλημα». Η αλήθεια είναι ότι αυτό το ποσό είναι υπαρκτό, αλλά δεν αφορά στην ελληνική Κυβέρνηση. Είπα τότε στον κ. Βαρβιτσιώτη ότι αν έχει πρόβλημα με την Ύπατη Αρμοστεία του ΟΗΕ ή τον Διεθνή Οργανισμό Μετανάστευσης να το πει. Καμμία σχέση με το τεράστιο κονδύλι το οποίο το έχουν σαν ρομφαία. Και, μάλιστα, από το 1.600.000.000 όταν του είπαμε «πείτε μας ένα στοιχείο» - ο κ. Βίτσας - έβγαλε από τα χαρτιά του έναν πολίτη της Μόριας που νοίκιαζε ένα οικόπεδο δυόμισι χιλιάρικα τον χρόνο και έπαιρνε ένα χιλιάρικο από την Ύπατη Αρμοστεία. Συμφωνώ μαζί του. Από το 1.600.000.000 πέσαμε στα εννιάμισι χιλιάρικα τον χρόνο μαζί του. Ούτε μισό ευρώ. Τέταρτο σκάνδαλο: Χθες ήμουν πάλι στην επιτροπή, όπου προτάθηκε από την Κυβέρνηση η κ. Θάνου να αναλάβει τη θέση του κ. Κυριτσάκη. Μου έκανε φοβερή εντύπωση ότι οι άνθρωποι που κόπτονται για την ανεξαρτησία αυτής της αρχής - κόπτονται στην κυριολεξία, πάλι θυμωμένο είδα τον κ. Βορίδη - φτάσανε στο σημείο να πάνε στον Μοσκοβισί, στη Βεστάγκερ, να πουν «Ακυρώστε αυτή τη…». Κατ' αρχάς θέλω να θυμίσω εδώ, για όσους μπορεί να το περνάνε αβρόχοις ποσί, ότι η Επιτροπή Ανταγωνισμού παίζει ρόλο όχι για εκατομμύρια αλλά για δισεκατομμύρια. Και δεν είναι μόνο τα 18 εκατομμύρια του κ. Κυριτσάκη που είχαν μπει στο συρτάρι και δεν τα πλήρωσε ποτέ, πήγαν και παραγράφηκαν. Δεν είναι μόνο το μονοπώλιο της διανομής του Τύπου. Είναι ενεργειακά, κατασκευαστικά, απίστευτα δισεκατομμύρια. Και δεν γινόταν τίποτα. Έμεναν στο συρτάρι. Είδα, λοιπόν, τον σύζυγο μιας Βουλευτίνας, ο οποίος έχει παίξει καθοριστικό ρόλο στην Επιτροπή Ανταγωνισμού. Η σύζυγός του τότε δεν ήταν τίποτα. Έγινε Βουλευτής. Δεν είναι κακό αυτό. Είδα ακόμα έναν άνθρωπο που ήταν γενικός γραμματέας και στέλεχος της Νέας Δημοκρατίας - τέτοια ανεξαρτησία! - να παίρνει περίοπτες θέσεις. Είδα έναν άνθρωπο που το πρωί ήταν στην Επιτροπή Ανταγωνισμού και το βράδυ ήταν σύμβουλος του κ. Μητσοτάκη και άλλα πολλά. Η κ. Θάνου - μου κάνει εντύπωση, άλλο σκάνδαλο αυτό, είναι φοβερό σκάνδαλο, σεβαστή Αξιωματική Αντιπολίτευση - τι είχε κάνει; Το έγκλημά της ποιο ήταν; Πήγε ως νομική σύμβουλος του Πρωθυπουργού, αμισθί κιόλας. Υπήρχε κάτι εναντίον της; Ανήκε σε κανένα πολιτικό κόμμα; Είχε καμμία πολιτική δραστηριότητα; Σας λέω για ανθρώπους που τους διορίσατε και ήταν εν ενεργεία στελέχη της Νέας Δημοκρατίας. Κι όταν, μάλιστα, συγκυβερνούσατε με το ΠΑΣΟΚ, ήρθαν δύο κυρίες, όπου η μία ήταν στο γραφείο του Γιώργου Παπανδρέου και η άλλη ήταν στο γραφείο του κ. Χρυσοχοΐδη και του κ. Στουρνάρα. Τέτοια αίσθηση ανεξαρτησίας! Κατ' αρχάς να πούμε το εξής: Αν πραγματικά διαφωνείτε και πρέπει να είναι πραγματικά ανεξάρτητη, να βρούμε έναν άλλον τρόπο. Υποδείξτε τον - εδώ είμαστε - για να τον νομοθετήσουμε. Για ποιον λόγο κάνετε τόση φασαρία; Αυτό ήταν, επίσης, ένα σκάνδαλο. Κι ακόμα θέλω να θυμίσω - τελειώνω, κύριε Πρόεδρε, δεν θα φάω πολύ χρόνο - ότι έχω μπροστά μου ένα απίστευτο πράγμα: Κάθε πρωί που ξύπναγε κάποιος φίλτατος συνάδελφος, όπως του ερχόταν έλεγε: «Το πρώτο εξάμηνο χρεώσατε τη χώρα 80 δισεκατομμύρια». Μετά πέφταμε στα 100 δισεκατομμύρια, αν ξυπνάγαμε λίγο φτάναμε και στα 200 δισεκατομμύρια. Κι έρχεται με τον πιο επίσημο τρόπο η ΕΛΣΤΑΤ και λέει τα νούμερα. Λέω να βρείτε ένα οικονομολόγο στον πλανήτη να το βάλει κάπου αυτό το νούμερο και να συνεννοηθούμε. Το επίσης σκάνδαλο: Για μεν το 2019 θα έχει μείωση 12,6 μονάδες, 323,5 δισεκατομμύρια,167,8% του ΑΕΠ. Πράγματι, το 2018 ανέβηκε στο 180% του ΑΕΠ για το buffer και είχε πέσει και το 2017. Πού είναι τα 80 δισεκατομμύρια; Κοιτάξτε, εγώ πιστεύω ότι ο φανατισμός και η απελπισία δεν είναι καλοί σύμβουλοι. Σας εκθέτουν. Θυμάμαι τι λέγατε στην πρώτη αξιολόγηση, στον «κόφτη» της πρώτης αξιολόγησης, στη δεύτερη αξιολόγηση, στον «κόφτη» της δεύτερης αξιολόγησης, στην τρίτη αξιολόγηση. Χτυπιόσαστε για την πιστοληπτική γραμμή. Χτυπηθήκατε πριν από λίγο για το τέταρτο μνημόνιο. Παίξατε με το Μάτι. Να μη σας πω τι έχετε κάνει. Εγώ πιστεύω ότι υπονομεύετε την αξιοπιστία σας. Και την υπονομεύετε με πολύ άγαρμπο τρόπο. Αυτό απέδειξε η ομιλία των Υπουργών, κυρίως του κ. Σταθάκη. Θέλω, τελειώνοντας, να πω το εξής: Ξέρετε, ο Πίτερ Κεμπφ είναι ο Πρόεδρος του Συνδέσμου Γερμανών Βιομηχάνων. Δεν φαντάζομαι να έχετε την αίσθηση ότι υποστηρίζει κάποια κυβέρνηση στην Ελλάδα. Αυτός ο άνθρωπος βλέπει την Ελλάδα να απογειώνεται, σε ανάπτυξη, σε ποσοστά ανεργίας, στα εμπορικά στοιχεία, στον κρατικό προϋπολογισμό, στον δείκτη εξαγωγών, στον τουρισμό που καλπάζει, γίνεται κόμβος ενεργειακός. Και το σημαντικότερο από όλα; Έρχεται η «Αγία Τράπεζα» του καπιταλισμού - γιατί η κινδυνολογία περισσεύει σε αυτή την Αίθουσα - η «WALL STREET JOURNAL» και λέει ότι στο τελευταίο τρίμηνο μία χώρα μόνο έδειξε σημεία ζωής. Και κάνει σκληρή κριτική σε όλες τις χώρες της Ευρωζώνης. Λάβετέ τα υπ' όψιν όλα αυτά. Θέλω να πω μία καλή κουβέντα, αν και λείπει ο κ. Δένδιας από τη Βουλή. Τον άκουσα στην ομιλία του στον προϋπολογισμό και το τελευταίο δίλεπτο το αφιέρωσε στον φασισμό, στα ακροδεξιά κινήματα και ήταν πολύ ειλικρινής. Εγώ κρατάω αυτό και πιστεύω ότι σε αυτή την παράταξη υπάρχουν έντιμοι, υπάρχουν άνθρωποι με άποψη. Μπορεί να διαφωνούμε, νομίζω, όμως, ότι κάποιοι ακολουθούν μία ακραία ολισθηρή γραμμή. Χειροπιαστή απόδειξη είναι η επερώτηση που κάνατε σήμερα.
Ευχαριστούμε, κύριε συνάδελφε. Ο κ. Μαυρωτάς έχει τον λόγο.
Ευχαριστώ, κύριε Πρόεδρε. Δεν θα επαναλάβω αυτά στα οποία αναφέρθηκαν οι συνάδελφοι από τη Νέα Δημοκρατία. Το θέμα που συζητείται στην επίκαιρη ερώτηση μας δίνει την αφορμή να συζητήσουμε κι ένα πολύ σημαντικό θέμα για τη δημόσια διοίκηση και γενικά για τους κρατικά ελεγχόμενους φορείς. Επιλέγονται στελέχη που ανήκουν σε ένα κομματικό περιβάλλον, χωρίς κάποια ανοιχτή πρόσκληση, γιατί μάλλον τους έχετε εμπιστοσύνη. Και η εμπιστοσύνη μετράει περισσότερο από την ικανότητα. Ο κ. Κιτσάκος ήταν Διευθύνων Σύμβουλος στη ΔΕΠΑ από τον Δεκέμβριο του 2015 έως τον Νοέμβριο του 2017. Πριν εργαζόταν στην «ELFE», στα Ελληνικά Χημικά και Λιπάσματα συμφερόντων Λαυρεντιάδη. Η «ELFE» χρωστάει 120 εκατομμύρια στη ΔΕΠΑ από το φυσικό αέριο που χρησιμοποιούσε όχι ως καύσιμο, αλλά ως πρώτη ύλη για την παραγωγή αμμωνίας για τα λιπάσματα. Και όπως γράφεται, το χρέος της «ELFE» αποτελεί ωρολογιακή βόμβα στα θεμέλια της ΔΕΠΑ και της ελληνικής ενεργειακής αγοράς, καθώς αντιπροσωπεύει το 80% του συνόλου των οφειλών ολόκληρης της αγοράς προς τη ΔΕΠΑ και το 10% του κύκλου εργασιών της, όπως επισημαίνει η ίδια η διοίκησή της. Η Κυβέρνηση, λοιπόν, έβαλε τον πρώην διευθύνοντα σύμβουλο του μεγαλύτερου οφειλέτη της ΔΕΠΑ, της «ELFE», στη θέση του διευθύνοντα συμβούλου της ΔΕΠΑ. Ο κ. Θεόδωρος Κιτσάκος, πρώην τομεάρχης ενέργειας του ΣΥΡΙΖΑ και πρώην διευθύνων σύμβουλος της «ELFE», δηλαδή πρώην στέλεχος του Ομίλου Λαυρεντιάδη, τοποθετήθηκε στη θέση του διευθύνοντος συμβούλου της ΔΕΠΑ την 1η Δεκεμβρίου 2015. Λίγες μέρες νωρίτερα, στο τέλος Νοεμβρίου του 2015, ο προηγούμενος διευθύνων σύμβουλος της ΔΕΠΑ, ο κ. Παλαιογιάννης, είχε στείλει εξώδικο στην «ELFE», απειλώντας να σταματήσει την προμήθεια αερίου επειδή η εταιρεία παραβίαζε τις συμβατικές υποχρεώσεις ως προς την τακτοποίηση του χρέους της προς τη ΔΕΠΑ. Εν ολίγοις, λοιπόν, ο κ. Κιτσάκος κατηγορείτε ότι έκανε τα στραβά μάτια στις οφειλές της «ELFE» προς τη ΔΕΠΑ και το 2017 δέχθηκε την ανταλλαγή χρέους με ακίνητα, τα οποία ήταν δεσμευμένα από το ελληνικό δημόσιο. Η υπόθεση αυτή φαίνεται ότι είχε καραμπόλες και στη διοίκηση της Αρχής για το Ξέπλυμα Μαύρου Χρήματος. Ακούστηκαν και προηγουμένως. Το 2018 στον κ. Κιτσάκο ασκήθηκε ποινική δίωξη για τις πράξεις και τις παραλείψεις του ως διευθύνων σύμβουλος της ΔΕΠΑ. Ο ίδιος ισχυρίστηκε ότι τα πάντα γινόντουσαν σε γνώση των πολιτικών του προϊσταμένων. Επίσης, έκανε λόγο και για τον κ. Μανώλη Πετσίτη ότι ήταν, όπως έλεγε, εκπρόσωπος υπηρεσιών Μεγάρου Μαξίμου. Κατά σύμπτωση, ο κ. Πετσίτης ήταν και αυτός εργαζόμενος στην «ELFE» ή αν δεν ήταν εργαζόμενος, τουλάχιστον ήταν αμειβόμενος από εκεί και μάλιστα πλουσιοπάροχα αμειβόμενος. Αυτή είναι μία απάντηση σε όσους λένε ότι η Ελλάδα δεν προσφέρει ευκαιρίες. Αρκεί να είσαι κομμάτι του κατάλληλου περιβάλλοντος ή να έχεις βρει τον κατάλληλο συμμαθητή! Μέσα σε αυτό το κουβάρι εμπλέκονται και διάφορες κυπριακές εταιρείες που έπαιζαν τον ρόλο της βιτρίνας. Είναι ένα πολύ μπερδεμένο κουβάρι. Το αν γνώριζαν και έδωσαν το πράσινο φως οι κύριοι Σταθάκης, Φλαμπουράρης και Δραγασάκης για τις ενέργειες του κ. Κιτσάκου, δεν το ξέρω. Αυτό που ξέρω είναι ότι χρειάζονται εξηγήσεις για όλη αυτή την εμπλοκή. Αν το κίνητρο ήταν να μην κλείσει η «ELFE» και χάσουν τη δουλειά τους οι εργαζόμενοι, αυτό σίγουρα δεν μπορεί να γίνει σε βάρος άλλων εργαζομένων, ούτε να διακινδυνεύουμε την ευστάθεια και την ισορροπία μιας κρίσιμης για την ελληνική οικονομία επιχείρησης. Το να προσπαθείς να νοικοκυρέψεις κάτι, σίγουρα δεν σημαίνει να ρίχνεις λεφτά σε ένα άδειο πηγάδι. Το έχουμε δει και το έχουμε πληρώσει ουκ ολίγες φορές απ' όλες τις κυβερνήσεις. Συνήθως σε αυτές τις περιπτώσεις τα κίνητρα μπορεί να είναι αγαθά, να μη χάσουν τη δουλειά τους οι άνθρωποι, οι πολιτικές πιέσεις υπάρχουν, αλλά είναι με το γάντι, γι' αυτό και δεν αφήνουν ίχνη. Και όταν στραβώσει ή παραστραβώσει το πράγμα, την πληρώνουν κάποιοι διοικητές κ.λπ.. Και τότε, ακριβώς, φαίνεται γιατί το κριτήριο επιλογής των διαφόρων διοικητών είναι το να είναι «δικά μας παιδιά». Για να κάνουν τα χατίρια των πολιτικών και όχι για να είναι καλοί στη δουλειά τους. Γι' αυτό και δεν γίνονται ανοικτές προσκλήσεις, αλλά κλειστές προσλήψεις «ημετέρων». Ο δικός μας άλλωστε, μπορεί να υπακούσει σε μια ομερτά. Αρκεί, βέβαια, να μη γίνει η στραβή, γιατί αν στραβώσει πολύ η υπόθεση τότε ο σώζων εαυτόν σωθήτω! Και ο αποδιοπομπαίος τράγος δεν είναι ένας ρόλος που αρέσει σε πολλούς. Όπως δεν τους αρέσει και το αριστούργημα του Χίτσκοκ, ο «Σιωπηλός Μάρτυρας», ξέρετε με τον Τζέιμς Στιούαρτ και την Γκρέις Κέλι. Καμμία φορά προτιμούν τον αντίθετο του τίτλου ρόλο. Γενικά, οι κομματικές επιλογές στις διοικήσεις είναι ένα λίπασμα για σκάνδαλα. Και κλείνω όπως ξεκίνησα, κύριε Πρόεδρε. Η στελέχωση των διοικητικών θέσεων σε κρατικούς οργανισμούς ή σε κρατικές θέσεις γενικότερα, συνεχίζει να γίνεται - όπως και με τους προηγούμενους - από υμέτερους, από δικούς σας ανθρώπους. Για να γυρίσω λίγο πίσω, μάλιστα, αυτή την εβδομάδα, γίνεται το ίδιο και για τη στελέχωση των ανεξάρτητων αρχών. Βλέπε την περίπτωση της κ. Θάνου. Και για να πάω στα χθεσινά, συνεχίζετε ακάθεκτοι την αντισυνταγματική πρακτική - μιας και συζητάμε αυτές τις ημέρες την Αναθεώρηση του Συντάγματος - όχι απλώς των εκπρόθεσμων αλλά των ληξιπρόθεσμων υπέρογκων τροπολογιών. Ξεχάσατε πολύ γρήγορα το «είμαστε η κάθε λέξη του Συντάγματος». Η δικαιολογία σας σε όλα αυτά ποια είναι; Η πρώτη σας κουβέντα μόλις σας κάνουμε κριτική είναι: «και οι προηγούμενοι τα ίδια έκαναν» και αρχίζετε να απαριθμείτε περιπτώσεις. Κυρίες και κύριοι συνάδελφοι του ΣΥΡΙΖΑ, τέσσερα χρόνια μετά επιβεβαιώνετε ότι δεν ήσασταν η ελπίδα που έρχεται, αλλά το έργο που επαναλαμβάνεται. Ο κόσμος απαξιώνει την πολιτική εξαιτίας της ασυνέπειας λόγων και ειδικά προεκλογικών λόγων και πράξεων και ειδικά μετεκλογικών πράξεων. Αν βρήκατε μια κατάσταση που πρέπει να αλλάξει, αλλά τώρα που έχετε την εξουσία σάς βολεύει αυτή η κατάσταση, αυτό δεν αναιρεί την απαίτηση για αλλαγή. Αυτό σημαίνει «κυβερνάμε αλλιώς». Αυτό που κάνετε εσείς όμως, σημαίνει «κυβερνάμε όπως ο παλιός»! Ευχαριστώ πολύ.
Ευχαριστώ. Τον λόγο έχει ο κ. Μάριος Γεωργιάδης.
Ευχαριστώ πολύ, κύριε Πρόεδρε. Κυρίες και κύριοι, η γνωστή υπόθεση ΔΕΠΑ είναι μια από τις πολλές χαρακτηριστικές περιπτώσεις, με την οποία αποδεικνύεται περίτρανα ότι το μεγάλο ηθικό πλεονέκτημα της Αριστεράς είναι ένα παραμύθι για πολύ μικρά παιδιά και μιας και έχουμε γιορτινές μέρες μπορείτε να τους το αφηγείστε. Αυτό αν, φυσικά, υποθέσουμε ότι ο ΣΥΡΙΖΑ είναι Αριστερά, γιατί το λεγόμενο «αφήγημα» δεν πείθει πλέον κανέναν. Δεν υπάρχει καμμία ηθική ανωτερότητα, επειδή απλά οι παππούδες κάποιων πολέμησαν πριν από εβδομήντα χρόνια, όταν σήμερα ο ΣΥΡΙΖΑ λαϊκίζει με δεκάδες ανέφικτες υποσχέσεις, όταν νοιάζεται μόνο για μικροκομματικά συμφέροντα, όταν δημαγωγεί καθημερινά ή όταν ενδιαφέρεται πραγματικά μόνο για τα δικά του παιδιά. Ένα, λοιπόν, από τα δικά του παιδιά ήταν και κάποιος πρώην τομεάρχης ενέργειας, στα γραφεία του στη Κουμουνδούρου, ο οποίος από «στελεχάρα» μιας επιχείρησης λιπασμάτων τότε, βρέθηκε ξαφνικά την 1η Δεκεμβρίου του 2015 διορισμένος και χωρίς αξιολόγηση διευθύνων σύμβουλος της ΔΕΠΑ, στην εταιρεία δηλαδή που τότε είχε λαμβάνειν 70 εκατομμύρια ευρώ από αυτή την εταιρεία. Δεν υπάρχει λόγος να επαναλάβω τώρα όσα περιλαμβάνονται στην επίκαιρη επερώτηση, δεδομένου ότι έχει ήδη επιληφθεί η δικαιοσύνη, αλλά και όλες σχεδόν οι εφημερίδες και τα μέσα έχουν αναφερθεί σχετικά και με πολύ μεγάλη ανάλυση. Τα συμπεράσματα, όμως, του κάθε αντικειμενικού αναγνώστη είναι αυτά που έχουν σημασία. Και ξεκινάω με το εξής: Πρώτον, ένας επιχειρηματίας και ο υπάλληλός του φέρονται να έχουν δημιουργήσει χρέη σε δημόσια επιχείρηση χωρίς να έχει παρέμβει κανείς. Δεύτερον, για αυτή την αδράνεια είναι 100% εκτεθειμένη η Κυβέρνηση ΣΥΡΙΖΑ - ΑΝΕΛ, αφού επί χρόνια φέρεται να κάλυπτε πλήρως όλα όσα έχουν γίνει. Τρίτον, έξι Υπουργοί φέρονται ότι ενεπλάκησαν από την αρχή μέχρι το τέλος και όλοι φέρεται ότι γνώριζαν για την εξέλιξη του υπέρογκου χρέους που αυτή τη στιγμή έχει φθάσει τα 120 εκατομμύρια ευρώ. Τέταρτον, έχουμε ανεπίσημα e - mail και επίσημα πρακτικά των συνεδριάσεων του Διοικητικού Συμβουλίου της Δημόσιας Επιχείρησης Αερίου, τα οποία φαίνεται ότι τους καίνε όλους. Πέμπτον, όλοι φέρεται να είχαν ευήκοα ώτα σε ό,τι ζητούσε ο σύντροφός τους από το κόμμα και να ήταν ενημερωμένοι για την κάθε φαεινή του ιδέα, όπως για παράδειγμα την απόπειρα μεθόδευσης να επιχειρηθεί μέσω διαφόρων εταιρειών - «φαντάσματα», παρένθετες ή εξωτικά παρένθετα σχήματα, να σβήσει σιγά - σιγά το χρέος της εταιρείας, με ανταλλαγή βεβαρημένων με υποθήκες και δεσμευμένων, παρακαλώ, ακινήτων και επιπρόσθετα πολύ μικρότερης αξίας από το χρέος. Και, έκτον, επί τέσσερα ολόκληρα χρόνια η εταιρεία λιπασμάτων προμηθευόταν φυσικό αέριο κυριολεκτικά τσάμπα από τη ΔΕΠΑ, με τους εμπλεκόμενους Υπουργούς να φέρεται ότι όχι μόνο το ανέχονταν αλλά και παρέμβαιναν στη διοίκηση της ΔΕΠΑ και στον πρώην σύντροφό τους με εντολή να μην απαιτεί ούτε να διεκδικεί τα φέσια. Κυριολεκτικά μιλάμε για απίστευτα πράγματα. Ο δε χείμαρρος των υπόλοιπων αποκαλύψεων επιβεβαίωνε απλά ότι κάποιο αόρατο χέρι κατά καιρούς προστάτευε τον επιχειρηματία και τους συντρόφους. Διοργανώθηκαν λοιπόν, διυπουργικές επιτροπές, επιστρατεύθηκαν αντιπρόεδροι, Υπουργοί, συντονιστές, τραπεζίτες, άλλοι διάφοροι κομματικοί. Και όλα αυτά φέρεται ότι έγιναν για να βρεθεί η καλύτερη λύση για την εξυπηρέτηση συμφερόντων άλλων και όχι του ελληνικού δημοσίου. Όμως, δυστυχώς, για όλους αυτούς που φέρεται ότι συμμετείχαν σε όλο αυτό, ήλθε η ώρα που ο πρώην σύντροφος από φίλος έγινε εχθρός και μπροστά στις ατελείωτες αποκαλύψεις τούς κάρφωσε όλους μαζί και έναν - έναν ξεχωριστά. Ακόμα και μόνο το 10% όσων έχουν γραφτεί και ακουστεί να ισχύει, θα έπρεπε σήμερα οι εκπρόσωποι της Κυβέρνησης ΣΥΡΙΖΑ - ΑΝΕΛ να έλθουν εδώ με κατεβασμένα τα κεφάλια - πραγματικά - και να απολογηθούν. Αντ' αυτού ακούσαμε να προσπαθούν να δικαιολογήσουν τα αδικαιολόγητα, χωρίς να προβάλουν κανένα βάσιμο επιχείρημα και χωρίς να αναφέρουν έστω κι ένα στοιχείο που να αντικρούει τα όσα καταλογίζονται, συμπεριφορά που πέραν των άλλων σίγουρα εξοργίζει όλους όσοι μας παρακολουθούν αυτή τη στιγμή και τον ελληνικό λαό. Δίνουν την εντύπωση - και μπορεί να κάνω λάθος σε αυτό και παρακαλώ, κύριοι Υπουργοί και αγαπητοί συνάδελφοι διορθώστε με - ότι πέρα από τον πανικό - τώρα πιθανόν που έχουν βγει όλα στη φόρα - έχουν και κάτι άλλο ακόμη να κρύψουν ή να προστατεύσουν και γι' αυτό ακόμα κάνουν μια τελευταία και απέλπιδα προσπάθεια αποπροσανατολισμού και απόσεισης ευθυνών για τους χειρισμούς που έχουν γίνει. Το τελείως απαράδεκτο και περίεργο είναι ότι η Κυβέρνηση ΣΥΡΙΖΑ - ΑΝΕΛ υπερασπίζεται ιδιώτες, για τους οποίους έχει ήδη ασκηθεί δίωξη για απιστία σε βαθμό κακουργήματος, για τη μη είσπραξη των χρεών δηλαδή και των όσων συζητάμε. Και ενώ γι' αυτούς η υπόθεση ανατέθηκε σε ανακριτή για την ποινική αξιολόγηση για τα λεγόμενα «περαιτέρω», θέλω να ρωτήσω τους παριστάμενους Υπουργούς: Γι' αυτά τα περαιτέρω, κύριοι Υπουργοί, των ενδεχόμενων πολιτικών ευθυνών για μια ζημιά 120 εκατομμυρίων ευρώ του δημοσίου που συζητάμε, ποιος θα επιληφθεί; Νομίζω ότι οφείλετε μια απάντηση γι' αυτό. Και, τέλος, αυτό που βλέπω να διαδραματίζεται συνεχώς είναι ότι έχουμε να κάνουμε με μάγους. Ο ένας βγάζει από το μανίκι τη «NOVARTIS» και ο άλλος βγάζει από το καπέλο τη ΔΕΠΑ. Ο ένας βγάζει από το μανίκι το C4I και ο άλλος βγάζει το Θριάσιο. Ο ένας βγάζει από το μανίκι τη «SIEMENS», ο άλλος βγάζει το αεροδρόμιο και τις σφαίρες Καμμένου στη Σαουδική Αραβία. Κυρίες και κύριοι συνάδελφοί, το «Ελλάδα έχεις ταλέντο» έχει τελειώσει και μάγος δεν κέρδισε. Να είστε σίγουροι, ότι αυτή τη στιγμή όλοι έχετε χάσει την εμπιστοσύνη του ελληνικού λαού και όλοι, όσοι έχετε κυβερνήσει, είσαστε υπόλογοι - ο καθένας από την πλευρά του - για τα όποια σκάνδαλα υπάρχουν, γιατί το ότι υπάρχουν σκάνδαλα είναι πραγματικότητα. Επειδή είναι και η τελευταία ομιλία μου από το Βήμα, θα ήθελα να ευχηθώ καλές γιορτές σε όλους και κυρίως στον ελληνικό λαό. Υπομονή και ελπίζω του χρόνου να έρθουν καλύτερες μέρες.
Καλή χρονιά.
Κυρία συνάδελφε, μακάρι. Χωρίς εσάς, βέβαια!
Εγώ σας ευχήθηκα.
Ευχαριστώ πολύ.
Ευχαριστούμε, κύριε συνάδελφε. Τον λόγο έχει ο συνάδελφος κ. Κωστής Χατζηδάκης.
Κύριε Πρόεδρε, δεν υπάρχει, λοιπόν, το σκάνδαλο ΔΕΠΑ - Λαυρεντιάδη. Κύριε Σταθάκη, είναι μία εκδρομή στο δάσος. Δεν μας καλούσατε κι εμάς να πάρουμε μερικές παπαρούνες; Δεν υπάρχει Κιτσάκος, δεν υπάρχει Πετσίτης, δεν υπάρχει Λαυρεντιάδης, δεν υπάρχουν τα 80 εκατομμύρια που θα κέρδιζε ο Λαυρεντιάδης, αν ο Κιτσάκος προχωρούσε μέχρι τέλους αυτά τα οποία σχεδίαζε και για τα οποία διώκεται όταν η Κυβέρνησή σας απλώς προήδρευε. Δεν αυξήθηκε το χρέος καθόλου. Τι και αν σας δείξαμε με τον κ. Δένδια τον πίνακα που δείχνει ότι διπλασιάστηκε; Εσείς λέτε ότι δεν αυξήθηκε επί των ημερών σας. Σας είμαστε ευγνώμονες, κύριε Σταθάκη, που δεν μας είπατε ότι μειώθηκε. Θα μπορούσε να το πείτε κι αυτό. Θα μπορούσατε να πείτε ότι τώρα είναι νύχτα και είμαστε στο Ελσίνκι. Τα πάντα μπορούμε να ακούσουμε! Δεν υπάρχει τίποτα το περίεργο στον διορισμό Κιτσάκου. Ήταν γενικός διευθυντής του Λαυρεντιάδη, χρωστάει ο Λαυρεντιάδης, τον παίρνετε από τον Λαυρεντιάδη, τον πηγαίνετε στη ΔΕΠΑ και μια χαρά! Δεν τρέχει τίποτα με αυτά που έκανε ο κ. Σκουρλέτης! Δεν άλλαξε τίποτε στις πληρωμές μάς είπατε της «ELFE» στη ΔΕΠΑ. Ξεχάσατε, όμως, ότι προηγουμένως μας είπατε μόνος σας ότι αποφασίσατε επί των ημερών σας να είναι 50% «ντούκου», αμέσως, τοις μετρητοίς και 50% μεταχρονολογημένες επιταγές. Ναι, μόνο που πριν ήταν 100% τοις μετρητοίς, κύριε Σταθάκη και κύριοι Υπουργοί, που πρέπει να απολογηθείτε. Και το λέει η γενική συνέλευση του 2014. Δεν διώξατε, από ό,τι κατάλαβα, τον Κιτσάκο για το σκάνδαλο ΔΕΠΑ - Λαυρεντιάδη. Αναφερθήκατε προηγουμένως στους λόγους που τον διώξατε. Είπατε άλλα πράγματα, αυτό δεν το αναφέρετε. Άρα δικαιούμαι ή όχι να υποθέσω ότι συμφωνείτε με τους χειρισμούς Κιτσάκου στο σκάνδαλο ΔΕΠΑ - Λαυρεντιάδη; Εάν δεν συμφωνείτε, να το πείτε. Διότι σας ακούω να τοποθετήστε λίγο περίεργα στο θέμα, φοβούμενος ενδεχομένως τις όποιες δικαστικές εμπλοκές που μπορεί να έχουν οι Υπουργοί. Θέλω σαφή τοποθέτηση πάνω σε αυτό. Δεν θεωρείτε τίποτε το περίεργο σε αυτή την απόπειρα ανταλλαγής των οικοπέδων που έγινε και το ότι ήταν δεσμευμένα από την αρχή και για το ότι επιχειρήθηκε να διπλασιαστεί η αξία τους από τον κ. Κιτσάκο. Είπατε ότι ήταν μία βραχύβια παρουσία, μία βραχύβια προσπάθεια. Μπα! Και η δικαιοσύνη τρελάθηκε που για την απόπειρα αυτή έχει ασκήσει δίωξη στον κ. Κιτσάκο;
Θα δείξει.
Μάλιστα. Επομένως καλύπτετε τον κ. Κιτσάκο. Θέλω σαφή τοποθέτηση. Ή συμφωνείτε με τις ενέργειές του ή διαφωνείτε. Ως πολιτικός, ως προϊστάμενος Υπουργός έχετε υποχρέωση να τοποθετηθείτε έτσι ή αλλιώς στη Βουλή των Ελλήνων. Επίσης, δεν είπατε τίποτε για τον περιβόητο κ. Πετσίτη. Μιλήσατε τέσσερις Υπουργοί και κουνήσατε το δάχτυλο στη Νέα Δημοκρατία. Ο κ. Πετσίτης είναι ένας κολλητός του κ. Παππά, του συναδέλφου σας, για τον οποίον γράφει ο Τύπος, όποιος έχει πάρει 200.000 από τον κ. Λαυρεντιάδη, ο οποίος είναι διαχειριστής offshore του κ. Λαυρεντιάδη και ο οποίος φωτογραφίζεται με τον Πρωθυπουργό την ίδια στιγμή και φωτογραφίζεται με τον κ. Φλαμπουράρη. [[Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. ΜΑΡΙΟΣ ΓΕΩΡΓΙΑΔΗΣ]] Δεν τρέχει τίποτα για όλους εσάς, για όλους εσάς του ΣΥΡΙΖΑ που χειροκροτείτε αυτές τις πρακτικές; Είναι το νέο ήθος της Αριστεράς; Δεν αισθάνεστε την υποχρέωση να πείτε δυο κουβέντες γι' αυτό το ζήτημα; Πότε, επιτέλους, θα αισθανθείτε την ανάγκη να πείτε μία στοιχειώδη έστω αλήθεια και μία στοιχειώδη «συγγνώμη» στον ελληνικό λαό; Κύριοι Υπουργοί, από το ζήτημα αυτό δεν θα ξεμπλέξετε εύκολα. Καταθέσατε σήμερα, κύριε Σταθάκη, κάποια πρακτικά της ΔΕΠΑ, τα οποία δεν κλείνουν αλλά ανοίγουν περαιτέρω το θέμα, όπως φάνηκε προηγουμένως από την τοποθέτηση του κ. Δένδια. Λέω, λοιπόν, και στους τέσσερις ότι σήμερα είναι μόνο η αρχή. Πρέπει να ετοιμαστείτε για τη συνέχεια.
Ευχαριστούμε, κύριε Χατζηδάκη.
Κύριε Πρόεδρε, θα ήθελα τον λόγο.
Όχι, κύριε Σκρέκα, έχετε ολοκληρώσει. Έχει συμφωνηθεί ότι μόνον ο κ. Γεωργιάδης και ο κ. Βορίδης, μαζί με τον κ. Χατζηδάκη...
Μίλησα με τον κύριο Πρόεδρο και μου είπε ότι θα έχω δευτερολογία.
Επειδή έχω ενημέρωση από τον Πρόεδρο, δικαίωμα δευτερολογίας έχει μόνο ο κ. Γεωργιάδης και ο κ. Βορίδης.
Κάνετε λάθος.
Δεν κάνω κανένα λάθος. Έχετε μιλήσει, κύριε Σκρέκα, εννέα λεπτά. Δεν μπορείτε να μιλήσετε όλοι.
Επιβεβαιώστε ότι δεν πήρα τη δευτερολογία μου και συμφώνησα με τον προηγούμενο Πρόεδρο, που αντικαταστήσατε, ότι θα μιλήσω δύο λεπτά για τη δευτερολογία μου.
Δεν μπορώ να σας δώσω δύο λεπτά. Αν θέλουν όλοι οι συνάδελφοί σας δύο λεπτά, δεν γίνεται η διαδικασία έτσι.
Δεν ζητάω κάποια εξαίρεση. Προβλέπεται από τον Κανονισμό η δευτερολογία.
Αρκεί, όμως, να μην την έχετε εξαντλήσει στην πρωτολογία σας, γιατί αυτή ήταν συμφωνία. Θα δώσω τον λόγο στον κ. Γεωργιάδη, θα συμφωνήσω με το Προεδρείο και αν είναι, μετά θα σας δώσω τον λόγο.
Δύο λεπτά ζητάω, μιας και αναφέρθηκε σε μένα.
Ποιος αναφέρθηκε σε εσάς;
Δύο πράγματα θα ρωτήσω, κύριε Πρόεδρε.
Ορίστε, κύριε Σκρέκα.
Σας ευχαριστώ, κύριε Πρόεδρε. Δύο ερωτήσεις θα ήθελα να κάνω, επειδή είναι και ο Υπουργός Ενέργειας και Περιβάλλοντος και ο Υπουργός Δικαιοσύνης. Για τον Υπουργό Ενέργειας και Περιβάλλοντος: Κύριε Υπουργέ, ξέρετε πόσος ήταν ο τζίρος της «ELFE» το 2016; Ήταν περίπου 60 εκατομμύρια ευρώ. Ξέρετε τι ζημιές είχε εκείνη τη χρονιά η «ELFE», η Ελληνική Εταιρεία Λιπασμάτων; Είχε 40 εκατομμύρια ευρώ. Και ξέρετε τι αγορές φυσικού αερίου είχε από τη ΔΕΠΑ; Περίπου 50 εκατομμύρια ευρώ. Ξέρετε τι σημαίνει αυτό, κύριε Υπουργέ; Όποιος το δει καταλαβαίνει ότι υποτιμολογούσε ουσιαστικά το φυσικό αέριο στις παρένθετες εταιρείες που είχαν δημιουργηθεί, οι οποίες το χρησιμοποιούσαν και παρήγαγαν προϊόντα. Με αυτόν τον τρόπο καταλαβαίνετε πολύ καλά ότι γίνεται μία μεταφορά κερδών από την «ELFE» στις παρένθετες εταιρείες, οι οποίες από πίσω έχουν κυπριακές offshore. Αυτό το γνωρίζατε και έπρεπε να κάνετε κάτι ως πολιτεία. Από κει και πέρα, κύριε Υπουργέ, να σας πω και κάτι άλλο: Δεν αναφέρετε ότι σύμφωνα με πληροφορίες, που ο κ. Κιτσάκος έχει διαρρεύσει, στις 16-5-2017 έγινε διυπουργική συνάντηση όπου συμμετείχατε εσείς, ο Υπουργός Επικρατείας και ο Υπουργός Ανάπτυξης και Οικονομικών μαζί με τις πιστώτριες τράπεζες. Εκεί παρουσιάστηκε ένα σχέδιο, ένα πλάνο, το οποίο εσείς είπατε να προχωρήσει μία ανταλλαγή πάλι, όχι πια ενός ακινήτου, αλλά ένα επιχειρησιακό πλάνο που έλεγε ότι, εφόσον θα ήρετο η δέσμευση ενός ακινήτου, θα μπορούσε να κατασκευαστεί μία μονάδα διαχείρισης απορριμμάτων που θα παρήγαγε βιοκαύσιμα, βιοαιθανόλη κ.λπ. και με αυτόν τον τρόπο θα μπορούσε να γίνει ανταλλαγή και να σβηστεί το χρέος του κ. Λαυρεντιάδη και της «ELFE». Δεν μας είπατε τι συζητήθηκε. Δεν καταθέσατε εδώ πέρα τα πρακτικά εκείνης της διυπουργικής. Άρα είχατε γνώση για όλα όσα είχαν γίνει. Κύριε Υπουργέ της Δικαιοσύνης, εγώ δεν είμαι δικηγόρος. Είμαι πολιτικός μηχανικός. Έχω μία ερώτηση: Δήθεν στο σκάνδαλο «NOVARTIS» αναφέρθηκαν από κουκουλοφόρους μάρτυρες ονόματα πρώην Πρωθυπουργών και Υπουργών και ήρθε αμελλητί αυτή η δικογραφία στη Βουλή και σήμερα τους έχετε τσουβαλιάσει. Για το θέμα του κ. Κιτσάκου, ο οποίος διώκεται, που σύμφωνα με πληροφορίες αναφέρει τα ονόματα έξι Υπουργών της Κυβέρνησης, για ποιο λόγο τόσο καιρό από τη Δικαιοσύνη, κύριε Υπουργέ της Δικαιοσύνης, δεν έχει έρθει αμελλητί στην ελληνική Βουλή η δικογραφία, για να δούμε τελικά τι έχει πει ο κ. Κιτσάκος; Σας ευχαριστώ θερμά.
Ο κ. Γεωργιάδης έχει τον λόγο για τρία λεπτά.
Κύριε Υπουργέ, «Φιλοκαλούμεν τε γαρ μετ' ευτελείας, φιλοσοφούμεν δε άνευ μαλακίας», έγραψε ο Θουκυδίδης στον «Επιτάφιο». Και το να είμαι καλύτερος από εσάς στα αρχαία είναι πάρα πολύ φυσιολογικό. Το να καταθέτετε, όμως, πίνακες στη Βουλή που να μην ξέρετε να τους διαβάζετε για να παραπλανήσετε το Σώμα, λέγοντας και ψέματα, είναι δείγμα ενοχής. Και έρχομαι στον πίνακα που καταθέσατε, αυτόν τον καινούργιο, που είπατε ότι θα τον δούμε μετά. Σίγουρα κάποιο ψέμα θα λέτε και εκεί. Παραπέμπω στα Πρακτικά: «Σταθάκης: Όταν ανέλαβε ο κ. Κιτσάκος, ήταν 89 εκατομμύρια ευρώ το χρέος». Και μετά κάνατε τον υπολογισμό με το 7,2% τον χρόνο, ανεβάσατε τα εκατομμύρια και καταλήξατε στα 12 εκατομμύρια ευρώ. Πρώτον και κυριότερον, ο πίνακας που καταθέσατε λέει ότι στο τέλος του 2015 ήταν 81 εκατομμύρια ευρώ και όχι 89 εκατομμύρια ευρώ. Ψέμα πρώτο. Τον καταθέτω εκ νέου, για να δείτε τι καταθέσατε. Πάρτε τον πίσω. [[Στο σημείο αυτό ο Βουλευτής κ. Σπυρίδων - Άδωνις Γεωργιάδης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεύτερο ψέμα του κ. Σταθάκη: Εμείς εδώ δεν ελέγχουμε τον κ. Κιτσάκο, αυτόν τον ελέγχει η ελληνική δικαιοσύνη. Εμείς ελέγχουμε την Κυβέρνησή σας. Ο κ. Κιτσάκος ανέλαβε τον Δεκέμβριο του 2015. Άρα όλο το 2015- γιατί, αν δεν το θυμάστε, κυβερνάτε από τον Ιανουάριο του 2015- το χρέος της «ELFE» δεν ανήκει στην προηγούμενη κυβέρνηση, αλλά σε εσάς, που έχετε και πολλά λεφτά στην τράπεζα και ξεχνάτε και μερικά εκατομμύρια. Να βάλετε και κάτι για το δημόσιο, όταν έρθει η ώρα. Πάμε, λοιπόν, να δούμε το χρέος. Το χρέος στο τέλος του 2014, κύριε Σταθάκη, ήταν 74 εκατομμύρια ευρώ. Άρα προσέξτε, κύριε Σταθάκη, οι ωραίοι υπολογισμοί που κάνατε με τους τόκους και με αυτή τη δήθεν ηρεμία σας του ενόχου έγιναν σε λανθασμένα νούμερα, γιατί το 7,2% θα έπρεπε να το κάνετε στο 75, όχι στο 89. Άρα τα 12 εκατομμύρια που βγάλατε εσείς, δική σας ζημιά είναι ήδη διπλάσια. Ψέμα δεύτερο, λοιπόν, του Σταθάκη: Ένοχος για δεύτερη φορά στη Βουλή. Ψέμα τρίτο τώρα και ακόμα μεγαλύτερο: Αυτός ο ωραίος υπολογισμός - με το χαμογελάκι - με το 7,2% δεν υπήρχε την τριετία 2012-2015; Κύριε Σταθάκη, 7,2% τον χρόνο τόκο δεν είχε η ΔΕΠΑ και επί Σαμαρά - Βενιζέλου; Βεβαίως και είχε.
Η Τράπεζα της Ελλάδος!
Άρα για εξηγήστε τώρα - μην με διακόπτετε - ήρεμε κύριε Σταθάκη, για ποιον λόγο δεν ανέβαινε…
Η Τράπεζα της Ελλάδος το έλεγε!
Σωστά, από την Τράπεζα της Ελλάδος, ίσχυε, σας λέω. Ίσχυε το 7,2%, λοιπόν, και το 2012 και το 2013 και το 2014. Γιατί, κύριε Σταθάκη, μειώθηκε το χρέος το 2012, το 2013, το 2014, ενώ αυξήθηκε επί Σταθάκη; Άρα το χρέος, κυρία Γκαρά - που δεν καταλαβαίνατε και χειροκροτούσατε - που έλεγε ήρεμα ο κ. Σταθάκης είναι όλο δικό σας, κύριε Σταθάκη. Και έτσι, η διαφορά που είπατε 12 εκατομμυρίων ευρώ δεν είναι 12 εκατομμύρια ευρώ. Ξέρετε πόση είναι; Είναι «74 μείον 125», αυτή είναι η διαφορά που ανήκει στον Σταθάκη. Και γι' αυτό ο Σταθάκης θα απολογηθεί. Και καταθέτω για τα Πρακτικά τον σχετικό πίνακα, για να δείτε πώς εκτοξεύεται το χρέος επί Σταθάκη, γιατί ο τόκος είναι ίδιος στην προηγούμενη περίοδο, το χρέος, όμως, δεν αυξάνει με τον ίδιο ρυθμό. Άρα εσείς κάνατε ζημιά. [[Στο σημείο αυτό ο Βουλευτής κ. Σπυρίδων - Άδωνις Γεωργιάδης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Είπατε και άλλο ένα ψέμα και κάνατε άλλη μια απρέπεια. Μεγάλη απρέπεια! Ξέρετε, κύριε Σταθάκη, είπατε «δεν ανοίγω διάλογο με τον κ. Κιτσάκο». Μπα, έτσι σας είπαν; Δεν θα μας εξηγήσετε στη Βουλή τι λέει αυτός που εσείς διορίσατε; Πλάκα μας κάνετε; Διάλογο θα κάνουμε, κύριε Κιτσάκο, ή στη Βουλή ή στον ανακριτή! Κάπου θα τον κάνετε, πάντως. Καλύτερα να τον κάνετε στη Βουλή παρά στον ανακριτή, σας συμβουλεύω. Πάμε, λοιπόν, τώρα στην απρέπεια.
Και ολοκληρώστε, κύριε συνάδελφε.
Με πολύ μεγάλο ύφος μας είπατε: «Ο κ. Ασημάκης Παπαγεωργίου έκανε σύσκεψη το 2012». Και διαβάσατε: «Μετέφερε την επιθυμία της κυβέρνησης και του Πρωθυπουργού, του Σαμαρά».
Δεν σας είπα αυτό. Είπα «Δ.Σ. ΔΕΠΑ».
Το 2012 Πρωθυπουργός ήταν ο κ. Παπαδήμος, αν δεν το ξέρετε, και όχι ο Αντώνης Σαμαράς. Πάρτε και το επόμενο ψέμα, λοιπόν. [[Στο σημείο αυτό ο Βουλευτής κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μια αλήθεια δεν είπε στο Βήμα, μόνο ψέματα! Πάμε, λοιπόν, τώρα στην ουσία, για να το καταλάβουμε καλά, γιατί δεν είναι καθόλου για γέλια.
Κύριε συνάδελφε, σύντομα, σας παρακαλώ.
Ένα λεπτό ακόμα, κύριε Πρόεδρε. Έχουμε τον κ. Πετσίτη, ο οποίος δηλώνει, κύριε Πρόεδρε, business consultant και το 2012 έλεγε στο Facebook ότι τα χρήματα του Σώρρα, τα 600 δισεκατομμύρια, είναι αληθινά. Πάρτε το και αυτό για τα Πρακτικά. [[Στο σημείο αυτό ο Βουλευτής κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τέτοιον business consultant ψώνισε ο Λαυρεντιάδης, που νόμιζε ότι τα 600 δισεκατομμύρια ευρώ του Σώρρα ήταν αληθινά! Ακούστε, λοιπόν, κύριε Σταθάκη: Ο φίλος του κ. Τσίπρα, που νόμιζε ότι τα 600 δισεκατομμύρια ευρώ του Σώρρα ήταν αληθινά, πήρε 200.000 ευρώ από τον Λαυρεντιάδη ως business consultant. Ο Λαυρεντιάδης επί της υπουργίας σας κέρδισε δεκάδες εκατομμύρια από την ευνοϊκή μεταχείριση που μόλις ανέφερα και τα χρήματα μεταφέρθηκαν μέσω δύο offshore από δικηγόρο φίλο του κ. Παππά, που έβγαινε από το Μέγαρο Μαξίμου με σακούλες και ο οποίος έχει βάλει ως αντιπρόσωπό του τον κ. Πετσίτη, τον φίλο του κ. Τσίπρα. Δηλαδή, έχουμε τον δικηγόρο, τις offshore, τα λεφτά και την ευνοϊκή μεταχείριση. Δεν αφήνετε τώρα λίγο τα γελάκια, να πούμε και καμμιά αλήθεια;
Κύριε Γεωργιάδη, σας παρακαλώ πολύ, συντομεύετε!
Να μας πείτε τώρα στα σοβαρά τι συμβαίνει! Και κλείνω - μόνο δευτερόλεπτα θα μιλήσω - με τον κ. Καλογήρου. Ακούστε, κύριε Καλογήρου - και μιλάω με πολύ μεγάλη ειλικρίνεια - κάνατε μία ωραία ομιλία. Εμένα μου αρέσει να ακούω ωραίες ομιλίες στη Βουλή, τις προτιμώ. Όμως, το να κάνετε μαθήματα σε εμάς - και ιδιαίτερα σε εμένα - πολιτικής ευπρέπειας και κοινοβουλευτισμού, πάει πολύ! Σας διαβάζω: «Παύλος Πολάκης» - η Κυβέρνηση, ξέρετε, είναι σύνολο - «Όχι, βρε ακροδεξιό γκρουπούσκουλο, αν σε πυροβολήσουν, εγώ θα φταίω! Εγώ σε έχω αναφέρει περισσότερες φορές» και τα λοιπά.
Κύριε συνάδελφε, ολοκληρώστε.
Κύριε Καλογήρου, με Υπουργό τον Πολάκη και με όσα κάνατε στη «NOVARTIS» και τα αίσχη που ακούμε εδώ μέσα, να μας μιλάτε εσείς για θεσμική ευπρέπεια και να μην πάμε με λάσπη στις εκλογές, πάει πολύ! Να είστε σεμνός! Ευχαριστώ πολύ.
Ευχαριστούμε τον κ. Γεωργιάδη.
Σας παρακαλώ πολύ, κύριοι συνάδελφοι! Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθητές και μαθήτριες και τρεις εκπαιδευτικοί συνοδοί από το Γυμνάσιο Σκάλας Λακωνίας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Παρακολουθείτε τη διαδικασία επίκαιρης επερώτησης που έχει καταθέσει η Νέα Δημοκρατία προς την Κυβέρνηση και γίνεται ένας διάλογος. Σαφέστατα υπάρχουν και εντάσεις, οπότε συγχωρήστε μας γι' αυτές. Τον λόγο έχει ο κ. Βορίδης.
Κατ' αρχάς εγώ θα πω, κύριε Πρόεδρε, ότι σέβομαι τη στάση του κ. Σταθάκη. Λέω ότι τη σέβομαι, γιατί εγώ είμαι υπερασπιστής και καταλαβαίνω ότι δεν είναι έτοιμος και προφανώς δεν θέλει και να πει κάτι, το οποίο σε μία εξέλιξη αύριο θα το βρει μπροστά του. Άρα ευλόγως δεν θέλει να συζητήσει για τον κ. Κιτσάκο - δεν συνομιλεί μαζί του - ευλόγως δεν θέλει να σχολιάσει τίποτα για τον κ. Πετσίτη, επίσης, δεν θέλει να πει κάτι γι' αυτό. Δηλαδή, βασικά δεν θέλει να πει τίποτα για το θέμα! Διότι τα ζητήματα ανακύπτουν - για να είμαστε συνεννοημένοι - από τη δίωξη. Και στη δίωξη δεν τοποθετηθήκατε. Γιατί πού να τοποθετηθείτε; Κατηγορείται ο εκλεκτός σας και άνθρωπος του Λαυρεντιάδη, που τον τοποθετήσατε για να ρυθμίσει με τον αντίδικό του τα θέματα του Λαυρεντιάδη. Ωραίο αυτό όποιος το σκέφτηκε, μεγαλείο! Βάλανε τον υπάλληλο του Λαυρεντιάδη να προστατεύσει τα συμφέροντα του αντιδίκου του Λαυρεντιάδη. Μεγαλείο! Και μας είπε και ο Αντιπρόεδρος μετά από αυτό «τι ήρθαμε να κάνουμε εδώ; Δεν φεύγαμε;» και χειροκροτούσατε εσείς. Και εσείς καλοί! «Δεν φεύγαμε; Δεν είναι κανένα θέμα αυτό, ο θεός να φυλάξει!». Ο δε διαπραγματευτής του Λαυρεντιάδη ήταν ο Πετσίτης με τον υπάλληλο του Λαυρεντιάδη, που εκπροσωπούσε τον αντίδικο του Λαυρεντιάδη. Δηλαδή, ο κολλητός του Πρωθυπουργού! Είναι κανένα θέμα αυτό; Όχι, ο θεός να φυλάει! Τι θέμα να υπάρχει; Δεν υπάρχει κανένα ζήτημα! Τώρα, κοιτάξτε, οποία σύμπτωση! Μετά ταύτα, μας λέει ο κύριος Υπουργός της Δικαιοσύνης ότι υπάρχει ένα θέμα θεσμικής αξιοπρέπειας. Δεν είναι αθώος μέχρι να κριθεί ένοχος; Προφανώς. Όπως επίσης, όμως, είναι και δεδομένο ότι για κινηθεί ποινική δίωξη κάποιος εισαγγελέας είπε ότι υπάρχουν ενδείξεις ενοχής. Και αυτό είναι προφανές. Επίσης, είναι προφανές ότι, επειδή κινήθηκε η ποινική δίωξη, αυτός απεπέμφθη. Γι' αυτό και δεν παίρνετε θέση. Τελικώς τα έκανε μούσκεμα, έκανε κάτι που έβλαψε την εταιρεία και τον αποπέμψατε, αλλά δεν ξέρετε τίποτα και δεν έχετε σχέση με αυτό ή τα έκανε όλα καλά και επομένως αυτός ο εισαγγελέας δεν ξέρει τι του γίνεται; Τι από τα δύο ισχύει; Επ' αυτού στωικά ο κ. Σταθάκης γνέφει και μου απαντά: «Ποιος ξέρει;». Τις οίδε;
Δεν τοποθετήθηκα σε αυτά.
Καθόλου. Ως προς αυτά τα μείζονα καθόλου. Εσείς ήρθατε και μας είπατε ότι από το χρέος των 122 εκατομμυρίων ευρώ, τα 12 αφορούν τη διαχείριση Κιτσάκου και με τα υπόλοιπα δεν έχετε σχέση. Αυτούς τους λογαριασμούς στο μπακάλικο να πάτε να τους κάνετε, δεν περνάνε, διότι προφανώς θα σας πουν στο μπακάλικο ότι όταν αφήνεις ένα χρέος να εξελίσσεται, προφανώς αναλαμβάνεις και την ευθύνη της τοκοφορίας και επομένως είναι δική σου ευθύνη το γεγονός ότι φορτώνεται το χρέος με τόκους. Και έρχεστε και λέτε στη Βουλή τέτοια πράγματα! Ο Υπουργός Οικονομίας και Ανάπτυξης τέτοιες κουταμάρες!
Δεν ντρέπεστε λίγο!
Το χρέος πώς δημιουργήθηκε;
Κυρία μου, και το χρέος αναπτύχθηκε με τον τρόπο τον οποίο εξηγήσαμε δέκα φορές. Είναι 30 εκατομμύρια ευρώ πάνω το χρέος που το υπερασπίζεστε. Και όταν, λοιπόν, έχει ανακύψει το ζήτημα με τα 70 εκατομμύρια ευρώ και τους λένε να παγώσουν - αυτό τους είπαν τότε - τις οφειλές, μας προσκομίζει την «ωραία» απόφαση ο κύριος Υπουργός της Δικαιοσύνης και τι προκύπτει, κύριε Υπουργέ, από την απόφαση την οποία προσκομίζετε; Προκύπτει ότι η εταιρεία δεν έχει καν καταγγείλει τη σύμβαση. Χρωστάει 70 εκατομμύρια ευρώ και δεν έχουν κάνει καταγγελία. Και πηγαίνουν σε ασφαλιστικά μέτρα, που μας προσκομίζουν, και ξέρετε ποιο είναι το επίδικο των ασφαλιστικών μέτρων; Όχι να παγώσουν, όχι να σταματήσει η δημιουργία νέου χρέους, αλλά το αν θα αποπληρώνεται το σύνολο ή το μισό με μεταχρονολογημένες. Αυτό είναι. Η εταιρεία λέει «το μισό με μεταχρονολογημένες» και το δικαστήριο είπε «ολόκληρο με μεταχρονολογημένες».
Το 2014 γιατί δεν το είχατε;
Αυτό είναι το επίδικο των ασφαλιστικών μέτρων. Αυτά λέει η εταιρεία του δημοσίου. Αυτά λέει ο εκπρόσωπός σας αντί να πάει και να πει ότι πλέον έχει δημιουργηθεί ένα χρέος, το οποίο έχει ξεφύγει, το οποίο δεν μπορεί να εξυπηρετηθεί. Και εν ονόματι της διαπραγματεύσεως παρακολουθούν απαθώς οι εκλεκτοί τους - και σε γνώση τους - να αποξενώνεται από οποιαδήποτε παραγωγική δραστηριότητα. Κατά τα λοιπά, τι σας φέραμε εδώ και ταλαιπωρούμαστε; Ακούστε, λοιπόν, ενημερωτικά: Έχω δει πολλούς κατηγορουμένους να μπαίνουν χαμογελαστοί στα ακροατήρια. Δεν μπορείτε να φαντασθείτε πόσους έχω δει να βγαίνουν κλαίγοντας!
Ευχαριστούμε τον κ. Βορίδη.
…(δεν ακούστηκε)
Τα σχόλια κρατήστε τα για τον εαυτό σας!
Μην αρχίζετε πάλι. Κύριε Σταθάκη, έχετε μιλήσει είκοσι επτά λεπτά στην πρωτολογία σας. Πόσο χρόνο χρειάζεστε; Να βάλω επτά λεπτά;
Θα τελειώσω πολύ σύντομα. Να ευχαριστήσω τον κ. Δένδια. Ελπίζω να του άρεσε το γεύμα που πήρε το μεσημέρι. Ο δεύτερος γύρος δεν προσέθεσε ούτε ένα στοιχείο. Άκουσα τον κ. Χατζηδάκη να επαναλαμβάνει τα ίδια που είπε στην πρωτολογία του. Ο κ. Βορίδης μάς είπε ότι το σκάνδαλο πλέον είναι η τοκοφορία, όχι η δημιουργία νέου χρέους. Το σκάνδαλο είναι τα χρέη της Νέας Δημοκρατίας, που δεν ξεπληρώνονται και έχουν τόκους. Αυτό είναι το σκάνδαλο. Καταπληκτική οικονομική ανάλυση! Καταθέτω μόνο τους τρεις πίνακες για να τελειώνουμε τη συζήτηση περί ψεμάτων: Εξέλιξη χρέους από το 2009 έως το 2015, κεφάλαιο συν τόκοι. Εξέλιξη καθαρού χρέους από το 2009 έως το 2015, συνολικό χρέος μείον εγγυήσεις, από 38 εκατομμύρια σε 81,740. Αυτό ήταν το καθαρό. Τέλος, εξέλιξη συνολικού χρέους από το 2016 έως το 2018. Να τελειώνουμε με αυτή την ιστορία. Να σας δοθεί και ανά μήνα η εξέλιξη του χρέους.
Κύριοι, δεν ακούγεστε.
Τα παρακάμπτω όλα αυτά. Αποκαθιστώ την κατηγορία περί ψεμάτων του κ. Δένδια. Ο κ. Δένδιας έχει μία εμμονή μαζί μου. Απ' ό,τι φαίνεται, ακολουθεί τον κ. Βορίδη. Του αρέσει να μου κάνει την προσωπογραφία! Θυμήθηκε ότι ήμουν συνδικαλιστής στο Nιουκάστλ. Δεν το έχω στο βιογραφικό μου. Πού το είδατε αυτό;
Μάλλον μου το είπε συμφοιτητής σας.
Α, σας το είπε συμφοιτητής μου! Έχει μια εμμονή να μου φιλοτεχνεί μια προσωπογραφία όπου συνήθως αποφεύγει τα ακαδημαϊκό μου έργο και ακόμα περισσότερο το επιστημονικό. Τα βιβλία μου δεν τα αναφέρει ποτέ. Πάει μόνο στην ιδέα της ηρεμίας, η οποία με διακρίνει και η οποία ερεθίζει τον κ. Βορίδη, απ' ό,τι κατάλαβα.
Προσθέσατε τη λέξη «ψέματα» που εκ πεποιθήσεως δεν χρησιμοποιώ ποτέ μέσα στο Κοινοβούλιο.
Ωραία. Ευχαριστώ, λοιπόν. Τα στοιχεία είναι αυτά. Απαντάω τώρα στα «εκπληκτικά» επιχειρήματα του κ. Βορίδη. Τι λέει το κατηγορητήριο προς τον κ. Κιτσάκο; Το ξέρετε, κύριε Βορίδη;
Ότι παρενέβη την απόφαση της γενικής συνέλευσης.
Για ποιο θέμα;
Για απιστία.
Για ποιο θέμα κατηγορείται για απιστία; Για αύξηση του χρέους.
Για τον τρόπο πληρωμής του χρέους.
Πιθανό το σενάριο. Εγώ δεν το ξέρω το κατηγορητήριο. Για το σχέδιο το οποίο καταγγέλλετε που δεν έγινε ποτέ…
Το ξέρετε ή όχι;
Όχι δεν το ξέρω. Εγώ είμαι Υπουργός. Πού να ξέρω το κατηγορητήριο;
Δεν είχατε την περιέργεια να το δείτε;
Δεν ξέρω. Υποθέτω. Ό,τι και να είναι, σε ποια από τα θέματα αυτά δεν τοποθετήθηκα διεξοδικά; Σας κατέθεσα δέκα αποφάσεις Δ.Σ., σας κατέθεσα τις αποφάσεις της γενικής συνέλευσης, σας κατέθεσα - και ο κ. Καλογήρου - την απόφαση των δικαστηρίων που δεσμεύει τη ΔΕΠΑ. Τι έχω να προσθέσω επί της ουσίας; Απολύτως τίποτα. Ούτε ένα κόμμα ούτε μία τελεία. Η συζήτηση ήταν διεξοδική. Πιο διεξοδική δεν γίνεται. Τι άλλο να προσθέσω;
Την άποψή σας για τον χειρισμό Κιτσάκου. Τον βρήκατε θετικό ή αρνητικό; Μια άποψη ζητάμε. Είστε παρατηρητής;
Σας παρακαλώ, κύριε Χατζηδάκη. Ας σοβαρευτούμε τώρα.
Εγώ να σοβαρευτώ; Εσείς είστε Υπουργός. Δεν έχετε άποψη για τον υφιστάμενό σας;
Κύριε Χατζηδάκη, ελάτε.
Οι χειρισμοί ήταν σαφείς. Ο κ. Κιτσάκος κρίθηκε διά της αποπομπής του για τη συνολική του λειτουργία. Το επανέλαβα σε όλους τους τόνους. Η προσπάθεια της Νέας Δημοκρατίας δεν μας έβγαλε ένα στοιχείο, κάτι που να υπάρχει, κάποια υποψία. Δεν προέκυψε από πουθενά. Η «ELFE» δεν ευνοήθηκε, όπως προέκυψε από τα δεδομένα που σας ανέφερα, άρα καλή τύχη στο νέο σας σκάνδαλο, όταν και εφόσον ανακαλύψετε κάποια στιγμή! Τα ειδικά δικαστήρια, κύριε Γεωργιάδη, λυπάμαι, δεν μας φοβίζουν. Για τα χρήματά μου δεν μπορώ να σας βοηθήσω.
Ευχαριστούμε τον κύριο Υπουργό. Τον λόγο έχει ο Υπουργός Επικρατείας κ. Φλαμπουράρης.
Δυστυχώς, κύριε Χατζηδάκη, αν είστε στον δρόμο και δίπλα σας περάσει κάποιος και σας βγάλουν μια φωτογραφία ή είστε στα γραφεία σας, όπου μπαίνουν εκατοντάδες κόσμος για να σας βγάλουν μια φωτογραφία, δεν είναι ντροπή μου, αλλά ντροπή σας να βγαίνετε και να λέτε ή εσείς ή ο συνάδελφός σας, δεν άκουσα ποιος από τους δύο το είπε. Σας μπέρδεψα γιατί έχετε ταυτόσημο λόγο σήμερα. Είναι δυνατόν να λέτε ότι είναι φίλος του Πρωθυπουργού ή φίλος του Φλαμπουράρη κάποιος ο οποίος βρέθηκε όταν κερδίσαμε το 2015, απ' ό,τι μου λένε, να είναι δίπλα μας και να τον βγάλουν φωτογραφία; Το καταλαβαίνετε αυτό;
Στο πόντιουμ του Πρωθυπουργού;
Ποιο πόντιουμ; Ήταν με τον Πρωθυπουργό;
Κύριε Βλάχο, σας παρακαλώ.
Κύριε Βλάχο, δεν καταλαβαίνετε τι λέτε. Μη με εκνευρίζετε. Δεν καταλαβαίνετε τι λέτε, όπως δεν καταλαβαίνετε ποιο είναι το περιεχόμενο της επερώτησης. Αυτό φάνηκε από την ερώτηση που σας έκανε ο κ. Σταθάκης. Δεν ξέρετε την ουσία. Απλά θέλετε να πείτε ότι είναι σκάνδαλο, ότι τα σκάνδαλα τα κάνετε και εσείς, για να μπορείτε να αποσείσετε…
Όχι και εσείς, εσείς κατ' αποκλειστικότητα!
Σας παρακαλώ, κύριοι συνάδελφοι.
Καλά, εμείς τα κάνουμε, αλλά δικοί μας δεν έχουν περάσει ούτε απ' έξω από τα δικαστήρια.
Μετά!
Δικοί σας είναι από ισόβια μέχρι πέντε χρόνια. Μη συνεχίζετε, λοιπόν, αυτή την ιστορία. Πρέπει να ξέρετε ότι εμείς θα συνεχίσουμε και να προστατεύουμε την παραγωγική βάση της χώρας και να επιδιώκουμε να ζουν οι εργαζόμενοι με αξιοπρέπεια και κυρίως να αναδεικνύουμε και να αναζητάμε τα σκάνδαλα τα οποία εσείς κάνατε όλα τα προηγούμενα χρόνια και οδηγήσατε τη χώρα στο αδιέξοδο, στα βράχια, στα 350 δισεκατομμύρια που χρωστάει η χώρα. Ο ελληνικός λαός δεν είναι δυνατόν να ξεχάσει τι κάνατε όλα αυτά τα χρόνια και εσείς και οι άλλοι που έχουν φύγει και βρίσκονται εκτός Αιθούσης, δηλαδή το σύστημα ΠΑΣΟΚ - Νέας Δημοκρατίας που έφερε τη χώρα στον γκρεμό. Ο ελληνικός λαός κατάλαβε - γι' αυτό και μας ψήφισε - και άκουσε ότι εμείς θα σταματήσουμε την καταστροφή. Θα προσπαθήσουμε να μην τον ρίξουμε παρακάτω στον γκρεμό. Νομίζω ότι τα καταφέραμε. Βγήκαμε εκτός μνημονίου και τώρα αρχίζει η ανορθωτική πορεία. Αυτό - φαίνεται - που σας ενοχλεί είναι αυτό που δεν περιμένατε. Δεν περιμένατε δηλαδή η Κυβέρνηση ΣΥΡΙΖΑ - ΑΝΕΛ να προχωρήσει και να βγει από το μνημόνιο και να έχει μια σταθερή αναπτυξιακή πορεία η οποία σιγά - σιγά - δεν κάναμε θαύματα - βελτιώνει και την οικονομία, με θετικές επιπτώσεις κατ' αρχάς στα αδύναμα οικονομικά στρώματα. Αυτό φαίνεται ότι δεν μπορείτε να το χωνέψετε, γι' αυτό αναζητάτε επιλογές και λύσεις οι οποίες, κατά τη γνώμη μου, υποβαθμίζουν το Κοινοβούλιο και τον πολιτικό μας πολιτισμό. Ευχαριστώ.
Ευχαριστούμε τον κ. Φλαμπουράρη. Τον λόγο έχει ο Υπουργός Δικαιοσύνης, Διαφάνειας και Ανθρωπίνων Δικαιωμάτων.
Έχω εξαντλήσει τον χρόνο και της τριτολογίας, αλλά παίρνω τον λόγο επειδή αναφερθήκατε προσωπικά. Με τον πολιτικό μηχανικό συνάδελφό σας της Νέας Δημοκρατίας δεν μπορώ να σας πω κάτι, γιατί εγώ τα θέματα στατικότητας δεν τα αντιλαμβάνομαι και γι' αυτό δεν τα σχολιάζω ποτέ. Σας λέω ότι δεν γνωρίζω και δεν βγάζω συμπεράσματα και κυρίως δεν απευθύνομαι με πρόχειρες, κατά τη γνώμη μου - νομικά εννοώ όχι πολιτικά - ερωτήσεις. Ένα το κρατούμενο. Και αυτό σας το λέω - το πρόχειρα νομικά - γιατί σε απάντηση αυτών που είπε και ο κ. Αντιπρόεδρος…
Κύριε Πρόεδρε, επί προσωπικού.
Εγώ δεν θα σας ανταπαντήσω. Να γνωρίζετε ότι τελειώνω εδώ. Σε αυτό που είπε και ο κύριος Αντιπρόεδρος της Νέας Δημοκρατίας, δηλαδή στα θέματα θεσμικής ευπρέπειας, εγώ δεν μου επιτρέπω - κατά τη γνώμη μου, σωστά - να εγκαλώ κανέναν παρά μόνο εάν υπάρξει κάποιο επεισόδιο το οποίο να είναι πράγματι προσωπικό και να δημιουργεί τέτοιες συνθήκες. Τα θέματα θεσμικής ευπρέπειας είχαν να κάνουν με το ύφος και το περιεχόμενο της επίκαιρης επερώτησης, θεσμική ευπρέπεια στην κοινοβουλευτική λογοδοσία όταν έχουμε ανοικτές ποινικές υποθέσεις, οι οποίες βρίσκονται αυτή τη στιγμή στο μέσο εξελίξεων. Νομίζω ότι όλοι - και κυρίως οι παλιοί κοινοβουλευτικοί - μπορούν να απασχοληθούν με αυτό, δηλαδή αν ξεκινήσουμε και μετατρέψουμε την κοινοβουλευτική λογοδοσία, τον κοινοβουλευτικό έλεγχο σε έλεγχο ποινικών ή αστικών υποθέσεων που θα τις φέρουμε εδώ και θα τις συζητάμε. Φανταστείτε να αρχίσουμε να φέρουμε εδώ άλλες Κοινοβουλευτικές Ομάδες, εμπλεκόμενους ανθρώπους με άλλες ποινικές υποθέσεις και να ερχόμαστε εδώ και να λέμε πώς προχωράει, ποιος κατέθεσε, τι κατέθεσε κ.λπ.. Γι' αυτό είπα ότι υπάρχει μια σφιχτή συγκεκριμένη διαδικασία, η οποία προβλέπεται μόνο από το άρθρο 86 όταν έχουμε συγκεκριμένες υποθέσεις που έχουν να κάνουν με τον νόμο περί ευθύνης Υπουργών. Αυτό που επίσης είπα είναι πως είναι ανοικτό, κατά τη γνώμη μου, και δεν το γνωρίζουμε - και σωστά δεν το γνωρίζουμε - το θέμα και της στοιχειοθέτησης της ζημίας που είναι από τα πράγματα που σκέφτομαι λογικά ότι θα απασχολήσουν τους δικαστικούς λειτουργούς, οι οποίοι από εδώ και πέρα θα ασχοληθούν με την υπόθεση. Πράγματι, κύριε Βορίδη, υπάρχουν ενδείξεις και μάλιστα σοβαρές για να ασκηθεί μια ποινική δίωξη. Από εκεί και πέρα υπάρχει όμως μια ανακριτική διαδικασία, η οποία θα δούμε πού πηγαίνει. Ασχολήθηκα και θέλετε τώρα να μου απαντήσετε και επί προσωπικού. Ασχολήθηκα γιατί απευθύνατε σε εμένα συγκεκριμένα προσωπικά ερωτήματα…
Απαντήσατε;
…που δεν απαντώνται γιατί δεν επιτρέπεται και εσείς συνεχίζετε να μην το καταλαβαίνετε. Ξέρουμε, δηλαδή, τι λέει ο κ. Κιτσάκος σε αυτή τη δικογραφία; Επιτρέπεται να το γνωρίζουμε; Όχι, δεν επιτρέπεται.
Υπάρχει συνέντευξη Τύπου…
Τι με νοιάζει εμένα η συνέντευξη Τύπου; Θα κάθομαι εγώ να σχολιάζω την ιδιότητα; Σας είπα ότι ο κύριος αυτός είναι κατηγορούμενος. Τεκμαίρεται ως αθώος και μπορεί να λέει ό,τι θέλει. Αυτό που λέει ελέγχεται από τη δικαιοσύνη και ασφαλώς πολιτικά από εσάς. Λέμε λοιπόν. Είναι μάρτυρας ο κ. Κιτσάκος; Όχι. Τι είναι; Κατηγορούμενος. Είναι αξιόπιστος ως κατηγορούμενος; Θα το δούμε. Είναι αξιόπιστος όταν λέει αυτά που λέει για την Κυβέρνηση; Θα το δούμε. Θα δούμε, επίσης, εάν υπάρχει ζημία. Όλα αυτά είναι υπό διερεύνηση και εσείς τα απευθύνετε όλα αυτά σε εμένα, να σας απαντήσω ως ανακριτής; Δεν γίνονται αυτά. Ξεχάστε τα αυτά.
Θα έρθει εδώ η δικογραφία.
Λέτε, λοιπόν, ότι πρέπει να έρθει εδώ η δικογραφία. Ποια δικογραφία; Ξέρετε εάν ο κ. Κιτσάκος έχει καταγγείλει πολιτικά πρόσωπα στη δικογραφία για συγκεκριμένες πράξεις; Το γνωρίζετε; Γνωρίζετε τη δικογραφία; Θα υποδείξετε εσείς, λοιπόν - για κάτι που δεν γνωρίζετε - σε εμένα να διαβιβάσω εγώ τη δικογραφία; Είπατε ότι δεν διαβιβάζω εγώ εδώ τη δικογραφία. Εγώ κάνω διαβίβαση όταν έρχεται σε εμένα από τη δικαιοσύνη.
Ντρέπομαι για εσάς.
Μη ντρέπεστε, δεν χρειάζεται. Έχω άλλους να ντραπούν για μένα. Δεν χρειάζομαι εσάς.
Σας παρακαλώ, κύριε Σκρέκα.
Λυπάμαι, σας είχα πιο ψηλά.
Κύριε Σκρέκα, δεν σας αρέσουν οι απαντήσεις που δίνω και καταλαβαίνω τον λόγο. Να θυμάστε πάντα ότι οι συμψηφισμοί που επιχειρείτε…
Θα σας ανεχθούμε και εσάς!
Κύριε Σκρέκα, επιτέλους, σας παρακαλώ πολύ. Σεβαστείτε τον Υπουργό που μιλάει.
Απόλυτα. Όσο μας σεβάστηκε και εκείνος!
Μη με αναγκάσετε να σας ανακαλέσω στην τάξη.
Ωραίους Υπουργούς έχετε!
Ευχαριστώ πολύ. Εγώ, κύριε Σκρέκα, δεν αστειεύομαι, δεν κάνω πλάκα…
Θα ακολουθήσω το παράδειγμα του κ. Σταθάκη.
Κύριε Σκρέκα, εξακολουθείτε να διακόπτετε - απρεπώς θα πω - τον Υπουργό που μιλάει.
Παίρνω πίσω αυτά που ακούστηκαν.
Ωραία, κύριε Σκρέκα, να μην καταγραφούν στα Πρακτικά. Συνεχίστε, κύριε Υπουργέ.
Ευχαριστώ που τα πήρατε πίσω. Να είστε καλά. Καλά Χριστούγεννα.
Ευχαριστούμε τον κύριο Υπουργό. Κύριε Δένδια, έχετε τον λόγο για έξι λεπτά.
Δεν θα μακρηγορήσω, κύριε Πρόεδρε, και δεν θα οξύνω την ομιλία μου, γιατί θέλω να καταλήξω με ευχές. Και όξυνση και ευχές μαζί δεν πάνε. Κατ' αρχάς, επί της ουσίας της υπόθεσης, κυρίες και κύριοι συνάδελφοι, νομίζω ότι ο κάθε νοήμων που θέλει να καταλάβει - γιατί μπορεί να επιλέξει να κλείσει τα αυτιά του - κατάλαβε απολύτως τι έχει συμβεί εδώ. Είναι προφανές ότι υπάρχει ζήτημα μετακίνησης ενεργητικού σε τρεις κυπριακές εταιρείες, δηλαδή το ελληνικό κέλυφος «ELFE» να φεσώνεται, το όποιο κέρδος να περνάει σε τρεις κυπριακές εταιρείες και από εκεί και πέρα οφείλουν οι αρχές της χώρας να ψάξουν να δουν τι κρύβεται πίσω από αυτές τις εταιρείες, αν και ο καθένας μπορεί εύκολα να κάνει υποθέσεις εργασίας. Το δεύτερο είναι ότι υπάρχει τεράστια ευθύνη ως προς τον τρόπο διαχείρισης του διευθύνοντος συμβούλου. Και το τρίτο θέμα προς διερεύνηση, κύριοι Υπουργοί, είναι η τυχόν ανάμειξη της Κυβέρνησης στο συγκεκριμένο ζήτημα. Σωστά κανείς δεν καταλήγει γρήγορα σε συμπεράσματα. Με λύπη σας το λέω, διότι ειλικρινά - ελπίζω να το πιστεύετε - ουδέποτε χαίρομαι να αναφέρομαι σε ευθύνες πολιτικών, οι οποίες θα μπορούσαν να έχουν και ποινική διάσταση. Δεν με ευχαριστεί αυτό το πράγμα. Θεωρώ ότι δεν βοηθάει τη χώρα, δεν βοηθάει το συμφέρον της, δεν βοηθάει τον τόπο. Κατά συνέπεια εύχομαι να μπορέσετε σε μια άλλη ευκαιρία, γιατί τώρα δεν το καταφέρατε, να αποδείξετε ότι η Κυβέρνηση δεν είχε οποιαδήποτε ευθύνη για τη διαχείριση του κ. Κιτσάκου. Με λύπη σας λέω ότι οι αρχικές ενδείξεις, όπως εμφανίστηκαν στη συζήτηση εδώ και όπως αναλύθηκαν από τους συναδέλφους, δεν πείθουν κάποιον καλόπιστο ακροατή. Επιπλέον δε, η ανάμειξη του κ. Πετσίτη, διάσημου πια στη χώρα μας, με τις όποιες τυχόν σχέσεις έχει - μακάρι το φωτογραφικό υλικό να είναι τυχαίο, όπως είπε ο Υπουργός Επικρατείας, μακάρι να είναι ψευδές, μακάρι να είναι πλαστό - σε αυτή την υπόθεση υπό τη διπλή ιδιότητα, τη φερόμενη ιδιότητα, του απεσταλμένου του Μεγάρου Μαξίμου και από την άλλη, του υπαλλήλου, ανθρώπου ο οποίος μπορεί να έχει συμφέρον από τα χρήματα της ΔΕΠΑ και του οποίου η επιχείρηση είναι μεγαλοοφειλέτης της ΔΕΠΑ, δεν δημιουργεί κάποιο αθωωτικό συμπέρασμα. Μάλλον, δημιουργεί περισσότερα ερωτηματικά. Καταλήγω με ελάχιστες παρατηρήσεις και αναφέρομαι και πάλι στο ύφος το οποίο πρέπει να επικρατεί στη Βουλή. Πρέπει να σας πω ότι μου έκανε εντύπωση - και δεν το λέω θετικά - ο Υπουργός Επικρατείας στη δευτερολογία του, όπου με προτεταμένο και συγχρόνως, τρεμάμενο δάχτυλο, απευθύνθηκε στη Νέα Δημοκρατία, απειλώντας την και συγχρόνως λέγοντάς της ότι θα εμείνει εις το κυνήγι των σκανδάλων. Το συνδυάζω αυτό με την πρωτολογία σας, κύριε Υπουργέ, όπου μας συστήσατε ήρεμο πολιτικό κλίμα και σας αφήνω…
…(δεν ακούστηκε)
Σας παρακαλώ, μη με διακόπτετε, αν έχετε την καλοσύνη.
Δεν διακόπτω.
Σας αφήνω στη δική σας, κατ' αρχάς, προσωπική κρίση, διότι ελπίζω ότι η ηλικία σάς έχει επιτρέψει να έχετε δικαία κρίση, έστω εκτός Αιθούσης, κατ' ιδίαν, στην κρίση των υπολοίπων Υπουργών και στην κρίση των συναδέλφων. Κυρίες και κύριοι συνάδελφοι, εάν υπάρχει μια ελπίδα στον τόπο, η ελπίδα υπάρχει εφόσον ένα κλίμα στοιχειώδους επιπέδου διαλόγου διατηρηθεί. Εάν αυτό καταλυθεί, θα υπάρξει μόνο ένας ωφελημένος και αυτός ο ωφελημένος δεν είναι σε αυτή την Αίθουσα. Δεν είναι αυτή τη στιγμή σε αυτή την Αίθουσα, για να διευκρινίσω σαφέστατα ποιον εννοώ. Με αυτές τις σκέψεις και με την ελπίδα τα κυβερνητικά πεπραγμένα να αποδειχθούν αληθή, πέραν αυτών που ελέχθησαν εδώ, διότι ξαναλέω ότι τα εδώ δεν ήσαν επαρκή - περισσότερες υπόνοιες δημιούργησαν παρά απαντήσεις έδωσαν - θα ήθελα να ευχηθώ σε όλους σας υγεία, ευτυχία, καλά Χριστούγεννα και καλή χρονιά!
Ευχαριστούμε τον κ. Δένδια.
Κύριε Πρόεδρε, μπορώ να έχω τον λόγο;
Ορίστε, κύριε Υπουργέ, έχετε τον λόγο.
Πρώτα - πρώτα, κύριε Δένδια, δεν απείλησα. Δεν συνηθίζω να απειλώ. Δεύτερον, όταν είπα ότι θα συνεχιστεί η διερεύνηση των σκανδάλων, δεν εννοούσα ούτε τη Νέα Δημοκρατία ούτε οποιονδήποτε. Όμως, γνωρίζετε πολύ καλά ότι έχουν γίνει στη χώρα μας σκάνδαλα τα οποία έχουν δημιουργήσει τρομακτική ανισορροπία και στον ίδιο τον κόσμο, ο οποίος ζητάει την αποκάλυψή τους. Αυτό δεν αφορά τα πολιτικά κόμματα. Παραδείγματος χάριν, εσείς λέτε ότι το σκάνδαλο ΔΕΠΑ αφορά την Κυβέρνηση, που δεν την αφορά καθόλου, διότι αυτό που αφορά την Κυβέρνηση, όπως είπα και στην ομιλία μου, ήταν να μπορούν τα «ELFE», ο «ΜΑΡΙΝΟΠΟΥΛΟΣ», οι διάφορες βιομηχανίες, οι οποίες καταστράφηκαν, να αναστηλωθούν. Το ίδιο ισχύει και για τη ΔΕΠΑ. Εσείς, όμως, λέτε ότι είναι σκάνδαλο. Εγώ δεν εννοώ αυτό. Δεν εννοώ ότι θα διερευνήσουμε αυτού του τύπου τα σκάνδαλα. Θα διερευνήσουμε όλες τις παρανομίες οι οποίες έγιναν από διάφορους φορείς. Με αυτή την έννοια, λοιπόν, εύχομαι και εγώ και ηρεμία και καλά Χριστούγεννα και σε εσάς και στον κόσμο.
Ευχαριστούμε τον κ. Φλαμπουράρη. Κυρίες και κύριοι συνάδελφοι, κηρύσσεται περαιωμένη η συζήτηση επί της υπ' αριθμόν 8/7/19-11-2018 επίκαιρης επερώτησης σχετικά με τις «Αποκαλύψεις αναφορικά με τη δράση του πρώην διευθύνοντος συμβούλου της Δημόσιας Επιχείρησης Αερίου (ΔΕΠΑ) κ. Θεόδωρου Κιτσάκου και το «αόρατο χέρι» που προκάλεσε ζημίες δεκάδων εκατομμυρίων στη ΔΕΠΑ».
Κυρίες και κύριοι συνέδελφοι, εισερχόμαστε στη συμπληρωματική ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Συνέχιση της συζήτησης και ψήφιση του σχεδίου νόμου του Υπουργείου Μεταναστευτικής Πολιτικής: «Επείγουσες ρυθμίσεις αρμοδιότητας Υπουργείου Μεταναστευτικής Πολιτικής και άλλες διατάξεις». Προτείνω να μιλήσουν οι εισηγητές και οι ειδικοί αγορητές επί των τροπολογιών για πέντε λεπτά και στη συνέχεια να μιλήσουν όσοι τυχόν Βουλευτές εγγραφούν στο ηλεκτρονικό σύστημα για τρία λεπτά. Συμφωνεί το Σώμα;
Κύριε Πρόεδρε, μπορώ να έχω τον λόγο;
Ορίστε, κύριε Μηταράκη, έχετε τον λόγο.
Κύριε Πρόεδρε, επειδή δεν νομίζω ότι θα γραφτούν πάρα πολλοί ομιλητές, προτείνω να έχουν τον κανονικό χρόνο που είθισται στα νομοσχέδια. Δεν υπάρχει λόγος…
Τι εννοείτε «τον κανονικό χρόνο»;
Επτά λεπτά οι Βουλευτές. Δεν θα είναι πολλοί.
Έτσι και αλλιώς, τα πέντε λεπτά με ανοχή που δίνεται κάθε φορά, στα επτά φτάνουν!
Είπατε για τρία λεπτά για τους Βουλευτές, αν άκουσα καλά.
Όσοι εγγραφούν…
Ναι, να έχουν επτά λεπτά, όπως έχουν οι Βουλευτές σε ένα νομοσχέδιο. Συζητούμε ένα νομοσχέδιο…
Να το συμφωνήσουμε από τώρα. Αν έρθουν δέκα και εγγραφούν, δεν θα μπούμε σε αυτή τη διαδικασία.
Γιατί να μη μπούμε;
Αν οι εισηγητές, κύριε Μηταράκη, και οι ειδικοί αγορητές έχουν πέντε, δεν μπορούμε να δώσουμε επτά λεπτά στους συναδέλφους που θα εγγραφούν.
Να δώσουμε επτά λεπτά σε όλους τότε.
Επειδή είναι κατεπείγον και είναι συνέχιση της προηγούμενης συζήτησης…
Δεν είναι κατεπείγον. Έχει γίνει ουσιαστικά άρση του κατεπείγοντος από χθες από τον Πρόεδρο, τον κ. Βούτση. Είπε να συνεχίσουμε τη συνεδρίαση και αν χρειαστεί και τρίτη μέρα…
Ωραία, το να δώσουμε πέντε λεπτά σε όλους είναι κατανοητό. Το να δώσουμε, όμως, επτά λεπτά στους ομιλητές, δεν γίνεται. Πρέπει να συμφωνήσουμε πέντε λεπτά και σε όσους εγγραφούν…
Ωραία, πέντε λεπτά.
Ορίστε, κύριε Πάλλη, επί της διαδικασίας θέλετε κάτι;
Μάλιστα, κύριε Πρόεδρε.
Ορίστε, έχετε τον λόγο.
Θα πρότεινα και στους συναδέλφους, πέρα από το πεντάλεπτο - που συμφωνώ κατά παρέκκλιση και καλώς το κάναμε χθες και πολλοί Υπουργοί ρωτήθηκαν, υπήρξαν απαντήσεις - και πέραν του κατεπείγοντος του νομοσχεδίου, να υπάρξει μια συνεννόηση από ποιους Υπουργούς και ποιες διευκρινίσεις χρειάζονται τα κόμματα στο νομοσχέδιο. Κάποιοι Υπουργοί χθες ρωτήθηκαν, τοποθετήθηκαν, όπως ο κ. Κουβέλης, ο κ. Αραχωβίτης. Υπήρξε ο διάλογος αυτός προκειμένου…
Όσοι Υπουργοί έχουν μείνει να μιλήσουν…
…να αποφύγουμε…
Αυτή τη στιγμή ο κ. Στρατής μένει να τοποθετηθεί.
Και όποιον άλλον Υπουργό…
Από εκεί και πέρα, αν αφορά κάποια ερώτηση σε κάποιον Υπουργό, σίγουρα δεν θα του στερήσουμε το δικαίωμα να τοποθετηθεί. Αν είναι δυνατόν!
Νομίζω ότι η χθεσινή συμφωνία όλων μας ήταν η συζήτηση σήμερα να αναλωθεί στις τροπολογίες.
Κυρίως στις τροπολογίες, για να μπορέσει να ολοκληρωθεί η διαδικασία.
Εκκρεμεί και η δευτερολογία του Υπουργού, οπότε όλοι μας θα μπορέσουμε να τοποθετηθούμε στο κλείσιμο.
Οπότε, εφόσον συμφωνήσαμε σε αυτό, ο κ. Ψυχογιός έχει τον λόγο για την τοποθέτησή του, για πέντε λεπτά.
Ευχαριστώ πολύ, κύριε Πρόεδρε. Μια μικρή ανοχή ίσως, διότι είναι αρκετά αυτά που πρέπει να πούμε. Κατ' αρχάς, κυρίες και κύριοι συνάδελφοι, δεν βλέπω μεγάλη συμμετοχή ούτε από τη Νέα Δημοκρατία ούτε από το ΠΑΣΟΚ, οι οποίοι σήκωσαν το σύμπαν χθες γι' αυτό το ζήτημα. Δεν βλέπω μεγάλη συμμετοχή και ιδιαίτερη ζέση. Καλά κάνετε και θέλετε να μιλήσετε για τις τροπολογίες, αλλά δεν βλέπω τη συμμετοχή που θα έπρεπε να έχει αυτό το ζήτημα και αυτό το τόσο σημαντικό διακύβευμα για εσάς. Δεν βλέπω συμμετοχή.
Θέλαμε χρόνο να διαβάσουμε.
Θέλαμε χρόνο να διαβάσουμε.
Κύριοι συνάδελφοι, σας παρακαλώ.
Καλά κάνετε και ζητάτε τον λόγο για τις τροπολογίες και γι' αυτό και εμείς δώσαμε - και σωστά - αυτή τη δυνατότητα, προκειμένου να μπορέσουν να συζητηθούν. Όμως, κάνετε πάντα εντυπώσεις. Αυτό σας ενδιαφέρει, οι εντυπώσεις. Πάμε, λοιπόν, τώρα παρακάτω. Επειδή συζητήθηκε το θέμα της πρακτικής, θέλω να πω ξεκάθαρα από την αρχή ότι, όντως πρέπει να αποφεύγεται αυτή η πρακτική όσο το δυνατόν. Όσο γίνεται νωρίτερα, τα Υπουργεία να φέρνουν τις τροπολογίες, προκειμένου να τις μελετούμε, λαμβάνοντας, βέβαια, υπ' όψιν ότι κάποιες είναι εξαιρετικά επείγουσες και προτείνονται την τελευταία στιγμή. Όμως, ναι - το είπε και ο Υπουργός Οικονομικών - πρέπει να υπάρχει, όσο το δυνατόν πιο έγκαιρα αυτή η διαδικασία. Ποιος, όμως, το ζητάει αυτό; Το ζητάει το ΠΑΣΟΚ και η Νέα Δημοκρατία, οι οποίοι έφεραν πάνω από εκατό τροπολογίες στις 24 Δεκέμβρη του 2014, άσχετα με το πόσες ψηφίστηκαν τελικά, καταστρατηγώντας κάθε έννοια κοινοβουλευτικής διαδικασίας, την οποία έχουν καταρρακώσει τα τελευταία χρόνια. Και βέβαια, ήταν μια Κυβέρνηση, η οποία σε λίγο καιρό πήγαμε σε εκλογές και έπεσε. Άρα, καταλαβαίνουμε ποιος είναι ο πελατειακός φωτογραφικός χαρακτήρας που εσείς επικαλείστε. Δεν θα το βάλω στο ζύγι, γιατί είπα και πριν ότι για εμάς ο πήχης είναι άλλος και θέλουμε με αξιώσεις να έρχονται στην ώρα τους, όσο το δυνατόν οι τροπολογίες. Όμως, πρέπει να το τονίσουμε αυτό και γνωρίζοντας και τη διαδικασία του ελληνικού κράτους, η οποία σε κάποια πράγματα έχει δυσκολίες και στρεβλώσεις, που εσείς δημιουργήσατε εδώ και σαράντα χρόνια και απαιτείτε, έστω και την τελευταία στιγμή να γίνουν ρυθμίσεις - μακάρι να μην υπήρχαν αυτά - όπως και άμεσες ανάγκες, που είναι προς όφελος της κοινωνίας και πρέπει να γίνουν. Πάμε τώρα στην ουσία, γιατί το σημαντικό είναι το αν ψηφίσετε τελικά αυτές τις τροπολογίες, όπως κάνετε με όλα τα θετικά μέτρα φέρνει η Κυβέρνηση το τελευταίο διάστημα. Ας δούμε, λοιπόν, τι τροπολογίες είναι αυτές άραγε. Είναι η υπουργική τροπολογία 1864 του Υπουργείου Αγροτικής Ανάπτυξης, που προβλέπει το ακατάσχετο των λογαριασμών αγροτών για κοινοτικές ενισχύσεις και αφορά το 90% των αγροτών. Μήπως είστε με το 10% των αγροτών; Η βουλευτική τροπολογία 1877 αφορά την παράταση, με σκοπό τη διασφάλιση της λειτουργίας του Σικιαρίδειου Ιδρύματος Απροσάρμοστων Παίδων. Δεν είναι σημαντική τροπολογία, για να έρθει και να ψηφιστεί; Δεν είναι σημαντικό να ψηφιστεί η τροπολογία με αριθμό 1878/16 τροπολογία του Υπουργείου Μεταναστευτικής Πολιτικής, που διευρύνει τις αρμοδιότητες της Υπηρεσίας Υποδοχής, προκειμένου να βρίσκει κατάλληλους χώρους προσωρινής φιλοξενίας για τους νεοεισερχόμενους και να τους μετακινεί στην ενδοχώρα; Πάνω από είκοσι πέντε χιλιάδες άνθρωποι έχουν έρθει από τις αρχές του 2018 στην ενδοχώρα. Εσείς τι θέλετε; Θέλετε τον εγκλωβισμό στα νησιά; Απλοποιεί τη διαδικασία Επιτροπής Προσφυγών, σε περίπτωση αντικατάστασης Προέδρου, ώστε να μην επανεξετάζεται από την αρχή η υπόθεση και να μην υπάρχουν καθυστερήσεις. Παρατείνει συμβάσεις ιδιωτικού δικαίου ορισμένου χρόνου για ανάγκες του Υπουργείου και, βέβαια, προβλέπει τις αποζημιώσεις στη Μόρια, κάτι που είναι ένα πάγιο αίτημα και των κατοίκων και της περιοχής, ανεξαρτήτως κομμάτων. Η με γενικό αριθμό 1891/29 τροπολογία του Υπουργείου Οικονομίας και Ανάπτυξης ρυθμίζει θέματα αρμοδιότητας του Υπουργείου Οικονομίας και Ανάπτυξης, με την οποία, μεταξύ άλλων, παρατείνεται και διευρύνεται ο εξωδικαστικός μηχανισμός ρύθμισης οφειλών. Με αυτόν τον τρόπο παίρνουν ανάσα πολλοί δανειολήπτες. Και, όπως κυκλοφόρησε και σήμερα στα μέσα μαζικής ενημέρωσης, ήταν μια εξαιρετικά κρίσιμη και χρήσιμη διάταξη αυτή του εξωδικαστικού μηχανισμού. Ο ίδιος ο Αντιπρόεδρος της Κυβέρνησης ανακοίνωσε ότι εμείς συνειδητά δίνουμε δεύτερη ευκαιρία σε ανθρώπους, που πετάχτηκαν έξω λόγω των μνημονίων. Επίσης, ανέδειξε την παράταση του νόμου Κατσέλη με πράξη νομοθετικού περιεχομένου. Ήταν, επίσης, απαραίτητο και από τους δικηγόρους και από τους πολίτες, αλλά και από τους φορείς που το είχαν ζητήσει. Για να δούμε την τροπολογίαμε γενικό αριθμό 1894. Παρέχει τη δυνατότητα ένταξης στην παροχή χρηματικών βοηθημάτων και βραβείων και στις τρίτεκνες αγρότισσες μητέρες. Η υπουργική τροπολογία με γενικό αριθμό 1895/33 ρυθμίζει θέματα αρμοδιότητας του Υπουργείου Οικονομικών. Από τα πολλά ζητήματα θα ξεχωρίσω τη σημαντική μείωση του ΦΠΑ στις συναυλίες, που κατεβαίνει στο 6% από το 24%. Είναι μια ολόκληρη αλυσίδα. Δεν είναι μόνο η διασκέδαση. Είναι οι επιχειρήσεις, οι άνθρωποι που εργάζονται, οι καλλιτέχνες και πρέπει να το ψηφίσουμε. Η τροπολογία με γενικό αριθμό 1896/34 του Υπουργείου Ψηφιακής Πολιτικής ρυθμίζει ένα πάγιο αίτημα των ΕΛΤΑ. Διευκολύνει την παροχή της καθολικής ταχυδρομικής υπηρεσίας από τον φορέα παροχής προς τους πολίτες της χώρας, καθώς επιταχύνεται η διαδικασία καταβολής μέρους του κόστους της για το έτος 2017 στον φορέα. Δεν το είχατε καταβάλει αυτό, όταν ήσασταν Κυβέρνηση, προφανώς ευνοώντας μία ιδιωτική πρωτοβουλία στα ΕΛΤΑ και όντας απέναντι στην καθολική κάλυψη της ταχυδρομικής υπηρεσίας. Αυτά εξυπηρετείτε και με αυτά τα ιδιωτικά συμφέροντα πορεύεστε. Αυτές είναι, λοιπόν, οι ρυθμίσεις - πλυντήριο για σας, κυρίες και κύριοι συνάδελφοι; Είναι οι ρυθμίσεις, που φέρνουν ανάσα και αποκαθιστούν κοινωνικές αδικίες, που εσείς, ως επί το πλείστον, έχετε δημιουργήσει. Σας θέτω προ των ευθυνών σας να δείτε τις τροπολογίες. Εμείς είπαμε ότι παίρνουμε θέση και λέμε ότι πρέπει, όσο το δυνατόν, αυτό να αποφεύγεται, αλλά επειδή η ουσία δεν σας συμφέρει, δημιουργείτε μόνο εντυπώσεις. Ευχαριστώ.
Ευχαριστούμε τον κ. Ψυχογιό. Κύριε Βαρβιτσιώτη, αν δεν διαφωνείτε, να δώσω τον λόγο στον Υφυπουργό Πολιτισμού και Αθλητισμού κ. Στρατή, για να αναπτύξει την τροπολογία του κιόλας και να έχετε τη δυνατότητα να σχολιάσετε και επ' αυτού.
Κύριε Πρόεδρε, ας μιλήσω τώρα εγώ και μετά ο κύριος Υπουργός, για να δει και τι θα πω.
Θα τον καλύψει κιόλας!
Θα καλύψετε και την τροπολογία;
Δεν πειράζει.
Ορίστε, λοιπόν, κύριε συνάδελφε, έχετε πέντε λεπτά.
Κύριε Πρόεδρε, αυτό που δεν έχει καταλάβει κανείς, είναι γιατί φωνάζαμε εχθές. Φωνάζαμε, γιατί σε ένα νομοσχέδιο πενήντα σελίδων ήρθαν τετρακόσιες σελίδες τροπολογίες. Και ήρθε ο Πρόεδρος της Βουλής και μας είπε ότι είναι επείγουσες ρυθμίσεις και πρέπει να δούμε τι θα κάνουμε στο τέλος του χρόνου. Εγώ ξεχώρισα ποιες είναι οι επείγουσες ρυθμίσεις. Είναι αυτές εδώ σε όγκο. Οι άσχετες και απαράδεκτες ρυθμίσεις είναι αυτές που είναι ολόκληρα νομοσχέδια. Δεν είναι επείγουσα ρύθμιση που πρέπει να γίνει στο τέλος του χρόνου η αλλαγή που χρειάζεται ο Γενικός Επιθεωρητής Διοίκησης. Δεν είναι επείγουσα ρύθμιση η ρύθμιση ,που φέρνετε, που δεν έχει σχέση με δαπάνες ή οι οποιεσδήποτε ρυθμίσεις, που δεν έχουν δαπάνες και λογιστικές εκκρεμότητες. Πού το βρήκατε γραμμένο; Να σας πω δε, επειδή κόπτεστε και ακούσαμε έτσι με πάρα πολύ στόμφο και τον Υπουργό εχθές και στην επιτροπή να μας λέει «Κόπτομαι πώς δεν θα αφήσω κανένα παιδάκι ακάλυπτο», ότι σήμερα δημοσιεύεται επιστολή ενός παιδιού δεκαέξι ετών που φιλοξενείται στο ΚΥΤ του Έβρου, η οποία λέει: «Προσπαθώ να κρεμαστώ. Έχω προσπαθήσει να αυτοκτονήσω τρεις φορές και συνεχίζω να κάνω τις ίδιες σκέψεις. Το φαγητό, για παράδειγμα, είναι χάλια. Αν το δίναμε στα σκυλιά, δεν θα το έτρωγαν». Αυτή είναι μία ζωντανή καταγγελία για τις δαπάνες, που νομιμοποιείτε και την παροχή υπηρεσιών, που δίνετε. Κι όταν σας λέμε ότι δεν μπορείτε συνέχεια να λειτουργείτε το σύστημα με έκτακτες δαπάνες, μας λέτε «Μα, τι να κάνω; Είναι έκτακτες καταστάσεις». Έρχεται ο Συνήγορος του Πολίτη και λέει ότι δεν δικαιολογείται η συνέχιση της πρακτικής αυτής για παρέκκλιση από την κείμενη νομοθεσία και θεωρούμε ότι σε καθεστώς έκτακτης ανάγκης με την επιβολή διαδικασιών κατά παρέκκλιση των προβλεπομένων από το ισχύον θεσμικό πλαίσιο ούτε το κράτος δικαίου υπηρετείται ούτε τα ανθρώπινα δικαιώματα τυγχάνουν της δέουσας προστασίας. Ποιος άλλος πρέπει να σας τα πει; Ποιος πρέπει να σας πει ότι μετά από τόσα χρόνια δεν μπορείτε να λειτουργείτε διαρκώς σε έκτακτες ανάγκες; Ούτε το πρόβλημα λύνεται. Παρά μόνο έρχεστε εδώ πέρα και εκθέτετε τη δική σας κοινοβουλευτική Πλειοψηφία, που δεν ψηφίζει σήμερα μόνο ρυθμίσεις του Υπουργείου Μεταναστευτικής Πολιτικής και δικαιολόγησης δαπανών. Συνολικά οι δαπάνες, τις οποίες δικαιολογείτε είναι 24 εκατομμύρια ευρώ.
Να μας τα αναλύσετε, όμως!
Είναι 900 εκατομμύρια ευρώ για το Υπουργείο Οικονομικών, 15 εκατομμύρια ευρώ το Υπουργείο Ψηφιακής Πολιτικής, 550.000 ευρώ το Υπουργείο Εξωτερικών. Το Υπουργείο Άμυνας είναι κοντά στα 5 εκατομμύρια ευρώ, σύμφωνα με αυτά που μας είπε ο Υπουργός, γιατί δεν υπάρχει έκθεση του Γενικού Λογιστηρίου. Στο Υπουργείο Πολιτισμού είναι 435.000 ευρώ. Στο Υπουργείο Μετανάστευσης, άλλα 2 εκατομμύρια ευρώ. Για το Υπουργείο Ναυτιλίας δεν ξέρουμε. Δεν λέει η έκθεση. Έρχεστε και λέτε, με τις τροπολογίες, που φέρνετε ότι οι ρυθμίσεις που κάνατε για την απόσυρση των δεξαμενοπλοίων μετά το «ΑΓΙΑ ΖΩΝΗ» είναι ατελέσφορες, γιατί δίνετε δεύτερη φορά παράταση στα πλοία άνω των σαράντα ετών να λειτουργούν. Μία που το ρυθμίσατε, μία που το παρατείνατε, μία που το ξανακάνετε. Ατελέσφορη! Δύο χρόνια τώρα δεν έχετε καταφέρει να λύσετε το θέμα. Να μας πείτε, σωστά το νομοθετήσατε ή λάθος το νομοθετήσατε; Αναφορικά, τέλος, με τις ρυθμίσεις που έρχονται εδώ πέρα και που έχουν σχέση με την ΕΑΒ, τον ΦΠΑ, το «Enterprise Greece», τις πολιτιστικές πρωτεύουσες, τα κτήρια που ακόμα το Υπουργείο Πολιτισμού δεν έχει καταφέρει να νοικιάσει, την αλκοόλη, τα ΚΤΕΛ, τα ταξί, τον ΟΑΣΘ, για τον οποίο έχει γίνει τόσο μεγάλος χαμός, τόσο μεγάλη μεταρρύθμιση έχετε κάνει, που ερχόμαστε και δίνουμε συνεχώς παρατάσεις στο καθεστώς. Έχουν σχέση με το τέλος του χρόνου; Εδώ, με τον τρόπο με τον οποίο νομοθετείτε, δείχνετε ή ότι είστε παντελώς ανίκανοι ή ότι είστε μία κυβέρνηση σε αποδρομή που έρχεται παραμονές του κλεισίματος της χρονιάς να νομοθετήσει ό,τι είχε έτοιμο, προκειμένου να επιδείξει ότι κάνει κάποιο έργο. Εγώ θέλω να απαντήσω στον Πρόεδρο της Βουλής, γιατί ήρθε εδώ και μας είπε για πρακτικές, ότι ο Πρόεδρος της Βουλής και το Προεδρείο οφείλει να προστατεύει την Αίθουσα. Και ο κ. Βούτσης δεν έχει προστατεύσει την Αίθουσα. Δεν έχει προστατεύσει το Κοινοβούλιο, όταν εδώ και δυόμισι χρόνια δεν έχει εγγράψει ακόμα στην ημερήσια διάταξη τον νόμο για την ψήφο των αποδήμων. Δεν έχει προστατεύσει το Κοινοβούλιο, όταν δεν έχει εγγράψει ακόμα στην ημερήσια διάταξη την προ ημερησίας συζήτηση για το μεταναστευτικό. Δεν έχει προστατεύσει το Σώμα, όταν δεν δέχεται και κατ' επιλογήν υπάρχουν οι προσκλήσεις σε μάρτυρες στις εξεταστικές επιτροπές ή στην Επιτροπή Θεσμών και Διαφάνειας. Και δεν προστατεύει το Σώμα, όταν δεν βάζει ένα φρένο στην Κυβέρνηση, ώστε όλος αυτός ο όγκος να περάσει τη βάσανο των επιτροπών, της ακρόασης φορέων, του δημόσιου διαλόγου, της διαβούλευσης για όλα αυτά τα νομοσχέδια, διότι οι πιο πολλές τροπολογίες είναι νομοσχέδια που δεν έχουν καμμία σχέση με τη λήξη του χρόνου. Γι' αυτό, κυρίες και κύριοι συνάδελφοι, μην καλύπτεσθε πίσω από την δικαιολογία: «και εσείς τα ίδια κάνατε το 2014». Εσείς είπατε ότι θα τα αλλάξετε, εσείς είπατε ότι είστε κάθε λέξη του Συντάγματος. Δυστυχώς, αποδεικνύεσθε, όχι μόνο χειρότεροι από το παρελθόν, αλλά επιπλέον είσαστε και ανίκανοι και πιο αδιαφανείς από ό,τι έχει φανταστεί και ο πιο νοσηρός νους. [[Χειροκροτήματα από την πτέρυγα της Νέας Δημοκρατίας]] Ευχαριστώ.
Ευχαριστούμε τον κ. Βαρβιτσιώτη. Να ενημερώσω ότι θα κλείσει το σύστημα, αφού ολοκλήρωσε και ο συνάδελφος από την Αξιωματική Αντιπολίτευση. Θα δώσω τον λόγο στον Υφυπουργό Πολιτισμού κ. Στρατή, για να αναπτύξει μια τροπολογία. Κύριε Υπουργέ, έχετε τον λόγο, για πέντε λεπτά.
Κατ' αρχάς, εισαγωγικά να εξηγήσω για τις τέσσερις τροπολογίες. Θα ήθελα να πω τα εξής: Το Υπουργείο Πολιτισμού έχει καταθέσει σχέδιο νόμου. Το σχέδιο νόμου αυτό έχει περάσει και από τη βάσανο της ΚΕΝΕ. Οι παρατηρήσεις της ΚΕΝΕ έχουν ενσωματωθεί. Βέβαια, λόγω του φόρτου εργασίας του Κοινοβουλίου και για τους λόγους που εξήγησε χθες ο Πρόεδρος της Βουλής, αυτό το νομοσχέδιο δεν πρόλαβε να συζητηθεί και να τεθεί προς ψήφιση ως το τέλος του χρόνου και έτσι αυτό που κάναμε είναι ότι επιλέξαμε μόνο τέσσερις ρυθμίσεις, που έχουν δύο χαρακτηριστικά: Πρώτον, είναι πολύ σημαντικές και δεύτερον, είναι όντως κατεπείγουσες, όπως θα αναπτύξω στη συνέχεια. Η πρώτη ρύθμιση αφορά τις ανώνυμες εταιρείες, που συστήνουν οι δήμοι για τη φιλοξενία του θεσμού της Πολιτιστικής Πρωτεύουσας της Ευρώπης. Είναι ανώνυμες εταιρείες, οι οποίες μπορούν και χρηματοδοτούνται από τους δήμους, από Υπουργεία, από διάφορους φορείς και κανονικά, σύμφωνα με τον νόμο των ανωνύμων εταιρειών, θα έπρεπε αυτή η χρηματοδότηση να εγγράφεται ως έσοδο και να φορολογείται. Επομένως, εντοπίσαμε αυτό το ζήτημα με αφορμή, βέβαια, την Πολιτιστική Πρωτεύουσα της Ευρώπης Ελευσίνα 2021, που είναι μια πραγματική περίπτωση, και η ρύθμιση, που παρουσιάζουμε έχει ακριβώς την εξαίρεση αυτών των χρηματοδοτήσεων από τη φορολογία εισοδήματος. Σίγουρα, είναι ένα πολύ σημαντικό θέμα. Αν δεν ψηφιστεί αυτή η ρύθμιση ως το τέλος του χρόνου, για το 2017 η Πολιτιστική Πρωτεύουσα της Ευρώπης θα φορολογηθεί για τις χορηγίες, που έχει λάβει νομίμως, με 300.000 ευρώ. Άρα, νομίζω ότι είναι πολύ σημαντικό, για να βοηθήσουμε αυτόν τον σημαντικό θεσμό και τη χώρα ευρύτερα. Το δεύτερο έχει να κάνει με το έργο αποκατάστασης που πραγματοποιείται εδώ και πολλά χρόνια - έχει ξεκινήσει από την προηγούμενη Κυβέρνηση - στο «ΑΚΡΟΠΟΛ». Είναι το κτήριο ιδιοκτησίας του Υπουργείου στην Πατησίων, Αβέρωφ και Μάρνη. Είναι ένα έργο που χρηματοδοτείται και εξελίσσεται επίπολλά έτη. Για την ολοκλήρωσή του χρειάστηκε να γίνει μια συμπληρωματική σύμβαση ύψους περίπου 100.000 ευρώ, πολύ μικρότερη από το 15% της αρχικής σύμβασης και κάτω από τα όρια του προσυμβατικού ελέγχου. Οι υπηρεσίες προχώρησαν σε πληρωμή κάποιων εργασιών, που έχουν γίνει και στη συνέχεια μας ενημέρωσαν ότι, σύμφωνα με τη νεώτερη νομολογία, θα έπρεπε να είχε περάσει από προσυμβατικό έλεγχο αυτή η συμπληρωματική σύμβαση. Οι άνθρωποι μας τα υπέγραψαν όλα και είπαν το ιστορικό. Αν δεν ψηφιστεί αυτή η ρύθμιση ως το τέλος του χρόνου, θα χαθεί μια σειρά από πληρωμές, θα έχουμε απένταξη του έργου από το ΕΣΠΑ. Επομένως, παρουσιάζεται αυτή η ρύθμιση για να τακτοποιηθεί μια ιστορία - πώς να το πω; - σίγουρα παραδρομής των υπηρεσιών. Να συζητήσουμε, αν θέλετε, για τα προβλήματα της δημόσιας διοίκησης. Πάντως, θα έχει μεγάλο κόστος για τη χώρα, αν δεν ψηφιστεί. Η τρίτη διάταξη έχει να κάνει με ένα χρόνιο πρόβλημα - αναφέρθηκε πριν ο κ. Βαρβιτσιώτης - του Υπουργείου Πολιτισμού. Θα χαρακτηρίσω το Υπουργείο Πολιτισμού «σαν τη σκύλα με τα σκυλάκια »ης". Υπάρχει μια κεντρική υπηρεσία, που στεγάζεται στο κτήριο της οδού Μπουμπουλίνας ως το 2013 ιδιοκτησίας του ελληνικού δημοσίου. Από το 2013 και μετά είναι ένα από τα είκοσι οκτώ ακίνητα του ελληνικού δημοσίου. Δυστυχώς, πλέον, πληρώνουμε ενοίκιο και μάλιστα, χρεωνόμαστε και τη συντήρηση. Είναι άλλη συζήτηση αυτή και δεν είναι της ώρας. Όλες οι άλλες υπηρεσίες είναι σε δεκαπέντε - είκοσι κτήρια γύρω γύρω ή και πιο απομακρυσμένα από την οδό Μπουμπουλίνας. Επομένως, αναζητείται μια λύση στρατηγική και όχι απλώς να πάμε σε νέες μισθώσεις, που θα μεταφέρουμε κάποιες υπηρεσίες, σε κάποια διαμερίσματα - να το πω έτσι - που θα μετατραπούν σε γραφεία και κάποιες άλλες κάπου αλλού. Είναι μια ρύθμιση, που κάθε χρόνο έρχεται στη Βουλή. Είναι διαχρονικό ζήτημα. Είναι η νομιμοποίηση αυτής της δαπάνης, γιατί οι αρχικές συμβάσεις δεν είχαν γίνει από το Υπουργείο Πολιτισμού, είχαν γίνει από διάφορους φορείς του Υπουργείου Πολιτισμού και κάποιοι από αυτούς έχουν καταργηθεί, όπως το Ταμείο Διαχείρισης Πιστώσεων Αρχαιολογικών Έργων. Επομένως, είναι επανάληψη μιας διαδικασίας. Με την Υπουργό Πολιτισμού έχουμε επεξεργαστεί μια λύση για τη συνολική ρύθμιση αυτού του θέματος και θα την παρουσιάσουμε το επόμενο διάστημα, τη μόνιμη λύση. Η τέταρτη διάταξη έχει να κάνει με μια ημερομηνία που υπάρχει σε μια Κοινή Υπουργική Απόφαση των Υπουργών Οικονομικών και Οικονομίας και Ανάπτυξης που θέτει την 31η Μαΐου ως καταληκτική ημερομηνία αποστολής των πιστώσεων με επιτροπικά εντάλματα, για να θεωρούνται νόμιμες οι δαπάνες. Στο Υπουργείο Πολιτισμού έχουμε την εξής ιδιαιτερότητα: Ένα μεγάλο μέρος της χρηματοδότησης πια, μετά τη μεγάλη αύξηση των εσόδων από τους αρχαιολογικούς χώρους, τα μνημεία και τα μουσεία της χώρας, έρχεται από το Ταμείο Αρχαιολογικών Πόρων και Απαλλοτριώσεων, δηλαδή τα έσοδα από τους αρχαιολογικούς χώρους συγκεντρώνονται στο ταμείο αυτό, στο ΤΑΠ, και μετά χρηματοδοτείται με ένα ποσοστό 40% των αποθεματικών του ταμείου, το Υπουργείο Πολιτισμού. Το ΤΑΠ είναι ένα νομικό πρόσωπο δημοσίου δικαίου. Πρέπει να έχει ολοκληρώσει τη διαδικασία του απολογισμού του, για να μπορέσει να κάνει αυτή την εκταμίευση. Από τον νόμο αυτή η προθεσμία είναι ο Ιούνιος. Επομένως, έρχονται πολλά χρήματα στο Υπουργείο Πολιτισμού μετά τον Ιούνιο. Άρα, για την ειδική περίπτωση του Υπουργείου Πολιτισμού, ζητάμε από τη Βουλή να μας δώσει την εξαίρεση από αυτήν την ημερομηνία. Γιατί τώρα; Γιατί λεφτά αυτή τη στιγμή υπάρχουν στο Υπουργείο Πολιτισμού, έργα έχουν γίνει. Είναι μάλλον ασύμφορο να μεταφέρουμε ως χρέη εργασίες, που έχουν ήδη γίνει και υπάρχουν τα λεφτά. Επομένως, ζητούμε αυτήν την ρύθμιση. Τέλος, θα ήθελα να κάνω μια σύντομη αναφορά στην τροπολογία του Υπουργείου Οικονομικών και να ευχαριστήσω το Υπουργείο Οικονομικών και ως Υπουργείο Πολιτισμού. Είναι πάρα πολύ σημαντική η ρύθμιση για το 6%. Είναι σημαντική για τον χώρο του πολιτισμού, αλλά είναι και σημαντική γιατί δίνει ένα συγκριτικό πλεονέκτημα στη χώρα μας, ακριβώς στις πολιτιστικές εκδηλώσεις. Εμείς, που έχουμε πολύ συχνά επαφές με ανθρώπους που οργανώνουν παραγωγές, ξέρουμε ότι θέλουν να φέρουν μεγάλες παραγωγές παγκόσμιας εμβέλειας και ένα από τα ζητήματα, που έχουν να αντιμετωπίσουν, είναι ακριβώς ότι θα πρέπει να απορροφήσουν και αυτό το 24%, μεταβιβάζοντας το κόστος. Πού; Στο εισιτήριο; Άρα, φεύγουν από τη χώρα μας και πάνε αλλού. Επομένως, μετά την έξοδο της χώρας από τα μνημόνια και με τον δημοσιονομικό χώρο, που κατάφερε η χώρα, νομίζω ότι το να δώσουμε αυτό το κομμάτι στον πολιτισμό είναι σημαντικό. Γιατί να γίνει τώρα; Γιατί, όπως όλοι ξέρουμε, αν θες να φέρεις του χρόνου τους Rolling Stones και τους U2, μάλλον πρέπει εγκαίρως να έχεις ένα πλαίσιο και όχι να πεις ότι θα το ψηφίσω σε μερικούς μήνες. Ευχαριστώ, κύριε Πρόεδρε.
Ευχαριστούμε τον κύριο Υπουργό. Επειδή κάποιοι είναι καθ' οδόν…
Κύριε Πρόεδρε, μπορώ να έχω τον λόγο;
Κύριε Παναγιώταρε, μετά θα δώσω σε εσάς τον λόγο. Δεν είστε έτοιμος; Αν είστε έτοιμος, να δώσω σε εσάς τον λόγο γιατί ο κ. Παπαθεοδώρου έχει ενημερώσει ότι είναι καθ' οδόν και θα καθυστερήσει λίγο.
Υπάρχει κάποιος άλλος που θα μπορούσε να προηγηθεί;
Ο κ. Παπαχριστόπουλος, αν είναι έτοιμος.
Κύριε Πρόεδρε, ας μιλήσει ο Υπουργός, γιατί έχουμε να γραφτεί να μιλήσουμε για τις τροπολογίες.
Θα δώσω τον λόγο στον Υπουργό. Τον έχω δει.
Αν πρόκειται να φύγει ο Υπουργός…
Θα μας ενημερώσει. Κύριε Υπουργέ, έχετε τον λόγο.
Θα ήθελα να πω ότι, πρώτον, με στεναχωρεί ιδιαίτερα η στοχοποίηση του Προέδρου της Βουλής. Νομίζω ότι ο Πρόεδρος της Βουλής έχει κάνει μια εξαιρετική δουλειά όλον αυτόν τον καιρό και ως Πρόεδρος με τη στενή έννοια, όταν προεδρεύει εδώ, και όσον αφορά τις αλλαγές που έχουν γίνει στη Βουλή από τη διοίκηση και σε σχέση με τον πολιτισμό. Αυτή η στοχοποίηση πραγματικά, δεν του αξίζει και νομίζω ότι δεν αξίζει και σε εσάς. Νομίζω ότι είναι πολύ μεγάλο ατόπημα και το αφήνω, χωρίς περαιτέρω σχολιασμό. Δεν συμφωνώ με αυτό που είπατε συγκεκριμένα για τον Πρόεδρο της Βουλής. Υπήρχε ένταση. Απαντήσαμε πολύ ευγενικά στην πρώτη φάση. Είπαμε ότι συμφωνούμε, ότι έχετε βάσιμες ανησυχίες. Ήλθε ο Πρόεδρος της Βουλής και σας είπε ότι μπορούμε να συζητήσουμε και σήμερα και ανάμεσα στις δύο γιορτές. Τι άλλο θα μπορούσε να κάνει ο Πρόεδρος της Βουλής; Είπατε ότι δεν έχετε αρκετό χρόνο να διαβάσετε τις τροπολογίες να δείτε ποιες είναι, ποιες σας αρέσουν, ποιες δεν σας αρέσουν. Σας έδωσε όλον τον καιρό που θέλετε. Σήμερα τις συζητάμε και μετά συνεχίσατε την ένταση χωρίς λόγο - κατά την άποψή μου - αφού είχε λυθεί και η διαδικασία. Νομίζω ότι ο κ. Βαρβιτσιώτης δεν έχει διαβάσει, παρ' όλο τον χρόνο που του δόθηκε, τις τροπολογίες.
Τις διάβασε.
Τότε τις διάβασε, αλλά δεν τις κατάλαβε. Είναι και αυτό ένα ενδεχόμενο. Υπάρχει τροπολογία που αφορά επιχείρηση που δεν έχει φορολογική ενημερότητα, την αναφέρατε. Αυτό δεν είναι επείγον; Μια επιχείρηση που δεν έχει φορολογική ενημερότητα να μπορεί…
Επί έναν χρόνο το ξέρανε.
Καμμία δεν είναι επείγουσα ούτε μία.
Μη με διακόπτετε. Εγώ ποτέ δεν σας διακόπτω. Εκτός εάν είναι…
Για πλάκα.
Όχι για πλάκα. Δεύτερον, σας έχουμε εξηγήσει για τις συναυλίες ότι δεν μπορούμε να το κάνουμε μετά, γιατί απλώς δεν θα γίνουν οι συναυλίες. Υπάρχουν, αν τα δείτε, δεν θα τα πω ένα - ένα, κάποια φορολογικά θέματα που τα ξέρει καλύτερα η κ. Παπανάτσιου και για ποιον λόγο είναι επείγοντα. Γιατί ένα από τα παραδείγματα, που δώσατε ήτανε για τον κώδικα φορολογίας εισοδήματος. Σας εξήγησε και χθες γιατί είναι επείγον, όσοι την ακούσετε. Άρα, νομίζω ότι μπορούμε, χωρίς ένταση, να συζητήσουμε αυτές τις τροπολογίες. Δεν φέρνουμε τροπολογίες ούτε για να βολέψουμε τους δικούς μας ανθρώπους ούτε για να κάνουμε κάτι παράτυπο. Οι πιο πολλές είναι θέμα ημερομηνιών. Σας εξήγησε ο Πρόεδρος της Βουλής εχθές, με μεγάλη υπομονή - με ιώβεια υπομονή και με παρεμβάσεις από σας - ότι είχαμε μία μικρή περίοδο για νομοθέτηση επειδή υπήρχε η συζήτηση και μετά η συζήτηση για τον προϋπολογισμό. Νομίζω ότι τώρα μπορεί να συνεχίσουμε με έναν ήπιο τρόπο, να τις συζητήσουμε και να πάμε παρακάτω. Ευχαριστώ.
Κύριε Πρόεδρε, θα ήθελα τον λόγο επί προσωπικού.
Επί προσωπικού, όσον αφορά τι, κύριε Βαρβιτσιώτη;
Δεν γίνεται να λέει ο κύριος Υπουργός ότι δεν καταλαβαίνω αυτό που διαβάζω.
Έχετε ένα λεπτό.
Έχετε καταθέσει τρεις τροπολογίες για την Ελληνική Βιομηχανία Ζάχαρης. Τρεις, έχετε καταθέσει, όχι μία.
Είναι άλλος Υπουργός, κύριε Βαρβιτσιώτη, αλλά δεν διαβάζετε.
Ελάτε, κύριε Πάλλη. Ας ολοκληρώσει ο κ. Βαρβιτσιώτης τι θέλει να πει.
Προφανώς, συνυπογράφει και ο κ. Τσακαλώτος.
Μπράβο. Προφανώς, τις υπογράφει.
Ο κ. Πιτσιόρλας χθες τις παρουσίασε.
Να σας πω κάτι; Καταλαβαίνω την αγωνία του κ. Πάλλη να αποδείξει, όπως έλεγε και χθες, πόσο ανθρωπιστής είναι, αλλά εδώ δεν μιλάμε περί αυτού. Αν θέλετε να μιλήσετε για τις τροπολογίες, να σας πω εγώ χαρακτηριστικά ότι φέρνετε τρεις για την Ελληνική Βιομηχανία Ζάχαρης. Για την τροπολογία του ΟΑΣΘ και για την φορολογική ενημερότητα, ναι, τις βρίσκω επείγουσες. Όλες τις άλλες ρυθμίσεις που κάνετε είναι κατεπείγουσες; Η τροπολογία, με την οποία εγώ συμφωνώ απολύτως, να δίνονται δικαιώματα στους αστυνομικούς, που έχουν υποστεί καρκίνο, είναι επείγουσα; Εγώ διαβάζω τι φέρνετε. Προσπάθησα να διαβάσω. Αυτά τα οποία εσείς φέρνετε και υπογράφετε τα ξέρετε; Γιατί, κύριε Υπουργέ, νομίζω ότι εδώ έρχεστε να παραπλανήσετε συστηματικά τη Βουλή. Και η βάσανος του κοινοβουλευτικού έργου σημαίνει διαφάνεια στις ρυθμίσεις, κάτι με το οποίο ο κ. Πάλλης, βεβαίως, παθαίνει ανατριχίλα, όταν το ακούει.
Τεκμηριώσατε το επί προσωπικού. Να συνεχίσουμε τη διαδικασία. Κύριε Παπαθεοδώρου, έχετε τον λόγο.
Κύριε Πρόεδρε, θα ήθελα τον λόγο επί προσωπικού.
Δεν υπάρχει προσωπικό, κύριε Πάλλη.
Να ανακαλέσει τις προσβλητικές εκφράσεις.
Αν είναι ποτέ δυνατόν να ξεκινήσουμε όλη αυτή η διαδικασία! Σας παρακαλώ πολύ. Ελάτε, κύριε Παπαθεοδώρου, έχετε τον λόγο. Ο Υπουργός κ. Τσακαλώτος καλώς παρενέβη, γιατί έπρεπε να αναφερθώ εγώ περί στοχοποίησης του Προεδρείου της Βουλής. Διότι και ο Πρόεδρος κ. Βούτσης ήρθε εδώ, για να λειτουργήσει πυροσβεστικά και να μπορέσουμε να βρούμε μία λύση, όπου, κατά πλειοψηφία τουλάχιστον, συμφώνησε το Σώμα να συνεχίσουμε τη διαδικασία για σήμερα. Ας μην στοχοποιούμε το Προεδρείο της Βουλής, που προσπαθεί να βοηθήσει, έστω κι αν διαφωνούμε, όποιοι διαφωνούν, με τον τρόπο οριοθέτησης της διαδικασίας. Κύριε συνάδελφε, έχετε τον λόγο.
Ευχαριστώ, κύριε Πρόεδρε. Ας μη συζητούμε για πυροσβεστικές παρεμβάσεις, γιατί ξέρετε υπάρχει το γνωστό ανέκδοτο με τον πυροσβέστη, ο οποίος είναι πυρομανής. Απλώς, λοιπόν, αυτό το οποίο ήθελα να σας πω σήμερα και έχει σημασία, είναι το εξής. Ακούω ότι μας μαλώνετε, γιατί προκαλέσαμε την παραμονή των Υπουργών, έτσι ώστε να εξηγήσουν τις τροπολογίες, αλλά και γιατί σας είπαμε ότι σε αυτό το όργιο των τροπολογιών από χθες, τελικά, πέρα από εμάς, υπάρχουν και πάρα πολλοί άλλοι, οι οποίοι λένε ακριβώς τα ίδια πράγματα και σας καταγγέλλουν ή διαπιστώνουν τις ίδιες παρανομίες και αυτό θα πρέπει να το ακούσετε. Θα πρέπει να ακούσετε, παραδείγματος χάρη, ότι δεν είπαμε μόνο εμείς ότι δεν υπάρχει καμμία διαδικασία κατεπείγοντος γι' αυτές τις συμβάσεις, που έρχεστε αναδρομικά να νομιμοποιήσετε, αλλά το είπε και η Ενιαία Αρχή Δημοσίων Συμβάσεων. Δεν θέλετε να την ακούσετε, γιατί λέτε ότι τελικά εσείς έχετε δίκιο και όχι η Ενιαία Αρχή. Έρχεται και ο Συνήγορος του Πολίτη χτες, ο οποίος λέει το εξής. Πρώτον, λέει ότι όταν έχουμε μείωση των προσφυγικών ροών κατά 97% από το 2015, τριάμισι χρόνια μετά δεν δικαιολογείται η επίκληση του επείγοντος χαρακτήρα οποιασδήποτε ρύθμισης. Γιατί; Γιατί είναι πάγιες και διαρκείς ανάγκες, οι οποίες έπρεπε να σχεδιαστούν και όχι να αναπληρώνονται αυτές οι ανάγκες με τη διαδικασία της κατά παρέκκλιση κάθε άλλης διαδικασίας και κείμενης νομοθεσίας ρύθμισης.
Έχει αρμοδιότητα ο Συνήγορος του Πολίτη να κρίνει αν είναι κάτι επείγον ή όχι;
Μπράβο, κύριε Υπουργέ. Απλούστατα, δεν παραβιάζει την κοινή λογική, όπως κάνετε εσείς. Και σας λέω το εξής. Από τη Δευτέρα μάς λέτε εγώ έχω δίκιο, δεν έχει ούτε η Ενιαία Αρχή Δημοσίων Συμβάσεων, αλλά και ο Συνήγορος του Πολίτη μάς λέτε τώρα ότι δεν έχει αρμοδιότητα. Δεν χρειάζεται αρμοδιότητα για να διαπιστώσουμε σήμερα ότι δεν υπάρχει καμμία κατεπείγουσα μορφή στις ρυθμίσεις που φέρνετε. Υπάρχει, όμως, και κάτι άλλο. Επιλέγετε, λοιπόν, να νομιμοποιήσετε αναδρομικά τις συμβάσεις για το Υπουργείο Μεταναστευτικής Πολιτικής, για το Υπουργείο Εσωτερικών. Θα έρθω, επίσης, και στην κωμικοτραγική τροπολογία του Υπουργείου Εθνικής Αμύνης. Ξέρετε τι σας λέει ο Συνήγορος του Πολίτη, ως μη όφειλε; Δεν έχει καμμία αρμοδιότητα, αλλά το λέει. Εδώ πέρα μιλάνε όλοι οι αρμόδιοι και λένε ότι κοιτάξτε να δείτε, βρισκόμαστε σε μία έκτακτη ανάγκη, σε μία απρόβλεπτη ανάγκη, τριάμισι χρόνια μετά. Επομένως, θα πρέπει να κάνουμε ακόμη τέτοιου τύπου συμβάσεις. Και τι σας λέει; Σας λέει ότι, όχι μόνο η εκ των υστέρων - το τονίζει - νομιμοποίηση όλων των πράξεων ανάληψης υποχρεώσεων είναι υπέρ το δέον γενική και αόριστη, αφού φαίνεται να καταλαμβάνει όχι μισθώσεις, κύριε Υπουργέ μόνο, αλλά όλες τις δαπάνες του Υπουργείου σας. Αυτό δεν λέμε από προχθές; Και για να κλέψω μία έκφραση, αν θέλετε κάποιος να κάνει κάνα δώρο από κανένα κοσμηματοπωλείο το τελευταίο διάστημα, θα σας δώσει το τιμολόγιο και θα πληρωθεί από το Υπουργείο Μεταναστευτικής Πολιτικής ή από το Υπουργείο Εθνικής Αμύνης. Γιατί; Ακούστε τι θα ψηφίσει ο ΣΥΡΙΖΑ και οι ΑΝΕΛ ως τροπολογία του Υπουργείου Εθνικής Άμυνας, η οποία κατατέθηκε χθες. Δαπάνες - όχι δαπάνες για το προσφυγικό, δαπάνες - που διενεργήθηκαν για τις δράσεις της παραγράφου 1 του άρθρου 96 του νόμου του 2016, μέχρι τη δημοσίευση του παρόντος, θεωρούνται νόμιμες και μπορούν να αναληφθούν και να πληρωθούν σε βάρος των πιστώσεων του κρατικού προϋπολογισμού. Αναφέρεται σε όλες τις δαπάνες, οι οποίες έγιναν για να εξυπηρετήσουν την τότε κατάσταση και το είπαμε και χθες αυτό. Είπαμε από χθες ότι ξαφνικά, ο κύριος Υπουργός Εθνικής Άμυνας, επειδή είδε ότι εσείς τακτοποιείτε αναδρομικώς πάρα πολλά πράγματα, είπε και αυτός να κάνει το ίδιο, όπως το κάνει και το Υπουργείο Εσωτερικών, όπως το κάνατε μη διαχωρίζοντας τις δαπάνες, λέγοντας ότι αυτές οι δαπάνες ήταν απολύτως αναγκαίες γιατί ήταν για μισθώσεις ακινήτων κλπ. και οι άλλες δαπάνες δεν είναι αναγκαίες. Με αυτό που δώσατε χτες, μήπως είδατε τι νομιμοποιεί το Υπουργείο Εθνικής Αμύνης; Νομιμοποιεί συμβάσεις, οι οποίες έγιναν κατά παράβαση της κείμενης νομοθεσίας. Τις δώσατε, λοιπόν, στους αναδόχους και τώρα πάτε να τους πληρώσετε και τους πληρώνετε με αυτόν τον τρόπο. Τι σας λέει παραπάνω από μας ο Συνήγορος του Πολίτη; Σας λέει ότι όχι μόνο είναι κατά παρέκκλιση, παραβίαση δηλαδή των αρχών που διέπουν τις δημόσιες συμβάσεις, αλλά είναι και καταχρηστική η ρύθμιση που κάνετε, για έναν λόγο: Διότι δεν τις διαχωρίζετε, είναι αόριστες, χαρακτηρίζονται από ασάφεια και θέλετε να βάλετε σε αυτές, κατά το κοινώς λεγόμενο, ό,τι τιμολόγιο έχει περάσει από το Υπουργείο. Περί αυτού πρόκειται. Αυτό καταψηφίζουμε. Ξέρετε κάτι; Αν σας το έλεγε η Αντιπολίτευση, θα μπορούσατε να πείτε: «Μα, εγώ έχω δίκιο». Τώρα δεν σας το λέει μόνο η Αντιπολίτευση, σας το λένε όλες οι αρχές και οι ανεξάρτητες αρχές, δύο τουλάχιστον, και εσείς συνεχίζετε να λέτε «ας περάσει κι αυτό, να το ψηφίσουν και δεν θα το ελέγξει κανένας». Δυστυχώς για σας, ευτυχώς για τη νομιμότητα, θα ελεγχθούν αυτές οι συμβάσεις, γιατί είναι καταχρηστικές και παράνομες, γιατί δεν έχετε το δικαίωμα, ακόμα και με την αντιγραφή που έκανε ο κύριος Υπουργός της Εθνικής Άμυνας…
Κύριε συνάδελφε, παρακαλώ ολοκληρώστε.
Ολοκληρώνω. Ακόμα και με την αντιγραφή, που έκανε ο κύριος Υπουργός, της δικής σας ρύθμισης, δεν είναι δυνατόν να μην ορίζεται με σαφήνεια ποιες είναι οι συμβάσεις, ποιο το αντικείμενο, ποιο το περιεχόμενο και τελικά ποιο το ποσό. Υπό αυτήν την έννοια, σας λέμε ότι θα έχει ποινική συνέχεια αυτή η διαδικασία, από τη μία πλευρά και από την άλλη, εμείς από χθες είπαμε: Οι εισαγγελείς χρειάζεται να ενδιαφερθούν για τις συμβάσεις που νομιμοποιείτε αναδρομικά και θα σας αφήσει και πολιτικά, αλλά και νομικά έκθετους αυτή η διαδικασία. Σας ευχαριστώ.
Ευχαριστώ. Τον λόγο έχει ο κ. Παναγιώταρος από τη Χρυσή Αυγή, για πέντε λεπτά.
Ευχαριστώ, κύριε Πρόεδρε. Φαίνεται η εξαιρετική δουλειά του Προέδρου, αν κρίνουμε από το τι έχει συμβεί το τελευταίο διήμερο. Την τελευταία ημέρα των εργασιών, στο ένα εκ των δύο νομοσχεδίων στριμώχτηκαν, για μία ακόμα φορά, δεκάδες τροπολογιών σχετικές, άσχετες, δεν έχει καμμία απολύτως σημασία! Είδαμε τους διαξιφισμούς και τις αλληλοκατηγορίες μεταξύ των στελεχών της συγκυβέρνησης και των στελεχών της Αντιπολίτευσης, για το ποιος τα έκανε καλύτερα και το ποιος τα έκανε χειρότερα. Παίζουν και τα ραδιόφωνα από το πρωί το τι έλεγε ο Πρωθυπουργός κ. Τσίπρας, όταν ήταν στην Αντιπολίτευση, γι' αυτό το παρανοϊκό φαινόμενο των δεκάδων τροπολογιών, την τελευταία μέρα λειτουργίας του Κοινοβουλίου για το έτος και οι άλλοι, οι κυβερνητικοί, παίζουν το τι γινόταν επί Νέας Δημοκρατίας και έτσι προσπαθούμε να βγάλουμε άκρη ποιος τα έχει κάνει χειρότερα από τον άλλον. Τελικά, το συμπέρασμα είναι το εξής: Ή και οι δύο είσαστε ίδιοι, ανίκανοι, σκάρτοι, όπως αλληλοκατηγορείστε ή το σύστημα, ο τρόπος λειτουργίας είναι σκάρτος και οδηγεί κι εσάς σε αυτές τις καταστάσεις. Τελικά, είναι συνδυασμός όλων. Και εσείς είστε σκάρτοι, όπως αλληλοκατηγορείστε και αυτό το σύστημα, που επί δεκαετίες τώρα δεν μπορεί να χωρίσει δυο γαϊδάρων άχυρα. Συμπερασματικά, θα θέλαμε να υπενθυμίσουμε στη Νέα Δημοκρατία, κατά κύριο λόγο, και το ΠΑΣΟΚ που συγκυβερνούσαν, εκείνες τις περίφημες «ντροπολογίες», όπως αυτή που δεν ξεχνιέται, όπου ενώ είχε τελειώσει το νομοσχέδιο και είχε αρχίσει η ψήφισή του, είχε έρθει από τρεις απίθανους Βουλευτές της Νέας Δημοκρατίας μία τροπολογία που «έβγαζε λάδι» τις συμβάσεις μεταξύ των τραπεζιτών και διαφόρων επιχειρηματιών ή κομμάτων ή άλλων για τα θαλασσοδάνεια ή κάτι τροπολογίες που έφερνε ο κ. Αθανασίου, που έγραφε η τροπολογία ότι καταργείται το άρθρο τάδε, του νόμου τάδε, στη σελίδα τάδε και δεν καταλάβαινε κανένας τίποτε απολύτως. Και όταν αργότερα, αφού είχε ψηφιστεί, το διάβαζε κάποιος, έβλεπε περί τίνος επρόκειτο σε αυτή την «ντροπολογία», στην κυριολεξία. Και μετά φυσικά, έλεγαν «Ωχ λάθος μας» και το άλλαζαν, αλλά η ουσία είναι ότι, όπως όλοι γνωρίζουν, ισχύει η πιο θετική, η πιο ευνοϊκή νομοθεσία σε κάποιον ο οποίος θα πάει κατηγορούμενος. Και με αυτό το στιγμιαίο λάθος, «βγήκαν λάδι» πάρα πολλοί. Επίσης, χθες ο αξιότιμος κύριος Πρόεδρος της Βουλής ήρθε εδώ και είπε «θα έχετε όσο καιρό θέλετε να συζητήσουμε και την Παρασκευή και το Σάββατο, και την άλλη εβδομάδα και την παράλλη». Λίγο ήθελε - αν ήταν στο χέρι του θα το έκανε - να είμαστε εδώ ανήμερα Χριστουγέννων ή Θεοφανείων, διότι δεν τον απασχολεί πολύ η συγκεκριμένη ημερομηνία. Βέβαια, το να φέρνετε δεκάδες τροπολογίες εκατοντάδων σελίδων την τελευταία στιγμή και μετά να λέτε ότι «έχουμε όλον το χρόνο που θέλετε για να τις συζητήσουμε», δείχνει και την προχειρότητα σας, δείχνει και τη μη σοβαρότητα σας και δείχνει και το πού έχετε «εγγεγραμμένους» τους Βουλευτές, τα μέλη του Κοινοβουλίου. Προχειρότητα, άνευ προηγουμένου. Ακούσαμε πριν από λίγο διαξιφισμό για τον Συνήγορο του Πολίτη, δηλαδή για το αν ο Συνήγορος του Πολίτη έχει ή δεν έχει αρμοδιότητα. Τα στελέχη του ΣΥΡΙΖΑ, τα πρώτα χρόνια της λειτουργίας του Συνηγόρου του Πολίτη τον είχαν ως την ιερή αγελάδα και τότε που ήταν και ο κ. Καμίνης όλες οι αποφάσεις του Συνηγόρου του Πολίτη ήταν 100-0 υπέρ των λαθρομεταναστών και ποτέ υπέρ κανενός Έλληνα, για κανένα θέμα. Τώρα επειδή δεν σας βολεύει αυτό το οποίο λέει ο Συνήγορος του Πολίτη, πάτε να βγάλετε ότι είναι άχρηστος, όπως και οι υπόλοιπες ανεξάρτητες αρχές, κάποιες εκ των οποίων εμπλέκονται και πήραν θέση για το εν λόγω νομοσχέδιο. Η ουσία πάντως, του εν λόγω νομοσχεδίου είναι ότι προσπαθείτε να «ξεπλύνετε» πολλές βρωμιές, από τη μία και από την άλλη - που για εμάς είναι ακόμα πιο σημαντικό - είναι ότι προσπαθείτε να δώσετε όλο και περισσότερη «γη και ύδωρ» στους λαθρομετανάστες και να τους διευκολύνετε πάση θυσία. Και βάζετε ένα ακόμα λιθαράκι - αν και με το συγκεκριμένο νομοσχέδιο δεν βάζετε μόνο ένα λιθαράκι, βάζετε ολόκληρο όροφο - στην αποδόμηση του Ελληνισμού και στη βίαιη αλλαγή του πληθυσμού. Όπως και να έχει, όπως σας είπαμε στην πρωτολογία, - σας το είπε ο Κοινοβουλευτικός Εκπρόσωπος και ομιλητής μας, καθώς και οι άλλοι ομιλητές μας - αυτή η «κιμαδοποίηση», η προσπάθεια της παγκοσμιοποίησης για την τελική επίθεση σε βάρος των κρατών - εθνών δεν θα έχει καμμία απολύτως τύχη και η συμφωνία του Οργανισμού πρώην Ηνωμένων Εθνών νυν μουσουλμανικών εθνών στο Μαρρακές είναι η αρχή του τέλους της παγκοσμιοποίησης. Για τις τροπολογίες, έχουν μιλήσει οι προλαλήσαντες Βουλευτές της Χρυσής Αυγής και όταν έρθει η ώρα της ψήφισης θα σας πούμε σε ποιες είμαστε υπέρ και σε ποιες είμαστε κατά. Ευχαριστώ πολύ.
Ευχαριστούμε τον κ. Παναγιώταρο. Ελάτε, κύριε Παπαχριστόπουλε. Έχετε τον λόγο για πέντε λεπτά.
Ευχαριστώ, κύριε Πρόεδρε. Εγώ θέλω να κάνω μόνο ένα σχόλιο. Δεν θα εξαντλήσω τον χρόνο, κύριε Πρόεδρε. Χθες, αργά το βράδυ, ανέβηκαν οι τόνοι και ακούστηκε η λέξη «πλυντήριο» πάρα πολλές φορές. Θα παραδεχθώ ότι πράγματι, αυτή η διαδικασία, κάποτε θα πρέπει να αλλάξει και ούτε μου αρέσει η λογική του συμψηφισμού, επειδή γινόταν κάποτε να το χρησιμοποιούμε σαν δικαιολογία ότι πρέπει να συνεχίσει να γίνεται και τώρα. Νομίζω πάντως, ότι η ομιλία του Προέδρου της Βουλής ήταν πειστική, είχε επιχειρήματα γι' αυτά που είπε. Όταν ένας προϋπολογισμός συζητιέται και ξέρουμε ότι εμβόλιμα δεν μπορεί να μπει κάτι άλλο, είναι λογικό να συσσωρευτούν ανάγκες, οι οποίες πρέπει να ρυθμιστούν μέχρι το τέλος του χρόνου. Συμφωνώ πάντως, ότι κάποτε θα πρέπει αυτή η διαδικασία να πάρει τέλος. Δεν είναι σωστή διαδικασία, αλλά από την άλλη δεν συμφωνώ στο να σηκώνονται τόσο πολύ οι τόνοι και να ακούμε λέξεις που πιστεύω ότι είναι ακραίες. Θέλω, επειδή είναι χρονιάρες μέρες, να ευχηθώ χρόνια πολλά σε όλους και να ξέρουν και οι πολίτες, που μας ακούν ότι κάποιοι τουλάχιστον, μέχρι τελευταία στιγμή, είμαστε μέσα στο Κοινοβούλιο και δουλεύουμε. Δεν έχω να πω περισσότερα. Ευχαριστώ, κύριε Πρόεδρε.
Ευχαριστώ, κύριε Παπαχριστόπουλε. Ολοκληρώσαμε με τους εισηγητές και τους ειδικούς αγορητές. Ξεκινάμε τη λίστα των ομιλητών. Τον λόγο έχει η κ. Καββαδία, για πέντε λεπτά.
Ευχαριστώ, κύριε Πρόεδρε. Δεν θα εξαντλήσω τον χρόνο. Είναι κοινό μυστικό, κυρίες και κύριοι συνάδελφοι, ότι η έλλειψη επιχειρημάτων οδηγεί στην πόλωση και δυστυχώς, αυτόν ακριβώς το δρόμο επιλέγει η Νέα Δημοκρατία. Βλέπουμε, δυστυχώς, τις τελευταίες ημέρες να υπάρχει μία πολύ συγκεκριμένη στοχοποίηση του Προέδρου της Βουλής, ενός Προέδρου, ο οποίος τιμά το ελληνικό Κοινοβούλιο και ο οποίος ,με την πολύτιμη συμβολή και των συνεργατών του, με τη συμβολή του Γενικού Γραμματέα της Βουλής, αλλά και του συνόλου της διοικητικής πυραμίδας της Βουλής, έχουν κάνει τιτάνιο έργο, το οποίο αναγνωρίζεται από όλους όσοι δεν φορούν στενά κομματικά γυαλιά. Αναρωτιέμαι ειλικρινά, όσοι βάλλουν εναντίον του τρίτου πολιτειακού θεσμού της χώρας, του τρίτου πολιτειακού παράγοντα, αναλογίζονται τι ακριβώς κάνουν και πώς οδηγούν με αυτήν τη συμπεριφορά στο να εδραιωθεί στη συνείδηση του κόσμου ότι όλοι είναι ίδιοι; Ακούσαμε και τον προηγούμενο από τον κ. Παπαχριστόπουλο, τον εκπρόσωπο της Χρυσής Αυγής, να χρησιμοποιεί ακριβώς την ίδια επιχειρηματολογία. Πραγματικά, αναρωτιέμαι μέχρι πού θα φτάσει αυτό το αλληθώρισμα προς ακροδεξιές απόψεις των εκπροσώπων του Κόμματος της Αξιωματικής Αντιπολίτευσης προς άγραν των ακροδεξιών ψήφων. Ο κύριος Πρόεδρος ήρθε χθες στην Αίθουσα και ανέφερε τους λόγους για τους οποίους υπήρξαν αυτές οι τόσες πολλές τροπολογίες. Τα επιχειρήματα ήταν πειστικά και δόθηκε η δυνατότητα να συνεχιστεί η συζήτηση και σήμερα. Όμως - το είπε και ο εισηγητής μας νωρίτερα - θεωρώ ότι αυτό που ενδιαφέρει την Αξιωματική Αντιπολίτευση είναι οι εντυπώσεις και μόνο. Ας μας πουν, λοιπόν, ποιες από τις τροπολογίες, που κατατίθενται θα ψηφίσουν και ποιες όχι. Κρίνουν ότι είναι απαραίτητες, ναι ή όχι; Ιδού η Ρόδος! Και ας μην αναλώνεστε σ' αυτά. Δεν σας τιμά κιόλας, υπάρχουν εκπρόσωποι της Αξιωματικής Αντιπολίτευσης, με πάρα πολλά χρόνια πείρα. Ξέρετε όσο περισσότερη φασαρία κάνετε, τόσο μεγαλύτερη δημοσιότητα. Όσο περισσότερες φωνές ακούγονται, τόσο πιο πιασάρικοι τίτλοι βγαίνουν. Όμως, δεν νομίζω ότι αυτός είναι ο ρόλος, που σας αντιστοιχεί. Ευχαριστώ.
Ευχαριστούμε την κ. Καββαδία. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, δεκαέξι μαθήτριες και μαθητές και δύο συνοδοί εκπαιδευτικοί από το 1ο Πειραματικό Γυμνάσιο Αθηνών. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Ορίστε, κύριε Καρρά, έχετε τον λόγο για πέντε λεπτά.
Ευχαριστώ, κύριε Πρόεδρε. Έλεγα χθες, λοιπόν, μιλώντας πριν από τις 14: 00΄ το μεσημέρι για το νομοσχέδιο του Υπουργείου Μεταναστευτικής Πολιτικής ότι, όπως διαμορφωνόταν με τις πολλές τροπολογίες, αποτελούσε πλέον συνονθύλευμα νομοθετήματος. Το απόγευμα ήρθαν διάφορες τροπολογίες, οι οποίες σε έκταση και περιεχόμενο, ήταν ουσιαστικά νομοθετήματα ή παρεμβάσεις επί ήδη υφιστάμενων νομοθετημάτων και μου επιβεβαιώθηκε η άποψη, την οποία είχα εκφράσει το μεσημέρι στην Ολομέλεια. Κατανοείτε, αγαπητοί συνάδελφοι, ότι δεν είναι δυνατόν να μιλήσει κανείς, και δη σε μια δευτερολογία, για όλες τις τροπολογίες. Θα περιοριστώ, λοιπόν, σε εκείνες, που κρίνω ότι έχουν ενδιαφέρον σχολιασμού στη σημερινή συνεδρίαση. Εγώ θα σταθώ, λοιπόν, στην τροπολογία του Υπουργείου Ανάπτυξης και Οικονομίας, που αφορά τις παρεμβάσεις στον εξωδικαστικό μηχανισμό και τις παρεμβάσεις στο δίκαιο των ανωνύμων εταιρειών και των νομικών οντοτήτων. Βεβαίως, όπως έρχεται αυτή η τροπολογία, δύσκολα δίνει κανείς μια θετική ψήφο, για τον λόγο ότι συνηθίζεται πλέον οι τροπολογίες να αποτελούνται από πολλά άρθρα. Επομένως ή πρέπει να υπερψηφιστούν ή πρέπει να καταψηφιστούν, όταν υπάρχουν αντιρρήσεις σε ορισμένα σημεία, έστω και αν κατά τα λοιπά έχουν μια ενδιαφέρουσα χρησιμότητα ή να δώσει κανείς «παρών», όταν πλέον είναι σε αμφιβολία αν μπορεί να υποστηρίξει το σύνολο των ρυθμίσεων. Στη συγκεκριμένη περίπτωση, λοιπόν, έρχεται η τροπολογία η οποία, όπως δημοσιοποιήθηκε, παρατείνει την ισχύ του εξωδικαστικού συμβιβασμού - μηχανισμού, αν θέλετε, κατά τη νομοτεχνική ορολογία. Λύνει προβλήματα αυτό; τα Τα στατιστικά στοιχεία, τα οποία έχουν δοθεί ιδιαίτερα από την Ειδική Γραμματεία Ιδιωτικού Χρέους,δείχνουν ότι ο μηχανισμός καρκινοβατεί, δείχνουν ότι η διαδικασία διαπραγμάτευσης γίνεται και αυτή πολλές φορές δυσκίνητη και κολλάει και μόνο ένας μικρός αριθμός εταιρειών έχει πετύχει να δώσει μία λύση. Εκείνο το οποίο φαίνεται όμως, είναι ότι οι τράπεζες δεν θέλουν την εφαρμογή αυτού του μηχανισμού και βλέπουμε καθημερινά πλέον να περιέρχονται υπό τη μορφή κατάπτωσης ενεχύρων μετοχές εταιρειών στις τράπεζες και να κινούν τις διαδικασίες εκποίησης με πλειστηριασμούς. Συνεπώς, με αυτό το σχόλιο, βλέπω ότι ο εξωδικαστικός μηχανισμός δεν είναι εκείνος, ο οποίος θα δώσει ζωή στις μεγάλες επιχειρήσεις να διατηρήσουν την οντότητα τους. Ας δούμε όμως, αν μπορεί να δώσει και στους μικρούς οφειλέτες μια ανάσα ζωής και σε σχέση με τις τροπολογίες, οι οποίες έρχονται. Βλέπω σήμερα, σταχυολογώντας αν θέλετε, λόγω και του μικρού χρόνου, ότι αντιμετωπίζετε, λέει, το μεγάλο ζήτημα των μη επιχειρηματικών οφειλών και εισάγετε μία διαδικασία, όταν η αιτία της οφειλής είναι εκτός του Εμπορικού Δικαίου, να μπορεί να εξαιρείται από τον πιστωτή ή να μπορεί να μην εξαιρείται. Ξέρετε πού πήγε το μυαλό μου με αυτή τη ρύθμιση, όπως διατυπώνεται συνοπτικά; Έφερα στον νου μου το παράδειγμα μιας μητέρας με ανήλικα, που έχει δικαιωθεί από δικαστήριο διατροφής, ο σύζυγος έχει την εμπορική ιδιότητα και οδηγείται στον εξωδικαστικό μηχανισμό. Πώς θα προστατευθεί η διατροφή των ανηλίκων; Χρήζει συμπλήρωσης η διάταξη, εάν θέλουμε να διασώσουμε οπωσδήποτε και τις αρχές της οικογένειας. Συνεπώς, με την έννοια αυτή, δεν μπορώ να προτείνω, και δη στην Κοινοβουλευτική Ομάδα τους Κινήματος Αλλαγής, να δώσει θετική ψήφο στο πρώτο άρθρο της τροπολογίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα είμαι εξαιρετικά σύντομος, κύριε Πρόεδρε. Επίσης, εκείνο, το οποίο εξίσου με προβληματίζει, είναι ότι αντιμετωπίζεται η διαδικασία αναστολής των αναγκαστικών μέτρων με την προτεινόμενη ρύθμιση, για όταν είμαστε στη διαδικασία διαπραγμάτευσης στον ίδιο μηχανισμό, αλλά δεν αντιμετωπίζεται και πάλι - πολλές φορές το έχω θέση στην Αίθουσα - το ζήτημα της προστασίας των εγγυητών, τους οποίους βάζουμε και αυτούς στον μηχανισμό, στο ίδιο τσουβάλι, αλλά ελάχιστα τους προστατεύουμε και τους αφήνουμε ακάλυπτους. Δεν βλέπω εδώ αν είναι ο Υπουργός, ο κ. Δραγασάκης ή ο κ. Πιτσιόρλας, για να συζητήσουμε αυτά τα θέματα, αλλά, όπως έχω πει, τα θέτω για την καταγραφή και μόνο. Συνεπώς, είναι ατελής και η νέα ρύθμιση. Μένω και σε ένα άλλο, το οποίο βεβαίως, θα οδηγήσει σε πλουτισμό κάποιων, αδικαιολόγητα, διότι ενώ εισηγηθήκατε, αγαπητοί κύριοι της Κυβέρνησης, νομοθέτημα για τις ανώνυμες εταιρείες, βλέπω παρεμβάσεις τώρα οι οποίες με καθιστούν έκπληκτο, αν δεν με τρομάζουν. Ενδεικτικά, κύριε Πρόεδρε, αναφέρεται ότι, όταν έχουμε έκδοση μετοχών υπέρ το άρτιο σε μία ανώνυμη εταιρεία, ενώ μέχρι τώρα απαγορευόταν η κεφαλαιοποίηση της αξίας υπέρ το άρτιο, διότι ήταν το αντίκρισμα της υπεραξίας της εταιρείας στον επενδυτή μέτοχο, έρχεστε και λέτε ότι μπορεί να κεφαλαιοποιηθεί. Τινάζεται έτσι στον αέρα η αρχή, για τον λόγο ότι πώς θα κεφαλαιοποιείται η υπέρ το άρτιο αξία, που έχει εισπραχθεί από την εταιρεία κατά την αύξηση του μετοχικού κεφαλαίου; Θα γίνεται αναλογική διανομή σε όλους τους μετόχους και θα καρπούνται παλαιοί και νέοι την αύξηση του κεφαλαίου, χωρίς να έχουν συμμετοχή οι παλαιοί στην αύξηση; Είναι ζητήματα τα οποία πρέπει να επιλυθούν. Τελειώνοντας - γιατί ο χρόνος με πιέζει - θα μιλήσω και για τους πιστωτικούς συνεταιρισμούς, πολύ συνοπτικά. Λέτε, λοιπόν, ότι όταν συγχωνεύεται πιστωτικός συνεταιρισμός με άλλο πιστωτικό ίδρυμα, θα απαιτείται η έγκριση του Υπουργού Οικονομίας. Ερωτώ, λοιπόν, εδώ: Θα τα βάλουμε όλα στο ίδιο τσουβάλι, πιστωτικούς συνεταιρισμούς με ένα βαρύ παρελθόν - που υπάρχουν, αλλά από ό,τι ξέρω δεν έχουν μείνει πολλοί με υγιή οικονομικά - για να τους αποκαθάρουμε από μια κατάσταση λιμνάζουσα πολλές φορές; Μπορούν να συμβάλλουν στην ανάπτυξη και την οικονομία αυτές οι ρυθμίσεις; Προφανώς, όχι. Θα μπορούσαμε να έχουμε προχωρήσει σε επίλυση του ζητήματος αυτού, επιχειρώντας τις συγχωνεύσεις με ένα πάγιο νομοθέτημα. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΣΠΥΡΙΔΩΝ ΛΥΚΟΥΔΗΣ]] Μου είχε πει ο κ. Πιτσιόρλας ότι πριν το τέλος του έτους θα έφερνε νομοθεσία για τις συγχωνεύσεις και τους μετασχηματισμούς των εταιρειών, για να δώσει μια ώθηση στην οικονομία, αλλά δεν το έκανε. Είναι μια κολοβή ρύθμιση σήμερα στην τροπολογία την οποία φέρνει. Ε, δεν μπορούμε να δώσουμε ψήφο σε αυτή την τροπολογία. Και μένω σε αυτά, κύριε Πρόεδρε. Τα λοιπά θα αναπτυχθούν από τους συναδέλφους μου. Σας ευχαριστώ πολύ.
Ευχαριστώ, κύριε συνάδελφε. Ο κ. Μάκης Βορίδης έχει τον λόγο.
Ευχαριστώ, κύριε Πρόεδρε. Δεν ξέρω σε ποιους αναφερόταν η κ.Καββαδία, όταν είπε ότι κίνητρο της στάσεως της Αντιπολίτευσης είναι η δημοσιότητα. Είμαι βέβαιος ότι αντιλαμβάνεστε ότι υπάρχουν αρκετοί εξ ημών, που δεν έχουν ανάγκη να ακολουθήσουν τέτοιες τακτικές για τη δημοσιότητα. Από την άλλη μεριά, δεν πρέπει να συμφωνήσουμε ότι αυτή είναι μια κακή πρακτική. Είναι μια κακή πρακτική, που ενίοτε πράγματι μπορεί να φαίνεται ότι δεν μπορεί να δώσει λύση, λόγω της καθυστερήσεως των υπηρεσιών και άρα δεν δουλεύει στην πραγματικότητα, με σωστό τρόπο η διοίκηση, αλλά είναι μια κακή πρακτική, η οποία σε άλλες περιπτώσεις πραγματικά είναι απολύτως αδικαιολόγητη και ενίοτε μπορεί να είναι και πονηρή. Έρχομαι, λοιπόν, σε αυτά, που σταχυολόγησα από τον ορυμαγδό των τροπολογιών, για να τις χωρίσω, κύριε Πρόεδρε, σε τρεις κατηγορίες: Παρατάσεις, οι οποίες δεν είναι δικαιολογημένες, παρά μόνο αν κανείς δεχθεί κακή διοικητική πρακτική, νομιμοποιήσεις δαπανών - θα πω δυο πράγματα γι' αυτό - και προσλήψεις, για τις οποίες δεν έχω καταλάβει τι το κατεπείγον υπάρχει. Έρχομαι, λοιπόν, στις νομιμοποιήσεις. Κύριε Υφυπουργέ, δεν είχα τη χαρά και την τιμή να σας γνωρίζω. Διάβασα, όμως, τώρα λίγο το βιογραφικό σας και είδα ότι είστε υπάλληλος του Υπουργείου Πολιτισμού. Επομένως, έχετε μια εξοικείωση - υποθέτω, δεν το γνωρίζω - με αυτό που λέγεται δημόσιες συμβάσεις και μας φέρνετε μια νομιμοποίηση, στην οποία πολύ άνετα, μας λέτε ότι πρόκειται για συμπληρωματική σύμβαση. Δεν έχει υποπέσει στην αντίληψή σας ότι ο βασικός παράγων διαφθοράς είναι οι συμπληρωματικές συμβάσεις; Δεν λέω κάτι για εσάς, για να μην το εκλάβετε ως προσωπικό. Σας λέω κάτι, πουείναι μια αντικειμενική παρατήρηση, η οποία είναι γενική. Όταν έχουμε έργο, το οποίο δεν ολοκληρώνεται και για το οποίο στην πραγματικότητα κάποιος κάτι έχει υπονοήσει, εν συνεχεία ο εργολάβος εμφανίζει μια πρόσθετη δαπάνη και έρχεται ως συμπληρωματική σύμβαση. Όσον αφορά τον προληπτικό έλεγχο, δεν σας λέω ότι δεν έχει γίνει στο παρελθόν. Έχει γίνει. Δεν σας λέω ότι δεν θα γίνει στο μέλλον. Θα γίνει. Η θωράκιση, όμως, του Υπουργού, που φέρει την πολιτική ευθύνη είναι ο προσυμβατικός έλεγχος, ο έλεγχος του Ελεγκτικού Συνεδρίου και να είναι πλήρως δικαιολογημένη η ανάρτηση της συμπληρωτικής συμβάσεως. Και εσείς λέτε «τίποτα από αυτά δεν έχω κάνει, αλλά ελάτε,Βουλή, να τη νομιμοποιήσετε, γιατί είναι μικρό το ποσό», όπως είπατε. Είπατε ότι δεν είναι πάνω από 100.000, και άρα δεν τρέχει τίποτα. Και εγώ δεν σας είπα ότι μέσα σ' αυτόν τον ορυμαγδό του ελληνικού δημοσίου θα τα χαλάσουμε για τις εκατό χιλιάδες, αλλά δεν είναι και τρόπος για να υπερασπίζεται κάποιος την προσέγγισή του και την παρέμβασή του στο σημείο αυτό. Κύριε Υπουργέ, φέρατε νομιμοποιήσεις σύννομες του Υπουργείου Εξωτερικών, κατά παρέκκλιση διατάξεων, με αιτιολογία γενική, όπως λόγω γραφειοκρατικών προβλημάτων. Ποιων γραφειοκρατικών προβλημάτων ακριβώς; Και γιατί συνέτρεξαν; Και τι σημαίνει αυτό για τον Υπουργό και την Κυβέρνηση; Κύριε Υπουργέ της Μεταναστευτικής Πολιτικής, για πόσο χρονικό διάστημα θα φέρνετε ακόμη διατάξεις κατά παρέκκλιση για νομιμοποιήσεις δαπανών; Εγώ δέχθηκα - το έχω πει και σε προηγούμενη τοποθέτησή μου - ότι όταν υπήρχε ο επείγον χαρακτήρας της προσφυγικής κρίσης, πράγματι επειδή βρέθηκε απροετοίμαστη η χώρα εκείνη τη χρονική στιγμή, να δεχθώ τον κατεπείγοντα χαρακτήρα και να δεχθώ, όχι ελαφρά τη καρδία και όχι εύκολα, κατά παρέκκλιση νομοθέτηση για το τότε. Μα, αυτό είναι τέσσερα χρόνια πριν. Ακόμη κατά παρέκκλιση; Πώς θα δικαιολογήσετε το ακόμα «κατά παρέκκλιση»; Τι το επείγον και το έκτακτο υπάρχει; Εγώ δεν σας λέω αυτά τα οποία έχουν ακουστεί περί διαφθοράς, περί αδιαφάνειας. Δεν σας λέω τίποτα από αυτά. Εγώ σας λέω το «κατά παρέκκλιση» πώς το δικαιολογείτε και γιατί το ζητάτε. Και δεν το ζητάτε πρώτη φορά. Το έχετε ζητήσει κατ' επανάληψη. Έρχεται τροπολογία, κυρίες και κύριοι συνάδελφοι του ΣΥΡΙΖΑ, για να νομιμοποιηθούν προσλήψεις, κατά παρέκκλιση των γενικών διατάξεων για τις προσλήψεις, στο «Αθηναϊκό και Μακεδονικό Πρακτορείο Ειδήσεων». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δεν κατάλαβα. Με ποια λογική; Γιατί πρέπει να υπάρξει παρέκκλιση στο σημείο αυτό; Δεν υπάρχει παρέκκλιση για τις προσλήψεις στον τομέα της υγείας. Δεν υπάρχει παρέκκλιση για τις προσλήψεις στη δημόσια τάξη. Δεν υπάρχει παρέκκλιση για τις προσλήψεις στην εκπαίδευση. Και θα υπάρξει παρέκκλιση για να πάρουμε δημοσιογράφους στο «Αθηναϊκό και Μακεδονικό Πρακτορείο Ειδήσεων» και με τροπολογία χριστουγεννιάτικη, πρωτοχρονιάτικη; Αυτά πώς τα δικαιολογείτε; Τι είναι αυτά. Λέτε ότι σας κατηγορούμε για τις προσλήψεις και «τι πράγματα είναι αυτά» και ότι εσείς είστε εξαιρετικοί. Συνάδελφος, όχι τυχαίος - με συγχωρείτε που κάνω κριτική σε βουλευτική τροπολογία, δεν ξέρω αν θα τη δεχθείτε κιόλας - αλλά ο Κοινοβουλευτικός Εκπρόσωπος του ΣΥΡΙΖΑ, κύριε Πρόεδρε…
Σας ακούω, κύριε Βορίδη.
Δεν ήταν δική σας. Με συγχωρείτε. Δεν εννοούσα του σημερινού Κοινοβουλευτικού Εκπροσώπου, αλλά του συναδέλφου κ. Μαντά, η οποία έχει γίνει δεκτή. Μιλάει για παράταση εδώ του ειδικού επιστημονικού προσωπικού του ΟΔΔΗΧ κατά τρία χρόνια. Με ποια δικαιολογία; Με ποια σκέψη; Γιατί δεν πρέπει να ακολουθηθεί μια κανονική διαδικασία για το επιστημονικό προσωπικό; Τι είναι αυτά; Ακούστε ποια είναι η κατεπείγουσα ανάγκη, που δεν μπορούσε να ρυθμιστεί σε μια κανονική συζήτηση: Κατεπειγόντως να ρυθμιστεί το ζήτημα των προσλήψεων στη Γενική Επιθεωρήτρια Δημόσιας Διοίκησης άρον - άρον και τελευταία στιγμή, γιατί, αν αυτό έρθουμε να το συζητήσουμε κανονικά, δεν μπορούμε, δεν προφταίνουμε. Η πρόσληψη έπρεπε να γίνει τώρα. Θα γίνει χριστουγεννιάτικα, μην περάσει η ώρα. Αυτά δικαιολογούνται; Είναι σοβαρή Κυβέρνηση αυτή; Είναι σοβαρά πράγματα; Είναι σοβαρή νομοθεσία; Και επειδή είπατε για τον Πρόεδρο της Βουλής, εγώ δεν θα πω κάτι. Θα πω ότι η κοινοβουλευτική Πλειοψηφία - αφήνω τον Πρόεδρο - έχει μια ευθύνη για να βάλει ένα ανάχωμα σ' αυτό. Δεν έχετε μια ευθύνη να πείτε ότι «Κοιτάξτε, δυο λεπτά, στα πραγματικά και επείγοντα ζητήματα, στα πραγματικά σοβαρά, στα πραγματικά άμεσα να δεχθούμε την παρέκκλιση της καλής νομοθέτησης». Τούτα εδώ είναι πράγματα, που τα δέχεστε και με δική σας ευθύνη φτάνουμε στον ευτελισμό του Κοινοβουλίου και της κοινοβουλευτικής διαδικασίας; Άρα, λοιπόν, εγώ θέλω ειλικρινά να παρακαλέσω την Κυβέρνηση το εξής. Τίποτα από αυτά δεν είναι επείγον. Τίποτα! Δεν υπάρχει τίποτα το επείγον. Δεν είναι δυνατόν να έρχεστε με τροπολογίες και να κάνετε προσλήψεις αχρείαστες. Δεν είναι δυνατόν να νομιμοποιούμε συνεχώς δαπάνες, οι οποίες είναι προβληματικές. Δεν είναι δυνατόν, δια της οδού αυτής, να ενθαρρύνουμε τα φαινόμενα κακοδιοικήσεως. Κύριε Πρόεδρε, είναι απαράδεκτο αυτό, το οποίο συμβαίνει και είναι ξεκάθαρο ότι πλέον δεν υπάρχει φύλλο συκής για να κρυφτεί η Κυβέρνηση. Ευχαριστώ.
Ορίστε, κύριε Κουτσούκο, έχετε τον λόγο.
Ευχαριστώ, κύριε Πρόεδρε. Έτσι όπως πάει η συζήτηση, πρέπει να ζητήσουμε και συγνώμη αν ακούσουμε τον εισηγητή της Πλειοψηφίας, που μας μάλωσε νωρίτερα, γιατί, λέει, τους αναγκάσαμε να έρθουν σήμερα να μας εξηγήσουν τις τροπολογίες και να ακούσουν την κριτική μας. Κάπως έτσι το είπατε. Εν πάση περιπτώσει, ο κ. Τσακαλώτος εχθές δεν κατάλαβε ότι μερικές φορές είναι η σταγόνα, που ξεχειλίζει το ποτήρι, γιατί πήρε τον λόγο την ώρα που τελείωνε η συζήτηση - έπρεπε να είχε τελειώσει, γιατί είχε προγραμματιστεί το άλλο νομοσχέδιο - για να επιχειρηματολογήσει υπέρ του κατεπείγοντος αυτού του πονήματος του Υπουργείου Οικονομικών των ογδόντα πέντε σελίδων - γιατί οι δημοσιογράφοι γράφουνε λιγότερα - και των δεκαπέντε άρθρων. Ο κ. Τσακαλώτος, ως καλός μαρξιστής, θα έπρεπε να ερμηνεύσει το θέμα λίγο μαρξιστικά, ότι είναι η ποσοτική συσσώρευση, που οδηγεί κάποια στιγμή στις ποιοτικές αλλαγές και, κατά συνέπεια, θα ήταν ενδεχόμενα σωστό να έχουμε αποχωρήσει, γιατί αυτή θα ήταν μια αλλαγή στάσης, από όσα έχουμε πράξει μέχρι τώρα ως συνεπής Κοινοβουλευτική Ομάδα. Εν πάση περιπτώσει, το ερμηνεύουμε ως μια υπαναχώρηση της Κυβέρνησης κάτω από την πίεση της αποχώρησης και μας δίνεται σήμερα, λοιπόν, η δυνατότητα να ανατρέψουμε όλα τα επιχειρήματα. Διότι, κυρίες και κύριοι συνάδελφοι, δεν πρόκειται για κατεπείγουσες στο σύνολό τους διατάξεις, αλλά για τροπολογίες, που αναδεικνύουν την προχειρότητα, σε ορισμένες περιπτώσεις την ανικανότητα, αλλά - θα έλεγα εγώ - σε πολλές άλλες και τη σκοπιμότητα της Κυβέρνησης. Εξηγούμαι: Την προηγούμενη εβδομάδα, στις 11 του μήνα, σε αυτήν εδώ την Αίθουσα συζητήσαμε πάλι φορολογικές διατάξεις του Υπουργείου Οικονομικών. Ήταν τριάντα δύο άρθρα, που περιείχαν διατάξεις του Τελωνειακού Κώδικα, του Κώδικα Φορολογικής Διαδικασίας, του Κώδικα Φορολογίας Εισοδήματος, του Κώδικα του ΦΠΑ, του φόρου κληρονομιών και γονικών παροχών, το δημόσιο λογιστικό, εκτιμητές για τη δημόσια περιουσία. Δηλαδή ό,τι έχει αυτή η τροπολογία στα δεκαέξι της άρθρα τα είχαμε ως αντίστοιχα περιεχόμενα με άλλες διατάξεις. Και μου λέτε τώρα ότι δεν μπορούσε να φέρει το Υπουργείο Οικονομικών αυτές τις διατάξεις να τις συζητήσουμε με την κανονική διαδικασία του νομοσχεδίου; Είχαμε διατάξεις για τη βιοαιθανόλη. Χαιρετίσαμε το γεγονός ότι υποχρεωτικά θα μπουν τα gps στην διακίνηση της βιοαιθανόλης. Ακόμα, βέβαια, η Κυβέρνηση δεν έχει βάλει gps στο πετρέλαιο θέρμανσης, αλλά εν πάση περιπτώσει. Και σήμερα μας φέρνει άλλες διατάξεις του Τελωνειακού Κώδικα. Κυρίες και κύριοι συνάδελφοι, θα κάνω μία μικρή αναφορά σε αυτές τις διατάξεις. Εκείνο που έχει μεγάλη σημασία, πέραν της ανικανότητας και της προχειρότητας, είναι η σκοπιμότητα. Δεν μπορεί σήμερα η Κυβέρνηση, σαν τον πατροκτόνο που ζητάει επιείκεια από το δικαστήριο, γιατί είναι ορφανός, να μας λέει «αυτά κάνατε σαράντα χρόνια και προσπαθούμε εμείς να τα λύσουμε». Να σας πω ένα απλό παράδειγμα για το τι κάναμε σαράντα χρόνια και τι κάνει η Κυβέρνηση. Το 2014 ψηφίστηκε ο ν.4270 που εισήγαγε στη χώρα μας τη λογιστική τυποποίηση και στο δημόσιο. Με βάση αυτόν το νόμο, συγκροτείται σε κάθε Υπουργείο η Γενική Διεύθυνση Οικονομικών Υπηρεσιών, η ΓΔΟΥ. Και έχουμε τη σωτήριο Κυβέρνηση τέσσερα χρόνια τώρα, που αφήνει κρίσιμα Υπουργεία, όπως είναι το Υπουργείο Άμυνας, το Υπουργείο της Δημόσιας Τάξης, το Υπουργείο της Αγροτικής Ανάπτυξης να μη συγκροτούν τις ΓΔΟΥ, να μη γίνεται ανάληψη δαπάνης, να μη δημοσιεύεται στη «ΔΙΑΥΓΕΙΑ». Και έρχεται τώρα λοιπόν ότι ο κ. Τσακαλώτος και μας λέει «έλεος, ρε παιδιά, πρέπει να νομιμοποιήσουμε τις δαπάνες, γιατί θα έρθει ο καταλογισμός». Δεν μπορούμε να το δείξουμε αυτό το έλεος, γιατί είναι ο κύριος υπεύθυνος. Και πάει στην Ευρώπη και απολογείται για τις μεταρρυθμίσεις. Πρέπει να σας πω, κύριε Πρόεδρε, ότι πρόσφατα, ήταν εδώ ο ΟΟΣΑ με κλιμάκιο, για να μας αξιολογήσει. Αυτή η μεταρρύθμιση είναι η πιο κρίσιμη, όπως έχει αξιολογηθεί, για να μπει τάξη στα δημόσια οικονομικά της χώρας. Αντί ο κ. Τσακαλώτος λοιπόν ή ο κ Τσίπρας να τραβάει το αφτί των Υπουργών, που δεν λειτουργούν οι αντίστοιχες διευθύνσεις, έρχεται εδώ, εκ των υστέρων, να νομιμοποιήσουμε τις δαπάνες. Αυτή είναι μία πρακτική, την οποία οφείλουμε να καταγγείλουμε. Μη μας λέτε, λοιπόν, ότι η διαδικασία ήταν απονήρευτη και μας καλείτε να ζητήσουμε και «συγγνώμη». Είχε τη σκοπιμότητά της. Διότι μπορεί εμείς να μην ψηφίζουμε γουρούνι στο σακί, αλλά οι συνάδελφοί του ΣΥΡΙΖΑ θα ψήφιζαν, χωρίς να ξέρουν γιατί ψηφίζουν. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Έρχομαι, λοιπόν τώρα, κυρία Υπουργέ, να σας πω ότι σε αυτό το νομοσχέδιο, που έρχεται με τη μορφή τροπολογίας με δεκαοκτώ άρθρα υπάρχουν ορισμένα ζητήματα, τα οποία θα μπορούσε κανένας να τα ψηφίσει, όπως παραδείγματος χάρη, τον ΦΠΑ 6% στις συναυλίες. Σας έχουμε κάνει πρόταση και για 6% στους κινηματογράφους που πεθαίνουν. Δεν θα το φέρετε. Δεν είναι, όμως, επείγον. Θα μπορούσαμε, επίσης, να ψηφίσουμε τη διάταξη που παρατείνει την διαδικασία της διοικητικής επίλυσης της διαφοράς μετά τις εκατόν είκοσι ημέρες αν υπάρχει το Συμβούλιο της Επικρατείας. Ωραία, αυτό θα μπορούσαμε να το κουβεντιάσουμε κανονικά. Δεν είναι επείγον αυτό. Να σας πω, όμως, κάτι; Διατάξεις που νομιμοποιούν δαπάνες του Υπουργείου, που έχει την ευθύνη να επιτηρεί το σύνολο των Υπουργείων αν εφαρμόζουν το Εθνικό Λογιστικό Σχέδιο και τις διαδικασίες των Γενικών Διευθύνσεων Οικονομικών Υπηρεσιών, γιατί να τις ψηφίσουμε; Εσείς δηλαδή που ελέγχετε τους άλλους, δεν μπορείτε να νομιμοποιήσετε τις δαπάνες με την κανονική διαδικασία και ερχόμαστε τώρα να νομιμοποιήσουμε δαπάνες τριών ετών; Επίσης - με συγχωρείτε - κάνετε παραγραφή φόρων σε εκκρεμείς υποθέσεις; Μη μου πείτε ότι δεν τις κάνετε. Και μη μου πείτε ότι αυτή δεν είναι μία διάταξη που έχει σκοπιμότητα. Εν πάση περιπτώσει, για να τελειώνω, κύριε Πρόεδρε, γιατί ο χρόνος δεν επαρκεί, να σας πω το εξής: Εάν κουβεντιάζαμε με βάση ένα κανονικό νομοσχέδιο, δυο, τρεις από αυτές τις διατάξεις θα τις ψηφίζαμε. Τις άλλες προφανώς ,θα τις καταψηφίζαμε. Γι' αυτό, είμαστε υποχρεωμένοι να ψηφίσουμε «παρών». Είναι και αυτό μία ατέλεια της διαδικασίας των τροπολογιών με τον τρόπο που έρχονται. Εν πάση περιπτώσει, η Κυβέρνηση για ζητήματα τα οποία έχουμε καταθέσει προτάσεις νόμου και τροπολογίες και είναι έτοιμες και νομοτεχνικά επεξεργασμένες, όπως η προστασία της πρώτης κατοικίας, οι εκατόν είκοσι δόσεις για τα φυσικά πρόσωπα, το ακατάσχετο των ελεύθερων επαγγελματιών, θα μπορούσε να δείξει και μία καλή διάθεση, μια και γίνεται προσπάθεια από την πλευρά της Πλειοψηφίας να υπερασπιστεί τον Πρόεδρο της Βουλής. Δεν έχει ευθύνη ο Πρόεδρος της Βουλής, που έχουμε καταθέσει προτάσεις νόμου και δεν έρχονται ποτέ να συζητηθούν; Αυτά είχα να πω, κύριε Πρόεδρε. Σας ευχαριστώ.
Ευχαριστώ, κύριε συνάδελφε. Τον λόγο έχει η κυρία Υπουργός.
Ευχαριστώ, κύριε Πρόεδρε. Εγώ θα ήθελα να μιλήσω για την τροπολογία για τη Γενική Επιθεωρήτρια Δημόσιας Διοίκησης, την οποία είχα την ευκαιρία να υποστηρίξω εκτενώς χθες. Επειδή, όμως, τέθηκαν δύο θέματα, οφείλω να απαντήσω. Ο κ. Βαρβιτσιώτης μίλησε για το θέμα του επείγοντος και ο κ. Βορίδης σχετικά με προσλήψεις. Κατ'αρχάς, να ξεκαθαρίσουμε ότι η ενίσχυση της στελέχωσης γίνεται με αποσπάσεις και όσον αφορά τους γενικούς επιθεωρητές - μιλάμε για είκοσι πέντε αποσπάσεις - και για το Γραφείο «Πόθεν Έσχες». Είναι με αποσπάσεις. Οι μόνες προσλήψεις είναι για τρεις δικηγόρους με έμμισθη εντολή, λόγω της νομικής πτυχής, Άρα, να ξεκαθαρίσουμε ότι η τροπολογία αυτή δεν έχει προσλήψεις, αλλά αποσπάσεις. Τώρα, να εξηγήσω γιατί είναι επείγουσα. Ανέφερα χθες - δεν θέλω να κουράσω, αλλά να σας εξηγήσω - ότι από πέρυσι έχουν διευρυνθεί οι αρμοδιότητες του Γενικού Επιθεωρητή Δημόσιας Διοίκησης. Η μία αρμοδιότητα που έχει διευρυνθεί, αφορά την πειθαρχική διαδικασία. Αυτό, όντως, δεν είναι επείγουσα διαδικασία. Κύριε Βορίδη, σας απαντάω.
Σας ακούω με προσοχή. Απλώς, φτιάχνω το επόμενο επιχείρημα.
Εντάξει, αλλά να ακούσετε πρώτα την απάντηση και μετά να επιχειρηματολογήσετε. Η δεύτερη αφορά το συντονιστικό όργανο επιθεωρήσεων και ελέγχου. Αυτή, όντως, δεν έχει επείγοντα χαρακτήρα. Υπάρχουν, όμως, δύο άλλες αρμοδιότητες, που υπάρχει θέμα επείγοντος. Η μία αφορά τη διεύρυνση των αρμοδιοτήτων του Γενικού Επιθεωρητή Δημόσιας Διοίκησης για το «πόθεν έσχες». Όπως γνωρίζετε και σύμφωνα με τον νόμο που πρόσφατα ψηφίστηκε από τη Βουλή, θα εφαρμοστεί - δόθηκε μία παράταση - από φέτος. Πρέπει να στελεχωθεί επαρκώς το γραφείο της, γιατί πλέον η ίδια αναλαμβάνει σύμφωνα με το νόμο περισσότερες αυξημένες αρμοδιότητες, γιατί διευρύνεται ο κύκλος των ελεγχόμενων προσώπων. Και επειδή ακριβώς η στελέχωση προβλέπεται με αποσπάσεις, χρειάζεται χρόνος, για να ολοκληρωθούν, προκειμένου να μπορεί με την εφαρμογή του νέου νόμου του «πόθεν έσχες» να υπάρχει και η αντίστοιχη εποπτεία. Ο δεύτερος λόγος, εξίσου επείγων, σε σχέση με τις νέες αρμοδιότητες, αφορά τη συγκρότηση σε ευρωπαϊκό επίπεδο του θεσμού - είναι ένας καινούργιος θεσμός - της ευρωπαϊκής εισαγγελίας. Εκ μέρους της χώρας μας, εκπρόσωπος στον ευρωπαϊκό αυτό θεσμό είναι ο Γενικός Επιθεωρητής Δημόσιας Διοίκησης. Προκειμένου να ανταπεξέλθει, λοιπόν και στις ευρωπαϊκές υποχρεώσεις, καθώς θα επιφορτιστεί επιπλέον με ευρωπαϊκές υποθέσεις, οι οποίες έχουν και εθνικό ενδιαφέρον, χρειάζεται και γι' αυτόν τον λόγο να είναι πλήρως στελεχωμένο το γραφείο του. Γι' αυτό προβλέπονται οι αποσπάσεις με επιπλέον επιθεωρητές. Άρα λοιπόν, δεν μιλάμε για προσλήψεις. Οι μεν αποσπάσεις για το Γραφείο του «Πόθεν Έσχες» είναι επειδή από τον Γενάρη πρέπει να είναι έτοιμο να παρακολουθήσει τον νέο νόμο για το «πόθεν έσχες» και για τους νέους επιθεωρητές για τον Ευρωπαϊκό Εισαγγελέα που, επίσης, ξεκινάει τώρα. Σας ευχαριστώ πολύ.
Ευχαριστώ, κυρία Υπουργέ. Τον λόγο έχει ο κύριος Υπουργός για δύο λεπτά.
Ευχαριστώ, κύριε Πρόεδρε. Κατ'αρχάς, να πω ότι η διαδικασία, όπως εξελίσσεται αυτή τη στιγμή δικαιώνει απόλυτα τη σοφή πρόταση, που έκανε χθες ο Πρόεδρος της Βουλής, ακριβώς να δοθεί χρόνος για να υπάρξει συζήτηση. Εγώ οφείλω να απαντήσω στον κ. Βορίδη, που μου έκανε την τιμή να αναφερθεί. Έτσι, έχω τα δικά μου πέντε λεπτά δημοσιότητας, που ίσως εννοώ τη χρειάζομαι. Εννοώ ότι δεν είμαι ευρύτερα γνωστός. Λοιπόν, αναφερθήκατε στις συμπληρωματικές συμβάσεις. Έχετε απόλυτο δίκιο. Θέλετε να μιλήσουμε αυτή τη στιγμή για την ιστορία του «ΑΚΡΟΠΟΛ», από τότε που αποκτήθηκε, μέχρι το πώς φτάσαμε μέχρι σήμερα; Δεν το έκανα αυτό στην τοποθέτησή μου. Είναι άλλο το ζήτημα που συζητάμε αυτή τη στιγμή. Το ζήτημα του «ΑΚΡΟΠΟλ» είναι μια πολύ δύσκολη ιστορία που έχει πολλές ρίζες στο Υπουργείο, σχετικά με το πώς έχει φτάσει το έργο ως εδώ που έχει φτάσει. Αυτό στο οποίο θα ήθελα να αναφερθώ κυρίως, είναι το εξής: Ποτέ δεν είπα ότι τα εκατό χιλιάδες ευρώ είναι λίγα. Για εμένα και για όλη την Κυβέρνηση και το ένα ευρώ δημόσιο χρήμα έχει αξία. Αυτό που είπα είναι ότι οι υπηρεσίες είπαν ότι είναι κάτω από το 15% της αρχικής σύμβασης, είναι κάτω από το ένα εκατομμύριο, που προβλέπεται υποχρεωτικός προσυμβατικός έλεγχος από το Ελεγκτικό Συνέδριο για τις κύριες συμβάσεις και προχώρησαν σε πληρωμή, χωρίς να εισηγηθούν έλεγχο της συμπληρωματικής σύμβασης. Στην ουσία, μ' αυτόν τον τρόπο μάς δικαιολόγησαν την παραδρομή τους. Το διακύβευμα γι' αυτήν την τροπολογία είναι ότι αν δεν γίνει αυτή η τροπολογία και τα πέντε εκατομμύρια ευρώ που έχει πληρωθεί αυτό το έργο δεν θα έλθουν από ΕΣΠΑ, θα βαρύνουν το εθνικό ΠΔΕ και άρα έρχεται η στιγμή, που ένας πολιτικός πρέπει να πάρει μια απόφαση. Πάντως, θα πω ότι αυτή η πολιτική ηγεσία δεν έχει διστάσει να δείξει τη στάση της απέναντι σε διάφορους αναδόχους. Πριν από λίγο, κηρύξαμε έκπτωτο έναν ανάδοχο σ' ένα μεγάλο ψηφιακό έργο του Υπουργείου, γιατί εκεί πραγματικά ήταν έτσι τα πράγματα. Ευχαριστώ πολύ.
Ευχαριστώ, κύριε Υπουργέ. Ο κ. Άδωνις Γεωργιάδης έχει τον λόγο.
Κύριε Υφυπουργέ, θα ξεκινήσω με εσάς. Θα ήθελα να σας δώσω κι εγώ τα δικά μου πέντε λεπτά δημοσιότητας. Είστε συμπαθέστατος και σε κάθε περίπτωση, σάς εύχομαι καλή θητεία. Εδώ δεν συζητάμε για το αν σας κατηγορούμε για διαφθορά γι' αυτήν την τροπολογία. Δεν σας κατηγορούμε για διαφθορά γι' αυτήν την τροπολογία. Το θέμα που έθεσε η Νέα Δημοκρατία και θέτω κι εγώ είναι άλλο. Όλα αυτά τα ωραία, που τώρα μας είπατε, δεν τα ξέρατε τρεις εβδομάδες πριν; Εάν τα ξέρατε τρεις εβδομάδες πριν, θα μπορούσατε να είχατε ακολουθήσει την κανονική κοινοβουλευτική διαδικασία, να είχε έλθει αυτή η τροπολογία στις επιτροπές, να έχουμε τον χρόνο κι εμείς να ελέγξουμε περί τίνος ακριβώς πρόκειται, να καλέσουμε την υπηρεσία, αν θέλαμε, για να μας πει γιατί κάνουν αυτήν την παραδρομή και να είμαστε όλοι καθαροί και ωραίοι μεταξύ μας και να πάμε για Χριστούγεννα χωρίς να χρειάζεται να χάνουμε αυτόν τον χρόνο. Αυτό συζητήσαμε, δηλαδή το γιατί έπρεπε να έλθει έτσι. Προφανώς, τα εκατό χιλιάρικα δεν είναι λίγα. Θα σας πω μόνο ότι για ενδεχόμενη ζημία εκατό και κάτι χιλιάρικα για εμένα, με ψάχνατε δύο χρόνια με την εξεταστική επιτροπή της Βουλής. Άρα, αν ήθελα να το πάω έτσι, θα σας έψαχνα για δύο χρόνια. Δεν λέω αυτό. Λέω, όμως: Δεν θα ήταν πολύ καλύτερο, κύριε Υπουργέ, τώρα που ξεκινάτε αυτήν την προσπάθεια στην Κυβέρνηση, να προσέχετε να μην έρχεστε έτσι; Διότι κοιτάξτε ποιο είναι το άσχημο. Το φέρνετε την τελευταία μέρα, πριν κλείσει η Βουλή για Χριστούγεννα και είπατε ότι ήταν πολύ καλή η πρωτοβουλία του Προέδρου της Βουλής να δώσει χρόνο να συζητήσουμε. Αν μου επιτρέπετε, δεν ήταν πρωτοβουλία της Κυβέρνησης. Η Κυβέρνηση το έφερε, για να μη συζητήσουμε, άλλο αν είδε τη φασαρία ο Πρόεδρος της Βουλής και είπε να συζητήσουμε. Η δική σας πρόθεση ήταν να μη συζητήσουμε, γιατί αν θέλατε να συζητήσουμε, δεν θα το φέρνατε μια ώρα πριν κλείσει η Βουλή για Χριστούγεννα. Πάω λίγο στην κ. Ξενογιαννακοπούλου. Μένω έκπληκτος με όσα είπατε. Είστε πολύ έμπειρη πολιτικός, έχετε κάνει Υπουργός πολλές φορές και με την κυβέρνηση του ΠΑΣΟΚ στο παρελθόν και τώρα με την Κυβέρνηση του ΣΥΡΙΖΑ και τι ήλθατε να μας πείτε; Ότι λόγω ενός νόμου για το «πόθεν έσχες», που ψήφισε η Βουλή πάνω από έναν μήνα πριν - προσέξτε το αυτό - σας γεννήθηκε σήμερα η επείγουσα υποχρέωση να φέρετε τροπολογία κι εσείς την ώρα που κλείνουμε για τα Χριστούγεννα. Προσέξτε: Επείγουσα υποχρέωση σε μία αρμοδιότητα, για την οποία την ίδια μέρα δώσατε παράταση τρεις μήνες. Δηλαδή, είχατε τόσο επείγουσα υποχρέωση να προσπεράσετε κι εσείς όλες τις διαδικασίες σε κάτι που ήταν επείγον και ταυτόχρονα τού δώσατε και παράταση. Κυρία Υπουργέ, με συγχωρείτε, αλλά αυτό αντιβαίνει όλους τους κανόνες της λογικής. Ή ήταν επείγον γιατί την πρώτη του χρόνου έπρεπε να εφαρμοστεί, άρα τι να κάνουμε, το καταλάβαμε, αργήσαμε, λάθος, πάμε να προλάβουμε τη Βουλή, ή δεν είναι επείγον και του κάνουμε παράταση. Να είναι ταυτόχρονα και επείγον και παράταση, αυτό, κύριε Πρόεδρε, μόνο ο ΣΥΡΙΖΑ, κανένας άλλος! Η εφαρμογή του «πόθεν έσχες» δεν ξέρετε ότι χθες πήρε παράταση τρεις μήνες; Μας είπατε ότι λόγω του νόμου για το «πόθεν έσχες», που πήρε η κ. Παπασπύρου την αρμοδιότητα, είχατε το επείγον της διαδικασίας και σας λέω ότι τη μέρα που φέρνετε το επείγον, την ίδια μέρα προτείνατε και ψηφίζετε και παράταση. Άρα κάνετε …
Οι αποσπάσεις θέλουν χρόνο.
Κυρία Υπουργέ, εάν υποτεθεί ότι οι αποσπάσεις ήταν είκοσι πέντε με τριάντα μέρες, είναι παραπάνω από τριάντα μέρες που ψηφίστηκε ο νόμος για το «πόθεν έσχες», που έδωσε αυτήν την αρμοδιότητα στην κ. Παπασπύρου. Εάν κι εσείς ακολουθούσατε την κανονική κοινοβουλευτική διαδικασία - επαναλαμβάνω ότι είστε και παλαιά κοινοβουλευτικός με το ΠΑΣΟΚ και άρα τα ξέρετε - θα μπορούσατε να είχατε δείξει σεβασμό στο Κοινοβούλιο και όχι να μας τη φέρνετε την ώρα που κλείνουμε για Χριστούγεννα. Εσείς ειδικά, μένω έκπληκτος, κύριε Πρόεδρε, και αυτό λαμβάνει και τον χαρακτήρα επί προσωπικού. Πώς κάνετε τέτοιο ρουσφέτι εύκολο στην κ. Παπασπύρου; Η κ. Παπασπύρου, που είναι πλήρως αποτυχημένη Επιθεωρήτρια Δημόσιας Διοικήσεως ή μάλλον δεν είναι επιθεωρήτρια, αλλά είναι κομματικό όργανο του ΣΥΡΙΖΑ, εξέθεσε και εσάς προσωπικά με τις καταθέσεις της στην εξεταστική επιτροπή της Βουλής όπου σας κατηγόρησε κι εσάς για τη θητεία σας για 45 εκατομμύρια έλλειμμα στο ΚΕΕΛΠΝΟ. Εάν είναι τόσο καλή η Επιθεωρήτρια κ. Παπασπύρου και πρέπει να της κάνετε και προσλήψεις και αποσπάσεις ρουσφετολογικές και επείγουσες, τουλάχιστον να μας πείτε: Έχει δίκιο η κ. Παπασπύρου με τον κ. Πολάκη που κατηγορούσαν και τη δική σας θητεία; Γιατί μόνο για τη δική μου άκουσα. Για τη δική σας δεν άκουσα τίποτα. Ένα περίεργο πράγμα. Όσο για εμένα, κύριε Πρόεδρε, υποτίθεται ότι είχα δεκατρία στη θητεία μου. Δεν υπάρχει έλλειμμα. Ούτε η κ. Ξενογιαννακοπούλου είχε έλλειμμα, ούτε εγώ. Μηδέν είναι το έλλειμμα. Είναι ανύπαρκτο. Είναι στο μυαλό του Πολάκη μόνο. Όμως μου κάνει εντύπωση που η κ. Ξενογιαννακοπούλου δεν έχει αισθανθεί την ανάγκη να απαντήσει! Είχατε έλλειμμα 45 εκατομμύρια; Τα φάγατε; Τι κάνατε; Της κάνετε και ρουσφέτι, αφού σας έχει κάνει όλα αυτά; Μόνο εσείς, μόνο το ΠΑΣΟΚ! Πηγαίνω τώρα στον κ. Βίτσα και θα κλείσω. Ακούστε, κύριε Βίτσα. Εδώ, στην Ελλάδα και στην Ευρώπη, γίνεται ο κακός χαμός. Έχει επέμβει η OLAF για να ελέγξει τα κονδύλια και στο πρώτο προπόρισμά της λέει ότι έχουν διαπιστωθεί ατασθαλίες στην Ελλάδα στη διαχείριση των χρημάτων για το προσφυγικό ζήτημα και παράβαση διαδικασιών. Πού; Πάμε, λοιπόν, στο που.
Έχει πει η OLAF τέτοιο πράγμα;
Σε ένα θέμα που η Ελλάδα συζητάει τόσο πολύ έντονα, για το αν όντως έχουν φαγωθεί λεφτά, έρχεστε εσείς, κύριε Βίτσα, και νομοθετείτε με επείγουσα τροπολογία χριστουγεννιάτικα; Με συγχωρείτε. Έχετε κάτι να κρύψετε; Γιατί το φέρατε κοντά στις 24 Δεκεμβρίου; Γιατί δεν το φέρνατε έναν μήνα πριν, να πάνε στην επιτροπή μία - μία οι τροπολογίες, να δούμε για ποια εταιρεία πρόκειται, ποιος πήρε τα λεφτά; Μιλάω γενικώς για την Κυβέρνησή σας. Γιατί επιλέγετε ξαφνικά, μία ώρα πριν κλείσει χθες η συνεδρίαση, πριν κλείσει η Βουλή για τα Χριστούγεννα, να φέρνετε τροπολογίες νομιμοποιήσεως δαπανών που αφορούν το προσφυγικό ζήτημα; Δεν έπρεπε να γίνει αυτό. Κυρίες και κύριοι συνάδελφοι του ΣΥΡΙΖΑ, για να κλείσω, έχουμε κι εμείς οι Βουλευτές ευθύνη και αυτό είναι το μεγαλύτερο ζητούμενο. Άκουσα και τον κ. Βούτση, τον οποίο εγώ συμπαθώ, αλλά να πάμε λίγο στον πραγματικό κόσμο. Εάν ήταν εδώ, κύριε Πρόεδρε, η Ζωή Κωνσταντοπούλου Πρόεδρος, θα τολμούσε αυτή η Κυβέρνηση να φέρει αυτές τις τροπολογίες χθες μ' ένα καροτσάκι, τόσα έγγραφα; Η απάντηση είναι πως όχι, γιατί όταν πήγαν να το κάνουν - για να είμαστε δίκαιοι με την κ. Κωνσταντοπούλου - γινόταν χαμός στην Έδρα και τα έκοβε αυτά. Αυτό έγινε χθες. Ήλθε ένα καρότσι για να τις κουβαλήσουν! Για να μην κοροϊδευόμαστε, λέτε ότι μας δώσατε χρόνο μέχρι σήμερα για να τις μελετήσουμε. Υπάρχει περίπτωση να έχουμε πραγματικά ελέγξει τι είναι όλες αυτές οι δαπάνες; Αυτές οι δαπάνες που φέρνετε και νομιμοποιείτε, πρέπει κανονικά να ερευνηθούν μία προς μία. Ούτε εμείς μπορούμε να ξέρουμε ακριβώς τι είναι, ούτε οι συνάδελφοι που θα ψηφίσουν ξέρουν τι ψηφίζουν. Άρα φυσικά και εδώ μπορούν χιλιάδες λαμογιές - να το πω πολύ απλά - να κρύβονται από πίσω. Γιατί, λοιπόν, αφήνουμε αυτήν την εικόνα και δεν πηγαίνουμε στη συνήθη κοινοβουλευτική διαδικασία, να τις βλέπουμε με την ηρεμία μας μία προς μία, ώστε αν έχει κάποιος μία αμφιβολία, να την ελέγξει, «καθαρός ουρανός αστραπές δεν φοβάται» και να είμαστε όλοι αγαπημένοι; Το μεγάλο ερώτημα, λοιπόν, παραμένει: Γιατί επιλέξατε την τελευταία μέρα που έκλεινε το Κοινοβούλιο για να νομιμοποιήσετε όλες αυτές τις δαπάνες; Γιατί δεν ακολουθήσατε την κανονική διαδικασία; Ευχαριστώ πάρα πολύ.
Ευχαριστούμε, κύριε συνάδελφε.
Κύριε Πρόεδρε, θα ήθελα τον λόγο.
Προφανώς η κυρία Υπουργός θέλει τον λόγο. Ο κ. Γεωργιάδης αναφέρθηκε σ' αυτήν δύο - τρεις φορές, οπότε η κυρία Υπουργός θέλει να μιλήσει. Ορίστε, κυρία Υπουργέ.
Ευχαριστώ, κύριε Πρόεδρε. Κατ' αρχάς θέλω να πω ότι βρισκόμαστε σήμερα εδώ ακριβώς γιατί σεβόμαστε το Κοινοβούλιο, και νομίζω ότι το σέβεται ο κάθε συνάδελφος που είναι εδώ. Σίγουρα, όμως, δεν αποτελεί σεβασμό στους θεσμούς και στη θεσμική λειτουργία το να λέμε ότι μια τροπολογία είναι ρουσφέτι για έναν θεσμό. Θέλω να είμαι σαφής. Ως Υπουργός Διοικητικής Ανασυγκρότησης, που έχω την ευρύτερη εποπτεία για τους θεσμούς και τους φορείς του δημοσίου, όταν η Γενική Επιθεωρήτρια Δημόσιας Διοίκησης ως θεσμός έχει αυτήν τη στιγμή αυξημένες αρμοδιότητες από την ευρωπαϊκή και την ελληνική νομοθεσία, όταν το ίδιο το Κοινοβούλιο έχει αναγνωρίσει και έχει ενισχύσει αυτήν τη λειτουργία, θεωρώ ότι τέτοιοι ισχυρισμοί προσβάλλουν θεσμικά και τον θεσμό του Γενικού Επιθεωρητή Δημόσιας Διοίκησης και το ίδιο το Κοινοβούλιο, το οποίο προσδίδει τις αρμοδιότητες. Επομένως, κύριε Γεωργιάδη, φαντάζομαι ότι δεν το εννοούσατε με αυτόν τον τρόπο, όταν αναφέρεστε σε τροπολογίες - ρουσφέτια. Είναι τροπολογίες που μας επιβάλλει και η ευρωπαϊκή νομοθεσία, γιατί πρέπει να λειτουργήσει ο Ευρωπαίος εισαγγελέας. Όσον αφορά το «πόθεν έσχες», επειδή ο κ. Βορίδης μίλησε για προσλήψεις, προσλήψεις δεν υπάρχουν, είναι όλες αποσπάσεις και πρέπει να γίνει η προβλεπόμενη διαδικασία όσον αφορά τις αποσπάσεις. Επειδή, δε, αναφερθήκατε στην κοινοβουλευτική μου εμπειρία και φυσικά και στην υπουργική μου θητεία, πρέπει να σας πω ότι προσωπικά είμαι περήφανη για την περίοδο που ήμουν Υπουργός, από όποια Υπουργεία πέρασα. Νομίζω ότι αυτό αναγνωρίστηκε και από την ίδια την εξεταστική επιτροπή της Βουλής για την υγεία, γιατί δεν είδα σε κανένα πόρισμα κανενός κόμματος να ειπωθεί κάτι διαφορετικό. Από τη δική μου την πλευρά ίσα - ίσα εξοικονόμησα 80 εκατομμύρια ευρώ τότε, γιατί, όπως ξέρετε, ακύρωσα δώδεκα εκατομμύρια εμβόλια, όπως κρίναμε για τη δημόσια υγεία και το δημόσιο συμφέρον. Δεν συνηθίζω ποτέ να πολιτεύομαι με προσωπικές αιχμές. Πολιτικά απαντώ και θεωρώ ότι για τη δική μου στάση, τουλάχιστον, δεν έχω να προσθέσω κάτι άλλο. Ευχαριστώ πάρα πολύ.
Ευχαριστώ, κυρία Υπουργέ.
Κύριε Πρόεδρε, θα ήθελα τον λόγο για δευτερόλεπτα.
Κύριε Γεωργιάδη, ορίστε, έχετε τον λόγο για μερικά δευτερόλεπτα.
Κυρία Υπουργέ, δεν είχα καμμία προσωπική αιχμή για τη θητεία σας. Το αντίθετο. Σας είπα ότι δεν υπήρχε ούτε ένα ευρώ έλλειμμα, το αντίθετο από ό,τι λέγανε. Αυτό επεσήμανα.
Ο συνάδελφος κ. Σταμάτης είναι ο τελευταίος ομιλητής και θα κλείσει τη συζήτηση ο Υπουργός.
Και οι Κοινοβουλευτικοί Εκπρόσωποι!
Και οι Κοινοβουλευτικοί Εκπρόσωποι!
Κύριοι συνάδελφοι, συνεννοηθήκαμε. Μισό λεπτό, αφήστε να σας πω δυο λόγια. Το Προεδρείο συνεννοήθηκε και είχαμε από χθες συνεννοηθεί. Μην κάνετε πως απορείτε τώρα. Τα ξέρετε αυτά. Το αν γέννησε η συζήτηση ενδιαφέρον να πάρετε τον λόγο, να το δούμε, αλλά έχουμε συνεννοηθεί. Ξέρετε πόσος κόσμος περιμένει να φύγει και από τους υπαλλήλους της Βουλής; Το ξέρετε πολύ καλά.
Κύριε Πρόεδρε, είμαστε σε μια κοινοβουλευτική διαδικασία. Προκληθήκαμε από τους συναδέλφους να έρθουμε και σήμερα στη συζήτηση.
Κατ' αρχάς, το ότι κάποιοι θέλουν να φύγουν για Χριστούγεννα δεν σημαίνει ότι το κάνουν για να σας κόψουν τη δυνατότητα να μιλήσετε. Μέσα σε ένα πλαίσιο συναδελφικής αλληλεγγύης το είπα αυτό και το ξέρετε πολύ καλά.
Κύριε Πρόεδρε, είναι κατανοητό. Οι εκπρόσωποι, όμως, κομμάτων που απουσιάζουν σήμερα, προξένησαν αυτή τη σημερινή συζήτηση - και καλώς έγινε - , για να μιλήσουμε για τις τροπολογίες και πρέπει να τοποθετηθούμε.
Συμφωνούμε όλοι.
Κύριε Πρόεδρε, θέλω τον λόγο επί προσωπικού για ένα θέμα.
Μισό λεπτό. Ποιοι συνάδελφοι θέλουν τον λόγο; Ο κ. Μηταράκης, ο κ. Πάλλης και ο κ. Θεοχαρόπουλος από τους κοινοβουλευτικούς και προηγείται ο κ. Σταμάτης. Κύριε Βίτσα, έχετε τώρα τον λόγο για ένα λεπτό.
Προφανώς, ο κ. Γεωργιάδης ήρθε για να πει κάτι, αλλά απροετοίμαστος. Τι να κάνουμε τώρα, κ. Γεωργιάδη; Είπατε ότι έφερα μία ώρα πριν τροπολογία - φαντάζομαι ότι εννοείτε χθες - , η οποία «νομιμοποιεί» - μέσα σε εισαγωγικά, για εμένα - κάποιες δαπάνες και δεν προσέξατε ότι αυτό το άρθρο είναι στο σώμα του νομοσχεδίου, δηλαδή συζητήθηκε και στην επιτροπή και συζητήθηκε κανονικότατα και τώρα. Τα άλλα, όταν έρθει η ώρα. Εγώ σας καλώ να είστε πιο προσεκτικός, όταν λέτε αυτά τα πράγματα.
Κύριε Σταμάτη, έχετε τον λόγο.
Η ιδιομορφία που παρουσιάζεται στη σημερινή συζήτηση δεν είναι το γεγονός των τροπολογιών που έρχονται στο τέλος του χρόνου, είναι δύο άλλα πράγματα. Το πρώτο είναι ότι εδώ υπάρχει μία τεράστια διαφορά με τις προηγούμενες, διότι δεν υπήρχε σε πολλές από τις τροπολογίες ο χρόνος καν να τις διαβάσουμε, πολύ δε περισσότερο όταν υπήρχαν τροπολογίες και υπάρχουν τροπολογίες που θα χρειαστεί και λογιστή να χρησιμοποιήσουμε για να διακριβώσουμε την ακρίβεια του περιεχομένου. Το δεύτερο, που διαφοροποιεί, είναι ότι υπάρχει μία θρασύτητα εκ μέρους της Κυβέρνησης και των Βουλευτών της. Αντί να έρθουν εδώ και να πουν ότι αντιμετωπίζουμε μία έκτακτη ανάγκη, μας προκαλούν και μας προκαλούν να θυμηθούμε τη δική τους συμπεριφορά. Και για όσους συναδέλφους αγνοούν, θα ήθελα τους θυμίσω κάτι. Τον Δεκέμβρη του 2013 είχαμε μια επείγουσα τροπολογία, κλείνοντας ο χρόνος, να ενισχύσουμε με 1.000.000 ευρώ τους εργαζόμενους στα ναυπηγεία, που είχαν μείνει επί μήνες απλήρωτοι, για να κάνουν Χριστούγεννα και την καταψηφίσατε. Και έρχεστε τώρα εδώ εσείς να μας βάλετε προ των ευθυνών μας; Και αντιμετωπίζετε ένα κόμμα που δεν είναι σαν εσάς, που όταν θεωρεί κάτι σωστό, το ψηφίζει. Πείτε μου ένα νομοσχέδιο, μία τροπολογία, μία διάταξη που όσο ήμασταν Κυβέρνηση την ψηφίσατε. Δεν τολμάτε! Γι' αυτό κατεβάστε τους τόνους και πάψε νουθετείτε εμάς. Εσείς είστε εκείνοι που χρειάζεστε νουθεσίες. Ας πάμε τώρα και στο πραγματικό σκέλος. Τι είναι το κατεπείγον; Ας δούμε τι δεν είναι κάτι επείγον. Δεν είναι κατεπείγουσα η αβελτηρία Υπουργών ή υπηρεσιών των Υπουργείων να καταθέτουν τελευταία στιγμή κάτι που έπρεπε και μπορούσαν πιο μπροστά να το έχουν κάνει. Και δεν είναι επίσης, κατεπείγουσα η ανάγκη, όταν πρόκειται να θεσμοθετηθούν μέτρα που μπορούν να πάνε και την άλλη χρονιά. Σας ανέφεραν οι συνάδελφοι πολλά παραδείγματα. Γιατί το λέω αυτό; Διότι εδώ θα μπορούσαμε και εμείς να πούμε: Ναι, αυτές τις διατάξεις τις κρίνουμε ως κατεπείγουσες, αντιλαμβανόμαστε την ανάγκη και τις ψηφίζουμε, γιατί εμείς δεν είμαστε ΣΥΡΙΖΑ.Εσείς έρχεστε κατάμουτρα και μας λέτε εν ψυχρώ και αβλεπεί ψηφίστε αυτά. Όχι, δεν θα τα ψηφίσουμε! Επίσης, μου προξένησε μεγάλη εντύπωση ένα άλλο θέμα. Πριν από τρία χρόνια, υπήρξε μια «βιομηχανία» ΠΝΠ. Φέτος δεν το βλέπω αυτό. Όμως η ΠΝΠ είναι προβλεπόμενη διαδικασία από το Σύνταγμα. Θα μπορούσατε να κάνετε χρήση διατάξεων που οπωσδήποτε θα έπρεπε να ρυθμιστούν έως ότου έρθουν στη Βουλή για να νομοθετηθούν, να εγκριθούν από τη Βουλή. Γιατί δεν κάνατε χρήση τέτοιων κατεπειγουσών περιπτώσεων; Μήπως τις πήγατε στον Πρόεδρο της Δημοκρατίας και αρνήθηκε; Γιατί έπρεπε εκείνος αναλάβει το βάρος της ευθύνης να κρίνει τις διατάξεις αυτές κατεπείγουσες. Δεν πήγατε. Γιατί; Είναι ένα ερώτημα που πρέπει να απαντήσετε. Επίσης θα πρέπει να σας ρωτήσω, κύριε Υπουργέ. Πριν από λίγο ο κ. Βαρβιτσιώτης μίλησε για αυτήν τη δραματική επιστολή ενός νέου δεκαέξι ετών. Είναι ένα θέμα που πρέπει να μας προβληματίσει όλους. Εσείς ως Κυβέρνηση αναλάβετε την ευθύνη εδώ και τέσσερα χρόνια να αντιμετωπίσετε το θέμα αυτών των ανθρώπων με τρόπο τουλάχιστον ανθρώπινο. Εσείς φωνάζετε και διαμαρτυρόταν γιατί είχε χαλάσει ένα air condition στην Αμυγδαλέζα. Και σήμερα φτάνουμε σε αυτές τις δραματικές διαπιστώσεις και κραυγές αγωνίας και απελπισίας ανθρώπων, όπως έχουμε πληροφορηθεί για καταγγελίες βιασμών. Βλέπουμε φόνους, βλέπουμε εκβιασμούς. Και ρωτώ εσάς, κύριε Υπουργέ, γιατί εσείς το είπατε: Η κατάσταση, λέτε, στα hot spots είναι οριακή. Τι είναι οριακή; Για οριοθετήστε μας τι είναι το οριακό; Πόσοι φόνοι πρέπει να γίνουν; Πόσοι βιασμοί πρέπει να γίνουν για να έχουν ξεφύγει από το οριακό; Είναι δυνατόν να μην υπάρχει και να μην εφαρμόζεται ο ελληνικός νόμος; Είναι δυνατόν να ακούμε όλα αυτά τα φρικτά πράγματα και να γινόμαστε διεθνώς ρεζίλι και να περιμένουμε να μας οριοθετήσετε τι είναι οριακή κατάσταση, πού τα όρια, αν τα έχουμε ξεπεράσει ή όχι; Για να δούμε εδώ και ένα τμήμα των δαπανών που αφορά νομιμοποίηση δαπανών παρελθόντων ετών και για τη σίτιση και για διάφορα άλλα πράγματα. Επί τόσα χρόνια αυτές οι δαπάνες δεν έχουν νομιμοποιηθεί; Γιατί δεν δίνετε στη Βουλή το δικαίωμα να τις συζητήσουμε μια - μια, να δούμε εάν αληθεύουν οι καταγγελίες που κατά καιρούς έχουν δει το φως της δημοσιότητας για κατασπατάληση ή για συγκεκριμένη επιλήψιμη συμπεριφορά αναδοχής εκτελέσεως κάποιων έργων ή υπηρεσιών; Δεν έχουμε τέτοιο δικαίωμα. Και κλείνοντας - πριν από λίγο έβλεπα τον Υπουργό Δικαιοσύνης, κάπου εδώ θα είναι θα το ακούσει - ήθελα να πω ότι χθες με έκπληξη διάβασα μία καταγγελία του κ. Κοτζιά, ο οποίος λέει ότι μόλις καταψήφισε τις δαπάνες των μυστικών κονδυλίων μετά από λίγες ώρες - τις δαπάνες των Υπουργείων Άμυνας, Εσωτερικών και ιδιαίτερα της ΕΥΠ - , δέχθηκε απειλητικά τηλεφωνήματα και απειλές κατά της ζωής του. Σε αυτό δεν πρέπει να πάρουμε θέση; Δεν πρέπει να πάρετε θέση εσείς; Να μας πείτε τι έγινε, είναι κατεπείγουσα η περίπτωση. Δεν μπορεί να την περνάμε έτσι. Ποιοι απείλησαν; Γιατί ο κ. Κοτζιάς θεώρησε απαραίτητο να διευκρινίσει δύο Υπουργεία και να καταλήξει ιδιαίτερα στην ΕΥΠ. Τι υπαινίσσεται; Προσέξτε. Η άσκηση εξουσίας είτε κοινοβουλευτικής είτε εκτελεστικής δεν είναι προνόμιο αυτού που την ασκεί, είναι υποχρέωση με βάση το Σύνταγμα και ο Υπουργός πρέπει να μιλάει και ο Βουλευτής όταν κάνει τέτοιες καταγγελίες.
Ευχαριστώ, κύριε συνάδελφε.
Κύριε Πρόεδρε, θα ήθελα τον λόγο.
Κύριε Γεωργιάδη, ειλικρινά πέστε μου τι θέλετε; Γιατί θέλετε τον λόγο;
Θα ήθελα τον λόγο επί προσωπικού προφανώς.
Επί προσωπικού;
Βέβαια. Δεν ακούσατε τι είπε ο κ. Βίτσας; Είπε ότι πρέπει να έρχομαι πιο καλά προετοιμασμένος, κ.λπ.. Το είπε ονομαστικά σε εμένα. Πιο προσωπικό υπάρχει;
Ορίστε, έχετε τον λόγο.
Κύριε Βίτσα, ακούστε. Δεν το έχω κρύψει ποτέ ότι μου είστε πολύ συμπαθής. Έχω τέτοια περίεργα γούστα. Οφείλω, όμως, να σας πω ότι όταν κάτι μου λέτε, πρέπει εσείς να είστε πάρα πολύ προσεκτικός. Εγώ δεν αναφέρθηκα στο άρθρο του νομοσχεδίου. Αν ήθελα να αναφερθώ στο άρθρο του νομοσχεδίου, θα ερχόμουν να μιλήσω χθες όπου μιλήσαμε επί του νομοσχεδίου. Σήμερα μιλάμε για τις τροπολογίες. Σας ερωτώ, λοιπόν, σε αυτήν εδώ την τροπολογία, την τροπολογία - προσθήκη στο σχέδιο νόμου του Υπουργείου Μεταναστευτικής Πολιτικής με τίτλο: «Επείγουσες ρυθμίσεις αρμοδιότητας Υπουργείου Μεταναστευτικής Πολιτικής» που αφορά στη νομιμοποίηση των δαπανών του Υπουργείου Εθνικής Άμυνας, αυτός ο Βίτσας, ο Υπουργός Μεταναστευτικής Πολιτικής που γράφει εδώ, είναι δική σας υπογραφή ή άλλος Βίτσας είναι; Δική σας είναι; Πάρτε την, λοιπόν στα Πρακτικά σε αυτήν αναφέρομαι. Σε αυτήν αναφερόμουν. [[Στο σημείο αυτό ο Βουλευτής κ. Σπυρίδων - Άδωνις Γεωργιάδης καταθέτει για τα Πρακτικά την προαναφερθείσα τροπολογία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ήμουν εξαιρετικά προετοιμασμένος. Εσείς μάλλον κάποιον πανικό πάθατε. Άρα, λοιπόν, τροπολογία κατεπείγουσα φέρατε για να νομιμοποιήσετε δαπάνες εκ των υστέρων. Μέσα η έκθεση του Γενικού Λογιστηρίου του Κράτους λέει «άγνωστο το κόστος» μάλιστα. Θα δούμε πώς θα πληρωθούν και από πού. Αυτό λέει το Γενικό Λογιστήριο στην έκθεση από πίσω και μια χαρά έχει υπογραφή Βίτσα. Άρα, παρακαλώ πολύ, τουλάχιστον το προσωπικό ότι δεν ήμουν καλά προετοιμασμένος να το πάρετε πίσω. Ευχαριστώ πολύ.
Κύριε Πρόεδρε, θα ήθελα τον λόγο.
Ωραία, έχετε τον λόγο για ένα λεπτό.
Λοιπόν, κύριε Γεωργιάδη, κάποιος πρέπει να είναι εξαιρετικά αφελής για να σας πιστέψει τώρα ότι αυτό στο οποίο αναφερθήκατε ήταν η τροπολογία του Υπουργείου Εθνικής Άμυνας, η οποία ήρθε χθες το πρωί και όχι μια ώρα πριν τελειώσει η συζήτηση. Δεν ξέρω ποιες άλλες υπογραφές εκτός του Υπουργείου Εθνικής Άμυνας και εμένα είναι. Νομίζω ότι πρέπει να είναι και του Υπουργείου Οικονομικών ή κάτι τέτοιο. Και όμως και πάλι και άλλη μια φορά, επειδή είπατε και εσείς και άλλος συνάδελφος, να μην πιάσουμε τα προσωπικά....
Εγώ θα ήθελα τον λόγο επί προσωπικού.
Γιατί προτρέχεις αμέσως και λες εσύ; Λέω, λοιπόν το εξής, αυτό το γεγονός πιστοποιεί ότι μιλάμε για τα ποσά του Υπουργείου Εθνικής Άμυνας που αφορούν το προσφυγικό και μόνο. Καταλάβατε; Ευχαριστώ πολύ.
Ευχαριστώ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθητές και μαθήτριες και τρεις εκπαιδευτικοί συνοδοί τους από το 1ο Γυμνάσιο Καλαμάτας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο συνάδελφος κ. Πάλλης.
Απλά θα αναφέρω ότι για το νομοσχέδιο το ίδιο δεν θα τοποθετηθώ, άλλωστε θα τοποθετηθεί ο κύριος Υπουργός αμέσως μετά. Επομένως, θέλω να κάνω σύντομα κάποιες αναφορές, κύριε Πρόεδρε, γι' αυτά που ακούστηκαν και τη σημερινή μέρα. Προφανώς αποδεχθήκαμε χθες τη σημερινή συζήτηση προκειμένου να συζητηθούν τροπολογίες, που κάποιες κατατέθηκαν λίγο αργότερα στη διάρκεια της ημέρας. Συνάδελφοι έκαναν τοποθετήσεις από την αρχή της ημέρας περί νομοσχεδίου - πλυντηρίου. Προφανώς αποδεχθήκαμε την πρόταση του Προέδρου της Βουλής, τον οποίο οφείλω και εγώ να υπερασπιστώ για τη συνολική του στάση και να καταθέσω και τη δική μου ένσταση για το προσβλητικό τρόπο για τον οποίο ο εισηγητής της Αξιωματικής Αντιπολίτευσης αναφέρθηκε σε εκείνον, σε μια συνέχεια επιθέσεων στον Πρόεδρο της Βουλής χρησιμοποιώντας την κομματική του ταυτότητα, παρόλο που κυρίως η στάση του έχει να κάνει με το θεσμικό του ρόλο και όχι με τον κομματικό ρόλο. Από εκεί και πέρα, παρατηρήθηκε από τους περισσότερους των ομιλητών - θα αναφέρω ονομαστικά τον κ. Καρρά, ο οποίος τοποθετήθηκε πάνω στο πνεύμα της σημερινής μας συζήτησης επί κάποιων τροπολογιών - ότι ήταν μια υποκρισία η όλη η διαδικασία η χθεσινή, προσχηματική φασαρία προκειμένου ελάχιστοι τελικά συνάδελφοι της Αντιπολίτευσης να έρθουν να τοποθετηθούν στημένα επί του συνόλου σε μια copy - paste τοποθέτηση, κάποιοι μαζί με τη χθεσινή τους τοποθέτηση, μάλλον με μόνο δρόμο την προσωπική τους προβολή, γιατί βλέπουν εκλογές μπροστά τους. Χαρακτηριστικά, ο εισηγητής της Νέας Δημοκρατίας μίλησε ενάμισι λεπτό λίγο στην αρχή για τις τροπολογίες, μια σούμα συνολική που μετά άφησε μια οσμή ξεπλύματος συνδεδεμένο λίγο με το προσφυγικό, αλλά τα 25 εκατομμύρια που ανέφερε είναι τακτοποιήσεις ή έχουν να κάνουν με το Υπουργείο Αγροτικής Ανάπτυξης. Και όλοι καταλαβαίνουμε και εξηγήθηκαν χθες από τον αρμόδιο Υπουργό, γιατί πρέπει να περάσει σήμερα αυτή η τροπολογία. Το χθες ήταν σήμερα. Σήμερα μπορεί να είχαν και δράση στην κοινωνία, αλλά δε σας ενδιέφερε αυτό. Ακούστηκαν διάφορα για τροπολογίες που δεν έχουν το χαρακτήρα του επείγοντος, μία κριτική για το Υπουργείο Πολιτισμού. Εγώ θα κάνω κάποιες αναφορές. Στις 21 Δεκεμβρίου 2014, είχαμε αρκετές τροπολογίες. Ήταν τέλος του χρόνου. Δεν ήθελα να μπω σε αυτήν τη διαδικασία, αλλά θα αναγκαστώ να το κάνω. Εγώ δεν ήμουν Βουλευτής τότε, μπορεί ο ΣΥΡΙΖΑ να είχε αποχωρήσει κιόλας από τη συζήτηση. Και γι' αυτό δεχτήκαμε να συνεχιστεί σήμερα η συζήτηση, γιατί σεβόμαστε το Κοινοβούλιο και τις διαδικασίες του. Τροπολογίες. Μία πολύ ωραία τροπολογία, η οποία δεν ήταν προεκλογική, επέτρεπε τη δημοσίευση δημοσκοπήσεων έως και μία μέρα πριν την προσφυγή στις κάλπες, γιατί αυτό ήτανε το κατεπείγον πριν κλείσει η χρονιά! Έπρεπε να περάσει εκείνη την ημέρα. Να θυμίσω δύο άλλες τροπολογίες. Και να με διαψεύσετε αν δεν είναι έτσι. Το Υπουργείο Πολιτισμού - και εγώ θα πω ότι καλά κάνατε εκείνη την ημέρα - ανέθεσε στην Ταινιοθήκη της Ελλάδος τις αρμοδιότητες φύλαξης της κινηματογραφικής κληρονομιάς της χώρας μαζί με το αντίστοιχο ποσό που αντιστοιχεί για αυτό το έργο. Και καλά κάνατε. Γιατί τώρα έρχεστε και κατηγορείτε αδίκως το Υπουργείο Πολιτισμού; Να θυμίσω και μια άλλη τροπολογία πολύ σημαντική και θα κλείσω εδώ. Στις 21 Δεκεμβρίου 2014, ήταν μια τροπολογία που υπερασπίστηκε ο κ. Βαρβιτσιώτης για το Δημοτικό Κοιμητήριο Γλυφάδας και αφορούσε εκχώρηση χώρου του Μετοχικού Ταμείου Αεροπορίας κ.λπ., για να διευθετηθεί λίγο πριν τις γιορτές η χωροθέτηση του Δημοτικού Κοιμητηρίου Γλυφάδας που είχε χωροθετηθεί τότε αλλού, αλλά δεν έχει καμμία σημασία. Υπήρχε επείγον την παραμονή των Χριστουγέννων το Δημοτικό Κοιμητήριο Γλυφάδας να περάσει σε άλλη χρήση. Αυτό το κλίμα που καλλιεργείται και η ένταση, προσβάλουν τις διαδικασίες της Βουλής. Εμείς είμαστε ανοιχτοί και θα είμαστε ανοιχτοί στη συζήτηση επί της ουσίας των θεμάτων. Θεωρώ ότι όλοι οι Υπουργοί τοποθετήθηκαν για τις τροπολογίες και επαρκώς εξηγήθηκε και το επείγον και γιατί ήρθαν σε αυτό το νομοσχέδιο τροπολογίες. Κλείνοντας να σας ευχηθώ καλές γιορτές. Η ξεκούραση θα σας βοηθήσει λίγο και στο πνεύμα σας φαντάζομαι, διότι οι αγωνίες σας για το μέλλον αυτής της Κυβέρνησης θα συνεχίσουν να υπάρχουν. Δεν ξέρω πότε θα γίνουν εκλογές. Βλέπετε εκλογές μπροστά σας. Εδώ θα είμαστε και θα τα κουβεντιάζουμε, αλλά να μπαίνετε στην ουσία. Να αναβαθμίσουμε την εικόνα του Κοινοβουλίου στα μάτια της κοινωνίας και να μη σέρνεστε σε τοποθετήσεις και παραληρήματα - για το προσφυγικό θα απαντήσει ο Υπουργός, δεν θα μιλήσω εγώ γι' αυτό - που σας σέρνει η ακροδεξιά και βλάπτουν τη δημοκρατία και την κοινωνία. Ευχαριστώ πολύ.
Ευχαριστώ πολύ. Τον λόγο έχει ο κ. Μηταράκης.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, να ξεκινήσω με ένα σχόλιο που έκανε μια αγαπητή συνάδελφος από την Πλειοψηφία αναφερόμενη στην κριτική προς τον Πρόεδρο της Βουλής. Είπε ότι γίνεται για λόγους εντυπωσιασμού, ταυτιζόμενη με ακροδεξιά λογική. Θα χαρακτήριζε με τα ίδια λόγια την πρόταση μομφής του ΣΥΡΙΖΑ εναντίον του κ. Ευάγγελου Μεϊμαράκη, τρίτου πολιτειακού παράγοντα της χώρας το 2014 που είχαν ψηφίσει ο ΣΥΡΙΖΑ και η Χρυσή Αυγή; Ο κ. Τσίπρας είχε πει τότε ότι ήταν αναγκαία επιλογή. Κυρίες και κύριοι συνάδελφοι, είναι φανερή η ανικανότητα της Κυβέρνησης να διαχειριστεί τη μεταναστευτική πολιτική. Και το 2015 αλλά και τώρα αδυνατεί να φυλάξει τα σύνορα, αδυνατεί να λειτουργήσει αποτελεσματικά και με διαφάνεια τα ΚΥΤ, αδυνατεί να κάνει διαχωρισμό προσφύγων και μεταναστών, αδυνατεί για λόγους ιδεοληψίας να κάνει επιστροφές στην Τουρκία όσων δεν δικαιούνται βάσει των διεθνών συνθηκών διεθνούς προστασίας. Πρέπει να διασφαλιστεί η μη μόνιμη παραμονή προσφύγων και μεταναστών στις παραμεθόριες περιοχές. Καταψηφίσαμε τα άρθρα 6 και 7, όπου νομιμοποιούν δαπάνες και δίνουν παρεκκλίσεις σε διαδικασίες οικονομικής διαφάνειας. Φαίνεται ότι πολλές δαπάνες εκπέσανε από τα ευρωπαϊκά κονδύλια λόγω του τρόπου με τον οποίο έγινε η διαχείριση και τώρα θα κληθεί να πληρώσει ο Έλληνας φορολογούμενος. Η κύρια αντίδρασή μας χθες ήταν για τον όγκο των τροπολογιών, αλλά όχι μόνο για τον όγκο. Τέσσερις από τις επτά βουλευτικές τροπολογίες και έντεκα από τις είκοσι δύο υπουργικές ήταν εκπρόθεσμες. Η προθεσμία ξέρετε πότε ήταν για να υποβληθούν; Χθες το πρωί στις 10.30΄ ήταν η εμπρόθεσμη προθεσμία. Οι μισές υπουργικές ήρθαν εκπρόθεσμες μέσα στην ημέρα, ώστε να μην προλάβουν να πάνε σε επιτροπή, να μην προλάβουν να ακουστούν οι απόψεις των Βουλευτών, να μην κληθούν φορείς και να μην μπορούμε στην Ολομέλεια με τον κλειστό κατάλογο που υπήρχε χθες να γίνει οποιαδήποτε ουσιαστική συζήτηση. Η Κυβέρνηση αναγκάστηκε χθες - και πρέπει να είναι η πρώτη φορά στη Μεταπολίτευση - να κάνει άρση του κατεπείγοντος μπροστά στη σύσσωμη αντίδραση της Αντιπολίτευσης, γιατί ήμασταν όλοι έτοιμοι να αποχωρήσουμε από την Αίθουσα. Οι τροπολογίες που ήρθαν - ως συνήθως - εμπίπτουν σε τρεις κατηγορίες. Πρώτον, παράταση προθεσμιών εκεί που το κράτος είχε μία υποχρέωση να κάνει κάτι συγκεκριμένο και αδυνατεί να το κάνει. Πολλές από αυτές τις τροπολογίες έχουν σχέση με την οικονομική διαχείριση. Δίνονται παραστάσεις σε Υπουργεία που έπρεπε να δημιουργήσουν Γενικές Διευθύνσεις Οικονομικών, σε Υπουργεία που έπρεπε να έχουν ειδικές διαδικασίες για προμήθειες. Αναφέρθηκε χθες το Υπουργείο Εμπορικής Ναυτιλίας. Πέρασε το 2015 μια τροπολογία για να παίρνει το Λιμενικό καύσιμο κατά παρέκκλιση των διαδικασιών προμήθειας, η οποία έληγε στο τέλος του 2016. Δόθηκε παράταση για το 2017, δόθηκε παράταση για τον Ιούνιο του 2018, μετά για τον Δεκέμβρη του 2018 και τώρα για το 2019. Δεν είναι επείγον πλέον αυτό. Είναι επιλογή σας να λειτουργείτε με αδιαφανείς διαδικασίες παρέκκλισης. Ανέφερε ο εισηγητής του ΣΥΡΙΖΑ την περίπτωση του Σικιαρίδειου Ιδρύματος. Κύριε συνάδελφε, να σας πω ότι η τροπολογία που φέρατε δεν αντιμετωπίζει κανένα πρόβλημα του Σικιαρίδειου. Απλώς δίνει μια προσωρινή παράταση στη φορολογική ενημερότητα, ώστε να συνεχίσει να λειτουργεί το Ίδρυμα μην πληρώνοντας φόρους και εισφορές. Αυτό δεν είναι λύση, κύριε συνάδελφε. Και μετά από τέσσερα χρόνια, αν θέλετε να λύσετε το πρόβλημα, πρέπει να φέρετε μια λύση, όχι παρατάσεις της τελευταίας στιγμής. Να πω, επίσης, για τις προθεσμίες κάτι ακόμα: Θυμάμαι τον Πρωθυπουργό ότι είχε έρθει στην Αίθουσα, όταν έγινε το ατύχημα με το πλοίο «Αγία Ζώνη ΙΙ» και είπε ότι αλλάζει άμεσα η νομοθεσία για τα υπέργηρα δεξαμενόπλοια. Υπήρξε καινούργια παράταση, χωρίς να αλλάξει καμμία νομοθεσία. Αν γίνει καινούργιο ατύχημα, κυρίες και κύριοι συνάδελφοι, τι θα πείτε σε αυτήν την Αίθουσα; Δεύτερη παράταση στον δικό σας νόμο που υποτίθεται ότι ο Πρωθυπουργός υποστήριξε για να λυθεί το πρόβλημα. Δεύτερη κατηγορία τροπολογιών: διορισμοί, βολέματα. Η υπόθεση του ΑΠΕ είναι ξεκάθαρη. Ως προς το θέμα της γενικής επιθεωρήτριας δεν απάντησε η κυρία Υπουργός με ποια διαδικασία θα επιλεχθούν οι είκοσι πέντε νέοι επιθεωρητές. «Ημέτεροι», σε μια υπηρεσία που ήδη έχει κατακριθεί για τον τρόπο που έχει διαχειριστεί υποθέσεις, όπως η «NOVARTIS», το ΚΕΕΛΠΝΟ ή το Μάτι; Τελευταία κατηγορία είναι η νομιμοποίηση δαπανών. Είχαμε πάρα πολλές τέτοιες περιπτώσεις σε αυτό το νομοσχέδιο, χωρίς διαφάνεια, τελευταία στιγμή, για να μην υπάρχει - νομίζετε - ευθύνη σε αυτούς που υπέγραψαν αυτές τις δαπάνες. Θα κλείσω με μια ερώτηση. Η μόνη τροπολογία για την οποία δεν έχετε τοποθετηθεί, κύριε Υπουργέ, είναι η μοναδική τροπολογία που κατέθεσε η Αντιπολίτευση για το θέμα της παράτασης του νησιωτικού ΦΠΑ, με γενικό αριθμό 1882 και ειδικό 20. Να μας απαντήσετε στο τι θα κάνει η Κυβέρνηση. Την αποδέχεστε; Αν δεν την αποδέχεστε, ποια είναι η εναλλακτική; Μιλήσατε για ένα σύστημα σταθερό. Σας θυμίζω ότι πριν έρθετε εσείς, υπήρχε σταθερό σύστημα, υπήρχε ο νησιωτικός ΦΠΑ. Κλείνοντας, εύχομαι σε όλους καλή χρονιά. Και θα είναι καλή χρονιά με πρωθυπουργό τον Κυριάκο Μητσοτάκη. Σας ευχαριστώ.
Ευχαριστούμε κύριε συνάδελφε.
Κύριε Πρόεδρε, θα ήθελα τον λόγο.
Γιατί, κυρία συνάδελφε;
Επί προσωπικού, γιατί έκανε μια αναφορά ο κύριος συνάδελφος στα όσα είπα νωρίτερα.
Δεν ήταν επιθετική η αναφορά.
Όχι, απλά θα ήθελα να δώσω μια απάντηση, γιατί αφορά πολύ συγκεκριμένο θέμα.
Άρα θέλετε τον λόγο για να απαντήσετε, όχι επί προσωπικού. Ορίστε, κυρία Καββαδία.
Θα ήθελα να πω προς τους κυρίους της Αξιωματικής Αντιπολίτευσης πως όποιος κατηγορεί κάποιον για κάτι, ας κάνει χρήση των δυνατοτήτων που του παρέχει το Σύνταγμα. Αναρωτιέμαι γιατί υπονομεύετε και δεν κινείστε θεσμικά. Αυτή η περιρρέουσα ατμόσφαιρα ακροδεξιάς κοπής, την οποία επιχειρείτε να δημιουργήσετε, μόνο σε δεινά μπορεί να οδηγήσει.
Ευχαριστώ, κυρία Καββαδία. Τον λόγο έχει ο κ. Θεοχαρόπουλος.
Κύριε Υπουργέ, θα ξεκινήσω από την επιστολή. Θέλω να κάνω μια επισήμανση, γιατί αυτό το οποίο ζούμε στο προσφυγικό, δεν τιμά την Ευρώπη, δεν τιμά κανέναν. Η επιστολή του δεκαεξάχρονου Σύριου πρόσφυγα σήμερα - επειδή το νομοσχέδιο αφορά το μεταναστευτικό - είναι μια γροθιά στο στομάχι για όλους όσους μιλάμε για τα ανθρώπινα δικαιώματα και για το πώς πρέπει να λυθεί το συγκεκριμένο ζήτημα. Στην ουσία λέει ότι με τα έξοδα των γονιών του από τη Συρία έφυγε από τον πόλεμο. Προσπάθησε δύο φορές να έρθει στη χώρα μας. Είχε πέσει η βάρκα, ήρθε και τώρα τρεις φορές έχει προσπαθήσει να δώσει τέλος στη ζωή του, διότι είναι απογοητευμένος. Θέλει να ζήσει στην Ευρώπη και δεν μπορεί να βρει τρόπο να ζήσει στην Ευρώπη. Το λέω αυτό, διότι την ώρα που μιλάμε και προσπαθούμε να δώσουμε λύση, πρέπει να συνειδητοποιούμε ότι ορισμένοι συνάνθρωποί μας, πρόσφυγες, ζουν ένα δράμα. Το θέμα δεν είναι μόνο θεωρητικό. Πρέπει να βρούμε λύσεις. Αυτό που συμβαίνει σε πολλές περιοχές της χώρας δεν τιμά ούτε τη χώρα μας ούτε την Ευρώπη. Αν δεν ενσκήψει όλη η Ευρωπαϊκή Ένωση και η χώρα μας πάνω στο συγκεκριμένο ζήτημα για να λυθεί, τότε θα ζούμε συνεχώς δράματα. Έρχομαι στο συγκεκριμένο θέμα για το οποίο βρεθήκαμε σήμερα εδώ πέρα. Είχαμε δύο νομοσχέδια με τη μορφή του κατεπείγοντος σε μία μέρα. Απαράδεκτο; Απαράδεκτο. Ήταν, όμως, την τελευταία μέρα που συζητήθηκε. Ήρθαν είκοσι δύο τροπολογίες το πρωί, μία εκ των οποίων - ειδικά του Υπουργείου Οικονομικών, με ογδόντα πέντε σελίδες περίπου - ήρθε λίγα λεπτά πριν τελειώσει η συζήτηση του νομοσχεδίου. Γι' αυτό μιλάμε. Δεν μιλάμε ούτε απλώς για τις εκπρόθεσμες τροπολογίες ούτε για κάτι άλλο. Εάν δεν υπήρχε η τρομερή αντίδραση της Αντιπολίτευσης χθες, αν δεν υπήρχε η διαμαρτυρία, η απειλή αποχώρησης από το νομοσχέδιο - ήδη ορισμένα κόμματα έχουν αποχωρήσει - δεν θα γινόταν αποδεκτό το αίτημα. Δεν είδα τους Βουλευτές της κυβερνητικής πλειοψηφίας χθες να διαμαρτυρηθούν και οι ίδιοι. Δυστυχώς. Θα έπρεπε να το κάνουν και οι ίδιοι προς την Κυβέρνηση και να πουν ότι δεν γίνεται να συνεχιστεί αυτό. Να ζητήσουν και οι ίδιοι να πάμε την επόμενη μέρα.
Τοποθετηθήκαμε.
Είμαστε εδώ για αυτόν τον λόγο.
Και δεν μπορούμε να είμαστε εδώ συνεχώς με επιχειρήματα όπως: «Μα, και το 2014 το ίδιο γινόταν». Πρώτον, δεν μπαίνω στη διαδικασία αν γινόταν το ίδιο ή δεν γινόταν. Αλλά είναι μία απαράδεκτη λογική αν νομίζετε ότι οι πολίτες που μας ακούν εκεί έξω αυτήν τη στιγμή, μπορούν να δεχθούν αυτά τα επιχειρήματα. Όποιος το νομίζει αυτό είναι βαθιά νυχτωμένος. Δεν θα έπρεπε να μπαίνουν καν στη συζήτηση. Χθες στην ομιλία μου, το πρωί μάλιστα, πριν φτάσει η ώρα των τροπολογιών το μεσημέρι, πρότεινα ότι θα μπορούσε, όταν πάμε στην επόμενη χρονιά - το απλό, αν δεν μπορεί να γίνει κάτι άλλο εννοώ - μία ημέρα να κατατίθενται, παραδείγματος χάριν την Τετάρτη, να μπαίνει ένα όριο ότι δεν μπορεί να κατατεθεί τίποτα άλλο, να ανακοινώνονται στα Υπουργεία και την Πέμπτη να συζητιόνται. Δηλαδή να μπει μία τάξη στο συγκεκριμένο ζήτημα, για να μπορέσουμε να το λύσουμε, για να μην γίνεται αυτό. Αν είχε γίνει αποδεκτό αυτό, δεν θα είχαμε μπει σε όλη αυτήν τη διαδικασία. Και, επίσης - πράγματι σας το είπαν και οι ομιλητές της Δημοκρατικής Συμπαράταξης πριν από λίγο - κάποιες τροπολογίες είναι απαραίτητες, κάποιες άλλες τροπολογίες δεν θα χρειαζόταν να έρθουν με τη μορφή του κατεπείγοντος. Ορισμένες τακτοποιούν δαπάνες. Ξέρετε ότι υπάρχει τροπολογία που τακτοποιεί δαπάνη 453 εκατομμυρίων ευρώ, περίπου μισό δισεκατομμύριο, του Υπουργείου Αγροτικής Ανάπτυξης, για τρία έτη; Και εδώ θέλετε να μου πείτε στην Κυβέρνηση ότι για τρία έτη ανακαλύφθηκε τώρα, την τελευταία ημέρα πριν κλείσει το έτος αυτό; Διότι ήταν αναρμόδιο το όργανο το οποίο τις υπέγραφε; Διότι το 2014 υπήρχε η ανασυγκρότηση του Υπουργείου και δεν ενσωματώθηκε για τα επόμενα τρία χρόνια; Και ο Υπουργός Οικονομικών - καλώς σας είπαμε και πρέπει να κατανοηθεί αυτό - είναι ο υπεύθυνος και θα πρέπει ουσιαστικά να ζητάει από τους Υπουργούς για ποιον λόγο αυτές οι δαπάνες δεν έχουν γίνει νόμιμα. Αντί για αυτό, ο Υπουργός Οικονομικών ουσιαστικά κατηγόρησε και αυτός την Αντιπολίτευση σήμερα. Δεν είπε κάτι για το πώς θα λύσει το συγκεκριμένο θέμα, ώστε και του χρόνου εδώ μέσα να μην έρθουμε την τελευταία ημέρα να νομιμοποιούμε δαπάνες. Σας είπαμε την πρόταση με το δημόσιο λογιστικό, το οποίο δεν έχει εφαρμοστεί και είναι έτοιμο από το 2014. Να απαντηθούν τα ερωτήματα, για να μην το ξαναζήσουμε. Εν πάση περιπτώσει, σας λέω ποιοι είναι οι τρόποι επίλυσης. Σας προτείνουμε ορισμένους τρόπους γιατί θα ξανασυμβούν. Η ανησυχία είναι ότι θα ξανασυμβούν. Θα έρθετε και την επόμενη φορά με τον ίδιο τρόπο, την τελευταία ημέρα, το τελευταίο λεπτό. Δεν μπορεί να συνεχιστεί αυτή η διαδικασία. Δεν θα γίνεται πλέον αποδεκτή. Αυτό να είναι ξεκάθαρο.
Ευχαριστούμε, κύριε Θεοχαρόπουλε. Τον λόγο έχει ο κύριος Υπουργός, για να κλείσουμε τη συζήτηση.
Κατ' αρχάς να ευχαριστήσω τον κ. Θεοχαρόπουλο για την πρόβλεψή του ότι του χρόνου θα είναι πάλι ο ΣΥΡΙΖΑ εδώ Κυβέρνηση. Τι έγινε χθες, κυρίες και κύριοι συνάδελφοι; Έκανε μία πρόταση ο Πρόεδρος της Βουλής, βασικά γιατί κατατέθηκε πολύ αργά μία τροπολογία ογκωδέστατη του Υπουργείου Οικονομικών. Νομίζω ότι ήταν μια σοφή πρόταση, το είπα και χθες. Και καταλαβαίνετε, φαντάζομαι, ότι οι Βουλευτές της Συμπολίτευσης, όπως και το Προεδρείο, δεν θα σηκωθεί να φωνάζει. Έχει άλλους τρόπους για να ενημερώνει για τη λογική που έχουν. Αλλά από την άλλη μεριά, ο Πρόεδρος της Βουλής ήταν και πολύ διαφωτιστικός για πράγματα που ξέρετε. Δηλαδή ότι από τις 9 του Δεκέμβρη είχε σταματήσει το νομοθετικό έργο. Να σας πω και κάτι που το ξέρετε; Το νομοσχέδιο που κατεβάσαμε εμείς, ναι, μπορούσες να το χαρακτηρίσεις ότι είχε επείγουσες διατάξεις. Όμως αυτή η διαδικασία έκανε αυτές τις διατάξεις - και μάλιστα και στην επιτροπή είπα ότι δεν είναι όλες οι διατάξεις κατεπείγουσες - κατεπείγουσες. Να ξεκαθαρίσουμε, δηλαδή, αυτό το πράγμα. Και μας είπε πάλι ο Πρόεδρος της Βουλής ότι συζητήθηκε στη Διάσκεψη των Προέδρων και είπαν ότι συνηθίζεται, κακώς κατά τη γνώμη όλων μας, στο τελευταίο νομοσχέδιο που είναι κατεπείγον να πηγαίνουν πάρα πολλές τροπολογίες. Συμφωνήθηκε στο ένα νομοσχέδιο να μην υπάρχει καμμία τροπολογία και σε αυτό το νομοσχέδιο, αγαθή ή κακή τη τύχη, να μπουν όλες οι τροπολογίες. Θέλετε να πείτε ότι είναι υπερβολή; Να συναινέσω και εγώ. Αλλά κατ' αρχάς δεν αλλάζει ο χαρακτήρας του νομοσχεδίου και των διατάξεων ως κατεπείγοντα το γεγονός ότι δόθηκε άλλη μια μέρα για να μελετηθούν οι τροπολογίες και ιδιαίτερα η τροπολογία του Υπουργείου Οικονομικών. Παραμένει κατεπείγον. Δόθηκε αυτός ο χρόνος. Έχετε ως Νέα Δημοκρατία, αν δεν κάνω λάθος, τριακόσιους εβδομήντα επιστημονικούς συνεργάτες και συνεργάτες που σας παρέχει η Βουλή, δεν με ενδιαφέρουν οι άλλοι. Θα μπορούσε να γίνει. Σήμερα ερχόμαστε και δεν μιλάμε συγκεκριμένα, τούτο, το άλλο, το άλλο. Δηλαδή με κάνει να υποψιάζομαι ότι δεν θέλατε να γίνει αυτό γιατί λύνει ζητήματα. Αυτό είναι δική μου εικασία και πάω παρακάτω. Και βεβαίως πρέπει να σας πω το εξής: Δικαίως, θα έλεγε κανένας, κρίνετε - αυτή είναι η δουλειά του Βουλευτή, αυτή είναι η δουλειά των πολιτικών κομμάτων - αν κάτι είναι επείγον, αν είναι κατεπείγον. Αλλά όσον αφορά ποιος θα κατεβάσει ως επείγον ή κατεπείγον, ποιος το κρίνει, κατ' αρχάς είναι ο αρμόδιος Υπουργός και μετά το δέχεται η Βουλή, δεν το δέχεται, το ψηφίζει, δεν το ψηφίζει. Να ξέρουμε και να ακούει και ο κόσμος τι λέμε. Δεν θα κάνω γενική ομιλία. Την έχω κάνει τουλάχιστον δύο φορές. Θα ήθελα να πω ορισμένα πράγματα σε σχέση με όσα ειπώθηκαν σήμερα και ένα - δύο πραγματάκια ακόμα. Κοιτάξτε - και το λέω προς το ΚΙΔΗΣΟ ή ΚΙΝΑΛ ή ΠΑΣΟΚ τέλος πάντων - επαναλαμβάνετε το ίδιο επιχείρημα, ενώ από τη Δευτέρα σας έχω πει ότι την ώρα που συνεδριάζει η επιτροπή, έχει συνάντηση το Υπουργείο μας με την Ανεξάρτητη Αρχή Δημοσίων Συμβάσεων. Και με βάση αυτά που συζητήσαμε με την ανεξάρτητη αρχή, η οποία στην επιστολή της το πρώτο που λέει είναι ότι «είμαι αναρμόδια», εμείς κάναμε τη συζήτηση και στις νομοτεχνικές βελτιώσεις λύσαμε όλα τα προβλήματα. Αυτό είναι το ένα ζήτημα. Το δεύτερο ζήτημα: Γιατί μιλάτε με τόσες ανακρίβειες; Σας λέω ότι ο Συνήγορος του Πολίτη στο site του ανέβασε ένα σχόλιο. Ούτε έκανε έκθεση ούτε έκανε οτιδήποτε άλλο. Δηλαδή ήταν κάτι το ενημερωτικό. Σας ρωτάω: Είναι αρμόδιος ο Συνήγορος του Πολίτη σε σχέση με τα οικονομικά; Δηλαδή εγώ στο Υπουργείο μου δεν το έχω πάρει.
Θα σας απαντήσω.
Ναι, θα απαντήσετε. Αλλά σας λέω, έχει σχέση με τα οικονομικά; Είναι στο πεδίο; Έχει σχέση με το τι είναι επείγον και τι δεν είναι επείγον; Θα ξαναέρθω σε αυτό το ζήτημα. Βεβαίως, ακούμε πάρα πολύ καλά τα πάντα και την κριτική. Έχω ξαναπεί ότι αν εγώ κρίνω δίκαιη ή άδικη την κριτική, είναι εκ περισσού. Αυτό που πρέπει κανείς να κάνει είναι να παίρνει την κριτική και να λέει «τι μπορώ να διορθώσω και τι δεν μπορώ να διορθώσω». Γιατί είναι πάρα πολύ εύκολο να αρχίσω να λέω «ο κ. Μηταράκης, επειδή είναι στη Νέα Δημοκρατία, μου κάνει άδικη κριτική». Δεν το βλέπω αυτό το πράγμα. Λέω «έχει κάνει μια κριτική. Ο άνθρωπος από κάπου ξεκινά. Κάτσε να δω μήπως έχει κάποιο δίκιο». Με αυτόν τον τρόπο τουλάχιστον προσπαθούμε να λειτουργήσουμε. Άρα ό,τι λέει ο Συνήγορος του Πολίτη, το ακούμε. Ιδιαίτερα, μάλιστα, ακούμε όσα λέει για τα ανθρώπινα δικαιώματα. Αλλά για να είμαστε ξεκάθαροι, δεν είναι στο πεδίο. Εμείς ξέρουμε πολύ καλά τι γίνεται στο πεδίο - θα το πω ξανά μετά - και εμείς θεωρούμε ότι παίρνουμε υπόψη τις παρατηρήσεις του, αλλά δεν είναι δικαστήριο ο Συνήγορος του Πολίτη. Εννοείται ότι δεν είναι δικαστήριο. Παίρνουμε υπόψη τις παρατηρήσεις του, αλλά δεν υποκαθιστά ούτε τη Βουλή ούτε τα δικαστήρια κ.λπ.. Και επειδή το επαναλαμβάνετε και το επαναλαμβάνετε, τώρα πλέον, κύριε Παπαθεοδώρου και όχι κύριε εκπρόσωπε του ΔΗΣΥ, και επειδή πρέπει να λύσουμε κάπως το ζήτημα με τα ποινικά - από ποιον και με ποιον τρόπο θα ελεγχθούν - εγώ σας προκαλώ - και δηλώνω εξαρχής ότι δεν δέχομαι να έχω καμμία βουλευτική ή υπουργική ασυλία - να απευθυνθείτε στον νόμο για όλα αυτά που καταγγέλλετε για τις ποινικές μας ευθύνες, απλά και σίγουρα, για να μην έχετε καμμία αμφιβολία αν ένας εισαγγελέας θα το πάρει ή δεν θα το πάρει. Να κάτσουμε να το δούμε, για να μπορώ και εγώ να χρησιμοποιήσω τα έννομα μέσα, καθαρά και ξάστερα. Το τρίτο ζήτημα, γιατί στο τέλος θα πω και για το επείγον ή όχι, είναι οι δαπάνες του Υπουργείου Μεταναστευτικής Πολιτικής. Νομίζω ότι ο κ. Σταμάτης αναφέρθηκε σε σχέση με αυτό που θα πω ή δεν ξέρω ποιος άλλος, ίσως και ο κ. Μηταράκης. Ούτε μία από αυτές τις δαπάνες τις οποίες φέρνουμε δεν έχει απενταχθεί από κανένα όργανο της είτε της Ευρωπαϊκής είτε της Επιτροπής της Ευρωπαϊκής Ένωσης. Είναι δαπάνες από τον προϋπολογισμό του Υπουργείου μας. Οι βασικές δαπάνες είναι δύο. Έρχομαι τώρα στο εξής. Δεν σας θλίβει ή, αν θέλετε, δεν μας ενεργοποιεί από την άλλη μεριά, αυτό που είπε ο κ. Βαρβιτσιώτης, η επιστολή που διάβασε για τον δεκαεξάχρονο; Εγώ σας λέω το εξής. Αν αύριο το πρωί το Υπουργείο μας πάρει από το φυλάκιο αυτόν τον δεκαεξάχρονο και νοικιάσει ένα σπίτι στο οποίο θα τον βάλει και θα τον περιθάλψει, τι θα μου πείτε; Γιατί δεν έκανες διαγωνισμό; Ε, ωραία, πείτε το. Θα μου πείτε, γιατί δεν πρόβλεψες πριν από τέσσερα χρόνια ότι αυτός ο άνθρωπος, όπως και άλλοι άνθρωποι θα έρθουν στην Ελλάδα; Υπάρχει κανένας που να το έχει προβλέψει; Ξέρετε το 2019 πόσοι θα περάσουν τα σύνορά μας; Ή ξέρετε - το είπα και σε μια άλλη συνάντηση, που δεν είχε καμμία σχέση, όταν μου ζητούσαν ορισμένα στοιχεία - τι παπούτσι θα φοράνε για να τους δώσουμε, τι τζάκετ θα φοράνε και τι νούμερο παντελόνι θα φοράνε για να τους ενισχύσουμε; Ή όταν κάνουμε έναν διαγωνισμό για τα ISOBOX, που κανένας δεν πρέπει να μένει ούτε σε ISOBOX, θα πρέπει να πούμε και πού θα πάνε τα ISOBOX; Είναι σαν τον άνθρωπο, ο οποίος πηγαίνει στο περίπτερο να πάρει ένα παγωτό ή τσιγάρα, οτιδήποτε τέλος πάντων, και ο περιπτεράς του λέει «για να στο δώσω, πρέπει να μου πεις πού θα πας το παγωτό και πού θα καπνίσεις το τσιγάρο». Δεν γίνεται έτσι. Υπάρχουν, όμως, νόμοι γι' αυτά. Λέω, λοιπόν, ότι το ένα τριακόσια πενήντα είναι για να φιλοξενηθούν χίλιοι οκτακόσιοι άνθρωποι, οι οποίοι ήρθαν από τα νησιά. Έγινε πρόσκληση εκδήλωσης ενδιαφέροντος, υπήρξε υπουργική απόφαση και τους πήραμε όλους με μία ενιαία τιμή για τα καταλύματα στα Γρεβενά και μία ενιαία τιμή για τα καταλύματα στη Βόλβη. Δηλαδή, δεν παίξαμε με τα νούμερα. Εγώ δεν ξέρω ποιοι είναι αυτοί οι άνθρωποι, αλλά λέω ότι έγινε αυτό το πράγμα, για ποιον λόγο; Διότι καθυστερούσαν οι γραφειοκρατικές διαδικασίες ακόμη περισσότερο από την Ευρώπη, οι οποίες τελεσφόρησαν στα τέλη του Οκτωβρίου. Ανατέθηκε στον ΔΟΜ να κάνει αυτή την εργασία. Αυτό είναι το βασικό ζήτημα. Το δεύτερο ζήτημα αφορά το Κέντρο Φιλοξενίας στην Κάτω Μηλιά, όπου άκουσον - άκουσον - με συγχωρείτε, κύριε Βορίδη, θα ζητήσω την συγκατάθεση ή τη συναίνεσή σας - για ποιον λόγο όλο αυτό το χρονικό διάστημα δεν έχουν πληρωθεί τα ενοίκια. Διότι η λογική είναι ότι αυτός που μας το νοικιάζει είναι ενοικιαστής με δικαίωμα υπενοικίασης και υπάρχει μεγάλη διαφορά μεταξύ του ποσού που το έχει νοικιάσει αυτός και του ποσού που μας το έχει νοικιάσει. Αυτό είναι δουλειά του Υπουργείου Μεταναστευτικής Πολιτικής να το ελέγξει ή του ΣΔΟΕ; Εμείς το έχουμε μεταφέρει. Τώρα, βεβαίως, από εκεί προκύπτουν ορισμένα πράγματα. Μπλόκαρε με αυτόν τον τρόπο η δαπάνη για τη ΔΕΗ και έτσι αυτά τα δύο ποσά είναι το κύριο ποσό για το οποίο συζητάμε. Αναγράφουμε το Υπουργείο Εσωτερικών εκ περισσού. Γιατί αν ήξερα τι θα γινόταν, θα έλεγα: «Αφήστε, ρε παιδιά, θα τα βάλω από την τσέπη μου να ησυχάσω.». Γιατί ένας υπάλληλος που χάλασαν τα λάστιχα του αυτοκινήτου του, πήγε και άλλαξε τα λάστιχα, πλήρωσε 500 ευρώ από την τσέπη του, δεν το είπε την ίδια ημέρα στην υπηρεσία και του λέμε να τα πάρει πίσω. Αυτό είναι το φοβερό του Υπουργείου Εσωτερικών. Έχω δώσει την κατάσταση με τις δαπάνες που αφορούν αυτό που λέει το άρθρο 6. Όλα βγαίνουν από τον δικό μας προϋπολογισμό. Δεν πήγαν ποτέ ως αιτήματα αυτά στην Ευρωπαϊκή Επιτροπή. Το δεύτερο είναι το εξής. Υπάρχουν τα έξοδα του Υπουργείου Εθνικής Άμυνας, που πήγαν στον επίτροπο ή ορισμένες φορές απεντάχθηκαν για τυπικούς λόγους από την Ευρωπαϊκή Επιτροπή. Μάλιστα, για το μεγαλύτερο ποσό ο τυπικός λόγος είναι ότι δεν υπήρχε αναπληρωματικός του τακτικού μέλους της επιτροπής. Συμβαίνει αυτό. Έδωσα την κατάσταση με τα πάντα. Μάλιστα, υπογράφω και εγώ, για να είναι φανερό ότι αφορούν το προσφυγικό. Δεν μπορεί να πάει να βάλει ο άλλος ότι έκανα έξοδα ελικοπτέρου. Ας λύσουμε, με την ευκαιρία, ένα ζήτημα το οποίο, με συγχωρείτε, αλλά το βρίσκω λίγο άδικο. Ο Υπουργός Εθνικής Άμυνας υπογράφει συμβάσεις άνω των 10 εκατομμυρίων. Ο Αναπληρωτής Υπουργός Εθνικής Άμυνας υπογράφει από 400 χιλιάδες έως 10 εκατομμύρια και οι Αρχηγοί, εκτός αυτών που έχουν δώσει, έως 400 χιλιάδες. Αυτά τα ξέρετε, είναι νόμοι. Η διαδικασία που γίνεται αφορά κυρίως τη ΓΔΟΣΥ του Υπουργείου Εθνικής Άμυνας και τα τοπικά ΤΟΣΚΕΔΠ. Τώρα, αν μου πείτε τι είναι τα ΤΟΣΚΕΔΠ, δεν το θυμάμαι ακριβώς. Γι' αυτό είπα ότι έχουμε έναν τακτοποιητικό νόμο αυτήν τη στιγμή και ότι θα έρθουν άλλα δύο νομοθετήματα. Το ένα, κατά κύριο λόγο, είναι για την ανασυγκρότηση, σε σχέση με τις αρμοδιότητες της ΥΠΥΤ και άλλων υπηρεσιών και δυνατοτήτων. Σας λέω ότι προσπάθειά μας είναι να έρθει μέσα στον Ιανουάριο. Σχεδόν έχουμε ολοκληρώσει. Θα έρθει και άλλος νόμος, ο οποίος θα αφορά τον Μεταναστευτικό Κώδικα. Αυτό είναι το ζήτημα. Τώρα, να πω και το τελευταίο και να κλείσω. Ας μην μπούμε στο τι είναι το Μαρακές, τι γίνεται, αν υπάρχει αυτή η ορολογία ή άλλη ορολογία, πόσο ανθρωπιστικό είναι κ.λπ.. Τέλος πάντων, δεν πρόκειται να βρούμε σε αυτή την Αίθουσα αυτά τα πράγματα. Μάλλον στις γειτονιές θα τα βρούμε. Κοιτάξτε τώρα. Πάρτε ένα ποτήρι και κάντε ένα πείραμα. Ας πούμε ότι αυτό το ποτήρι είναι το ΚΥΤ της Χίου, μιας και είναι και ο κ. Μηταράκης εδώ πέρα, και είναι σε μια σχετικά καλή κατάσταση. Αρχίστε να βάζετε μέσα νερό ή να βγάζετε νερό. Κάποια στιγμή που θα έρθει το νερό έως εδώ, έως πάνω και θα αρχίσει σιγά - σιγά να ξεχειλίζει, είναι επείγουσα κατάσταση ή δεν είναι επείγουσα; Φαντάζομαι ότι όλοι λέτε ότι είναι επείγουσα κατάσταση. Ξέρεις πότε θα γίνει αυτό; Με βάση τις στατιστικές θα το πάρεις; Και εάν ναι, με βάση ποιες στατιστικές; Εγώ, λοιπόν, πρέπει να αντιμετωπίσω την επείγουσα κατάσταση, όπως αντιμετώπισα την επείγουσα κατάσταση προχθές που έπεσε το ρεύμα στη Μόρια. Όχι εγώ, ο Μπαλμπακάκης την αντιμετώπισε και το λέω γιατί μπορεί να με ακούει. Ο Μπαλμπακάκης, λοιπόν, την αντιμετώπισε. Για την πληρωμή αυτού του ανθρώπου, του ηλεκτρολόγου, που πήγε και έφτιαξε το ρεύμα τις δύο μέρες, δεν θα πρέπει να πάρω εγώ την ευθύνη με κάποιον τρόπο να την καλύψω; Την Τετάρτη το απόγευμα φεύγουν τρεις άνθρωποι από το Υπουργείο και πηγαίνουν στη Σάμο, γιατί για ανθρωπιστικούς λόγους πρέπει να φύγει κόσμος από εκεί και αναλαμβάνω εγώ και την ευθύνη γι' αυτό που κάνω. Προλαβαίνουμε να κάνουμε όλη τη γραφειοκρατία; Μάλλον όχι. Δυόμισι ώρες σήμερα το πρωί υπέγραφα έγγραφα, κατεπείγοντα έγγραφα, που χρειάζονταν από την επιστροφή ΦΠΑ στην Ύπατη Αρμοστεία μέχρι και οτιδήποτε άλλο. Έτσι είναι η ζωή, το ξέρετε, κάποιοι από εσάς υπήρξατε Υπουργοί. Δεν σας το ξαναεύχομαι, για να είμαστε εντάξει πολιτικά μεταξύ μας…
Με άλλη γραμμή.
Λέω, λοιπόν, ότι με αυτήν τη λογική θα προχωρήσουμε. Για να τελειώσω, θέλω να πω το εξής. Η δική μας τροπολογία λύνει δύο - τρία ζητήματα. Δεν θα τα επαναφέρω, αλλά λύνει ένα πολύ βασικό ζήτημα, πέρα από το γεγονός ότι πρέπει να πληρώσουμε τη συμμετοχή μας στο IGC. Όποτε πηγαίνω στο εξωτερικό, με πιάνουν και μου λένε, γιατί δεν έχετε πληρώσει τη συμμετοχή σας στο IGC; Εντάξει κάναμε οικονομία, φτιάξαμε και το μέρισμα, είμαστε μεταμνημονιακοί, να αρχίσουμε να λύνουμε και τέτοια ζητήματα, αλλά θα πω δύο κουβέντες μόνο για δύο τροπολογίες. Η μια τροπολογία αφορά το Υπουργείο. Έχουμε πάντοτε το εξής πρόβλημα. Έχουμε τις επιτροπές προσφυγών που απαρτίζονται, συγκροτούνται από δύο διοικητικούς δικαστές και ένα μέλος της Ύπατης Αρμοστείας και συχνά συμβαίνει - όχι πάρα πολύ συχνά, αλλά συχνά - να φεύγει κάποιος για διάφορους λόγους, οπότε οι υποθέσεις που έχει να δει ξαναγυρνούν στην αρχή και χάνεται με αυτόν τον τρόπο, θα έλεγε κανείς, η δυνατότητα. Δεύτερη τροπολογία. Συνεννοηθήκαμε με την κ. Φωτίου και υπάρχει η τροπολογία της κ. Σκούφα, την οποία κάνω δεκτή, ώστε να διαμορφωθεί ένας καινούργιος λογαριασμός για τις γυναίκες των τρίτεκνων οικογενειών. Νομίζω ότι είναι ένα θετικό μέτρο, δεν έχει σοβαρή δημοσιονομική επιβάρυνση. Θέλω να πω και κάτι άλλο που είπα το πρωί. Στο Υπουργείο Μεταναστευτικής Πολιτικής θεωρούμε ότι δεν είμαστε ποτέ επαρκείς. Βλέπω και τον Νίκο τον Τόσκα και σας λέω ότι το ίδιο λέγαμε όταν ήταν στο Υπουργείο Προστασίας του Πολίτη, με την εξής λογική, ότι πάντοτε σκεφτόμασταν ότι θα είχαμε και τη δυνατότητα άλλον έναν άνθρωπο να τον σώσουμε, άλλον έναν άνθρωπο να μπορέσουμε να τον φροντίσουμε, σε άλλον έναν άνθρωπο να μπορέσουμε να του διαθέσουμε καλύτερες συνθήκες. Σημασία έχει ότι είμαστε όρθιοι, ζωντανοί και συνεχίζουμε και αφιερώνουμε αυτές μας τις προσπάθειες στη μνήμη του Κυριάκου Παπαδόπουλου, ο οποίος έσωσε με τα χέρια του χιλιάδες ανθρώπους στο Αιγαίο. Ευχαριστώ.
Ευχαριστώ, κύριε Υπουργέ.
Κύριε Πρόεδρε, παρακαλώ τον λόγο.
Κύριε Βαρβιτσιώτη, τι θέλετε;
Δευτερολογία, κύριε Πρόεδρε.
Δευτερολογίες δεν προβλέπονται.
Είκοσι λεπτά μίλησε. Καθ' υπέρβαση όλων των κανόνων ακούσαμε μια διάλεξη είκοσι πέντε λεπτών και δεν έχουν οι εισηγητές δευτερολογία; Από πότε;
Κατ' αρχάς, δεν έχουν δευτερολογία. Εάν θέλετε να μιλήσετε, επειδή μίλησε πολύ ο κύριος Υπουργός, είναι άλλη ιστορία. Για λόγους στοιχειώδους συνεννόησης μεταξύ μας, θα σας δώσω τον λόγο, άλλα μη μου λέτε τώρα ότι θα κάνετε δευτερολογία!
Ο χαρακτήρας του κατεπείγοντος…
Ουδείς θα κάνει δευτερολογία και το ξέρετε.
Με συγχωρείτε, κύριε Πρόεδρε, αλλά ο χαρακτήρας του κατεπείγοντος έχει πάψει να υπάρχει από χθες.
Λάθος κάνετε.
Έχει πάψει. Θα έπρεπε να είχε ολοκληρωθεί χθες.
Κύριε Βαρβιτσιώτη, είναι δικό σας συμπέρασμα αυτό, δεν υπάρχει μέσα στη συνεννόηση που κάναμε.
Άρα δευτερολογούμε.
Δεν προβλέπεται από τον Κανονισμό.
Τοποθετηθήκαμε αρχικώς επί των τροπολογιών, διακόψαμε και υπάρχει δευτερολογία στους εισηγητές χρόνια σ' αυτήν την Αίθουσα, κύριε Πρόεδρε.
Μα, έχει γίνει ειδική συνεννόηση για τη σημερινή συνεδρίαση. Δεν έχουμε κλασική λειτουργία.
Τι συνεννόηση;
Εν πάση περιπτώσει. Κύριε Βαρβιτσιώτη, έχετε τον λόγο για δύο λεπτά.
Τρία πράγματα πάρα πολύ απλά, για να μην μπερδευόμαστε σ' αυτήν την Αίθουσα. Αντιλαμβάνομαι ότι είναι δύσκολη η διοίκηση, αλλά αυτό που περιγράψατε δεν είναι διοίκηση, είναι μπάχαλο. Το ότι ο Υπουργός ασχολείται για το πώς θα πληρωθεί ο ηλεκτρολόγος της Μόριας δυόμισι χρόνια αφού έχει συσταθεί το Υπουργείο και τέσσερα χρόνια αφού λειτουργεί υπό τη δική σας διακυβέρνηση, είναι πρόβλημα δικό σας. Το ότι δεν έχετε καταφέρει να οργανώσετε να έχουν προϋπολογισμό τα ΚΥΤ, αυτά είναι πράγματα που δείχνουν τη δική σας διοικητική ανεπάρκεια. Το γεγονός ότι έρχεστε συνεχώς να λέτε για τις κατεπείγουσες ανάγκες, όταν φέτος δεν υπάρχει καμία έκρυθμη κατάσταση στην αύξηση των ροών στα νησιά του ανατολικού Αιγαίου, με συγχωρείτε, αλλά πλέον ακούγεται ως παρελκυστική δικαιολογία.
Δεν έχει ανάγκη.
Έχω τον κ. Πάλλη εδώ, ο οποίος είναι διαρκώς υποβολέας και δεν ξέρω…
Γι' αυτό που είπατε, εάν υπάρχει ανάγκη σε Μόρια, Βιάννου…
Είστε διαρκώς υποβολέας. Υπάρχει ανάγκη να φύγετε και να αλλάξει ο τρόπος με τον οποίο λειτουργεί η χώρα στο μεταναστευτικό. Αυτή η ανάγκη υπάρχει, για να ανακουφιστούν και οι πρόσφυγες και οι νησιώτες.
Και οι νησιώτες να φύγουμε;
Να ανακουφιστούν. Δεύτερον, άκουσα για τον Συνήγορο του Πολίτη. Δεν ξέρω εάν το διαβάσατε, είναι οι παρατηρήσεις για τις οποίες είπατε «γιατί μιλά ο Συνήγορος του Πολίτη;».
Είπα εγώ τέτοιο πράγμα;
Αυτό, πώς τοποθετείται ο Συνήγορος του Πολίτη, πώς τόλμησε;
Αυτό είπε;
Βάσει της συνταγματικής αποστολής του Συνηγόρου του Πολίτη για την προστασία των θεμελιωδών δικαιωμάτων, αλλά και της αρμοδιότητάς του για τη βελτίωση της ποιότητας, ανάλυση των συνεπειών των κανονιστικών ρυθμίσεων, η Ανεξάρτητη Αρχή εκθέτει τις ακόλουθες συνοπτικές παρατηρήσεις που αποσκοπούν να συμβάλλουν στη βελτίωση των προτεινόμενων ρυθμίσεων. Αυτό κάνει και αντί να ακούσετε, είπατε «γιατί τοποθετήθηκε;». Θέλετε να διαβάσετε την έκθεση του Επιστημονικού Συμβουλίου της Βουλής, για να δείτε τι λέει για τις ρυθμίσεις σας; Θέτει σαφέστατα θέμα συνταγματικότητας. Κατά συνέπεια, η συμβατότητα της διάταξης με το Σύνταγμα συναρτάται με το είδος και ύψος των καταλαμβανομένων δαπανών και τη βαρύτητα της πλημμέλειας που έχει εμφιλοχωρήσει. Για όλες; Για τις υπόλοιπες δεν έχει τοποθετηθεί, γι' αυτόν τον όγκο των ρυθμίσεων που ήρθαν χθες. Ένα τελευταίο σχόλιο. Η αλά καρτ νομοθέτηση είναι ένα πρόβλημα διαχρονικό στη Βουλή. Αυτές είναι ντροπολογίες. Ντροπολογίες κανονικότητα! Συζητάμε στην Επιτροπή Αναθεώρησης του Συντάγματος την αλλαγή του τρόπου νομοθέτησης. Εάν τόσο πολύ σας ενοχλεί, γιατί δεν έρχεστε με τη δική μας πρόταση, ώστε κάθε διάταξη που θα περνά από τη Βουλή να μην έχει κανέναν χαρακτήρα αιφνιδιασμού, αλλά να τηρούνται όλες οι συνθήκες διαφάνειας; Δεν το δεχόσαστε, γιατί τελικά, δόλια σκεπτόμενοι, θέλετε να περάσετε μέσα σε ένα βράδυ πράγματα, ρουσφέτια, δικαιολoγήσεις δαπανών και καμμία ουσιαστική αλλαγή.
Κύριε Βαρβιτσιώτη, ολοκληρώσατε.
Αν είχατε πραγματικά διάθεση, πάρα πολλές από αυτές θα είχαν κατατεθεί εγκαίρως, από την προηγούμενη Παρασκευή, ακόμη και οι δικές σας! Δεν κατάλαβα γιατί φέρατε χθες δύο τροπολογίες στο νομοσχέδιο σας.
Δεν είναι δύο.
Δύο τροπολογίες έχετε καταθέσει.
Είναι του Υπουργείου Εθνικής Άμυνας.
Γιατί δεν τις φέρατε; Δείχνετε και από τη δική σας την πλευρά έλλειψη σεβασμού στο κοινοβουλευτικό έργο, αφού δεν τις προαναγγείλατε.
Ολοκληρώσαμε, κύριε Βαρβιτσιώτη και κύριε Υπουργέ. Σας ευχαριστώ.
Κύριε Πρόεδρε, θα παρακαλούσα να λάβω τον λόγο για ένα λεπτό.
Παρακαλώ, βοηθήστε λίγο να ολοκληρώσουμε.
Κύριε Πρόεδρε, θα παρακαλούσα να λάβω τον λόγο για τριάντα δευτερόλεπτα.
Ε, όχι πάλι!
Ε, πώς; Τι «όχι, πάλι»;
Με συγχωρείτε πάρα πολύ. Παραβιάζετε εν ψυχρώ τη διακομματική συνεννόηση, που έγινε για τη σημερινή διαδικασία. Ε, έλεος!
Δώσατε τον λόγο στον κ. Βαρβιτσιώτη, κύριε Πρόεδρε. Μα, συγγνώμη, ο δικός μας εισηγητής δεν θα δευτερολογήσει;
Και τι θα πει αυτό; Θα σχολιάσετε εσείς, θα επανασχολιάσει ο κ. Βαρβιτσιώτης, θα παρέμβει ο κ. Παπαθεοδώρου, θα ξαναπάρει τον λόγο Υπουργός, το βλέπετε λογικό; Μα, όποιος και να μιλήσει, κεντρίζει το ενδιαφέρον του διπλανού του. Το καταλαβαίνω! Μπορεί να γίνει αυτό το πράγμα;
Κύριε Πρόεδρε, για τριάντα δευτερόλεπτα μόνο θα ήθελα τον λόγο.
Στον κ. Βαρβιτσιώτη δώσατε τον λόγο, κύριε Πρόεδρε.
Ορίστε, κύριε Παπαθεοδώρου, έχετε τον λόγο.
Κύριε Πρόεδρε, θα προσπαθήσω, εγώ τουλάχιστον, να σταματήσει η συζήτηση εδώ και να μην πυροδοτήσω νέο κύκλο. Σας το υπόσχομαι. Θα αναφερθώ, επομένως, στα δύο πράγματα, στα οποία αναφέρθηκε ο κύριος Υπουργός, προσωπικά σε μένα. Επομένως, δεν υπάρχει και καμμία συνέχεια δυνατή, εφόσον αναφερθήκατε σε μένα. Αναφερθήκατε σε δύο πράγματα. Αναφερθήκατε λέγοντας ότι έκανα χρήση της δημοσίευσης - είναι τα λόγια σας - του Συνηγόρου του Πολίτη που αναρτήθηκε. Είναι παρατηρήσεις. Και μάλιστα αναφερθήκατε και είπατε ότι «με ποια αρμοδιότητα ο Συνήγορος του Πολίτη έρχεται να εκφράσει μια γνώμη, παρατηρήσεις, επί ενός θέματος οικονομικού, έχει αρμοδιότητα;». Σας λέω, λοιπόν - για να το ξεκαθαρίσουμε αυτό και για το μέλλον, αλλά και για τη σημερινή συζήτηση - ότι ο Συνήγορος του Πολίτη έχει αρμοδιότητα για τα θέματα ενδιαφέροντός του. Είναι το προσφυγικό θέμα ενδιαφέροντός του; Έχει αρμοδιότητα. Και εν πάση περιπτώσει, η παρέμβασή μου έχει να κάνει με το αν και κατά πόσον σεβόμαστε τις αρχές, όχι αλά καρτ. Οι ανεξάρτητες αρχές έχουν παρατηρήσεις επί του νομοσχεδίου. Το δεύτερο, που θέλω να πω. Είπατε ότι «κύριε Παπαθεοδώρου, εάν μας εγκαλείτε ότι θα παρέμβει εισαγγελέας, να το ξέρω και εγώ, για να μπορέσω να ανταποκριθώ στις ανάγκες αυτής της διαδικασίας.». Απαντώ: Δεν το λέω εγώ, κύριε Υπουργέ. Αυτό το οποίο σας λένε και οι δύο Αρχές και η Επιστημονική Υπηρεσία είναι ότι μπορείτε να παρέμβετε στο νομοθετικό πλαίσιο. Δεν μπορείτε να κάνετε συμβάσεις κατά παραβίαση του Ενωσιακού Δικαίου. Γιατί; Διότι δεν μπορείτε να χρησιμοποιείτε το τεκμήριο του κατεπείγοντος όπως θέλετε. Αυτό σας λέμε. Επομένως, όσο με αφορά, εγώ είπα ότι το ενδιαφέρον των δικαστικών αρχών για αυτές τις συμβάσεις αρχίζει από τη στιγμή που τις νομιμοποιείτε. Νομίζω, λοιπόν, ότι όπως είδατε αναφέρθηκα σε ένα διάλογο μεταξύ μας. Μπορεί να κλείσει η συζήτηση εδώ.
Κύριε Πρόεδρε, θα ήθελα τον λόγο για ένα λεπτό.
Μισό λεπτό, κύριε Υπουργέ, γιατί πρέπει να συνεννοηθούμε.
Κύριε Πρόεδρε, θα παρακαλούσα να λάβω τον λόγο για τριάντα δευτερόλεπτα.
Έχετε ένα λεπτό, κύριε συνάδελφε.
Ευχαριστώ. Θα χρειαστώ λιγότερο χρόνο. Δεν θα κάνω καμμία κατάχρηση και ούτε θα αξιοποιήσω τις δυνατότητες, που δεν δίνει ο Κανονισμός - και αυτό δεν είναι μομφή για σας - αλλά κάποιοι συνάδελφοι το εκμεταλλεύονται. Εκείνο το οποίο θα πω είναι ότι ο ελληνικός λαός γνωρίζει πάρα πολύ καλά και θυμάται ποια ήταν η θητεία της προηγούμενης Κυβέρνησης, με το κυνήγι μαγισσών, την καταστολή και την αποτροπή, ακόμα και στη θάλασσα. Και γι' αυτό τον λόγο θα τους ανταμείψει και στις επόμενες εκλογές. Σας ευχαριστώ.
Κύριε Υπουργέ, έχετε τον λόγο.
Θα μιλήσω πάρα πολύ σύντομα, Κύριε Βαρβιτσιώτη, εγώ έφερα ένα παράδειγμα πώς μπορεί ένα πράγμα να γίνει επείγον. Δεν είπα ότι ασχολήθηκα εγώ. Και μάλιστα ανέφερα το όνομα του Διοικητή της Μόριας, του κ. Μπαλμπακάκη, όπως θα μπορούσα να αναφέρω το όνομα της κ. Δανού, που είναι στη Χίο, την ξέρει και ο κ. Μηταράκης. Αυτό έκανα. Αλλά πρέπει τώρα να θυμίσω ότι, πέρα από το γεγονός ότι καθιερώσαμε και μια πάγια για κάθε Κέντρο, ΚΥΤ, αλλά να θυμίσω ότι το δημόσιο λογιστικό δεν προβλέπει προϋπολογισμός κατά τόσο μικρές μονάδες. Υπάρχει ο προϋπολογισμός της Υπηρεσίας Πρώτης Υποδοχής και Ταυτοποίησης και με αυτόν λειτουργεί. Άρα μην μου λέτε: «Α, γιατί δεν έχετε προϋπολογισμό». Δεύτερον, βεβαίως, εγώ - και το είπα με πολλούς ακραίους τρόπους - λαμβάνω υπ' όψιν μου τις παρατηρήσεις κάθε ανεξάρτητης αρχής, αλλά λέω ότι δεν είναι Βουλή η ανεξάρτητη αρχή, δεν είναι Συμβούλιο της Επικρατείας η ανεξάρτητη αρχή, δεν είναι δικαστήριο η ανεξάρτητη αρχή, εκφράζει γνώμη. Άρα λέω ότι τις λαμβάνω υπ' όψιν μου, όμως μπορώ και να διαφωνώ. Και είπα ότι διαφωνώ, γιατί στο πεδίο, στις καθημερινές ανάγκες υπάρχουν συγκεκριμένοι άνθρωποι, οι οποίοι δουλεύουν εδώ, δουλεύουν εκεί, κ.λπ.. Και στο άλλο που είπα - επειδή έχετε αναφέρει πάρα πολλές φορές το ζήτημα ποινική δίωξη - είπα να σας διευκολύνω. Και να διευκολύνετε και εσείς τους εισαγγελείς. Γιατί μπορεί οι εισαγγελείς να μην κάνουν κάτι. Εγώ λέω, ευθύς εξαρχής, ότι απεκδύομαι της δυνατότητάς μου να επικαλεστώ ασυλία. Εσείς ή οποιοσδήποτε άλλος θέλει, μπορεί να πάει και εκεί να το δούμε. Αυτό είπα. Σχετικά με την τροπολογία της Νέας Δημοκρατίας, θα έρθει με Πράξη Νομοθετικού Περιεχομένου πριν το τέλος του χρόνου ο τρόπος που θα παραταθεί στα πέντε νησιά το χαμηλό ΦΠΑ. Δεν μπορώ να την πω, γιατί είμαστε σε μια διαπραγμάτευση αυτή τη στιγμή. Σας ευχαριστώ πολύ και καλές γιορτές!
Καλές γιορτές! Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή την 21-12-2018 ποινική δικογραφία που αφορά στον πρώην Υπουργό Παιδείας και Θρησκευμάτων κ. Ανδρέα Λοβέρδο. Επίσης, ο Βουλευτής κ. Θεόδωρος Φορτσάκης ζητεί άδεια ολιγοήμερης απουσίας στο εξωτερικό για οικογενειακούς λόγους για το διάστημα από 27-12-2018 έως 6-1-2019. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Κυρίες και κύριοι, συνάδελφοι κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Μεταναστευτικής Πολιτικής: «Επείγουσες ρυθμίσεις αρμοδιότητας Υπουργείου Μεταναστευτικής Πολιτικής και άλλες διατάξεις». Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά. Σας επισημαίνω ότι η ψηφοφορία περιλαμβάνει την αρχή του νομοσχεδίου, επτά άρθρα, είκοσι επτά τροπολογίες, το ακροτελεύτιο άρθρο καθώς και το σύνολο του νομοσχεδίου. Κάθε φορά στην οθόνη εμφανίζονται έως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε ότι έχετε ψηφίσει όλα τα άρθρα, τις τροπολογίες, το ακροτελεύτιο άρθρο και το σύνολο. Αφού καταχωρήσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Και βέβαια για οποιαδήποτε απορία απευθυνθείτε στο Προεδρείο προκειμένου να σας συνδράμουν οι αρμόδιοι υπάλληλοι. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Μεταναστευτικής Πολιτικής: «Επείγουσες ρυθμίσεις αρμοδιότητας Υπουργείου Μεταναστευτικής Πολιτικής και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, πριν κλείσουμε τη συνεδρίαση θα ήθελα να σας ευχηθώ καλές γιορτές και καλή χρονιά. Δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 17.59΄ λύεται η συνεδρίαση για τη Δευτέρα 7 Ιανουαρίου 2019, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.